
Cuvânt înainte de... cuvinte 


La început a fost cuvântul! La sfârşit, doar 
revolta. Acesta poate fi, în sinteză, drumul unui 
intelectual de stânga onest in societatea 
românească de astăzi. L-am parcurs, asa încât ştiu 
ce spun. Stau mărturie pozițiile publice, cărțile, 
blogul şi toți cei care mă cunosc. 

Numesc intelectual onest pe cel care 
foloseşte armele critice din dotare pentru a 
diagnostica bolile societăţii şi a avertiza asupra 
abuzului de putere, abuzului de încredere, 
abuzului de minciună sau, la celalalt pol, asupra 
deficitului de cetăţenie, de responsabilitate, de 
speranță. El face asta mergând împotriva 
curentului dominant. La noi, par dominante 
interesul privat, neoliberalismul economic şi 
individualismul sălbatic. Naționalismul gol de 
conținut si un patriarhat cu aură medievală, 
prezente si ele, sunt doar insotitoare paradoxale 
ale primelor tendinte. 

Stilul generalizat este un populism greu de 
catalogat. Nu stim dacă denotă nevoia de a-i 
convinge pe alții cu orice pret sau arată doar lipsa 
de caracter al celor care-l practică. Caracter 
înseamnă aici credinţa în nişte valori şi voința de a 
le apăra cu toată puterea si întreg riscul. Riscul 
există şi e dublu; poţi să eşuezi în proiect şi să fii 

exclus sau marginalizat ca persoană. Gândind 
altfel, provoci un adversar puternic. Normele şi 
valorile organizării actuale a societății nu au ajuns 
dominante din întâmplare; au fost şi sunt susținute 
concertat de toți factorii care formează şi 
informează cetăţeanul, atât cât există cetățeanul. 

In România, se spune sau scrie si altceva 
decât doresc formatorii oficiali de conştiinţe şi 
opinii. Uneori, vocile sunt singulare; alteori, ele 
sunt mai numeroase, chiar dacă nu sunt 
concertate. In practică, efectul lor este aproape 
nul, indiferent dacă ele se aud în partidele din care 
intelectualii fac parte, în presă, pe bloguri sau în 
mediul academic. 

Acesta este motivul pentru care mă 
hotărâsem să declar o grevă a cuvântului, în semn 
de protest pentru felul în care sunt luate în 
considerare - mai corect spus, sunt ignorate - 
argumentele raţionale sau realitățile care nu 
convin celor care domină spațiul public; voiam să 
nu mai vorbesc şi să nu mai scriu. Când spun 
domină nu mă gândesc la un anume guvern sau la 
o anume majoritate. Este vorba de interese mult 
mai generale si un discurs public care le menţine 
pe acestea drept legitime chiar şi atunci când 
puterea politică se schimbă. 

În societatea noastră, cuvântul diferit e 
mort; nu mai sensibilizează pe nimeni, nici măcar 
atunci când descrie adevărul unei largi majorități. 
Denuntarea pericolelor care însoțeau modificarea 
Codului Muncii nu a mişcat mare lucru. Analiza 
critică a acordului cu Fondul Monetar 
Internațional sau, mai recent, a Pactului euro plus 
sau a Compactului fiscal propuse de dreapta 
corporatistă, nu a schimbat ceva în atitudinile 
guvernantilor sau ale opoziției. Nu ceea ce ar fi 


CUVÂNT ÎNAINTE DE... CUVINTE! 


trebuit. Propunerea de legiferare a parteneriatului 
public-privat dovedeşte că decidentii ignoră, desi 
lucrul este cunoscut, că acesta este doar o formă 
de spoliere a banului public şi de reducere a 
răspunderii celor care prestează servicii sau 
desfăşoară activități, bineînțeles, pe seama 
cetățeanului care plătește. Unii repetă că românii 
învaţă prea puţin, nu prea mult, dar o fac în zadar. 
Lista exemplelor poate continua; o parte se găsesc 
în paginile acestei cărți. 

M-am răzgândit repede. Nu tăcerea este 
soluţia ci, dimpotrivă, curajul de a spune lucrurile 
încă şi încă odată, până vor fi auzite. Mi-am 
schimbat decizia văzând cum, dacă la noi este rău, 
nici la alții nu este bine. Politica fricii 
înregistrează succese în Europa; pe fondul spaimei 
de celălalt sau de viitor, oamenii devin irationali. 
Acest pericol ne paşte într-o măsură mult mai 
mare decât pe alţii. Sărăcia, lipsa de încredere în 
politicienii de astăzi şi frica de ziua de mâine 
hrănesc dictatura şi extremismul de dreapta. 
Trebuie revăzute urgent lecțiile uitate pentru a nu 
lăsa istoria să se repete; este recomandat si să ne 
înțelegem mai bine prezentul pentru a păstra 


speranţa unui viitor mai bun. 
* 


La intelegerea prezentului trait si la 
reconstruirea sperantei unui viitor diferit vrea sa 
contribuie si această carte. Nu veţi găsi nimic 
inedit în cuprinsul ei. Volumul reuneşte articole şi 
eseuri publicate in ziare, reviste sau cărți 
colective, discursuri rostite, conferințe ținute sau 
studii elaborate pe parcursul a aproape trei ani; 
două sau trei texte au fost publicate doar pe blogul 
personal www.gabrielacreu.ro. 

Daca ati mai citit unele dintre articole in 
Cronica română, Dilema veche, Garbo etc., erau 
ale mele; nu căutați vreun plagiat. Dacă vă par 
cunoscute unele idei din conferințele, seminariile 
sau dezbaterile la care ati participat, nu pot decât 
să mă bucur; înseamnă că nu am vorbit în zadar. 
Câteva articole, cele care au la bază lucrări 
publicate în străinătate, apar acum pentru prima 
oară în româneşte; nu sunt traduceri integrale, ci 
scurte fragmente adaptate pentru lectură 
autonomă. Niciunul nu a fost publicat cu pretenţii 
teoretice şi nu se adresează specialiştilor. Toate au 
fost scrise însă în încercarea de a descrie realitatea 
în alti termeni decât cei care au devenit în ultimii 
douăzeci de ani literă de lege. 

Acest volum este al patrulea dintr-o serie 
lansată în 2008 sub titlul Politică alternativă. 
Atunci chiar făceam politică, dincolo de cuvinte... 

Volumele nu sunt culegeri, nu cuprind tot 
ce am scris sau spus. Fiecare în parte reunește 
doar texte care servesc drept argument sau 
ilustrare pentru o anume idee integratoare. Urăsc 
„realismul” politic s-a vrut o denuntare a 
cinismului dominant în multe decizii. Textele din 
Femeile sunt de vină oferă instrumente utile în 
lupta cu prejudecățile sociale care însoțesc femeia. 
Democraţie virtuală vorbeşte despre fragilitatea 
democraţiei noastre şi-i caută explicaţiile. 

Volumul de fata este un strigăt de alarmă. 
Dacă se întâmplă ceea ce nu ar trebui să se 
întâmple si prea puţini se opun, e pentru ca 
lipseşte o forță de stânga puternică, vie, reactivă. 
O gândire politică alternativă, diferită, există deja; 
sper că ceea ce veți citi în continuare este o 
dovadă. Nu este însă suficientă pentru a schimba 
ceea ce ar trebui să se, schimbe. Reinventarea 


CUVÂNT INAINTE DE ... CUVINTE! 
stângii, în sensul ei originar, de mişcare socială 
pentru progresul celor multi, este absolut 
necesară. Altfel, cuvintele rostite vor fi doar alte 
vorbe în vânt. 

Răspunsuri urgente trebuie găsite la 
întrebări rar formulate public. Cum vrem să arate 
societatea de mâine? Acest capitalism sălbatic 
care s-a instaurat este drumul visat în 1989? De ce 
nu-l chestionează aproape nimeni? Trebuie să-i 
dăm şanse de supraviețuire, chiar dacă produce 
criză după criză? Cum facem să revenim la 
normalitatea democratică în care deciziile se iau în 
funcție de oameni si interesele lor, nu de pieţe si 
interesele capitalului? 

Multe alegeri fundamentale sunt încă de 
făcut. Vrem guvernare democratică sau 
guvernanta corporatista? Vrem să fim cu adevărat 
reprezentați sau doar conduşi? Avem interesul de 
a participa la deciziile care ne schimbă viața sau 
ținem doar să ne iubească stăpânii? Continuăm 
după modelul fiecare împotriva tuturor sau 
încercăm să reconstruim țesutul social distrus, 
cooperarea, solidaritatea? 

Valori si activități fundamentale pentru o 
societate în care să putem trăi împreună au fost 
devalorizate sau compromise. Trebuie reumplute 
de conținut egalitatea, dreptatea, echitatea. Mai 
presus de toate, politica trebuie să-şi recapete 
sensul ei originar, de activitate responsabilă şi 
respectabilă prin care interesele diferite ale 
oamenilor sunt armonizate şi viata noastră in 
comun capătă sens. Politica nu este răul necesar. 
Poate fi binele aşteptat dacă se îndeplineşte o 
condiție - să fie făcută de cetățeni, pentru cetățeni. 
Ca să se întâmple asta, reinventarea stângii este 


condiția sine qua non. ‘A 


PARTIDUL 


Curentele de opinie nu au fost acceptate in 
statutul partidului, fiind considerate risc de 
dezbinare.  Slăbiciunea credinței in valorile 
stângii nu a fost văzută întotdeauna drept pericol. 

Recunoașterea oficială a unei stângi mai 
radicale decât centrul în care ne situăm ar fi semn 
de sănătate. Ne-ar imuniza fata de o lunecare spre 
dreapta care nu reprezintă astăzi doar un risc; 
este o realitate... 

Sa spunem lucrurilor pe nume! 


Ceea ce vefi citi mai jos este un discurs 
care a început cu o lungă si demonstrativă tăcere. 


(.) Ati ascultat deja discursul oportun. 
Mi-a fost sugerat. Să spun doar ce trebuie, să fie 
alese cele care trebuie şi, chiar dacă direcţia în 
care ne îndreptăm este neclară, să ne întoarcem 
acasă multumite că am organizat un eveniment 
impecabil. Am primi astfel recunoaşterea șefilor şi 
un loc individual, câștigat prin efort colectiv, în 
ierarhiile de partid si de stat. 

M-aş fi supus, dacă as fi gândit vreodată în 
viaţă că politica înseamnă gestionarea scaunelor. 
Sunt însă, precum ştiţi, prea ocupată cu 
schimbatul lumii ca să am grija lor; aşa încât voi 
pronunţa cuvintele interzise şi nu voi spune 
bancuri. Poate că, personal, am ce pierde dar 
suntem, ca ţară şi ca partid, într-un moment în 
care totul este de câştigat dacă avem curaj. Avem 
o mare responsabilitate pentru toţi cei care nu pot 
urca vreodată la o asemenea tribună. Ca 
intelectuală, eu mă simt responsabilă şi fata de 
adevăr, cum să fac frumos când realitatea nu este 
deloc frumoasă!? 

Există realități despre care în partid vorbim 
rar, puţin sau deloc. Unii, poate, nu le cunosc; 

altora, sper că sunt puţini, nu le pasă; femeile nu 
îndrăznesc. Eu vreau să vă rog să indrazniti! 
Indrazniti să respingeti politicile neoliberale pe 
care inclusiv unii dintre noi le promovează! In 
România, unde se plăteşte din greu preţul crizei 
altora, acestea au încă suporteri. Spuneti-le că nu 
excesul de politici sociale, ci dezinteresul adânc 
pentru ele ne-au adus unde suntem. Dezvoltarea 
bazată pe exporturi, capital străin şi forţă de 
muncă plătită prost ne duce direct în lumea a treia, 
nu în Europa. 

Indrazniti să arãtati cum, in ultimii opt ani 
de creştere economică, au crescut sărăcia şi 
inegalitatile. In majoritate, săracii sunt femei şi 
copii; măsurile de austeritate actuale îi aruncă în 
mizerie absolută. Unii, fără să reflecteze, dau 
explicația dragă puterii de dreapta - nemunca. 
Amintiti-le că aproape un milion îşi câştigă 
sărăcia cu contract şi timp complet de muncă căci, 
la patru - cinci sute de lei în mână, salariul minim, 
asta se câştigă. Cei de la putere sunt răspunzători. 
Dar suntem orbi sau de rea credință să nu 
recunoaştem propria noastră responsabilitate. 

Sute de mii de femei muncesc în alte tari 
pentru a-şi întreţine copiii şi bătrânii; nu rareori, 
bărbaţii. O mare parte nu lucrează cu contract, nu 
au contribuţii sociale şi nu vor avea vechime 
suficientă la momentul pensionării. Principiul 
contributivitatii la fondul de pensii are însă mare 
susţinere în partid. Pentru ele, ca şi pentru femeile 
şi bărbaţii care-şi muncesc pământul şi nu au 
contribuit la niciun fond de pensii în ultimii 
douăzeci de ani, trebuie găsită o soluție de 
asigurare a batranetii. 

Indrazniti să spuneţi că pensionarea la 65 
de ani este târzie penru numeroase femei; nu 


SA SPUNEM LUCRURILOR PE NUME! 


pentru că ele ar fi babe iar ei, la aceeaşi vârstă, 
flăcăi. Este prea târziu pentru că bolile 
profesionale şi muncile grele din domeniile 
puternic feminizate nu au recunoaştere legală, deşi 
ar trebui. Acestea îmbătrânesc şi distrug sănătatea, 
la fel ca dubla zi de muncă, la serviciu si acasă... 

Să nu ţinem gunoiul sub pres! Indrazniti să 
denuntati hărţuirea şi discriminarea, oriunde se 
petrec ele. Mai ales însă, nu trebuie acceptată 
violenţa! Violenţa în familie, traficul de persoane, 
prostituţia. Sunt distruse vieţi, se fac averi ilicite 
prin sclavie sexuală în secolul 21, iar noi tolerăm 
situația pentru că nu îndrăznim să facem din ele 
subiecte centrale pe agenda publică. Aceste 
probleme se găsesc undeva, la subsolul politicii, 
precum victimele violenţei la subsolul societăţii. 
Stima de sine este cel mai de pret dintre bunuri; 
violenţa o distruge. Ca oameni de stânga şi femei 
nu putem permite asta. 

Spuneti-le că fac o eroare fundamentală 
tuturor celor care susțin că natalitatea este scăzută 
din cauza emancipării femeilor. Natalitatea este 
redusă pentru că nu sunt crese şi grădiniţe 
suficiente, nici programe de lucru adaptate la viata 
de familie; nu se construiesc locuinţe pentru tinerii 
fără bani şi nici nu există speranță că ziua de 
mâine va fi mai bună decât cea de azi. În aceste 
condiţii, trebuie măcar sanctionata ipocrizia celor 
care cer femeilor să nască copii mulți dar nu le 
pasă că cei deja născuţi trăiesc în sărăcie iar unu 
din zece se culcă seara flămând. 

Indrazniti să spuneţi că în politica noastră 
femeia este ca şi absentă pentru că participarea la 
decizie nu este doar o problemă de statistică - 
acolo stăm foarte prost - este una de conţinut, 
unde stăm şi mai prost, Unele dintre puținele 

femei care au ajuns în vârf s-au dedat la năravurile 
cunoscute - minciună, furt sau corupţie. Asta nu 
dovedeşte că femeile sunt la fel ca ceilalți, ci doar 
că răul este molipsitor iar puterea fără control 
democratic corupe indiferent de gen. In plus, 
femeile servesc în politică, ca în întreaga istorie, 
drept tap ispăşitor pentru relele tuturor. 

Mai arată si altceva; la putere ajung cu 
precădere femeile preferate si susținute de bărbaţi, 
nu cele desemnate de femei. (aplauze spontane) 
Celelalte femei vor o altfel de politică decât s-a 
făcut până acum, cu onestitate şi responsabilitate, 
fără mijloace ilegale și imorale în lupta pentru 
putere, cu grijă pentru viaţă şi oameni, refuzând 
prejudecățile şi stereotipurilor, afirmând 
solidaritatea. 

Acestea sunt şi ratiunile pentru care 
organizația noastră a fost creată cu treisprezece 
ani în urmă. Obiectivele sale sunt departe de a fi 
atinse; o spun cu responsabilitatea uneia care este 
în conducere încă de la înființare. Ne-am 
îmbolnăvit de boala tuturor organizațiilor. A 
devenit şefia mai importantă decât scopul pentru 
care organizația a fost creată. Acelaşi lucru îl 
putem spune, din păcate, şi despre partid în 
întregime. 

Reinventarea noastră, ca partid de stânga, 
este necesară; pentru asta trebuie să reintroducem 
în limbajul nostru şi în atitudinile noastre câteva 
cuvinte desuete: implicare, prietenie, 
bunăcredință, bunăvoință, solidaritate, încredere. 
Eu nu pot să-mi închipui despre colegele mele că 
sunt, cum spunea un coleg, nu un adversar, nişte 
nebune. Nu pot să taxez simțul datoriei si al 
lucrului bine făcut, drept prostie. 

Vreau sa cred ca, in acesti ani petrecuti 
împreună, între noi s-a născut un profund 
sentiment al egalităţii. Egalitate nu înseamnă că 
suntem toţi şi toate la fel şi egali cu zero, ci doar 
că suntem fiecare în parte importanţi prin ceea ce 
facem, că merităm respect şi contăm. La 
începuturi, colegii noştri invitați rămâneau în sală 
să ne asculte până la final şi luau notițe; astăzi vin 
doar să fie văzuţi şi ne lasă să vorbim singure. 
Este un semn că trebuie recuperată egalitatea în 
toate acţiunile, în statut dar şi în sufletele noastre. 
Fără ea nu ne putem numi social democrați. 

Unii cred diferit; spun că soluţia salvatoare 
ar fi întărirea concurenţei. Omit intenţionat un 
lucru. Bătăliile pot fi câştigate adesea prin viclenie 
sau forță, aşa cum publicitatea mincinoasă te face 
să dai banii pe un produs expirat. Noi trebuie să 
reinventăm cooperarea şi să nu încetăm niciun 
moment dezbaterea internă. Si nu uitaţi sa 
indrazniti! Speranţa trebuie să învingă teama! 


10 octombrie 2010 
Post scriptum 


După Conferinţa Naţională a Organizaţiei 
de Femei din 2010, am devenit în ochii multor 
colegi un fel de variantă feminină, renăscută peste 
timp, a lui Constantin Pirvulescu. La Congresul al 
XII-lea al PCR, bătrânul comunist a îndrăznit sa 
spargă unanimitatea apăsătoare a adulatorilor si 
să-l critice pe Nicolae Ceaușescu pentru măsurile 
prin care isi asigura realegerea si controlul total 
al puterii în partid si stat. 

Fusesem singura, într-o sală de o mie de 
persoane, care votase impotriva încălcării unei 

reguli statutare propusă de liderii partidului. 
Consider că, în societate, cel slab sau discriminat 
nu are altă apărare decât legea; nu putem 
renunța de bunăvoie la ea. Nici la libertatea de 
opinie, chiar dacă este una separată. 

Comparatia cu Pirvulescu, dacă as fi 
aflat-o atunci, mi s-ar fi părut o glumă sau 
exagerare fiindcă ne găseam, totuși, într-un partid 
democratic, dintr-o societate democratică; mi-am 
reconsiderat putin, nu fără tristeţe, punctul de 
vedere. 

Acel vot si intervenţia de mai sus — urmată 
întâi de o tăcere totală, semn de ezitare sau 
teamă, apoi de aplauze lungi - a avut un efect 
Surprinzător pentru cei care cunosc vocile 
femeilor din România. La finalul conferinței, am 
pierdut locul de vicepresedinta a organizaţiei 
naționale, prin vot statutar, de această dată. 

Eram, lucru adevărat, o ,,relicva”, 
prezentă în birou de la începuturi, dar motivul nu 
a fost schimbul de generații. Mi s-a dat o lecție — 
am fost prima ,,cazuta” sub lista lungă a 
câştigătoarelor... 

Este una dintre lecțiile pe care nu le-am 
învățat, am perseverat în a numi lucrurile pe 
numele lor. Acest volum este o dovadă. Nu regret 
niciun moment. 

x 

Multumesc colegelor mele din Sălaj pentru 
îndrăzneala şi solidaritatea de atunci şi pentru 
titlul de acum, care a fost inspirat de un articol de 
pe blogul Vioricăi Buda. Recunosc un mic 
plagiat... 

Trei greseli fatale 


Partidele din Romania au numeroase hibe 
în comun. Faptul că vorbesc mult despre ele însele 
di putin despre restul societăţii stă în fruntea listei. 
Infruntând riscul de a fi luată drept probă pentru 
adevărul afirmației, astăzi voi vorbi despre 
greşelile pe care Partidul Social Democrat nu ar 
trebui să le mai repete. Totul se poate reduce, în 
fapt, la o unică eroare - social democraţii 
consideră temele de campanie ale dreptei 
adevăruri despre ei înşişi iar aceste „adevăruri”, 
nişte acuzaţii de care trebuie să scape. 

Atunci când se autoevaluează, un partid 
foloseşte drept criteriu propriile valori, principii, 
programe şi măsoară distanţa dintre acestea şi 
acţiunile concrete, dintre ce anume şi-a propus şi 
rezultatele obţinute. La PSD este ca la nimeni! 
Analiza propriei activităţi se face din perspectiva 
valorilor şi principiilor pe care le împărtăşesc 
adversarii politici. Probabil că, dacă ne străduim 
să eliminăm erorile de care suntem acuzaţi, isi 
imaginează unii colegi, vom ajunge pe placul 
acestora şi ne vor vota... 

Adversarii spun că partidul ar fi comunist, 
votat de proşti şi de populaţia pasivă. Oricine ar fi 
luat acuzațiile drept ceea ce sunt - teme de 
campanie lansate în lipsa altora serioase - şi le-ar 

fi respins. Noi nu; noi ni le-am asumat. Drept 
urmare, apar în discursurile multor lideri câteva 
teme recurente care ar trebui să dispară. 

Noi am construit capitalismul, afirmă unii. 
Dacă luăm in considerare sălbăticia celui 
autohton, lucrul nu este de laudă în mod 
obligatoriu. Totuşi, avem noroc. Nu am construit 
noi capitalismul; el se construieşte singur. 
Politicienii pot doar promova legi care să-i 
tempereze excesele; social democraţii, într-o 
măsură, au făcut-o. 

Ignorăm însă faptul că, de câteva decenii, 
în ţările occidentale nici măcar partidele de 
dreapta nu mai construiesc programatic 
capitalismul. Radicalii dreptei vorbesc de 
economie (liberă) de piaţă, centrul stângii vorbeşte 
de economie socială de piaţă şi statul bunăstării 
iar stânga şi stânga radicală de diverse tipuri de 
socialism şi societăţi post-capitaliste. 

Riscăm să trădăm valorile universale şi 
perene ale stângii democratice - egalitate, 
libertate, solidaritate, dreptate socială - doar 
pentru că unii au încercat să le compromită sau nu 
au reuşit să le transforme în realitate. Ar fi fost 
suficient să respingem totalitarismul regimului 
trecut şi excesele acestuia. Din păcate, ca să dăm 
bine la adversari, vorbim mai mult despre 
competiţie decât despre solidaritate iar despre 
egalitate ne este ruşine să vorbim. Garantăm, în 
schimb, atât bogatilor cât şi săracilor, libertățile. 
Am dat tuturor liber la caviar! 

Aici apare prima problemă. Dacă ne 
declarăm constructori ai capitalismului, nu 
apărători ai muncii, nu trebuie să ne mirăm că cei 
care au drept unic patrimoniu munca şi pregătirea 
lor sau cei excluşi şi discriminați în noua societate 

nu ne vor mai vedea drept reprezentanţi fireşti. 
Atenţie! Aceştia sunt majoritari iar votul univeral, 
în ciuda eforturilor făcute de unii, nu va fi 
desființat. 

Nu suntem noi, mai mult decât alte partide 
de pe scena politică, urmaşii comuniştilor rău 
famati! Suntem doar cei care am dus România în 
Uniunea Europeană unde Carta drepturilor 
fundamentale este act fondator. Ar fi suficient să o 
invocăm mai des. 

Nu ne votează intelectualii! Liderii mici şi 
mari deplâng frecvent această presupusă stare de 
fapt. Realitatea arată altfel. Noi nu ne recunoaştem 
şi valorificăm intelectualii proprii. Gândirea 
socială critică şi inovatoare nu ne place; nici 
intelectualitatea tehnică şi ştiinţifică, mai 
apropiată de cei care trăiesc din muncă, deci mai 
de stânga, nu ne face să ne mândrim. Ne plac doar 
intelectualii cu blazon autofabricat care se învârt 
în jurul porții de la Cotroceni. 

Aici apare altă problemă - cei care visează 
ca lăudătorii preşedintelui Băsescu să-şi schimbe 
direcţia de acţiune au mult de aşteptat. Motivele 
sunt evidente. Nu ne pot vota intelectualii de 
dreapta şi extremă dreaptă. Cei care scriu despre 
îngeri nu au coborât încă pe pământ; de restul, să 
ne ferească propria consecvență doctrinară. Dacă, 
într-o zi, ne vor lăuda aceştia, înseamnă că suntem 
deja morţi ca social-democrati. 

In occidentul cu care ne comparăm, 
majoritatea intelectualitatii umaniste, în buna 
tradiţie care se întinde de la Voltaire la Zola şi de 
la Sartre la Foucault, sunt critici de stânga sau 
măcar foarte atasati ideilor democratice; nu-i vei 
întâlni prea des drept rentieri ai puterii de dreapta. 

Acesta este motivul pentru care votează mulți cu 
socialişti. 

Am rămas partidul celor în vârstă şi din 
mediul rural; avem prea multi pensionari. Ce 
nenorocire! Ingrijorarea care strabate partidul este 
total falsă. Intr-o democraţie nu există electorat de 
mâna întâi şi electorat de mâna a doua, unul 
ruşinos, pe care să-l ascundem în dulap, unde să-i 
aducem, din când în când, ceva de-ale gurii. Toţi 
cetăţenii se bucură de egală demnitate şi fiecare 
vot este egal valoros. 

Există, în schimb, două feluri de partide; 
cele de stânga luptă prioritar pentru crearea şi 
apărarea unor sisteme de securitate socială 
generalizate, pentru investiţii în educaţie şi 
îngrijirea sănătăţii, pentru corecta valorizare a 
muncii. Copiii, bătrânii, cei care nu au decât 
propriile braţe şi propria minte sunt beneficiarii 
politicilor promovate. Este natural să voteze cu 
social democraţii. Ar trebui să fim fericiți dacă ar 
face-o! Sunt liniştită doar fiindcă nu votează şi 
copiii. Altfel, ne-am plânge şi de faptul că avem 
un electorat imatur. 

Problema noastră nu este că avem acest 
electorat, ci că nu-l mai avem! In timp ce noi il 
dispretuim, ni-l iau alţii. Liberalii au înregistrat o 
creştere pe care programul lor politic nu o poate 
explica iar dreapta ne-a depăşit la prezidentialele 
din 2009 pe zona rurală. Nici pensionarii nu au 
votat foarte tranşant cu social democraţii. 

Este important ca electoratul activ să ne 
voteze mai mult; foarte adevărat! De exemplu, ar 
fi natural să ne voteze toţi somerii sau toate 
femeile care lucrează în fabrici, la tejghele sau 
birouri, pentru că le apărăm interesele; aşa ar 
trebui. Este recomandat să atragem Si 


TREI GRESELI FATALE 
întreprinzătorii progresisti, dar cu o condiţie — asta 
să nu însemne că devalorizăm munca. Altfel, vom 
munci mult şi bine... degeaba. 


Februarie 2010 
Post scriptum 


Articolul publicat în 2010 se putea reduce 
la un îndemn: Nu faceţi ceea ce adversarii politici 
vă spun că ar trebui să faceţi! Poate nu au 
interesul să ajungeţi prea departe... Bineînţeles, 
nu a fost deloc evident că cineva ar fi luat în 
considerare problemele ridicate sau îndemnul 
adresat. 

Doi ani mai târziu, suspendarea 
preşedintelui Băsescu si organizarea 
referendumului pentru demitere a reprezentat o 
perioada caracterizata prin numeroase erori si 
stângăcii ale social democratilor, aflați la 
guvernare. Dreptatea era de partea initiatorilor 
suspendarii dar, cu toate acestea, erau pe cale sa 
moară cu dreptatea în brate. Mai corect, să se 
sinucidă cu dreptatea in brate întrucât 
gestionarea proastă a situaţiei putea produce o 
catastrofă pentru partid. Atunci mam simțit 
datoare să mai adaug un îndemn, pentru a nu se 
cădea în a patra eroare fatală. 

Nu faceţi ceea ce adversarii politici au 
făcut deja cu prisosinta! Ascultati-i pe oameni! 
Este sigur că o majoritate a cetăţenilor este 
sătulă de bătălii politice care nu se duc în 
politici, de partide diferite care se bat mereu dar 
pentru acelaşi scop... 

Pentru a evita orice suspiciune, nu e de 
ajuns să respectăm formal regulile. De forme fara 

fond, toţi suntem sătui. Trebuie să fim mai corecti 
decât au fost ceilalți, nu la fel ca ei. Trebuie să 
arătăm că s-a schimbat ceva pe fond. Nu doar 
oameni, ci programe şi politici. Nu doar figuri, ci 
valori, moduri de acțiune, obiective. Schimbati 
mijloacele!!! La manipulare şi smecherii de 
păcălit poporul, adversarii sunt mult mai buni! Nu 
vă doresc să simtiti pe pielea proprie. Nu am 
niciun interes... 

Textul integral poate fi citit pe blog; este 
publicat cu titlul „A patra greşeală fatala!?” in 
iulie 2012. 

Reinventarea stangii 


În topul cuvintelor goale de conţinut, 
primele două locuri sunt demult adjudecate, 
lăsând fără speranță orice alt posibil 
contracandidat; acestea sunt reformă şi 
modernizare. Din acest motiv, ele reprezintă arme 
imbatabile în orice manipulare. Cum sunt goale, 
fiecare le umple cu ceea ce îşi imaginează. Cum 
tindem să evităm disconfortul psihic, gândindu-ne 
la mai rău, ne punem aproape invariabil speranţa 
că reformarea e de bine iar modernizarea va fi 
având legătură cu progresul. Cultura, de vreo 
câteva secole încoace, ne spune că acesta este 
posibil. Ne-am învăţat singuri să credem şi că el 
vine de la sine, fără să ne mai străduim să-l 
producem, dar aceasta este o altă problemă... 

Ne declaram - în cazul majorităţii 
cetăţenilor, pe bună dreptate - nemulţumiţi de 
viaţa pe care o ducem. Concluzia este cât se poate 
de firească; trebuie ca ceva să se schimbe! Nimic 
mai uşor de susţinut decât o schimbare bazată pe 
singura rațiune a necesităţii ei; nimic mai 
înşelător, totuşi... 

Este ca în întâmplarea pe care v-o relatez, 
pentru că nu mai necesită comentarii. Un copil îşi 
întreabă părinţii ce înseamnă xenofob. Vezi tu, 
zice tata, tot ce conţine x este bun. Pix are ceva 

rău!? Nu are. Ax are?! Nu are. Xerox are!? Nu. Fii 
liniştit, dacă-i cu x, e de bine! Un lucru ar trebui 
să ne atragă atenţia. Reformele diverse propuse în 
numeroase domenii au deja prea multe 
necunoscute; asta nu e de bine. 

Ne ducem la ghişeu cu o cerere; 
funcţionarul este cam  mohorât, nepoliticos, 
tărăgănează soluţionarea şi ne lasă să înţelegem că 
rotitele ar trebui unse putin dacă vrem mai multă 
promptitudine. O reformă a administraţiei publice 
este evident că se impune! 

O ființă raţională de pe alta planetă s-ar 
gândi că este o problemă cu calitatea serviciilor 
publice şi că ar trebui stabilit un cod de conduită 
obligatoriu pentru funcţionari, termene clare 
pentru soluţionarea petitiilor şi sancţiuni în caz de 
încălcare; ar lua măsura urgentă a unor cursuri de 
calificare sau perfecționare, de vreme ce 
soluţionarea unei probleme presupune să ştii cum 
trebuie ea rezolvată. Nu ar omite o pregătire 
sistematică în domeniul relaţiilor interpersonale, 
rezolvării situaţiilor conflictuale, comunicării 
publice etc. Un martian mai de stânga s-ar fi 
gândit să verifice dacă acreala şi lipsa de energie a 
funcţionarului nu vin cumva din faptul că nu 
mâncase la prânz sau avea vreo boală pe care o 
ducea pe picioare pentru că nu-şi permitea 
tratamentele necesare... 

Noi însă nu suntem martieni. Noi nu 
credem în biologie, psihologie, parapsihologie, 
energie. In topul metodelor de rezolvare a 
problemelor care ne nemultumesc, una s-a dovedit 
preferată oricărei alteia; putem să o patentăm. 
Când un lucru nu merge cum trebuie, acesta este 
desfiinţat. Se scapă astfel de problemă. Astfel am 
scăpat de industria românească; în agricultură, am 

procedat la fel. Acestea mai erau bune la ceva, ar 
zice concesiv unii, funcționarii nu sunt! Trebuie să 
reformăm administraţia, adică îi dăm afară! 

O mică problemă mai rămâne, totuşi. 
Cetăţeanul care are de rezolvat o cerere se prezintă 
la ghiseu. Il caută îndelung pe singurul rămas, îl 
descoperă şi exclamă: Ce bine că s-a reformat 
administraţia! De la coada rândului lung de zece 
metri, la care se aşează să aştepte răbdător, nu se 
mai vede mutra acră a unicului funcţionar, de mult 
depăşit de situaţie... 

Modernizarea este şi ea uşor de acceptat, 
dar din alte raţiuni. Modernitatea chiar a fost „de 
bine”; a adus iluminarea maselor prin educaţie şi 
instaurarea unor societăţi laice, a introdus instituţii 
democratice şi a transformat populaţia în cetăţeni, 
prin votul universal. Progrese economice rapide 
au îmbunătăţit modul de viață al majorităţii. 
Bazele României moderne s-au pus prin reformele 
din vremea lui Cuza; în secolul douăzeci s-a 
construit în continuare pe această bază. De bine de 
rău, cu ceva vreme în urmă, devenisem o societate 
modernă. 

Sensul istoriei nu este însă în mod 
obligatoriu progresist. Refeudalizarea societăţii 
româneşti este un fapt ce poate fi uşor constatat. 
Mărturiile stau în subfinantarea educaţiei, cu 
efecte negative mai ales în mediul rural, în 
frecvenţa unor termeni precum baron, plocon şi a 
relaţiilor sociale corespunzătoare, în soboarele de 
preoţi prezente în deschiderea unor evenimente 
dintre cele mai laice. Este de verificat, drept 
urmare, la ce se gândesc cei ce ne propun 
modernizări, pentru că nimic nu este de la sine 
înţeles. 

Marea dificultate constă însă în aceea că 
reformele şi modernizările nu sunt probleme 
lingvistice, ci procese sociale şi politice; 
schimbările pe care le dorim trebuie umplute de 
conţinut. Cetăţeanul şi interesele sale, omul şi 
aspiraţiile sale trebuie să stea în centru. Ca să se 
întâmple asta, cetăţeanul trebuie să definească el 
însuşi termenii în care se fac reforma şi 
modernizarea. Din păcate, în lipsa unei mişcări de 
stânga puternice, cetăţeanul de rând nu face 
politică; nici măcar nu mai votează. Acesta este 
motivul pentru care, dacă nu mai există, stânga 
românească trebuie reinventată. 


Ianuarie 2010 

Ipohondrie si confort sporit 


In cea mai buna dintre lumile posibile 
Dreapta si Stânga nu sunt necesare. Acolo nu 
există bogaţi puţini şi săraci mulți, muncă şi 
capital, discriminare şi excludere socială, violență 
şi prostituție, minorităţi oprimate şi majorităţi 
abuzive, sexism sau rasism. Nici distrugerea 
mediului nu este o practică şi, în loc de înarmarea 
stelelor, se va fi atins pacificarea oamenilor. Într-o 
asemenea lume ne-am putea permite luxul 
administrării lucrurilor. Lupta pentru drepturile 
cetăţenilor ar fi sarcină secundă pentru că aceştia 
şi le apără singuri... 

Din păcate, desi unii par să o creadă, noi 
nu trăim în cea mai bună dintre lumile posibile. 
Trăim în România. Inegalitatile economice şi 
sociale sunt profunde şi în creştere continuă. 
Accesul la educaţie şi sănătate - chiar şi de calitate 
slabă - este redus sau chiar inexistent pentru parti 
din ce în ce mai largi ale populaţiei. Drepturile 
internaţional recunoscute ale muncii se află în 
pericol de dispariţie; de jure; de facto nu sunt de 
mult respectate. Tara se confruntă cu traficul de 
persoane, de droguri şi contrabanda de orice. 
Instituţiile democratice sunt fragile. Serviciile 
sociale, în schimb, sunt sublime dar numărul 
creşelor si gradinitelor este foarte departe de a 

răspunde necesităţilor; asta se întâmplă în capitala 
bogată si dezvoltată; despre restul ţării, nu facem 
comentarii... 

Un atipic proces de reruralizare s-a 
petrecut fără a fi însoțit de un program consecvent 
de reducere a  disparităţilor si creare de 
oportunităţi economice la sate. 47% dintre români 
trăiesc într-un mediu fără perspective previzibile 
şi fără posibilități de muncă aducătoare de 
venituri; de muncă în gol nu ducem lipsă. Nu este 
de mirare că şi-au luat lumea în cap si au plecat să 
muncească în alte tari. De respectarea drepturilor 
lor, ar trebui să se ocupe cineva. Trenurile au 
ajuns să meargă cu patruzeci si cinci de kilometri 
pe oră, în medie; tara merge şi mai încet iar sensul 
este discutabil. 


Ce am scris mai sus nu este cântec de 
bocitoare, nici dovada unei viziuni negativiste 
asupra realității. Sunt doar argumente că în 
România este loc destul pentru ca Stânga să se 
audă; are ce spune și ce face. Poate să propună 
schimbări de substanţă, să aibă sprijin popular si 
să reuşească; nu doar in alegeri, ci în proiectul 
unei societati mai echitabile si mai solidare; una in 
care fiecare are drepturi si responsabilităţi. 
Deocamdată, unii au toate drepturile iar alţii 
plătesc pentru oalele sparte. 

In ciuda acestui câmp de acţiune foarte 
larg, stânga românească nu este vocală pe temele 
grave si importante. Curajul politic şi optimismul 
social nu impresionează prea mult cetăţenii; nici 
pe adversarii politici. Când spun Stânga mă 

gândesc la Partidul Social Democrat. Altă Stângă, 
mai la stânga, la noi nu există. Una mai la dreapta, 
nici nu şi-ar mai justifica numele. 

In PSD se produce o europenizare 
paradoxală, după regula conform căreia răul se 
învăţa mai uşor decât binele. Atunci când se plâng 
camarazii din Germania, Franţa sau chiar țările 
nordice despre dificultăţile cu care se confruntă, 
ne plângem si noi. Doar că societatea românească 
este într-o cu totul altă situaţie iar plânsul nostru 
seamănă a ipohondrie din dorinţa de a ne 
demonstra solidaritatea europeană. Este singurul 
caz în care solidaritatea poate fi privită ca boală. 

Se consideră, spre exemplu, că a dispărut 
electoratul Stângii pentru că ne-am fi trasformat, 
ca şi alţii, dintr-o societate industrială, într-una a 
serviciilor. Un concept precum cel de clasă 
muncitoare şi-ar pierde din semnificaţie, devenind 
desuet. Clasa muncitoare nu mai există. Or, 
problema este diferită. 

Până recent, social democraţii europeni 
s-au cantonat în zona comodă — sectoarele unde 
lucrătorii erau concentrați şi puternic organizați în 
sindicate capabile să finanțeze partidele. 
Realitatea s-a schimbat, lucrul este adevărat. Nu 
au dispărut însă proletarii căci doar asta pot fi 
asistentul de vânzări de la un hipermarket, 
muncitorul de la covrigărie, vanzatoarele din miile 
de mici magazine, cameristele din hoteluri sau 
chiar lucrătorii intelectuali, precum învățătorii sau 
profesorii. Lucrătorii postindustriali dintr-un call 
center sau bonele şi lucrătoarele domestice 
seamăna mai mult cu sclavii, uneori. 

Nu redefinirea conceptului de clasă 
muncitoare este necesară, ci înțelegerea gi 
asumarea noii realități 35 aceasta este dispersatã. 

Membrii ei sunt chiar mai putin protejati decat in 
trecut pentru ca, deseori, nu mai au sindicate si pot 
fi supusi abuzurilor; controlul asupra orelor de 
lucru sau privitor la respectarea demnității şi 
drepturilor omului este mai dificil de realizat. 

Reprezentarea intereselor proletariatului 
postindustrial — acest precariat pe cale de 
constituire pretutindeni, din ce in ce mai numeros 
— presupune ca partidele să iasă din zona 
confortabilă. 

Globalizarea accelerată si creşterea 
mobilităţii ar fi o altă cauză a dispariției 
electoratului social democrat. Perfect adevărat 
dacă lumea noastră este închisă în graniţele strict 
naționale. Doar că Stânga nu poate fi decât 
internationalista. Lipsa de graniță a conceptului de 
clasă este cu atât mai evidentă în condiţiile unei 
mobilități accentuate a forţei de muncă. Migraţia 
nu schimbă valorile - egalitate, libertate, echitate, 
solidaritate - şi obiectivele, le lărgeşte aria de 
aplicare. In locul unei tari mai bune şi mai drepte 
ne putem propune o lume mai bună şi mai dreaptă. 

Defetiştii Stângii se mai plâng si de 
disparitia constiintei ancorate ideologic si diluarea 
solidarității cauzate de triumful individualismului. 
Or, acestea nu sunt date. Constiinta ancorată 
ideologic se formează, nu este ceva înnăscut. 
Aceasta a fost un rezultat al activităţii de educare 
a maselor desfăşurată de partidele social 
democrate in multe tari, în perioada lor 
progresistă. Succesul unui asemenea demers 
astăzi, în România, ar presupune un efort de 
durată şi coordonat căci societatea este puternic 
atomizată iar ceea ce numim individualism 
seamănă a sălbăticie. 

O observaţie trebuie făcută, cu privire la 
remarcile anterioare. Folosirea atributului „partid 
de stânga” pentru multe dintre partidele laburiste 
şi social democrate, în vest ca și în est, poate 
părea unora cel putin discutabilă; în plus, 
ocultează cealaltă Stângă, mai radicală, căreia nu-i 
merge neapărat rău, acolo unde există. Acea 
Stângă nu se teme de egalitate. Unora dintre social 
democrați, în schimb, egalitatea le miroase urât. 
Valoarea fundamentală a Stângii nu ar mai 
corespunde dezideratului tineretului pragmatic de 
afirmare a diversității; tineret care este lipsit, 
totuși, de conştiinţă ideologică... 

Cei de stânga ştiu bine că egalitatea nu are 
nimic de a face cu uniformizarea. Ea este o relaţie 
socială între persoane care ar trebui să-şi poată 
dezvolta toate potentialitatile într-o societate 
echitabilă. Din acest motiv, ca ilustrare, ei 
militează pentru egalitatea de gen fără a-și 
închipui vreo secundă că femeile ar trebui să 
devină, prin asta, bărbaţi... 

La noi, credința că egalitatea nu ar mai fi 
„cool” pentru cei de treizeci de ani nu denotă doar 
o slăbiciune ideologică; arată, mai curând, o 
confuzie; tinerii din societate nu sunt cei din 
conducerea partidului. Jumătate din România este 
rurală. Acestor tineri nu le-ar displăcea să aibă 
oportunități egale de învățătură şi muncă cu cei 
din orașele mai mari. Majoritatea celor de la oraş, 
unde locuinţele pentru cei fără bani multi lipsesc 
în mod cronic, şi-ar dori acces egal la condiții mai 
bune de locuire. 

Modelele impuse tinerilor de marketingul 
comercial nu au mare legătură cu lupta împotriva 
presupusei uniformizări care ar însoţi egalitatea. 
Marchează doar o victorie a capitalismului în 

efortul de a transforma cetățenii în consumatori. 
Cei care se bucură de ceva mai multe oportunități 
— mai puţin egali decât alții — sunt extrem de 
vulnerabili în acest plan. 

Din aceeași raportare necritică la temele 
social democrației europene, am importat 
realitățile Franței imperiale într-o Românie foarte 
provincială. Clivajele economico-sociale ar fi 
devenit secundare în fata celor etnice si culturale; 
cum gestionăm multiculturalitatea a devenit o 
problemă! Oare!? Noi nu avem o imigrație care 
să conteze; suntem mari exportatori, în acest 
domeniu. Drepturile românilor care lucrează în 
alte țări ar fi una! 

In ţările unde ea există, imigrația in 
creştere, mai ales cea foarte vizibilă, a fost folosită 
drept subiect de campanie de dreapta populistă 
pentru a masca şi abate atenția chiar de la 
problemele economice şi sociale; în primul rând, 
de la cele generate de mobilitatea excesivă a 
capitalurilor, la care social democrații nu s-au prea 
opus. Dacă aceste partide au pierdut voturi, le-au 
pierdut pentru că au trădat cauza muncii, trecând 
de partea capitalului, nu din cauza imigranților. 

Un alt raționament îndoielnic, care poate 
servi şi drept scuză, sună cam aşa: ,,/n Suedia, 
social democrația pierde electoral, deci nici noi 
nu o ducem prea bine”; urmăm trendul, ce putem 
face.... Suedia este deocamdată un capitalism 
domesticit prin legi şi reguli. Intr-o oarecare 
măsură, domesticit inclusiv prin interiorizarea 
anumitor valori şi atitudini de către toți cetățenii; 
îi includem şi pe cei de dreapta. Discursul unui 
liberal suedez este, în mod onest, mult mai de 
stânga decât a unui social democrat român. Acolo, 
social democraţii îşi pot, permite să moară fericiţi 

pe baricadă pentru că au reuşit aproape tot ceea ce 
şi-au propus. Statul suedez a devenit un stat social 
în sensul cel mai propriu al cuvântului iar meritul 
este al lor. Din păcate, noile generaţii consideră 
drepturile de la sine înțelese, s-au născut cu ele. 
S-a pierdut memoria eforturilor prin care, pas cu 
pas, societatea lor a atins standardele actuale şi nu 
le mai identifică cu social democraţii; de aici, o 
anume stagnare electorală. In plus, partide de 
stânga mult mai radicale există ca opţiune; acestea 
sunt în creştere. La fel se întâmplă în Franţa, unde 
menţinerea socialiștilor în zona confortabilă - cu 
obiective mici, pentru oameni de mijloc - duce la 
creşterea permanentă a Stângii radicale şi a 
ecologiştilor. Pentru că au ascultat prea mult 
cântecul de sirenă al neoliberalismului, social 
democraţii germani au plătit, nu Dreptei, ci 
Stângii germane si Verzilor. Au plătit cu voturi 
multe şi pierderea puterii. 

In est, se mai crede, Dreapta a reuşit să-i 
învingă pe social democrați pentru că le-ar fi creat 
un fel de complex de vinovăţie în legătură cu 
trecutul totalitar. Si in acest caz avem o 
supraestimare a Dreptei si o scuză a Stângii. 
Cetăţenii i-au părăsit treptat pe social democrați, 
nu partidele de dreapta au învins; cel puţin nu 
peste tot si nu automat. Au pierdut suportul pentru 
că nu au avut suficientă forță să impună măcar un 
model domesticit al capitalismului la începutul 
tranziției. Economia socială de piață nu a fost 
apărată cu destulă forţă. Ridiculizarea acesteia de 
către adversari, pe fond de necunoastere, a fost 
facilă. 

Mai apoi, partidele social democrate din 
est au trecut, cu căţel şi purcel, de partea 
neoliberală. Au preluat a mod necritic un limbaj 

care nu apartinea nici macar prea putin radicalilor 
social democrati occidentali, ci conservatorilor din 
țările dezvoltate. De exemplu, apărarea serviciilor 
publice şi a accesului la ele pentru toţi cetăţenii 
rămâne şi astăzi punct central pentru partide în 
occident; în ţările foste socialiste, privatizarea 
acestora a fost scop in sine, fară relativizare sau 
fundament. 

Sentimentul de „muscă pe căciulă” s-a 
datorat mai curând slăbiciunii credinţei decât unei 
culpe efective legate de vremea trecută. Ion 
Iliescu, cel putin o vreme, şi-a asumat riscul să 
apere în continuare nişte valori, chiar dacă 
adversarii puteau invoca trecutul împotriva sa. 
Oameni mult mai tineri, cu trecut „curat”, nu au 
avut forţa unei analize care să selecteze grâul de 
neghină şi să conserve realizări care, chiar dacă 
veneau dintr-o istorie tulbure, erau o realitate 
pozitivă. 

Astăzi, puținele realizări sociale sunt 
anulate prin ordonanțe de urgență. Drepturile 
câştigate, abrogate prin lege. Salariile pentru care 
s-a muncit, tăiate după bunul plac al 
guvernantilor. 

Un PSD cuminte, preocupat de problemele 
social democratiei europene, daca nu se trezeste, 
nu va lăsa locul unei Stângi autentice, capabilă de 
schimbare. Mai curând, va avea de câştigat 
populismul cinic secondat de grupări de extremă 
dreaptă. Mediul intelectual este foarte deschis 
pentru trecerea de la teorie la practică, în această 
direcţie. Social democraţii nu au timp de boli 
imaginare, dacă nu vor să fie răspunzători pentru 
ce va urma... 

Ardem cu flacara gri 


Va trai PSD fara Ion Iliescu!? Aceasta este 
una dintre falsele probleme ale acestor zile. 
Bineînţeles, sociologii pot spune că liderii 
informali autentici, cum este lon Iliescu, sunt 
prezenţi şi când lipsesc iar liderii formali nu sunt 
întotdeauna adevărații lideri. Lucrul este adevărat 
dar nu este singurul adevăr. Un lider poate juca un 
rol fundamental dar nu poate şi nu trebuie să fie 
singurul fundament al partidului. Liderul trebuie 
să fie o personalitate puternică, coerentă, 
structurantă, dar nu reprezintă structura însăşi. 
Partidul adevărat supravieţuieşte liderilor sai; 
rămâne acelaşi sau se schimbă, dar depăşeşte 
momentul. 

Un lider poate să-şi ia o pauză şi să stea pe 
margine; este dreptul său. Partidul care-i partid, nu 
poate face asta. Rămâne credinţa în nişte valori şi 
voinţa de a atinge țelul propus, relaţiile care-i 
leagă pe oameni, trecutele cauze comune, speranţa 
că mâine va fi mai bine şi, mai ales, lucrurile de 
făcut. Pentru un partid de stânga, cât timp mai 
sunt nedreptati pe lume are sigur ceva de facut; 
orice, numai să stea pe margine, nu. In România, 
la cum stau lucrurile, are treabă pentru eternitate. 

Problema nu este cine pleacă de la şefie; 
problema este ce rămâne în urmă. Este plin 

cimitirul politicii romanesti de partide care au 
disparut din lipsa de viziune politica, de program, 
de preocupare pentru oameni. Multe nu au depasit 
distanta care uneori se intinde intre cei ce conduc 
partidul şi oamenii pe care partidul vrea să-i 
reprezinte. Această adevărată prăpastie apare 
invariabil atunci când liderii fac parte din cvartetul 
de aur calp - vorbesc fără să creadă ce spun, 
vorbesc fără să ştie ce spun, spun lucruri pe care 
nu le fac şi fac lucruri pe care nu le spun. Este 
dificil să te fereşti de ei, să-i denunti la momentul 
potrivit. Nu este însă imposibil. 

Cu toate acestea, numeroşi şefi au 
supravieţuit partidelor pe care le-au condus. Sunt 
foşti dar nu în raport cu vreun altul, actual, care i- 
a înlocuit la conducere. Treptat, au rămas şefi 
peste nimic; nu sunt foşti lideri de partid, doar şefi 
de foste partide. Locuri caldute şi-au găsit mai 
toți, pe ici pe acolo. Lista este surprinzător de 
lungă. 

Partidul Social Democrat nu este în acest 
pericol; nu încă. Riscul nu este totuşi absent. Se 
pregăteşte Congresul; nu discutăm mai deloc 
despre calea de urmat mâine; programele, atât cât 
există, nu fac obiectul dezbaterii. La punctul 
despre identitatea partidului suntem prea obosiţi 
după atâtea bătălii cu miză mică şi risipă de 
energie mare. Luminiţa de la capătul tunelului nu 
se vede. Se vede în exces altceva. Prea multe 
orgolii şi prea puţină dăruire, prea mult 
oportunism, prea puţine oportunități de afirmare 
reală, prea multi bani, prea puţină muncă, un 
exces de tactici şi un deficit de strategie. Pe 
ansamblu, nu este nici o flacără roşie, cum râd 
unii. Ardem cu flacără gri; nu se frige nimeni. 

Suntem de stânga dar sprijinim şi ne 
sprijinim pe puterea bisericii. Ne credem partidul 
săracilor dar suntem prea grijulii să-i menajăm pe 
bogaţi. Avem un rezultat caldut - aproximativ 
30% dintre voturi - şi nici nu visăm la majoritate 
absolută. Cu gândul la puterea viitoare şi la 
alianțele necesare, nu supărăm nici măcar celelalte 
partide, pentru că nu se ştie ce va fi mâine. 
Aproape că s-a uitat un fapt: politicile trebuie să 
se mai supere pe unii, ca să se bucure alţii; nu 
trăim încă în cea mai bună dintre lumile posibile. 

Armonia socială absolută este teoria 
privilegiatilor, pentru că le convine, şi a orbilor, 
pentru că nu văd realitatea. Majoritatea membrilor 
nu pare bucuroasă. Faptul că ar fi unită 
conducerea nu înseamnă că este unit şi partidul; 
societatea, şi mai puţin. Faptul că se spune un 
singur lucru nu înseamnă că se spune lucrul care 
trebuie... 

Multi suntem îngrijoraţi de lipsa de 
speranţă cu care este aşteptată ziua de sâmbătă, 
ziua în care se va ţine congresul partidului. Mie 
îmi trece prin minte o întâmplare. De multe 
decenii, comunitatea flamandă şi cea valonă a 
Belgiei intretin un conflict de paie care a reuşit să 
marcheze toată organizarea statului. Între timp, 
viaţa merge înainte şi generaţii noi se nasc şi 
trăiesc, în mod firesc, împreună. Astfel, ori de câte 
ori politicienii spun că vor separarea politică, se 
ridică o întrebare ajunsă anecdotică — dar cu noi, 
belgienii, ce faceti!? Probabil că mă simt ca 
belgianul în PSD-ul bătăliilor de orgolii... 

Soluţii bune la probleme greşite... 


Partidele româneşti au intrat într-o 
necesară fază de autoanaliză. Reflectiile sunt 
deseori foarte vocale. Se creează astfel impresia 
reconfortantă că există dezbateri ideologice şi 
identitare după o perioadă în care era dificil de 
spus cine pe cine mai reprezintă în politica 
noastră. 

Răuvoitorii care-şi spun realisti reduc 
această efervescenţă doctrinară la bătălia pentru 
scaune între colegiali şi autoritari, între plutocratii 
interesaţi de ei şi intelectualii interesaţi de idei sau 
între bunii vorbitori şi marii strângători, după caz. 
Cei care îşi mai fac iluzii dar şi mulţi analişti 
aşteaptă cu interes alegerea apelor. Un lucru totuşi 
ar trebui să fie banal. Ca să poţi elabora soluţia 
optimă trebuie mai întâi sa defineşti corect 
problema. Altfel spus, nu poţi scrie reţeta 
salvatoare fără un diagnostic potrivit. 

Am încercat să identific, interesată fiind, 
care ar fi problema la PSD. Fără uimire am 
descoperit că hibele PSD nu sunt hibele PSD. Ele 
aparţin politicii româneşti în general. Eliminarea 
lor i-ar oferi, prin comparaţie, un avantaj imediat. 

Unele greşeli provin din caracterul 
introvertit al partidelor, adică din faptul că 
vorbesc mai mult despre ceea ce li se întâmplă lor 

decât despre ceea ce se întâmplă în societate; 
năravul este vechi şi larg răspândit. Urmarea este 
că cetăţenii au o încredere din ce în ce mai slabă 
în partide. Mulţi au căzut în capcana care le-a fost 
întinsă de cei pentru care democraţia este ultimul 
lucru pe care şi l-ar dori - resping politica, nu se 
interesează de cine, ce şi cum se decide pentru ei; 
doar suportă consecinţele. Foarte mulţi au încetat 
deja să mai voteze. Nici măcar butada despre 
politică drept „răul necesar” nu se mai aude atât 
de frecvent. 

Neîncrederea în instituţiile statului şi 
capacitatea lor de a soluţiona problemele 
cetățenilor subminează toate încercările de 
eficientizare a acestora. Din această neîncredere 
vine câştigul de cauză al celor care vor 
injumatateasca instituţiile democratice şi să le 
reducă la o singură funcţie — cea de validare a 
voinţei individuale. 

Partidele par a uita că înainte de a fi partid- 
conducător, de a avea şi dezvolta instrumentele de 
exercitare a puterii, un partid trebuie să fie 
reprezentativ. Foarte multi nu se mai simt 
reprezentaţi de partide; mai curând, gândesc că 
partidele se reprezintă pe ele însele, nu-i 
reprezintă pe ei. Nu acelaşi lucru pot spune 
anumite grupuri de interese bine plasate în 
societate sau anumite categorii de cetăţeni care 
sunt mai egali decât ceilalți. Pe aceştia îi 
reprezintă toate partidele când vin la putere dar și 
când sunt în opoziţie. Culoarea nu contează; de 
partide vorbesc. 

Chiar interesul capitalului autohton poate 
fi subminat de o teorie foarte coerentă dar extrem 
de păguboasă, întâlnită la toate partidele - 
România ar trebui să-şi bazeze dezvoltarea 

viitoare pe acelaşi model de lumea a treia care a 
fost promovat până astăzi, un model caracterizat 
de politici fiscale care să atragă investiţii străine, 
favorizarea exporturilor, utilizarea forţei de munca 
ieftine şi valorificarea resurselor naturale. Nimeni 
nu chestionează modelul şi îl asumă implicit. 

Dacă vrem să privim adevărul în faţă, 
realitatea spune altceva. Investiţia străină are 
riscul maxim şi beneficiul minim. Delocalizările 
spre alte tari şi mai primitoare în căutarea 
profitului maxim pe termen scurt au constituit 
regula ultimelor două decenii. Piaţa internă are 
încă enorme capacităţi de dezvoltare iar forța de 
muncă nu este mai ieftină decât în alte parti. Este 
doar mult mai prost plătită şi, evident, mai 
nemulțumită. Resursele nu prea mai sunt sau 
implică riscuri de exploatare pe care, adesea, nu 
merită să ni le asumăm. 

Problemele de viziune nu sunt rupte de 
cele de funcţionare a partidelor. În principiu, toate 
iau deciziile in mod democratic. In practică, 
dezbaterea autentică lipseşte, hotărârile importante 
nu se iau în organismele statutare, ci doar se 
comunică acolo iar rolul şefilor este hiperbolizat. 
In plus, un comportament foarte românesc face ca 
şeful să aibă întotdeauna dreptate, chiar şi în 
situaţiile în care este evident şi pentru orbi că nu 
are. 

Disciplina de partid autoasumata sau 
interesele personale mărunte sunt singurele 
elemente de asigurare a coeziunii la baza 
partidelor. In general, lipsesc atât liderii care sa 
genereze încredere, cât şi speranţa că pot schimba 
societatea, ratiunile principale care-i fac pe 
oameni să intre în aceste asociaţii voluntare care 

Opoziția internă din partide are două şanse 
— să se exprime statutar dar să nu fie luată în 
considerare sau să se exprime pe holuri sau alte 
asemenea spaţii de dezbatere şi să fie luată la ochi. 
Mai recent, taberele s-au mutat pe bloguri, spaţiu 
unic în care se mai poartă dezbateri. Coeziunea la 
vârf se realizează mai simplu, prin metode... de 
piaţă; totul este negociabil. 

În aceste condiţii, îmi amintesc cu 
nostalgie de singurul lucru cu adevărat democratic 
şi creator de încredere care s-a petrecut în 
partidele noastre în ultimii ani — alegerile primare 
din PSD pentru listele parlamentare din 2004. O 
încercare salutară care a rămas doar atât. Din afara 
şi din interiorul partidului s-au făcut eforturi ca 
încercarea să esueze şi să nu mai fie repetată. Ar fi 
putut chiar să reuşească! Democratizarea este 
periculoasă pentru unii... 

Lege si ordine! 


Lege şi ordine! Acesta ar putea fi sloganul 
noului partid creat, declarat de centru stânga, 
foarte progresist, profund nationalist si 
ultraschimbist. Ultima trăsătură îi vine de la faptul 
că toți membrii au în comun, până astăzi, doar o 
trăsătură - au schimbat măcar un partid. Există 
bănuieli că vor decide să mai schimbe unul în 
viitor; gurile rele spun că îl vor schimba pe al lor, 
cel nou înființat, cu unul mai vechi şi foarte 
primitor chiar dacă, este adevărat, nu prea de 
stânga, nu prea progresist şi nici atât de 
naționalist. Nu sunt semne însă că atributul de 
„naţionalist” pe care partidul şi-l atribuie ar veni 
de la lupta cu transnationalele; experienţa arată că 
ele sunt la putere în orice partid. Nimic neobişnuit 
până aici; trăim deja în ţara în care orice este 
posibil; mai rău, orice este posibil devine şi real. 
Incă un partid, înseamnă o nimica toată... necesară 
pentru a instaura, în sfârşit, legea şi ordinea. 
Pentru că avem nevoie, nu-i aşa!? 

In societatea noastră capitalistă legea îi 
apără pe cei tari. Lucrul le pare unora foarte 
natural; ei o fac, ei o trag! Drept urmare, de vreme 
ce-i „a noastră”, legea trebuie respectată; dacă mai 
este vreuna în beneficiul celui mai slab — de 
exemplu, Codul Muncii - aceasta va fi desfiinţată! 

Cu majoritate absolută! Sau prin asumarea 
răspunderii. 

In tara noastră este multă dezordine. 
Lucrul este atât de evident încât nevoia de ordine 
este aproape indiscutabilă; doar că unii credeau că 
ar fi vorba să facem ordine, nu să primim ordine 
de la cei indreptatiti, prin natura meseriei, să le 
dea. 

Deocamdată, generalii din politică par că 
le primesc, nu le dau. Strâng rândurile; cu această 
ocazie putem face ordine în evidenţele noastre şi 
afla câţi sunt. Aşa cum avertizam după alegeri, ca 
o Casandră îngrijorată pentru democraţia noastră 
prea fragilă, avem o armată cu mulţi generali şi un 
parlament cu şi mai multi. Ne place să cam dăm 
milităria jos din pod, după cum se vede... Dacă 
nouă nu, altora sigur le place sau le folosește. 

Unii falşi profeti dar mari sofişti salută cu 
căldură revoluţionară anunţul apariţiei noului 
partid de care „societatea noastră avea atâta 
nevoie”, după cum arată sondajele făcute pentru a 
testa viabilitatea ideii încă înainte de naşterea ei... 
Multi spun că o Stângă autentică trebuie să-și facă 
auzită vocea; eu însămi sunt dintre cei pentru care 
reinventarea Stângii este condiţie sine qua non a 
progresului societăţii româneşti. Problema este 
adevărată. Soluţia este strâmbă. 

În ţara noastră este multă foame, lipsă de 
speranță, lipsă de educaţie care ar putea fi 
combătută, discriminare, inechitate, singurătate. 
Starea de sănătate este precară; trăim putin şi prost 
dar facem legi de parcă am duce-o mult şi bine. 
Jumătate din populaţie nu participă la decizia 
politică şi mai nimeni nu observă. Când vreo 
femeie este împinsă în faţă, trebuie să se străduie 
a dovedi că nu ar trebui, să fie acolo unde este, 


LEGE ŞI ORDINE! 


dacă nu vrea să-şi piardă repede postul. Violenţa 
in familie, munca domestică neremuneratä, 
traficul de persoane, prostitutia care niciodata nu-i 
de bună voie, exploatarea şi penalizările la salariul 
pe motiv că eşti femeie, toate lipsesc de pe agenda 
publică; dacă asemenea teme apar pe la coada 
listei, sub presiune străină, ele nu au şi soluții; 
sigur nu sunt probleme pentru rezolvarea cărora 
să cheltuim bani de la buget; acolo se face 
economie. 

Mai există nişte milioane de români 
rataciti în căutarea unui loc de muncă prin Europa; 
ne bazăm pe ei dar nu ne pasă de ei. E necesară 
ceva mai multă curăţenie în România; morală dar 
şi fizică; politici de refacere şi protecție a 
mediului natural şi social ar trebui urgent 
promovate. 

Femeile aşteaptă un partid în care să nu se 
simtă cetăţeni de mâna a doua şi unde problemele 
lor să fie considerate problemele societăţii, nu 
probleme... femeieşti. Muncitorii, unul care să le 
fie alături atunci când pierd locurile de muncă, 
drepturile câştigate cu mai bine de o sută de ani în 
urmă sau când salariile lor mici devin şi mai mici. 
Ecologistii vor o voce instituțională puternică iar 
migrantii să simtă că acasă este mai bine pentru că 
cineva le apără drepturile atunci când sunt plecaţi. 
Chiar există aşteptare pentru o voce de stânga. 

Nu există însă argumente că această voce 
trebuie să apară în altă parte; ea ar trebui să se 
audă mult mai puternic, acolo unde se află deja 
Stânga românească, atât cât mai există - în 
Partidul Social Democrat. Probabilitatea ca Stânga 
autentică să renască în „partidul rămaşilor” este, 
oricum, mult mai mare decât la „partidul 
plecaţilor”... Pe mine mă pot închipui apărând, 

chiar şi pe baricade, dreptul femeilor la demnitate; 
în schimb, pe fostul coleg Ontanu nu mi-l 
închipui, nici dacă mă frigi cu ţigara... 


Post scriptum 


Pamfletul a apărut în zilele în care pe 
scena politică româneasă debuta un partid nou, 
format aproape exclusiv din transfugi din PSD si 
PNL - Uniunea Naţională pentru Progresul 
României. Ideea că, odată cu acest partid 
artificial creat, am putea afla câți politiceni 
răspund la ordine care vin de la structurile 
militarizate ale statului, nu la păsurile cetăţenilor, 
a fost de un optimism exagerat. În vara lui 2012 
izbucnea un scandal din care nu s-au tras încă 
invatamintele. Un număr semnificativ de 
reprezentanți ai puterii de dreapta şi unii 
jurnalişti lăudători ai lui Traian Băsescu fuseseră 
ridicaţi ilegal la gradul de colonel al armatei 
române. Faptul că generalul preşedinte de partid 
şi ministru al apărării este cel răspunzător de 
mișcare, nu miră pe nimeni... 

Teze despre Stanga, Dreapta, Stat si 
corupătorii lor 


1. Distinctia Stanga/Dreapta are sens, chiar 
daca identificarea corecta a limitei dintre 
una şi cealaltă nu este întotdeauna simplă. 
Ca orice lucru omenesc, aceste concepte 
evoluează si se modifică odată cu 
societatea, însă moartea ideologiilor este 
doar o altă ideologie. 

2. Stânga nu este susținătoarea unui stat mare 
iar Dreapta a unuia mic. În forma clasică a 
doctrinelor, lucrurile stăteau pe dos. De-a 
lungul istoriei, „amestecând? într-un 
singur concept Statul şi Națiunea, Dreapta 
a reuşit să obțină si sprijinul claselor pe 
care nu le reprezenta. Pe vremea când erau 
de stânga, liberalii criticau statul, respectiv 
luptau cu abuzurile puterii monarhice; 
socialiștii visau să-l desființeze. Nu si 
interesul comun! 

3. Atacul împotriva statului este caracteristic 
neoliberalismului contemporan, în 
condițiile în care statul a rămas singurul 
capabil să facă față presiunii corporatiste. 
Bineînţeles, atunci când nu-şi asumă din 
start să apere şi reprezinte interesele 

corporațiilor, ceea ce este frecvent şi 
probabil! Atacul nu priveşte niciuna dintre 
funcțiile de care sistemul corporatist poate 
profita sau are nevoie, adică statul în 
general. Corporatiile nu susțin reducerea 
cheltuielilor cu înarmarea. Autostrăzile par 
a fi un obiectiv general al umanității iar 
Greciei i s-a impus să cumpere tancuri de 
câteva miliarde chiar în perioada acutizării 
crizei deficitului bugetar! Corporatiile 
doresc controlul asupra statului, nu 
desființarea lui! 

Statul bunăstării nu are legătură cu 
viziunea Dreptei despre redistribuirea de la 
bogaţi către săraci, eventual bazată pe 
principiul caritãtii creştine; încă şi mai 
putin poate fi confundat cu recentul 
concept neoliberal de stat asistential. Statul 
bunăstării este un tip diferit de organizare 
a societăţii care se bazează pe principiul 
egalității de oportunităţi, a distribuirii 
echitabile a bogăției şi pe responsabilitatea 
publică de a furniza fiecărui cetăţean un 
minim pentru a duce o viata bună. 
Adversarii cheltuielilor publice devin 
foarte rezervaţi dacă analiza bugetelor 
începe cu întrebarea cui servesc activitățile 
finanţate, în loc de cine contribuie la 
formarea veniturilor. Se pot afla lucruri 
jenante pentru aceștia. Aeroportul x, 
reconstruit pe bani publici, va fi destinat 
doar zborurilor de lux în timp ce spitalele 
sunt desființate. Scutirile de impozite şi 
contribuţii rar îi privesc pe cei ce trăiesc 
din muncă; nici evaziunea fiscală nu e 
specialitatea lor, „Există o majoritate a 

cetățenilor care s-ar dispensa de 
cheltuielile enorme pentru apărare şi 
servicii secrete, pentru că nu are ceva 
important de apărat. Cele pentru 
învățământul public superior au drept 
beneficiari pe cei mai înstăriți, copiii care 
provin din familii sărace au o pondere 
infimă între studenți. Exemplele sunt fără 
număr. 

Stânga nu militează pentru învățământ sau 
sănătate „gratuite”, ci pentru acces egal la 
ceea ce este public. Statul este 
administratorul unor fonduri care rezultă 
dintr-un lung sir de contracte sociale, nu 
este creatorul lor. Nici capitalul nu este 
creatorul acestor venituri. Poate doar 
munca să fie... 

Contribuțiile la asigurările sociale 
reprezintă o parte a drepturilor pe care 
angajaţii le-au câştigat prin lege; guvernul 
nu poate decide creşterea sau diminuarea 
lor independent de acordul ambelor părți 
ale acestui contract. Impozitul pe 
proprietatea funciară, de asemenea, este 
rezultatul unui contract prin care se 
cedează condiționat drepturile asupra unui 
obiect (pământul) pe care nu l-a creat sau 
meritat proprietarul etc. 

Corupţia are legătură cu exercitarea puterii 
în interesul propriu, nu cu ideologia. 
Dimpotrivă, chiar este trădarea ideologiei, 
oricare ar fi aceasta. Nu există societate, 
oricât de coruptă, care să-şi fi asumat 
public doctrina corupției ca merit, asa cum 
Ferengii, în serialul copilăriei unora şi 

tinereţii altora, îşi asumau lăcomia ca 
valoare centrală. 

Corupţia nu este dependentă de micimea 
sau mărimea statului, ci priveşte 
exercitarea incorectă, încălcând regulile 
stabilite, a unei activități reglementate. 
Reglementările apără interese generale, 
publice sau private. Coruptul apără 
propriile interese. 

Corupţia poate fi publică sau privată. Ea 
se manifestă în politică dar şi în fotbal. O 
putem întâlni într-o primărie sau minister; 
alteori afectează, în mare măsură, 
sistemele de pariuri sportive sau băncile şi 
fondurile de investiții falimentate 
fraudulos. Când este administrativă, 
coruptul are un factor privat drept 
corupător. Instituţiile statutului nu se corup 
unele pe altele. Băncile pot corupe 
agențiile de rating, spun gurile rele. 
Corupţia apare ca temă de campanie a 
Dreptei împotriva Stangii ceva mai 
frecvent decât invers. Într-un sistem bazat 
pe votul universal, programele economice 
şi sociale propuse de cei puţini, acceptând 
că nu pot minţi la infinit, nu reușesc să 
câştige suportul majorităţii. Având sprijin 
larg, programele Stângii sunt mai greu 
atacabile. Modalitatea eficientă de 
fragilizare a adversarului rămâne atacul la 
persoană. Corupţia este o rațiune serioasă 
şi acceptabilă social, în comparaţie cu 
atacurile legate de caracteristici 
individuale sau de viaţa privată. Partidele 
de stânga fac mai rar din corupție punctul 

central în bătălia electorală pentru 

programele adversarilor politici au hibe 
destule. Prima dintre ele o reprezintă 
sprijinul necondiţionat acordat unui sistem 
economic care este structural corupt... 


Notă justificativă 


Ținând cont de caracterul dominant al 
discursului neoliberal, multi cad în capcana de a-i 
folosi termenii, inclusiv oameni de stânga. Am 
considerat necesare precizările succinte de mai sus 
gândind că, să pieri pe limba altuia, nu e niciun 
gheşeft... 


Martie 2012 

CAPITALISMUL 


„Există doud feluri de utopii: utopiile proletariatului, 
care au nesansa de a nu se realiza vreodată, si utopiile capitaliste, 
care au ghinionul de a deveni întotdeauna realitate.” Michel 
Foucault 


Capitalism gol-golut 


În fiecare an, cu precădere de Ziua 
Naţională, întâlnesc români care mai cred că - nu 
astăzi, nu mâine, dar, poate, în douăzeci de ani - 
România va fi o economie de piață autentică, un 
stat de drept şi o societate democratică, în care 
fiecare va trăi în bunăstare. Ei numesc asta 
speranţă. Eu o numesc iluzie. 

Economia de piață este o etichetă recentă 
pentru o realitate veche care începuse să miroase 
prea urât pentru a fi vândută; realitatea se numea 
capitalism. Este primul produs second-hand pe 
care l-am cumpărat după Revoluţie, deschizând 
drumul altor produse, inclusiv ideologice, 
expirate. 

Capitalismul „multilateral dezvoltat” 
obiectivul de aur asumat - nu se va instala 
niciodată în România pentru că nu există așa ceva. 
Democraţia, statul de drept si bunăstarea socială 
relativă sunt doar din întâmplare şi izolat prezente 
simultan cu capitalismul. Exprimându-mă astfel, 
fac distincție între sistemul economic capitalist si 
sistemul social şi politic dintr-o tara. In acelaşi 
timp, accept o evidenţă - capitalismul tinde să se 
extindă, dilateze şi includă zone din ce în ce mai 
largi ale societăţii. Fără rezistență, el ne poate 
înghite cu totul, trup si suflet. 

Structurile democratice puternice s-au 
dezvoltat împotriva capitalului, pentru a-i tempera 
excesele sau corecta erorile. Astfel au apărut 
sindicatele, societatea civilă şi partidele de stânga; 
la origine, acestea au fost reprezentante ale muncii 
în lupta sa cu capitalul; „pragmatismul“ s-a 
dezvoltat pe urmă. Într-un asemenea efort şi-a 
construit presa statutul respectabil, într-un timp 
când se accepta cu mai mare uşurinţă natura de 
clasă a statului. Critica statului şi a capitalului 
mergeau împreună. Este adevărat că nici 
transformarea presei in afacere capitalistă, 
producătoare de bani şi atât, nu se produsese încă. 

Instituţiile democratice şi drepturile sociale 
nu sunt beneficii ale capitalismului. Sunt limitări 
impuse acestuia; acolo unde s-a reuşit! Fără ele, el 
poate să se dezvolte mult mai bine şi mai repede. 
Timp de decenii, America de Sud a fost dovada de 
netăgăduit a adevărului acestei afirmaţii... 

Acest lucru îl putem observa cu uşurinţă şi 
în ,,democratia” noastră post-socialistă. Aproape 
totul se vinde și se cumpără - proprietatea publică, 
diplome, voturi, putere, influență, conştiinţe... 
Situaţia nu este cauzată, cum cred încă unii 
idealişti ai pieței, de imperfectiunile 
capitalismului nostru incipient. Dimpotrivă, 
reprezintă triumful lui absolut; totul devine marfă! 
Drept consecință, supremația politicului - 
interesele cetății, ale traiului în comun, ale 
oamenilor - este înlocuită, în mod brutal sau 
insidios, după caz, cu supremația economicului; 
adică interesele capitalului. 

Fragilitatea democrației românești o 
vedem reflectată în politicile promovate. 
Modificările la Codul Muncii apără capitalul în 
defavoarea angajaților. Bugetul tratează drept 

povară toate acele sectoare care au fost, 
deocamdată, partial protejate de (ne)regulile 
economiei de piață, precum educaţia sau 
sănătatea. Interesul băncilor si echilibrele macro- 
economice sunt mai presus decât viaţa oamenilor 
ŞI supraviețuirea naţiunii. Aceasta din urmă ar 
cere mai multe investiții în cultură şi o formare a 
cetățeniei diferită de „cerințele pieței”; scăderea 
demografică accentuată ar fi o rațiune pentru 
protecția suplimentară a mamei și copiilor... 

Un lucru scăpase până astăzi pieței 
triumfătoare în România - trupul femeii; să ne 
vindem cu totul, asa cum se vând hot-dog-ii la 
colțul străzii, expuse în vitrine de sticlă, cu 
etichetă care să cuprindă informaţiile relevante 
referitoare la calitatea produsului - vârsta, 
înălțimea, greutatea, culoarea, experienţa. 
Vânzarea-cumpărarea există şi aici, să ne 
înțelegem; tristă şi dureroasă la marginea străzii, 
cu iluziile sfărâmate în cluburi selecte, deghizată 
în fel si chip. Totuşi, ea este în afara legii. Este 
ultimul punct de rezistență pe care putem să-l 
construim; să nu acceptăm ca neregula să devină 
regulă. 

Efortul insistent pe care îl fac 
reprezentanţii puterii capitalului pentru legalizarea 
prostituţiei nu are motivele umanitare cu care sunt 
pacaliti sufletiştii. Nimeni, de altfel, nu mai 
maschează intenția; problema este financiară. 
Industria ilegală a sexului trebuie albită! Avem un 
decalaj care trebuie depăşit. Alti capitalisti întâi au 
albit-o, pe urmă au devenit onorabili şi au ajuns la 
putere... Mediul politic nu pare a se opune; este 
dominat de bărbați (beneficiari) şi influenţat de 
unii interesați care visează deja la viitoare 
profituri. Societatea civilă este divizată şi, oricum, 

nu contează în deciziile puterii. Se mai împotrivea 
doar biserica, din motive fără legătură cu 
instaurarea societăţii de piață; ea contează. 

O negociere cu preţul la vedere este însă în 
curs. Guvernul propune împărțirea profitului, 
finantand din bani publici caritatea; mai propune 
formalizarea parteneriatului dintre puterea politică 
şi cea sacerdotală. Statul laic rămâne doar un 
principiu. De altfel, în tara noastră, se pare, de asta 
avem principii, ca să le încălcăm. Ministrul 
Finanţelor plusează oferind scutire de impozite 
pentru puternica întreprindere capitalistă a 
bisericii. 

Vânzarea de indulgente este o practică 
veche a bisericii catolice; ea a apărut cam odată cu 
capitalismul. Aşteptam cu interes reacția Bisericii 
Ortodoxe Române. Nu si momentul sfestaniei la 
bordelul Crucea de Piatră, reconstruit in centru, 
drept dovadă a trecutului capitalist recuperat... 


1 Decembrie 2010 


Post Scriptum 


Deocamdată, schimbarea puterii a scos 
din discuţie problema; am vrea să credem că 
definitiv. Experienţa ne spune însă că ea poate 
reveni cu prima ocazie oportună... 

Democratia gol-goluta 


Toţi cei care cred că sistemul existent este 
cel mai bun posibil pot sa spuna orice vor. 
Alegerea stilului în care o fac nu reprezintă obiect 
al reglementării, fiind absolut liberă. 

Aşa ar putea suna legea de aur a libertăţii 
de conştiinţă şi expresie în societatea capitalistă 
unde, după cum ştim, orice principiu se aplică în 
conformitate cu legea. Indrazneala de a utiliza 
cuvintele , clasificate” este periculoasa; 
subminează sistemul. Ea îl transforma în disident 
pe cel care le pronunţă, chiar dacă aceste cuvinte 
nu sunt însoţite şi de vreo acţiune concretă. Cei 
care acţionează nu sunt disidenti, sunt teroriști. Nu 
contează dacă această acţiune se traduce în 
participarea la o banală grevă legală sau la vreun 
protest de stradă în timpul unei întâlniri „la vârf”. 

Un bun prieten se străduie de multă vreme 
să argumenteze că, într-o democraţie, disidenta 
este logic imposibilă întrucât pluralismul opiniilor 
face parte integrantă din definiția sistemului. 
Logic, s-ar putea să aibă dreptate. Realitatea însă 
îl contrazice. In democratiile noastre liberale 
disidentii există, ei sunt rapid identificaţi, 
înregistraţi şi apoi izolaţi. Urmează un proces 
intensiv de vaccinare; nu a celor care au îndrăznit 
să spună ce nu trebuie; restul societăţii este 

imunizat împotriva ideilor „periculoase“. 
Lucrurile se fac, de regula, cu grație. 
Transformarea criticilor interni in martiri este 
evitată cu orice pret. Metodele sunt clasice, 
banalizate, dar foarte eficiente; indiferent de calea 
aleasă, obiectivul este mereu acelaşi — ideea 
provocatoare sau punctul de vedere neconvenabil 
pentru sistem trebuie delegitimate. 

In primul rând, ele sunt în mod ,,stiintific” 
ridiculizate de experţi. Experții sunt întotdeauna ai 
capitalului. Munca sau cetăţeanul de rând nu au 
experţii lor. În cele din urmă, omul ajunge să 
creadă că ceea se ce vede cu ochiul liber este doar 
o iluzie personală iar apărătorul lui de ocazie este 
doar vreun naiv de bună credinţă; naiv, totuşi, ca 
şi el însuşi... Astfel, lui i se pare că este furt curat 
dobânda totală de 24% la creditul de refinanțare 
pe care tocmai l-a contractat. Creditul i-a fost 
promovat cu insistenţă de către bancă sub sloganul 
„Toate ouăle într-un singur coş!”. De la şcoală isi 
mai aminteşte încă lecţia despre ouă şi parcă ea 
spunea invers, că e bine să le pui în mai multe 
coșuri, pentru a diminua riscul de a se sparge toate 
odată, în caz de accident. Dar ce poate să facă 
cetățeanul atunci când i se spune de către 
autorităţile în domeniu, de toate culorile permise 
şi de la cele mai înalte niveluri, că este prost şi nu 
intelege!? Mai mult, este făcut şi vinovat de faptul 
că pe piaţă sunt deja prea multe credite... 

In al doilea rand, se denigrează persoana 
care formulează ideile deranjante pentru sistemul 
dominant. Întotdeauna se găseşte vreun păcătos — 
după legile divine sau pământeşti — printre 
susţinătorii ideilor inacceptabile. Acesta este rapid 
identificat şi prezentat publicului larg pentru a fi 
bine cunoscut; nu pentru adevărurile neconforme 

pe care a îndrăznit să le exprime, ci pentru vreo 
greşeală deja istorică a vieţii sale private. Printre 
cei care tac şi nu îşi exersează niciodată gândirea 
critică există nenumărați alti păcătoşi dar păcătoşii 
care laudă sistemul sunt întotdeauna mai buni 
decât cei care îl critică... 

In al treilea rand, ideea noua, 
neconvenabilă, este imediat identificată cu vreo 
idee veche şi demonetizată. In România, orice 
critic al capitalismului este taxat drept ceauşist 
nostalgic. În America, urmând acelaşi procedeu, 
Obama a ajuns să poarte eticheta de comunist (?!); 
bineînţeles, asta se întâmplă atunci când nu i se 
utilizează cu insistență al doilea prenume — 
Hussein — pentru ca cetăţenii să înțeleagă că 
preşedintele lor ar fi musulman; musulmanii, după 
cum cetăţenii americani au fost deja convinşi, au o 
aplecare „naturală” spre terorism şi subminarea 
celei mai bune lumi posibile... 

Nu cred în conspirații şi acţiuni concertate 
a unor forte oculte care împiedică exprimarea 
poziţiilor diferite de cea dominantă. Benevoli de 
toate tipurile sar să apere sistemul pe gratis şi să-i 
izoleze pe neconformi. Dezvăluirile telegramelor 
clasificate făcute de Wikileaks au fost repede puse 
la zid drept atac la adresa democraţiei de o 
mulţime de voluntari zeloşi. Prea puţini au văzut 
un act justificat de nesupunere civică în faptul de a 
face public ceea ce toată lumea ştia dar puţini 
îndrăzneau să spună - regulile şi valorile sunt 
pentru căţei. Acestor zeloşi ar trebui să le 
reamintim un lucru - pentru a fi respectată, legea 
sau regula trebuie să fie ea însăşi respectabilă, nu-i 
aga?! 


Decembrie 2010 

Dupa douazeci de ani... 


Banc bulgăresc post-comunist. Nu necesita 
adaptare; nici măcar onomastică. „Maria către Ion: 
Spune, loane, că, după atâta vreme, poţi să 
mărturiseşti, pe vremea comunismului, m-ai 
înşelat vreodată!? Te-ai culcat cu altă femeie?! Ion 
către Maria: Marie, recunosc. Te-am înşelat. Dar 
vreau să ştii că nu am fost vinovat eu! Sistemul 
era de vina!”. 

Într-o ţară care nu-şi revine economic şi se 
deteriorează social, Puterea îşi face titlu de glorie 
dintr-o unică realizare — condamnarea sistemului 
comunist. In Evul Mediu, de la care ne vom fi 
inspirat, vinovatii erau executați public, spre 
satisfacția şi înfricoşarea „gloatelor”. Problema cu 
prezentul este că, deşi se trage în comunism din 
toate poziţiile şi fostul regim este acuzat de toate 
relele,  „gloatele” nu par deloc satisfăcute. 
Spectacolul denuntarii permanente nu tine loc de 
pâine; nici măcar de circ. Partea cu „înfricoşarea” 
s-ar părea că merge... 

Dincolo de acest ritual repetat şi golit de 
semnificaţie, gândirea critică autentică cu privire 
la trecutul nostru lipseşte din spaţiul public; atât 
cât există, este cantonată pe câteva bloguri şi în 
publicaţii cu circulaţie limitată; până la zona 
politică ecourile nu ajung; mai grav este că nici 

nu-şi propun să ajungă; gândirea critică este de 
amorul artei, în pur stil românesc. 

Certificatul de bună purtare, care dă 
dreptul să apari în mass media şi să susuri la 
urechile Puterii, îl au doar două categorii: cei care 
condamnă cu mânie comunismul şi cei ce laudă cu 
elan capitalismul. Bineînţeles, categoriile nu sunt 
exclusive. Diferenţele sunt de detaliu; primii 
suferă de memorie selectivă, ceilalți de amnezie; 
de simţ critic nu suferă niciunul. 

O analiza pertinentă a comunismului 
nostru nu s-a facut; consecinţa este evidentă in 
faptul că lipseşte un proiect al prezentului care să 
nu repete erorile dar să conserve realizările care au 
fost. Repetăm greşelile şi distrugem „în draci”, 
dacă-mi permiteti o licenţă poetică. 

In 1989, regimul politic trecut s-a prăbuşit 
din cauza erorilor politice. Am fost incapabili de a 
construi o democraţie autentică, cu rol de control 
si reglare a puterii, care să prevină înstrăinarea şi 
să dea sentimentul apartenenţei. In contrapondere, 
am dezvoltat statul polițienesc - securistic, în 
varianta românească - introducând teama, 
supravegherea, delatiunea, pe un fond foarte 
permeabil la astfel de năravuri. 

După douăzeci de ani, nimic nou sub 
soare! Ascultatul telefoanelor, cititul mail-urilor, 
încălcarea dreptului la intimitate în modul cel mai 
grosolan s-au banalizat deja; extensia activităţii 
este încă necunoscută. Diferenţa stă doar în faptul 
că supravegherea este parţial privatizată, pentru că 
trăim în capitalism; mult mai uşor de realizat 
decât pe vremuri, de asemenea, fiindcă tehnica 
evoluează... Apar pe internet video-clipuri care ar 
trebui să revolte orice om normal pentru simplu 
motiv că şi intimitatea. lui ar putea fi la fel 


DUPĂ DOUĂZECI DE ANI... 


încălcată, că şi el ar putea fi filmat. Se revoltă însă 
prea puţini; multi privesc pe gaura cheii şi merg 
mai departe. 

Sistemul economic socialist, în schimb, nu 
s-a prăbuşit atunci; se exagerează şi starea de criză 
în care s-ar fi aflat. Sistemul economic a fost 
distrus deliberat, baza materială, şi înlocuit treptat, 
forma de organizare, în anii de după 1989. Nu 
întotdeauna lucrurile s-au petrecut cu consultarea 
şi asentimentul în cunoştinţă de cauză a 
proprietarului de drept, poporul român. Nici 
măcar în cazul cooperativelor de producţie, unde 
numărul membrilor era limitat şi se putea decide 
direct, acest lucru nu s-a realizat. Autodizolvarea 
cooperativelor agricole nu a fost decisă prin votul 
adunării generale a cooperatorilor. În fapt, ele au 
fost desfiinţate prin lege, ceea ce ridică, probabil, 
chiar anumite probleme de valabilitate juridică. 

După douăzeci de ani, nimic diferit sub 
soare! Cu socialismul am terminat-o demult. 
Acum ne străduim să eliminăm şi orice urmă de 
economie naţională. Am cedat întâi pieţele, apoi 
proprietatea întreprinderilor şi controlul economic. 
Mai recent, am cedat şi controlul politic; guvernul, 
cât avem, are sediul la Washington; acolo ni se 
decide prezentul şi viitorul. Primul este cum se 
vede şi nici viitorul nu sună bine. În acest timp, 
noi ne războim cu trecutul. Cel mai adesea acesta 
este un trecut fantezist, imaginar, creat pentru 
raţiuni de utilitate... privată. 

Conturile cu trecutul trebuie încheiate prin 
asumare; cu binele şi cu răul, cu frumosul şi urâtul 
lui. Două erori sunt fatale şi noi le facem. ÎI 
respingem pur şi simplu, ca pe o invitaţie la dans, 
ca pe un accident care ni s-a întâmplat fără nicio 

responsabilitate şi participare proprie sau îl 
reconstruim prin ochii şi cu criteriile prezentului; 
nici ochii, nici criteriile, nu e sigur că ne aparţin. E 
păgubos în ambele cazuri. Ne sărăcim pe noi 
înşine şi falsificăm o istorie în care şi prin care am 
devenit cum suntem astăzi - profund diferiți. 


Septembrie 2010 

Pactul cu Diavolul 


Criza a venit! Trăiască criza! Nu este vreo 
exclamatie a omului de rând prins între tăierea 
salariului făcută de guvern şi pierderea locuinţei, 
scoasă la vânzare de băncile la care este îndatorat. 
Cei care primesc dividende si bonusuri o pot 
striga însă, oricât de tare. Finalul lui 2010 a 
marcat în lume noi recorduri în domeniu. 
Cinismul veniturilor încasate în sectorul financiar 
este minor fata de regula pe cale să se impună. In 
fapt, nu se impune de la sine; o formulează unii si 
o transformă în lege pentru căţei, alții. Pe scurt, 
putem reduce totul la trei paşi. 

Pasul unu. Sectorul financiar a provocat 
criza care s-a extins şi şi-a rostogolit efectele în 
multe tari şi ramuri de activitate. Guvernele i-au 
salvat pe cei care au provocat criza, aprobând 
pachete de sprijin spectaculoase sau nationalizand, 
practic, societăți falimentare; falimentare din 
propria lor vină, nu din vina statului. S-au pus în 
aplicare planuri de relansare echivalente cu foarte 
multi bani publici directionati spre marile 
corporații. Programe de tip „Rabla” au fost votate 
mai peste tot, protecția mediului fiind, evident, 
doar pretext; injectarea de bani în piața de 
automobile lovită de criză, o rațiune mult prea 
transparentă ca să nu fie înțeleasă de oricine. 

Pentru micul producător lovit de criză nu s-a 
obosit nimeni să acorde vreun sprijin... 

Pasul doi. Salvatii s-au întors la vechile 
obiceiuri. Fac ce-au făcut şi înainte, mută banii 
din buzunarul/conturile celor care chiar muncesc 
şi produc, în cele proprii. Mai mult decât atât, au 
descoperit şi cauza răului absolut - sectorul public 
are datorii. Se uită total faptul că aceste deficite 
vin adesea din sprijinul acordat chiar lor pentru 
ieşirea din criză sau provin din reducerile de 
impozite şi taxe de care au beneficiat. Ceea ce ni 
se spune clar, este că deficitele publice sunt rele; 
ele trebuie reduse drastic. Bineînţeles, datoriile 
sectorului privat sunt bune; mai ales când sunt 
datorii către buget pentru care se primesc amânări 
ŞI scutiri! 

Ca să reducă deficitele, guvernele trebuie 
să taie cheltuielile; educația, sănătatea şi tot ceea 
ce priveşte încă cetățeanul, sunt primele vizate. 
Creşterea veniturilor bugetare este o metodă 
inacceptabilă pentru capital; dar, dacă tot trebuie 
să existe şi venituri, atunci guvernele trebuie să 
crească impozitele pe consum — taxa pe valoarea 
adăugată — pentru că pe acestea le plătesc toți, 
inclusiv săracii. Pentru această concesie, in 
contraschimb, se cere reducerea contribuțiile 
sociale. Ar fi cazul, se aud voci, pentru că ele vin 
în sprijinul celor care trăiesc din muncă iar aceștia 
nu merită nici ceea ce au, leneşii... 

Nici într-un caz nu trebuie atinse 
impozitele pe venit! Dacă vreți să vă atingeti de 
ele, atunci desfiintati-le! Transformati lumea intr- 
un paradis fiscal! Astfel, vom fi mulțumiți şi ne 
vom declara competitivi; cu o ultimă condiţie, vă 
rugăm — desfiintati şi salariile, pe cât este posibil... 

În acest caz, nu vom mai delocaliza nici măcar 
producția în China; oricum nu ne mai place, 
fiindcă au început şi acolo să facă indexări! 

Pasul trei. Ceea ce am scris mai sus nu 
sunt dorinţele pe care un psihanalist le-ar putea 
descifra în subconstientul celor ce conduc sectorul 
corporatist, în special financiar-bancar. Sunt 
lucruri care pot fi deduse cu uşurinţă din 
prevederile Pactului pentru euro. Aceasta este 
noua denumire sub care este deghizat Pactul de 
competitivitate pe care-l propuneau cu puţin timp 
in urmă doi dintre liderii dreptei europene — 
Merkel si Sarkozy. Sunt aceleași interese 
deghizate într-o cauză care sună mai nobil — 
salvarea euro. Pactul a fost agreat de „Cei 17” 
membri ai zonei euro la reuniunea de săptamana 
trecută şi va fi adoptat de „Cei 27” la Consiliul 
European din 24-25 martie, odată cu modificarea 
articolului din Tratat care să-l facă posibil. 
Modificarea Tratatului se va face prin procedura 
simplificată, fără consultare democratică, așa cum 
Vati şi aşteptat. Astfel, dorințele unora se vor 
transforma în lege! 

Participarea statelor din afara zonei euro 
este pe bază voluntară. Nu aş vrea încă să 
anticipez voința României; România înseamnă 
doar preşedintele. El participă la Consiliul 
European. În majoritatea celorlalte state participă 
primul ministru, căci guvernul este responsabil. 
La noi se pare că nu poate fi suspectat de așa 
ceva... Ori este!? La ora la care scriu aceste 
rânduri, rezultatul motiunii de cenzură imi este 
necunoscut. Drumul pe care merge tara nu îmi 
este; trece printr-un tunel dar, la capătul lui, 
lipseşte luminita. 

Multi au visat o viata la fel ca afară; 
nimeni nu s-a gândit, totuşi, că visul s-ar putea 
împlini într-un mod pervers; schimbând 
admirabilul model social european, acolo unde el 
există, într-unul pur românesc s-ar realiza, în 
sfârşit, convergenta atât de invocată. La urma 
urmei, nu a spus nimeni că ea ar însemna în mod 
obligatoriu progres... Drumul înainte poate fi si 
spre prăpastie. Avem timp să ne oprim! Pactul 
pentru euro poate fi un Pact cu Diavolul. Preţul 
lui este sufletul românilor; şi corpul lor, vândut pe 
salarii de doi bani... 


Martie 2011 

Cronica evenimentelor trecute cu vederea 


Diplomatii americani par a colecta prin 
iscoadele lor benevole din România doar 
informatii pe care le putem considera, ingaduitor, 
mondene. La stiri se prezinta, extensiv si cotidian, 
evolutiile unor cazuri de divort. Nu este vorba de 
separari cu efect asupra succesiunii la conducerea 
statului. Incă suntem republică şi nu este cazul sa 
ne îngrijorăm, deşi ereditatea se numără printre 
criteriile de acces la putere... 

Institutele sociologice în slujba puterii 
transformă toate aceste cazuri individuale într-un 
fenomen social şi-l supun cercetării; ştiinţa 
rămâne astfel legată de realitate. Nu ni se spune 
însă că este vorba doar de o realitate virtuală, 
propusă prin televiziune drept surogat de viata; cu 
intenție şi programat. Dacă ne amintim sloganul 
utilizat multă vreme de un cunoscut post de 
televiziune — Noi facem realitatea — lucrurile se 
petrec și-n deplină transparenţă; nicio conspirație 
ocultă nu poate fi acuzată. Multi au conştiinţa că li 
se oferă circ, cum ziceau strămoşii romani. Ea este 
destul de vagă, totuși, pentru că alte fațete ale 
realității, spre comparaţie, nu sunt reflectate decât 
rar de televiziuni; drept urmare, lucrurile se petrec 
ca şi cum ele nu ar exista. 

Deşi nu face obiectul dezbaterii de la 
televizor, în timpul divorţului, România a aderat, 
de bunăvoie si nesilită de nimeni, la Pactul pentru 
euro plus. In Germania, creştin democraţii au 
cedat conducerea landului Baden Wurttemberg 
unei coaliții între Verzi şi Roşii, după 58 de ani de 
guvernare continuă; au mai pierdut şi în alte părți, 
suficient ca să se schimbe semnificativ compoziția 
Consiliului Federal, a doua camera a 
parlamentului. 

In urma alegerilor cantonale, Stânga deţine 
majoritatea în 64 din cele 100 de departamente ale 
Franței. Abaterea atenţiei de la problemele 
guvernului francez spre cele ale președintelui 
libian nu a dat rezultate. Situaţia paradoxală a 
rămas; ca să încline balanţa unui război civil către 
o grupare regalistă şi islamistă, republicanii laici 
şi iubitori de democraţie din Franța bombardează 
o tara, cu civili cu tot. Putem fi, totuşi, liniștiți. 
Atunci când, înspăimântați, aceşti civili vor 
încerca să părăsească Libia vor fi „salvați” din 
Mediterană de fregata românească ajunsă la post 
$i apoi repatriați; este rău să nu ai tara... Liberalii 
vor să-i salveze pe imigranţi români din Italia, 
infratindu-se cu (aproape) fasciștii italieni! Se 
întâmplă lucruri! 

Descoperirea ratiunilor acestor decizii, 
situații, răsturnări aşteptate sau surprinzătoare, ar 
putea oferi subiect pentru dezbateri televizate mult 
mai palpitante şi interesante decât nimicurile 
turnate de unii la ambasade; acestea din urmă pot 
fi taxate doar ca ne-stiri; orice noutate le lipseşte. 
Patronii televiziunilor nu au însă interes; mai bine 
zis, au alte interese. Dar nu sunt ei responsabili; 
pentru mine, ca cetăţean avizat, agenda publică nu 

trebuie să o facă mass media; trebuie să o facă 
politicienii şi societatea civilă organizată. 

Cea mai importantă decizie pe care 
România a luat-o în ultimii ani a lipsit, oricum, de 
pe agendă. Aderarea la Pactul pentru euro nu a 
fost dezbătută si votată de parlament si nu a fost 
discutată de societatea civilă. Câteva voci 
singulare au ridicat întrebări; partidele au tăcut 
total. Unii încearcă încă să se amăgească cu 
privire la posibile efecte pozitive. Ele nu pot să 
apară pentru cetățeanul român; nici într-un caz 
pentru salariat, beneficiarul serviciilor publice, 
micul producător român sau locuitorul de la tara; 
lista poate continua până va fi evident pentru 
oricine că majoritatea covârşitoare a românilor nu 
este avantajată de acordul la care s-a ajuns. 

Salariatii din „zona euro plus” pierd una 
dintre cele mai mari cuceriri ale mişcării sindicale 
mondiale — indexarea salariilor în funcție de 
inflație. Această decuplare este echivalentă cu 
subminarea bazei biologice într-o tara în care cea 
mai mare parte a salariului merge în consum iar 
bunurile de consum înregistrează creşteri 
constante de preț; cei care trăiesc doar din salariu 
vor fi mai slab educați, mai flămânzi si mai 
bolnavi. Productivitatea lor, cu certitudine, nu va 
creşte. Ea este dependentă de calitatea şi 
complexitatea muncii, de gradul de calificare, de 
sănătate şi de productivitatea celorlalți factori. 
Separarea productivității muncii de cea a 
capitalului şi naturii este doar teoretică. Un 
zăcământ sărac va da producție mică indiferent de 
efortul minerului. Un flux de activitate prost 
organizat de manageri va duce la o pierdere de 
timp indiferentă la calificarea angajatului. Cu un 
harlet se va săpa întotdeauna mai greu o groapă 

decât cu un excavator. Invariabil, cum majoritatea 
ramurilor economice nu sunt de vârf si nu au piețe 
de desfacere, productivitatea va rămâne mai mică. 

Nici investitorii serioşi nu se vor grăbi să 
vină. Forţa de muncă înalt calificată, piaţa 
puternică şi legislația stabilă sunt mult mai 
atractive; se vor duce în tari care au viitor. Noi nu 
luptăm pentru al nostru. Ne-am predat băncilor si 
instituțiilor financiare. Echilibrele 
macroeconomice erau doar în interesul lor; 
cetățenii erau până astăzi protejați. Echilibrele 
macro puteau deveni şi interesul nostru, al 
cetățeanului, doar cu nişte condiţii: să se confunde 
într-un întreg datoria publică și cea privată, 
băncile de economii să fie unite cu cele de afaceri 
iar salariile să fie decuplate de inflaţie. 

Toate aceste condiţii dragi corporațiilor 
sunt îndeplinite după nişte decenii de efort 
consecvent din partea lor. In sfârşit, zic usurati 
bancherii! Din păcate, cetățenii romani, 
nereprezentati, nu zic nimic; se uită la televizor si 
nu înțeleg de ce se bat londonezii cu forțele de 
poliție... 


Martie 2011 
Post Scriptum 


Pactul euro plus a fost semnat de 
preşedintele României la Consiliul European din 
25 martie 2011 fără niciun fel de consultare cu 
parlamentul şi fără nicio analiză prealabilă cu 
privire la impactul acestuia asupra României. La 
nivel european, Pactul a fost conceput de Dreapta 
majoritară pentru ţările care au adoptat euro 
drept monedă națională. Era preferabil ca tara 

noastră să nu-și asume obligații înainte de a fi 
căpătat drepturile si avantajele aferente si să 
folosească marja de libertate rămasă pentru a 
recupera din distanța care ne desparte de 
celelalte state membre. 

Multe dintre prevederile sale au fost deja 
transpuse în legislaţia românească, la inițiativa 
unui guvern care nu a pus întrebări si au fost 
votate de o majoritate parlamentară credulă. 
Credea că binele ne vine întotdeauna de la alții... 
Alţii aveau alt interes. 

În perioada respectivă, posturile de stiri 
comentau în flux continuu dezvăluirile Wiki Leaks 
si divorțul unui cuplu cunoscut în lumea mondenă. 

Cuvinte interzise 


In tara tuturor libertatilor si in lumea 
tuturor posibilitatilor cuvantul este sub obroc. Nu 
cuvântul in general; dimpotrivă, asistăm la o 
adevărată inflație de cuvinte. Comentariile, 
interpretările, relatările curg mai periculos decât 
Dunărea la Galati; diguri în fata lor nu se pot 
construi. Nici nu există interes; ele tin loc de 
soluţii, de foame, de timp şi de realitate. Cuvintele 
sunt surogate universale. 

Cu toate acestea, anumite cuvinte nu pot fi 
rostite. Dacă cineva îndrăzneşte, este taxat imediat 
ca neconform cu ideologia dominantă, un fel de 
terorist al limbajului; a făcut deja primul pas spre 
a fi pus sub observaţie drept pericol public. 

Nu se poate vorbi, spre exemplu, despre 
bogaţi şi săraci; în tara în care dezbinarea 
teoretizată de strămoşii romani a devenit practică 
de stat, nu ai voie să foloseşti antonimele sărac - 
bogat fără riscul de a fi acuzat că ai coborât direct 
din încriminatele decenii cinci-sase ale secolului 
trecut. Alte opoziții sunt la modă; vorbim despre 
cei din sectorul public şi cei din privat, despre cei 
activi $i cei inactivi, despre un neclar noi si un la 
fel de neclar ei. 

Este permis să-i aducem în discuţie pe cei 
care produc, nu se specifică niciodată ce anume, și 

pe cei care consumă, nişte nenorociti care nu au 
descoperit încă cum să trăiască fără să o facă. 
Basmele clasice au fanii lor moderni care împart 
lumea în buni, întotdeauna ai noştri, şi răi, cei care 
fac jocul celorlalți; până si mogulii sunt de două 
feluri... Ă 

Aici apare paradoxul. In lumea în care 
bogăţia serveşte drept criteriu central în stabilirea 
ierarhiei sociale şi banul condiționează accesul la 
orice, în această lume nu este voie să vorbim 
despre cei care o populează - bogatii si săracii. 
Nici unii, nici alţii, nu au chip. 

Unii mă vor contrazice; rata sărăciei este 
un indicator important, permanent urmărit si 
înregistrat; săracii, ei chiar există, sunt numărați, 
analizati, masurati sau, la nevoie, ocultati prin 
schimbarea metodei de calcul; toate guvernele stiu 
un lucru - nu da bine să ai o rată a sărăciei prea 
mare; statele bogate te vor trata ca pe 
ruda...săracă. O mare grijă este acordată, drept 
urmare, tinerii sub control a sărăciei; cel mai 
adesea, lucrul se face „din condei”; la asta, unii 
sunt adevăraţi performeri. Un lucru este sigur - 
statisticile  măsluite nu sunt o invenţie a 
răposatului regim politic; consiliat de Goldman 
Sachs, precum grecii, sau fără o astfel de expertă 
consiliere, orice guvern se descurcă... 

Ceea ce nu ştiu guvernele este cum să-i 
ajute pe săraci sa trăiască, pentru că săracii nu 
sunt indicatori statistici. Pentru cei care nu cred că 
există vreo diferenţă, le putem garanta că rata 
sărăciei nu suferă de foame şi nici nu-şi ratează 
viitorul din lipsa accesului la o educaţie serioasă, 
de bună calitate. Indicatorii statistici nu au nevoie 
nici de un acoperiş deasupra capului; săracii au 

mare nevoie pentru că, nu ştiu cum se face, tot ei 
sunt cei care şi-l pierd când vin apele. 

M-am gândit, totuşi, că rata sărăciei 
absolute trebuie să servească şi la altceva decât la 
a fi un fel de etichetă pe săracii trataţi la calup. 
S-ar putea să prezinte o corelaţie cu rata bogăției 
absolute... Dar, surpriză! Sau nu!? Rata bogăției 
absolute nu se calculează de către guverne; bogatii 
nu sunt numărați, analizati, măsuraţi. Nici nu e 
nevoie să fie ocultati; o fac ei înşişi, în 
paradisurile fiscale. Stim cu precizie numărul 
„beneficiilor” sociale de care s-ar bucura săracii; 
invariabil, se spune că ele sunt prea multe şi prea 
mari chiar dacă statisticile spun că, în Uniunea 
Europeană, ne plasăm pe ultimul loc în privinţa 
ponderii acestora în PIB, la mare distanță de 
performeri; dar statisticile mint, nu-i aşa!? 

Ce deţin şi cum trăiesc bogatii nu stim; 
nici sursa bogăției lor nu ne este prea clară. 
Creşterea bogăției reprezintă însă un fel de 
obiectiv comun şi de bun simţ, ca şi cum ea ne-ar 
aparţine în egală măsură tuturor. 

Cineva spunea odată că, în zilele noastre, 
a mai rămas o singură clasă socială - cea a 
bogatilor. Ei sunt singurii care au conştiinţa 
intereselor proprii si ştiu să le apere; discretia 
absolută de care se înconjoară şi interdicția de a-i 
numi cu numele lor o fi una dintre metode!? 
Poate. Ceea ce e sigur este că doar sărăcia este 
super-studiată; dacă am economisi tonele de hârtie 
pe care se tipăresc rapoartele şi s-ar dezvolta, în 
schimb, programe destinate scoaterii din sărăcie a 
celor afectaţi, am avea cu câteva procente mai 
puţini. 

Banca Mondială deţine maxima expertiză 
în această privinţă. Pe frontispiciul său scrie că 

luptă pentru o lume „eliberată de sărăcie”. 
Conform teoriilor vechi şi noi ale războiului, a 
decis să cunoască mai întâi inamicul pentru a-l 
putea învinge. Drept urmare, din rapoartele sale 
putem afla totul despre sărăcie - câţi săraci sunt, în 
ce ţări, de ce gen, vârstă, mediu de viata, câte 
calorii mănâncă, dacă şi cât studiază, bolile de 
care suferă, dacă şi ce au şi, mai ales, ce nu au. 
Bineînţeles, rapoartele sale însumează datele pe 
care guvernele le deţin şi pun la dispoziţie. 

Toate această revărsare de cunoaștere nu 
ne oferă şi vreo idee despre cauzele pentru care 
cei săraci sunt săraci, nici nu a reuşit să schimbe 
esenţial atitudinea autorităţilor față de săracii 
aflaţi în zona lor de responsabilitate. La noi, sunt 
consideraţi drept singurii vinovaţi de felul în care 
trăiesc; inclusiv cei peste 350 000 de copii aflaţi în 
sărăcie absolută s-au născut vinovaţi. Toţi, 
nediferentiat, sunt etichetati drept „asistați social”. 
Această etichetă spune invariabil ceva de rău 
despre ei, asistatii, niciodată ceva rau despre 
guvernele statului cu pricina. Bineinteles, despre 
cat de drepte sunt regulile dupa care se imparte 
avutia ţării este tăcere absolută. Să primeşti de la 
societate este ruşinos şi degradant dacă esti sărac. 
Ca bogatii să-şi aproprieze tot ceea ce este public, 
este înscris în codul genetic al societăţii noastre si 
este de laudă; nu s-ar fi putut oferi un sprijin atât 
de mare privatizărilor pe mai nimic dacă lucrul nu 
ar fi adevărat. 

Acceptăm drept adevărată ipoteza că, prin 
simpla apartenenţă la un anumit stat, orice locuitor 
este parte egală din „poporul suveran”; aşa scrie în 
Constituţie. Drepturile şi obligaţiile 
constituționale se exercită însă în condiţiile legii; 
din întâmplare sau nu, legea uită de egalitatea 

membrilor „poporului suveran” cand împarte 
drepturile şi obligaţiile; astfel, unii se aleg cu 
drepturile iar alţii cu obligaţiile... De exemplu, 
Constituţia garantează proprietatea privată; 
proprietatea publică nu este garantată de nimeni; 
după ritmul în care a fost diminuată, pare chiar un 
pericol social. 

Nu ne gândim doar la năravul vechi şi 
răspândit de a se înfrupta din proprietatea comună 
ca şi cum ar fi a nimănui; de altfel, nici 
proprietatea personală nu a scăpat spolierii; sunt 
câteva sute de mii care își amintesc cu durere 
despre societăţile de investiţii financiare fraudulos 
falimentate care i-au lăsat pe drumuri. Problema 
este mai serioasă. O linie de cale ferată stă 
părăsită pentru că un proprietar nu a acceptat să 
vândă o bucată de teren; trenul face nişte kilometri 
în plus iar investiţia este trecută la pierderi dar 
proprietatea privată a fost respectată. Guvernele 
au decis însă să privatizeze bunul public; bănci, 
combinate, companii de exploatare a resurselor, 
cu resursele incluse, au fost  înstrăinate; 
capacitatea statului român de a acţiona în 
beneficiul cetăţenilor proprii sau de a negocia în 
relaţiile internaţionale s-a redus semnificativ prin 
această decizie; nimeni nu s-a opus în mod serios; 
nici măcar săracii... Ceilalţi, chiar dacă sunt 
foarte discreti, au avut alt interes si purtători de 
cuvânt care să-l susțină. 

In ultimul timp, proprietatea publică bună 
de privatizat s-a redus semnificativ; au devenit la 
modă, în schimb, parteneriatele public-privat care 
tind să ia locul privatizării, având promotori 
ferventi; aceste parteneriate sunt asociaţii in care 
fiecare ia câte o parte, în mod egal - statul îşi 
asumă riscul, firma privată încasează profitul iar 

cetăţeanul plăteşte! Poporul rămâne suveran; este 
adevărat, unii sunt suverani peste mult iar alții 
peste mai nimic... 

Iertare! Am făcut o greşeală; au obligaţii. 
Un recent studiu realizat de sociologii puterii îşi 
propune să măsoare atitudinea cetăţenilor fata de 
felul în care au reacţionat autorităţile la o 
catastrofă naturală, adică la ultimele inundaţii. Din 
studiu aflăm că, nu doar săracii, ci toţi cetăţenii, în 
general, au „mentalitate de asistați”. 

Nu am descoperit ce indicatori sociologici 
au servit pentru a se trage concluzia dar ne putem 
închipui că aşteptarea ca autorităţile să investească 
în amenajarea teritoriului construind diguri de 
protecţie a localităților este ilegitimă; cei afectaţi 
de inundaţii trebuiau să pună mână de la mână şi 
să fi ridicat ziduri de apărare... Dorinţa ca banul 
public să fie folosit pentru a îmbunătăţi viaţa 
cetăţenilor ne este prezentată cam la fel de 
ilegitimă ca întrebarea „cum ai făcut primul 
milion de euro”, întrebare pe care niciun institut 
de cercetare nu a pus-o vreodată. Să nu credeţi că 
este vreo decizie ştiinţifică la mijloc; spiritul critic 
ne spune că este doar ideologie curată... Că este 
cea care-i serveşte pe cei care au, nu-i Nicio 
mirare. 

* 

„Legea burgheză interzice să doarmă sub 
poduri săracilor şi bogatilor, in mod egal”. Când 
a scris enunţul anterior, Anatole France trăia într-o 
lume în care era permis, încă, să exprimi îndoieli 
şi să faci ironii în legătură cu dreptatea absolută a 
legii dominante; acele vremuri au trecut. Astăzi, 
nu mai contează cum este prezentul trait; el 
trebuie acceptat ca fiind excelent, cu sau fără 
argumente care să o dovedeasca. 

Viitorul este neinteresant; nu doar pentru 
că nu ne ocupăm de construirea lui coerentă, ci 
pentru că nici măcar nu-l visăm. Utopia a fost 
decretată interzisă. Cine îndrăzneşte să viseze o 
lume mai bună este etichetat drept irealist sau 
nebun; în ambele cazuri, este un personaj 
periculos, care subminează raiul pe pământ în care 
se presupune că am trăi cu toţii. Pentru foarte 
multi, raiul personal arată diferit dar aceştia tac 
chitic ca să nu fie care cumva identificaţi şi taxati 
drept idealişti; în lumea de azi, acuzaţia atârnă mai 
greu la dosar - CV, pardon! - decât în mult 
blamatii ani cincizeci ai secolului de abia apus; 
lumea de astăzi este pragmatică! 

Nu avem voie să reevaluăm nici trecutul 
apropiat, adică ultima epocă istorică pe care 
majoritatea românilor încă şi-o mai aminteşte nu 
din cărți sau de la televizor, ci din viata; propria 
viata. Acest trecut a fost deja evaluat de alţii, votat 
în parlament, clasat şi arhivat; bineînţeles, după ce 
a fost condamnat drept vinovat. Noi trebuie doar 
să repetam papagaliceşte concluzia care susține că 
trecutul a fost rău în integralitatea sa şi pentru toți. 
Aceasta este o axiomă; că afirmaţia este contrazisă 
de realitate şi că, mai grav, subminează orice 
posibilitate de corijare a erorilor prezentului, nu 
contează. Cine îndrăzneşte să-şi aducă aminte că 
se mai întâmplau şi lucruri bune este considerat 
nostalgic. 

Idealiştii şi nostalgicii sunt duşmanii 
poporului pragmatic; tot ei erau „duşmanii 
poporului” şi în cealaltă epocă dar asta nu remarcă 
nimeni. Probabil pentru a nu se observa 
asemănările de năravuri dintre ele; asemănările 
sunt şi ele decretate imposibile pentru că răul 

absolut şi binele absolut nu au cum să semene, nu- 
i aşa!? 

Adevărul observaţiilor de mai sus a fost 
mai manifest ca niciodată în zilele următoare 
momentului în care institutul sociologic al puterii, 
oricare ar fi ea, a publicat un studiu intitulat 
Nostalgiile trecutului. Sacrificiile prezentului. 
Nu ştiu dacă titlul reflectă talentul de poet al 
autorului sau este o, nu prea subtilă, orientare a 
cititorului. Binele trecut este de rău, al 
nostalgicilor, conotat negativ; răul actual este de 
bine fiindcă sacrificiul are in el o conotaţie 
pozitivă, totuşi. Faptul cert este că din studiu 
reieşea că 45% dintre români regretă căderea 
comunismului. 

Rezultatul a generat comentarii şi dezbateri 
îndelungi. Poziţiile exprimate se împărțeau în 
două mari categorii. Unii încercau să explice 
„nebunia” celor care ar fi făcut asemenea afirmaţii 
lipsite de sens, eronate în mod absolut. 
Argumentele erau mai ales psiho-biologice. Am 
aflat că pe vremea numitului comunism eram 
tineri şi că tinerețea este mai frumoasă decât 
batranetea; am mai aflat că memoria are calitatea 
de a şterge evenimentele negative şi să le conserve 
doar pe cele pozitive. S-a mai spus că fericirea 
este subiectivă şi depinde de elementele de 
comparaţie; bogăţia desantata ne face nefericiti... 
Despre efectele sărăciei lucii nu s-a făcut nicio 
precizare. 

Se presupune că analiştii erau experţi, nu 
ideologi. Cu toate acestea, în mod paradoxal, 
nimeni nu a căutat explicaţia in realitatea 
obiectivă, a vieţii economice şi sociale. După o 
cădere de peste 40% la începutul anilor '90, 
Produsul Intern Brut al României a reuşit să 

revina la nivelul din 1989 - cand economia era in 
recesiune - abia spre 2007; apoi s-a declansat 
criza. Acest fapt nu a fost spus de nimeni. Daca 
s-ar fi spus, afirmaţiile „nostalgice” ar fi devenit 
nişte banale judecăţi aritmetice. Dacă rezultatul 
economic total a fost mai slab, din acest punct de 
vedere, am dus-o în medie mai rău. In capitalism, 
venitul este criteriul esenţial de evaluare; nu 
putem cere oamenilor să folosească un altul, doar 
pentru că unii au câştigat libertatea de a ridica 
osanale unui sistem economic diferit, că s-ar fi 
schimbat şi regimul politic, nu sunt sigură total... 

Întrucât inegalitatea veniturilor a crescut 
semnificativ, este evident că o parte a trăit în 
tranziție cu mult mai rău decât media şi 
incomparabil mai rău decât cei care spun că o duc 
bine. Mă limitez la acest aspect, fără a face 
referinţă la alti indicatori, de mult uitaţi, precum 
Produsul Naţional, adică la veniturile românilor; 
despre el nu mai vorbeşte nimeni. PIB-ul este 
preferat; el ne lasă impresia că ceea ce este al 
altora - venitul agenţilor economici străini activi 
în România - este tot al nostru; doar că impresiile 
greşite nu ţin de foame; nici capitalul românesc 
pus la adăpost în paradisurile fiscale... 

Despre delicata relaţie dintre libertate - 
oferită cu dărnicie tuturor, că nu costă nimic - şi 
siguranţa zilei de mâine, rezervată unui număr de 
aleşi, s-a tăcut total; zona temelor interzise este 
respectată. Putem crede în continuare că a fi 
şomer este idealul noii lumi pentru că şomerul 
este absolut liber; nici măcar nu mai trebuie să-şi 
pună deşteptătorul să sune, ca să se scoale 
dimineaţa... 

A doua categorie de analişti, adeptă a 
teoriei conspirației, susținea că „nostalgicii” nici 

măcar nu au spus ce au spus; cercetarea ar face 
jocuri perfide modificând răspunsurile reale. 
Institutul este, totuşi, un think tank „independent“ 
care nu poate fi suspectat de nostalgii pozitive faţă 
de comunism; de jocurile politice pe care le face, 
nu ştim ce să spunem... 


Iulie 2010 


92 


Cazul DSK nu este despre DSK 


Ştirea este de top; „şeful” FMI a fost 
arestat la New York pentru tentativa de viol si 
agresiune sexuala. Urat. Nu voiam sa se intample 
astfel dar, admit, mă simt cumva eliberată; 
motivul are puţină legătură cu feminismul şi 
dorința de dreptate. Pentru orice om de stânga era 
însă evident că DSK — numele i-a fost 
transformat, ca JFK, într-o marcă - nu era altceva 
decât un cal troian; un  neo-conservator 
ultraliberal, apropiat oligarhiei franceze, era pe 
cale să devină candidatul Partidului Socialist la 
preşedinţia Franţei. Toate forțele Dreptei s-au 
străduit să-l transforme în preferatul Stângii; s-au 
plătit sondaje după sondaje în care DSK apărea 
drept câştigător al primarelor socialiste; la cele 
anterioare reuşise să obțină doar 20% dintre 
voturile membrilor şi simpatizantilor; Ségoléne 
Royal primise 60%. 

Bineînţeles, între timp, a avut mai multă 
vizibilitate, căci directorul FMI poate fi considerat 
mai important decât un ministrul de finanţe chiar 
şi în Franţa. Bineînţeles, naționaliștii francezi 
reacționează pozitiv la prezența unui compatriot 
într-un punct cheie al deciziei la nivel global. 
Bineînţeles, între timp, a venit criza; dragostea 
pentru politici neoliberale şi exponentii lor în timp 

de criză creşte substanţial, se pare... Cu toate 
acestea sau, mai ales, din cauza acestor 
argumente, într-o perioadă în care statul social 
este sub asediu, eventualitatea virării socialiștilor 
mai spre dreapta decât ajunseseră pe vremea lui 
Lionel Jospin nu era doar un mare risc; ar fi fost o 
sinucidere pentru Stânga franceză si pentru ceea 
ce numim model social european. 

Există voci care consideră că în ultimii ani, 
în mandatul lui Dominique Strauss Kahn, ceva s-a 
schimbat totuşi ceva în activitatea FMI. Există un 
adevăr în această credință; sintetic, s-au pus 
bazele unui proces de accelerare a convergentei 
dintre ţările sărace şi cele bogate; lucrul ar fi 
pozitiv dacă nu s-ar face într-o altă manieră decât 
majoritatea ar dori-o; este o convergenţă „în jos”; 
nu se apropie țările mai putin avansate de cele 
care sunt repere ale dezvoltării; lucrurile, cel putin 
în plan social, se petrec invers. 

Nimeni nu se indoieste că Fondul Monetar 
Internaţional a fost agentul victoriei globalizării 
neo-liberale; a fost promotorul unor politici care 
au servit foarte îndoielnic țărilor cu care instituția 
a încheiat acorduri, atunci când nu a deservit de o 
manieră strigătoare la cer; în schimb, a favorizat 
expansiunea corporațiilor occidentale şi le-a 
permis acestora să preia controlul asupra unor 
sectoare importante ale economiei din ţările in 
curs de dezvoltare; a reuşit să distrugă, de 
asemenea, uneori în asociere cu Banca Mondială, 
politicile şi serviciile sociale încă fragile din 
aceste state. 

Noutatea este că politicile rezervate până 
recent țărilor în curs de dezvoltare care încheiau 
acorduri cu FMI sunt preconizate a se extinde şi în 
Europa; se extind şi în Europa! Nu este vorba de 

statele, ca România, care s-au „bucurat” mereu de 
acelaşi tratament ca ţările lumii a treia; 
privatizările serviciilor publice, reformele 
sistemelor de pensii şi ale pieței muncii, insistența 
pe echilibrele macro-economice în detrimentul 
celor micro-economice, restructurările, sunt pe 
agenda politică a țărilor europene dezvoltate, care, 
până recent, erau promotoare ale unui model 
social de invidiat; schimbările se petrec cu 
suportul tehnic, transformat în sprijin politic, al 
Fondului Monetar Internațional; cei care cunosc 
politica franceză pot dovedi pas cu pas unitatea 
dintre FMI-ul lui DSK şi guvernul de dreapta aflat 
la putere. 

Nu vreau să sugerez că există o justiție 
imanentă care l-ar face să plătească acum, de 
această manieră, pentru multele păcate ale 
deciziilor anterioare; deciziile cu impact social 
catastrofal nu figurează pe lista infracțiunilor. 
Ceea ce vreau să subliniez — a câta oară!? — este 
fragilitatea criteriilor folosite în aprecierea celor 
pe care îi considerăm mari în politică; cazul lui 
DSK nu este izolat. Un fost preşedinte de stat 
tocmai a fost condamnat la şapte ani de închisoare 
pentru o acuzație similară; mulți minimalizează 
cazul pentru că asemenea întâmplări ar fi... larg 
răspândite. 

Violul este simbolic legat de voința de 
exercitare a puterii şi de dominare a celorlalți. 
Excesele, cum ne arată la televizor Berlusconi si 
alții, au aceeași sursă. Nu vreau să fac psihanaliză; 
mă întreb doar dacă prezența unor asemenea 
comportamente in politică nu este greșeala 
noastră; o majoritate îi preferă pe cei care iubesc 
puterea, nu pe cei care iubesc oamenii; în asta stă 
marele pericol de care, de altfel, nu încetăm să ne 

plângem. Decât să ne plângem, ar fi mai eficient 
să schimbăm criteriile de apreciere; altfel, vom 
avea în continuare stăpâni în loc de reprezentanți. 
Si, vai de cei care sunt stapaniti de unii care nu 
sunt capabili să se stăpânească măcar pe ei înşişi! 


Mai 2011 

Argumentele care susțin că instrumentele 
furnizate de economie sunt improprii pentru 
înțelegerea şi conducerea unei societăți sunt 
numeroase; o tara este altceva decât o afacere. 
Pentru adepţii din ce în ce mai vocali ai 
economismului de la noi, lucrul nu pare deloc 
evident; nu vor deloc să vadă realitățile care le 
dovedesc lipsa de temei a credinței. Prima 
realitate este că teoria lor salvatoare nu se aplică 
nici măcar în domeniul lor de analiză — în 
economie; dacă s-ar aplica, nu am trăi criză după 
Criză. 

Nu susțin că orice ştiinţă economică este, 
din principiu, sortită eşecului; afirm doar că ştiinţa 
economică dominantă astăzi, neoliberalismul în 
diferitele sale variante, împinge societatea spre 
eşec dintr-un motiv simplu — supozitiile ei, care au 
rolul unor axiome, sunt false. Vom interoga aici 
doar una dintre ipotezele centrale — că oamenii şi 
firmele se comportă ca nişte agenți rationali in 
faţa unor alegeri iar rațiunea celor pe care le fac 
este interesul egoist propriu. 

Realitatea arată că nu toţi oamenii 
participă la alegeri, fie ele rationale sau nu; în 
foarte multe cazuri alţii aleg în locul lor iar ei nu 
au posibilitatea unui control democratic asupra 

acestor decizii chiar dacă ar dori şi avea 
capacitatea să-l exercite. 

Cei care îşi fac o asigurare privată de 
bătrâneţe nu pot controla ce fac fondurile de 
pensii private cu banii lor; doar reglementările 
stricte pot preveni riscurile investitionale 
exagerate sau fraudele flagrante care-i pot lăsa pe 
milioane de oameni fără pensie. Dar, în 
democratiile reprezentative, aleşii sunt din ce în ce 
mai obligați şi legați de cei care le finanţează 
campaniile; cum aceştia nu sunt pensionarii, ci 
corporatiile, reglementările sau nu se fac, sau nu 
se aplică. 

Acţionarii nu pot controla decât în limite 
foarte înguste ce fac managerii cu banii investiţi 
de ei în companii; nici măcar pe managerii 
incompetenti nu-i pot da afară fără despăgubiri 
uriaşe. Deponentii nu pot alege banca unde să-și 
păstreze banii în siguranță atât timp cât separarea 
dintre băncile comerciale şi cele de afaceri a fost 
desființată; cele mai riscante operaţiuni financiare 
se fac şi cu banii lor; dacă ei ar fi vrut asta, 
investeau la bursă, nu constituiau un depozit 
bancar. 

Aceste categorii de proprietari deţin 
majoritatea capitalurilor investite în economie; i- 
am luat drept ilustrare pentru că teoria economică 
ne spune că proprietarul decide! Despre cel care 
are doar forța sa de muncă în proprietate putem 
lansa ipoteza că ar decide chiar mai rar decât 
restul. 

Dacă alegerile care se fac sunt raționale şi 
care sunt interesele fiecăruia este mult mai 
problematic. În primul rând, rațional nu înseamnă 
bun, preferabil, corect, drept, cum cred multi. 
Daca ar fi asa, o crimă Ru premeditare, planificată 

rational, in toate etapele ei, ar fi mult mai putin 
blamabilă decât uciderea unei persoane fără voie 
şi intenție, scăpând din mână un ghiveci de la etaj 
în timp ce decorezi balconul și te sperie cineva. 

Spre fericirea noastră, oamenii nu sunt 
rationali, doar în sensul teoriei economice, şi nu 
iau interesul lor îngust drept rațiune a acţiunii in 
fiecare caz în parte. Există oameni capabili să sară 
în foc ca să salveze o ființă, să nu mănânce ei 
înşişi ca să dea unui copil, să-şi sacrifice nevoile 
primare pentru cele superioare, să moară pentru a- 
şi salva onoarea etc. 

Aceasta este partea bună a „lipsei de 
rațiune”. Există şi partea rea — oamenii pot risca 
propria viata si pe a altora pentru mize lipsite de 
sens, mai ales in lupta pentru putere. Imaginea 
unei licitatii bursiere este revelatorie pentru riscul 
irational asumat, nu pentru alegerea bazata pe 
analize aprofundate ale situației economice, 
perspectivelor pe termen măcar mediu etc., aşa 
cum suntem lăsaţi să credem de unii experți. 

Lupta pentru obținerea banilor/puterii nu 
este cu nimic mai rațională decât cruciadele şi 
războaie religioase. Poate atinge chiar culmi ale 
absurdului; într-un război nu se asumă, individual 
vorbind, orice risc pentru că intervine şi un anume 
spirit de conservare, implicat fiind corpul propriu 
şi corpul celuilalt; la bursă, instinctul de 
conservare lipsește din cauza caracterului abstract 
al riscului şi mizei; că se joacă banii altora pentru 
a aduna cât mai mulți pentru sine, e doar un 
detaliu. 

Totuşi, cel putin în anumite culturi, ideea 
banului-zeu unic si valoare supremă a fost, 
sperăm că mai este încă, destul de stranie. Pentru 
economiști însă și cei pe care-i reprezintă aceştia, 

aşa-numitele piețe, banul reprezintă aceasta 
valoare în zilele noastre; ratiunile bazate pe 
valoarea-ban au dus la distrugerea mediului 
natural, la predominarea previziunilor pe termen 
scurt, la disprețul fata de ființa umană, la 
asumarea de riscuri pe care orice om de pe stradă 
ar fi putut spune că sunt de neasumat. 

Oamenii sunt dispuși să accepte sacrificiile 
proprii sau chiar erorile altora dacă acestea sunt 
percepute ca fiind pentru o cauză bună; renunțarea 
la consideratiile morale atunci când se iau decizii 
în economie, ca să nu mai vorbim de societate, 
este semn de dezumanizare totală; lipsa reacțiilor, 
protestelor, in fata unor asemenea situații arată 
însă ceva şi mai grav - că suntem pe cale să ne 
dezumanizăm cu toţii. Nu doar somnul rațiunii 
naşte monștri; raţiunea bazată pe valori eronate 
poate să nască monştri chiar mai înfiorători. 

Nu este o problemă pentru nimeni să 
observe cum criteriile economice nu directioneaza 
banii şi resursele spre ceea ce realmente are 
nevoie societatea. Agenţii economici exploatează 
toate slăbiciunile oamenilor şi nu sunt interesaţi să 
le cultive calitățile; dacă oamenii fumează, joacă 
la cazino sau sunt betivi, cu atât mai bine pentru 
piețe! Investiţia în companiile de tutun sau în 
producția de alcool va fi foarte profitabilă! Când 
oamenii preferă maşinile personale prea mari şi 
consumatoare de benzină transportului cu metroul, 
companiile care le produc vând mult și cu profit; 
externalitatile produse în fiecare caz în parte - 
cancerele pulmonare, bolile pancreatice, 
accidentele sau distrugerea mediului social şi 
natural - nu sunt în responsabilitatea lor pentru că, 
ni se spune, aşa au ales oamenii; despre miliardele 
cheltuite pentru publicitate şi măsurile 

concurentiale incorecte de eliminare de pe piata a 
alternativelor sănătoase, economicoase sau 
nepoluante nu se spune nimic! Rațiunea 
economică — a se citi profitul mare pe termen scurt 
— primează. 

Indoiala asupra ,,rationalitatii” deciziilor se 
aplică şi persoanelor, nu doar companiilor. 
Intâlnim frecvent oameni inteligenți şi educați 
care se raliază cu uşurinţă temelor lansate de 
puternicii zilei, le preiau şi le cultivă; cu întreaga 
sinceritate şi împotriva propriilor interese. Cred cu 
convingere, de exemplu, că si cei care se găsesc la 
limita supravieţuirii trebuie să strângă cureaua ca 
să salveze pieţele; nici nu-și pun întrebarea dacă la 
curea - acolo se țineau pe vremuri banii - există 
ceva rezerve; nici dacă reducerea cererii este o 
bună opţiune atunci când firmele mici şi mijlocii — 
multe dependente de consumul săracilor - se 
închid unele după altele si atrag după ele şomaj 
sporit, taxe şi impozite în scădere si celelalte rele 
cunoscute. 

Oamenii se bucură precum copiii atunci 
cand leul a crescut cu un ban fata de euro. Pentru 
cei care au credite în euro reacția pare rațională și 
chiar este, teoretic şi individual. Întărirea leului nu 
este însă semnul unor tendințe pozitive în 
economie sau societate; mai curând, este o măsură 
economică ce declanşează un lant de cauze şi 
efecte a căror rațiune nu o găsim - importurile sunt 
favorizate, exporturile sunt frânate, 
competitivitatea produselor româneşti scade pe 
piețele externe, deficitul comercial creşte. In 
aceste condiţii, putem anticipa că ratingul de tara 
se va deteriora și creditele pe care statul, si nu 
doar el, trebuie să le angajeze se vor scumpi; 
deficitul bugetar se va menţine, Toate se întâmplă 

pe pielea românilor. De ce este şi în interesul lor 
ar putea să ne explice măcar BNR, folosindu-se de 
teoria alegerilor rationale; cum ratiunile sunt 
diferite in functie de interese, am putea intelege pe 
ale cui le servește... 


Iunie 2011 

Ziua noastra de maine 


Sistemul de pensii pare sa nu fie o 
problema în tara noastră; doar pensionarii au fost 
transformați într-una. De mult nu mai sunt 
considerați părinţii sau bunicii celor activi, nici 
asiguraţi. Sunt numiţi asistați social. Nu sunt 
cetățeni pentru a căror viață statul este 
responsabil, ci poveri de care trebuie scăpat cât 
mai repede. Puţini mai reacționează la cinismul 
afirmațiilor despre reducerea sarcinilor în acest 
domeniu deşi altă reducere a pensionarilor decât 
trimiterea în lumea de dincolo nu poate fi 
imaginată. 

Constituţia încă prevede faptul că Romania 
este stat social; din păcate, nici dreptul laic, nici 
morala creştină de la care se revendică multi 
farisei, nu sunt suficiente pentru ca să se pună 
oamenii înaintea îngustelor interese economice 
private din prezent. Ne-am aștepta să asistăm 
măcar la dezbateri şi o reflecţie mai profundă 
despre ceea ce constituie interes public. Viitorul 
sistemului de pensii este înconjurat însă de tăcere; 
faptul nu este de mirare atât timp cât nici viitorul 
nostru, în general, nu reprezintă o preocupare 
serioasă şi o temă de dezbatere; mă refer la una 
care să nu se limiteze la o combinaţie între 
şabloanele vechi ale aşa-zişilor experți, deloc 

neutri, si dorinta unor politicieni de a gasi vinovati 
in loc de solutii; pe acestea, le avem din plin. 

La Cartea verde a Comisiei Europene 
privind viitorul sistemelor de pensii adecvate, 
viabile si sigure s-au trimis 700 de raspunsuri. Nu 
ştiu dacă sunt şi câte sunt printre acestea din 
România; am suspiciunea întemeiată că nu sunt 
cele care ar fi trebuit. Concluziile Parlamentului 
European, Comisiei şi majorității celor implicați 
în dezbaterea europeană converg. Sistemele 
publice de pensii trebuie să rămână pilonul central 
şi trebuie întărite; pilonul doi si trei nu pot fi decât 
complementare la primul pilon; în niciun caz nu-l 
pot substitui. 

Unii învaţă din experiență; ultima criză le- 
a dat o lecţie celor care susțineau că pensiile 
obligatorii administrate privat reprezintă salvarea 
sistemului; mii de miliarde din fondurile de pensii 
s-au pierdut în acțiuni riscante pe pieţele 
financiare; alte mii de miliarde din fonduri publice 
s-au utilizat apoi pentru a salva instituțiile 
financiare intrate în derivă la nivel global. 
Cetăţeanul a plătit de două ori - o dată să se 
asigure, a doua oară să salveze asiguratorii - şi nu 
ştie dacă va avea, în cele din urmă, o pensie. Noi, 
românii, am scăpat de un impact major doar 
pentru că pilonul doi nu era încă integral 
functional. Nu este foarte clar, totuși, daca 
respectivele instituţii au tras ele însele vreo 
concluzie din propriile erori. In România, chiar 
acestea sunt cele ce tin lecții de bune practici pe 
care decidentii autohtoni le învață cu o hărnicie 
demnă de o cauză mai bună. 

Prelungirea vieții active nu poate fi 
considerată nici ea o soluție automată, cum 
suntem lăsaţi a înțelege; este o alegere. In 

condiţiile in care şomajul atinge si depășește 
adesea douăzeci de procente la cei tineri, este 
evident că nu forţa de muncă este deficitară în 
România sau în Europa. Oricum, munca trebuie 
demitizată. Ar fi reacția cea mai firească în fața 
unui proces de culpabilizare permanentă a celor 
care dețin doar munca lor; dacă muncesc, li se 
spune că au productivitate slabă si din cauza lor 
nu merge tara bine; ei, bineînţeles, nu sunt „tara“. 
Dacă nu au loc de muncă, li se spune că sunt 
leneşi si vinovaţi de faptul că nu au; guvernul nu 
este responsabil de asta. În acest discurs câteva 
confuzii intenționate se strecoară mereu. Munca 
nu este același lucru cu munca salariată; aceasta 
din urmă nu este nici scopul vieții nici definiția 
umanității. O spune o persoană dependentă de 
muncă! Nu este pedeapsă dar nici dar divin; dacă 
vrem să o considerăm pedeapsă, atunci ea nu vine 
din cer, ci de pe pământ — tine de modul de 
organizare capitalist. 

Munca salariată este o formă de control 
social. Nu este singura formă de control; alte 
instituții - şcoala, armata — joacă acelaşi rol. 
Şomajul prea mare nu e bun pentru cei care dețin 
puterea, nu din grijă pentru soarta şomerilor, ci 
din cauza pericolului de revoltă socială care-l 
însoţeşte. Şomajul nul nu este dorit de cei care 
dețin puterea pentru că ar dispărea efectul de 
presiune care-i face pe angajați să accepte 
neacceptabilul de teamă că vor fi înlocuiți cu alţii, 
şi mai nefericiti decât ei. Şomajul nul este însă 
posibil. Reducerea orelor de muncă zilnică ar fi 
suficientă; atât. Umanitatea a ajuns la un nivel de 
productivitate care ar permite să se producă tot 
ceea ce este necesar cu o durată a muncii fiecăruia 
mult mai mică decat | cea actuală. Nu iau în 

considerare economia de efort care s-ar face dacă 
am renunța la producerea tuturor lucrurilor 
distructive; este multă muncă consumată în acest 
domeniu. 

Munca salariată este astăzi şi unul dintre 
criteriile de selectare a participanţilor care au 
acces la împărțirea rezultatelor; putem accepta că 
este mai democratic decât altele; nu şi mai 
eficient. Proprietatea iti dă acces mult mai sigur, 
mai facil şi mai gras; dacă eşti proprietarul câtorva 
apartamente pe care le închiriezi, poţi lenevi 
liniştit şi rămâne o persoană foarte respectabilă, pe 
care nu o acuză nimeni de subminarea viitorului 
țării. Moștenitorii, drept consecință, vor fi si ei 
foarte respectabili în timp ce asigură prosperitatea 
cluburilor bucureștene. Oricum, munca salariată 
este mai sigură decât furtul; furtul nu este acceptat 
drept criteriu de acces la bunuri în capitalism; 
dacă este nesemnificativ; dacă este suficient de 
mare, putem parafraza ceea ce istoria ne învață 
despre crimă — dacă omori un om, esti criminal şi 
ajungi la închisoare; dacă omori 50000, devii erou 
şi-ţi scrii propriile cărți de istorie. In mod similar, 
hotia  măruntă se pedepsește, căci distruge 
capitalul, cea mare se acceptă, pentru că-l 
formează! 

Tragem concluzia că organizarea 
economiei şi cea a societății au probleme; prima 
dintre ele este dorința de maximizare permanentă 
a profitului fără niciun fel de considerente sociale; 
dacă am pune sub semnul întrebării legitimitatea 
acestei dorinţe, am putea observa că, la nivelul 
atins al eficienței globale, nefiind necesar să 
muncească toți cei activi un număr atât de mare de 
ore, le-ar putea rămâne chiar timp să trăiască. 

Distribuirea rolurilor sociale ar trebui 
urgent regândită pentru ca obiectivul unei societăți 
în care să încăpem cu toții, tineri şi bătrâni, să fie 
atins. Condiţiile de pensionare trebuie să permită 
celor de care este real nevoie şi pot continua 
activitatea, să rămână activi; cei care cu greu sunt 
capabili să mai aducă plusvaloare, să se poată 
retrage de pe piața muncii mai devreme. O 
doctoritã de peste şaizeci și cinci de ani poate fi o 
comoară de experiență şi practică pentru pacienți 
şi medicii mai tineri; o lucrătoare într-o vopsitorie 
care a dat naștere si crescut trei copii ar fi, la 
aceeaşi vârstă, doar o ființă chinuită. 

Vârsta de pensionare poate fi corelată cu 
speranța medie de viata dar fiecare tara trebuie să 
facă acest lucru în funcție de condiţiile specifice. 
La noi, creșterea vârstei reale de pensionare până 
la media europeană este deja o temă pe agenda 
publică; creşterea speranţei de viata, care este cu 
circa 7-8 ani mai mică, nu reprezintă un obiectiv. 
După cele mai recente măsuri de reorganizare a 
sistemului de sănătate, soldate cu închiderea 
multor unități spitalicesti, scopul pare a fi invers. 
Dacă pacienţii mor până ajung la spitalul aflat la 
200 kilometri distanță, scade presiunea asupra 
sistemului de pensii. Punct ochit, punct lovit! 

Ceea ce nu se spune suficient de clar, nici 
în România, nici la nivel european, este faptul că 
riscul pensiilor mici vine din realitatea salariilor 
mici; ele determină contribuţii la fondurile de 
pensii reduse si imposibilitatea practică de a 
contracta pensii private; când nu poți să-ți asiguri 
nici pâinea de astăzi, asigurarea viitorului 
îndepărtat dispare din zona de preocupări. Nu se 
spune nici faptul că reducerea contribuţiilor 
sociale predicată şi aplicată în ultimul deceniu are 

preţul său; şi acesta este plătit, ca de obicei, de 
salariaţi şi pensionari. 

La români, slujbele proaste, în domenii 
lipsite de complexitate şi de satisfacția muncii, fac 
regula si puţini par îngrijorați de asta; 
întreprinzătorii mici şi mijlocii autohtoni, care 
trebuie să supravieţuiască pe o piață internă fragilă 
şi nesigură, din cauza cererii scăzute, nu înţeleg cu 
cine ar trebui să se alieze; susțin interesele 
corporațiilor împotriva angajaţilor, subminandu-si 
viitorul. 

In țările mai dezvoltate avem de-a face şi 
cu o tăcere interesată; milioane de lucrători veniți 
din statele mai sărace ale Uniunii alimentează 
sistemele lor de pensii şi amână consecințele 
nedorite ale schimbărilor demografice care-i 
afectează. Or, dacă toți cei care au părăsit 
România plătesc contribuţii acolo unde muncesc, 
nu le mai plătesc acasă; două, trei milioane de 
contributori în minus sunt o catastrofă pentru 
sistemul național de pensii; neregulile tolerate de 
pe piaţa muncii - unde angajările „la negru” sunt 
înfloritoare - au acelaşi efect. Suspectez că tăcerea 
decidentilor noştri pe aceste teme este însă 
dezinteresată; „dezinteresat” vine de la dezinteres, 
căci ce interes ar putea să aibă în privința 
sistemului public de pensii cei care şi-au asigurat 
viitorul pentru multe generații de aici încolo!? 


Februarie 2011 

Iluzia creșterii. Certitudinea profitului! 


Există lucruri despre care se vorbeşte și 
lucruri despre care se tace. Chiar dacă sar în ochi, 
despre unele realități nu se organizează niciodată 
dezbateri şi nu se scriu studii, dacă se 
menționează cumva subiectul, părțile direct 
implicate sunt invariabil absente. Despre prăpastia 
existentă între oameni se aminteşte mai curând 
anecdotic. Am putut vedea un reportaj 
impresionant si trist despre oraşele moarte ale 
țării. Scurt; câteva cadre cu oameni fără speranță 
şi fără viitor trăind alături de monumentele parcă 
bântuite ale fostelor lor fabrici. S-a difuzat si o 
ştire, sau poate era clip publicitar, despre 
superluxosul avion personal al nu ştiu cărui 
miliardar postdecembrist; tonul era admirativ. 

Asemenea informaţii sunt doar figuri de 
stil sau ilustraţii dintr-un tratat de sociologie pe 
care nu l-a scris încă nimeni; nici nu-i trece prin 
cap să o facă. La noi, sociologia şi-a pierdut 
vocaţia de a studia fenomenele sociale şi cauzele 
lor iar politica nu mai priveşte viața oamenilor. 
Ambele se ocupă de opinia publică; adică, de ceea 
ce se publică. Acolo, găsim rar problema săracilor 
şi bogatilor sau pe cea a efectelor pe termen lung 
produse de inegalitatile actuale. O găsim, în 
schimb, pe cea a asistatilor social, care trebuie 

urgent eliminați, şi a mediului de afaceri, care 
trebuie prin toate mijloacele ajutat. 

Bineînţeles, acest discurs stă pe o supozitie 
morală implicită — pentru tara, piaţa este bună iar 
oamenii sunt o povară inutilă; chiar sunt 
îndemnați să se risipească în cele patru zări. 
Supozitia pare larg acceptată; orice îndoieli sunt 
imediat taxate. Deja se aud detractorii spunând că 
cei ce vorbesc despre bogați $i săraci cultivă lupta 
de clasă; acesta ar fi un concept desuet şi periculos 
într-o lume a armoniei (sic!). Cei care mă critică 
cred în ceea ce spun. Warren Buffet crede altceva: 
„Lupta de clasă!? Bineînţeles că ea există. Doar 
că noi am dus bătălia si suntem pe cale de a o 
câștiga!”. Este un avantaj să fii bogat; vezi 
adevărul si iti permiti să-l spui! Afirmația 
nonsalanta şi realistă este dintr-un interviu... 

Există şi alte realități despre care se tace — 
exploatarea, violența asupra femeilor, traficul de 
persoane, singurătatea bătrânilor, deruta tinerilor. 
Despre altele se vorbeşte; excesiv! 

Creşterea economică este subiectul favorit 
la dreapta şi la stânga. Toţi vânează cifrele, le 
colportează, le machiază; toţi cred că în economie 
se află soluţia tuturor problemelor. Creştem! 
Creştem! Cu 0,1% pe trimestru! leşim din 
recesiune! Nu contează cum creştem, nici cine 
crește; importantă este piaţa, nu viaţa. 

Cumpără mâncare. Multă. Cei care au cu 
ce. O consumă. De foame. De stres. De plăcere. In 
locul altor plăceri. Se mişcă puţin. Fiecare are o 
maşină. Se îngrașă. Cele mai profitabile fast-food- 
uri şi cei mai mulți graşi coabitează în aceeaşi 
tara; aceasta, nu vreo mult mai inteleapta tara nord 
europeana, reprezintă idealul românului. America 


este încă visul multora. 

Cumpără pilule de slăbit. Nu slăbesc. Se 
îmbolnăvesc. Cumpără pilule de tratat. Se fac 
bine. Revine cheful de viață! Merg cu maşina 
până la colt, să cumpere din supermarket mâncare; 
multă mâncare. Vor lua în greutate din nou dar ce 
contează; mii de oferte pentru slăbit invadează 
ecranele. Fiecare se laudă cu numărul curelor sale 
de slăbire şi cu kilogramele pierdute; cu cele 
dobândite nu se laudă... 

In acest timp, la fiecare şapte secunde un 
copil moare în lume din cauze legate de 
malnutriție. Doar în India sunt 80 de milioane de 
copii care suferă de foame; şi la noi sunt destui; 
prea mulți. În Europa, milioane de pâini sunt 
aruncate zilnic pentru ca au depăşit 24 de ore de la 
fabricaţie şi nu mai sunt proaspete... 

Vi se pare iraţională lumea descrisă mai 
sus!? Vă inselati. Corespunde perfect idealului de 
creștere economică adoptat; cu cât mai multe 
medicamente se vând, cu atât creşte PIB-ul; boala 
este cuantificabilă; produce bani pe termen scurt 
pentru companii; sănătatea, nu! Conflictul 
produce bani, de asemenea; şi infracțiunile 
produc. Firmele de avocatură prosperă; au venituri 
mari şi creşte PIB-ul. Inchisorile, privatizate, 
prosperă şi ele. La limită, războiul poate fi 
considerat o soluție; consumă stocurile de 
armament care trebuie (?) reinnoite; distruge si 
cere reconstructie. Drept urmare, cei ce pot mai 
provoacă câte unul; nu la ei acasă, la alţii; să iasă 
corporatiile din criză! 

Catastrofele naturale nu strică nici ele 
pieţei; va urma o creştere susținută. Paradoxal, 
risipa este şi ea bună; risipa de energie aduce bani 
în conturile celor care o vând; pe termen scurt, 
creşte PIB-ul. Maşinile care fac aerul 

Bucureştiului irespirabil sunt mină de aur; 
consumă multă benzină; şi ea este scumpă! 
Despre faptul că avem un consum energetic de 
câteva ori mai mare decât media europeana nu 
vorbeşte nimeni; cu o economisire de doar 10%- 
15% am putea renunţa la energia nucleară pentru 
că nu ar mai fi necesară; oricum, cei care nu au 
buzunarul/contul burdusit ar plăti mai putin. 

Un plan de reducere a consumului irational 
şi o reorganizare a vieţii pe baze mai sănătoase şi 
echitabile nu sunt însă compatibile cu idealul 
creșterii economice neîncetate; nici ecologia nu 
este. Ea ne aminteşte că resursele se epuizează în 
curând dacă vom continua să intretinem iluzia 
creșterii economice care rezolvă totul. Deranjantă 
evidență pentru unii; ca urmare, despre ea nu 
trebuie să se vorbească! Despre faptul că poate 
exista creştere pentru corporații, fără dezvoltare 
pentru tara, chiar dacă este bine cunoscut, nu 
trebuie scos un cuvânt. Ar putea afecta 
mecanismul profitabil şi bine pus la punct prin 
care sunt stimulate producţia şi consumul la bază, 
ca să se acumuleze continuu bogăţie la vârf. Unii 
l-au botezat, eufemistic, economie de piaţă. De ea 
nu trebuie sa ne atingem nici cu o floare! Dreptul 
la piaţă este mai presus decât dreptul la viata! 
Pentru unii... 


Iunie 2011 

Concepte de-a gata 


Timp de mai bine de un deceniu, atat 
decizia politică cât şi cercetarea ştiinţifică au 
folosit câteva concepte de-a gata care au 
împiedicat guvernele să găsească soluții mai bune 
de îmbunătăţire a ocupării forţei de muncă; mă 
refer la guvernele de stânga; celelalte nu aveau, in 
mod obligatoriu, interesul. Relații cauzale 
artificiale au fost presupuse; scopul era 
transparent - aplicarea în economie a ideologiei la 
modă în acel moment - neoliberalismul. Aceste 
concepte se întâlnesc încă; uneori chiar şi în 
limbajul unor social democrați; ele trebuie tratate 
cu mare circumspectie sau evitate total; cu atât 
mai mult trebuie evitate capcanele, în contextul 
dezbaterii legate de reforma legislației muncii. 

Astfel, OECD a promovat foarte insistent 
aşa-numitul Indice compozit privind strictetea 
legislației muncii (EPL) si, odată cu el, ideea ca 
flexibilitatea juridică pe piața muncii ar reduce 
şomajul. In ciuda eforturilor făcute, nu s-a putut 
proba nicio relație, o corelație statistică măcar, 
între protecția juridică a locului de munca si 
gradul de ocupare. Asa cum trebuie constientizat 
în orice moment, piața muncii nu este o piață 
independentă, de sine stătătoare; cel puțin în 
capitalism nu se întâmplă astfel; ea este 

dependentă total de cererea existentă pe alte pieţe 
- cea a bunurilor şi serviciilor, în primul rând - şi 
de locurile de muncă create în sectorul public. 
Nimeni nu angajează suplimentar fără a lua în 
considerare cantitatea pe care o poate desface din 
producţia care ar fi realizată si sporul de venit 
aferent acesteia. În al doilea rând, comportamentul 
angajaților şi angajatorilor este o combinaţie de 
multi alti factori - respectul reciproc, respectul 
fata de lege, funcționarea instituțiilor, încrederea, 
tradiția, experienţele anterioare, aşteptările etc. 
Niciodată comportamentul nu poate fi redus 
exclusiv la un raport juridic. 

Foarte des s-a utilizat cazul Danemarcei 
pentru a proba rezultatele pozitive ale 
flexicuritatii; este vorba de o anume relaxare a 
legislației muncii în contextul unei securități 
sporite oferite angajatului; nu se mai securizează 
locul de muncă dar se securizează persoana. Ceea 
ce s-a reținut a fost doar faptul că piaţa muncii 
dereglementată ar explica succesele daneze; drept 
urmare, multe alte economii de succes, 
comparabile cu aceasta, ar apărea peste noapte 
prin desființarea măsurilor legale de protecție a 
angajaților. 

In fapt, explicaţia pentru realizările daneze 
este foarte diferită, atât cu privire la relaţiile 
umane cât şi la cele instituționale; legătura cu 
conținutul prevederilor legale de pe piaţa muncii 
este mult mai mică decât se presupune. 
Danemarca nu a reglementat de o manieră 
excesivă piața muncii pentru că nu a fost nevoită 
să o facă. Societatea este construită pe ideea 
existenței drepturilor şi responsabilitatilor pentru 
fiecare şi pe respect reciproc. Încrederea între 
partenerii sociali şi între cetățeni, în general, este 

printre cele mai ridicate din lume; gradul de 
acoperire sindicală, la fel, este unul dintre cele 
mai mari; de mai bine de un secol toate acordurile 
colective au fost respectate de părți. Nu-i vorba 
despre politica bâtei, este vorba despre morcovi 
în Danemarca, în cel mai rău caz! Mai corect însă, 
danezii nu sunt măgari de mânat, ci cetăţeni care 
se comportă ca atare, indiferent dacă sunt angajați 
sau angajatori. 

Statul danez asigură o protecție importantă 
a persoanei disponibilizate; indemnizatia de şomaj 
este garantată pentru o perioadă foarte lungă, care 
poate merge până la 4 din 6 ani consecutivi, şi la 
un nivel care merge până la 90% din salariul 
anterior. Sentimentul siguranței zilei de mâine nu 
face din pierderea locului de muncă o catastrofă la 
fel de mare ca în România unde şomajul este 
echivalent cu foamea sau cel putin cu precaritatea 
existenţei pentru un viitor neterminat de lung. 

In lipsa unor asemenea condiţii, orice 
modificare legală în România nu are nicio legătură 
cu flexicuritatea; reprezintă doar desființarea 
drepturilor lucrătorilor spre avantajul exclusiv al 
angajatorilor. Reducerea garantiilor legale permite 
concedieri mai rapide, nu angajări mai 
numeroase. 

Se poate proba irelevanta Indicelui si pe 
cazul Statelor Unite in perioada de criză. 
Prăbuşirea cererii de bunuri a generat un şomaj în 
creștere; în ciuda faptului că ţara înregistrează 
unul dintre cele mai scăzute niveluri din lume ale 
protecţiei juridice, nu se vede niciun efect pozitiv 
în creşterea angajărilor. In acelaşi timp, multe tari 
europene au reuşit să facă față crizei, în pofida 
unei legislații a muncii foarte stricte; presiunea din 

ce în ce mai puternică pentru relaxare se simte 
însă şi în Europa. 

Se exagerează, de asemenea, rolul 
măsurilor active pentru diminuarea şomajului; o 
altă concepţie de-a gata. Acestea joacă un rol dar 
el este mult mai mic decât cel imaginat. Pe termen 
scurt, pot fi folositoare pentru a ocupa locurile de 
muncă existente în condițiile în care se 
înregistrează o nepotrivire cerere-oferta, adică 
există şi şomeri si locuri de muncă neocupate iar 
timpul de pregătire a forței de muncă necesare 
este scurt; pe termen lung, pot juca un rol pozitiv 
doar în condiţiile în care apar noi locuri de muncă 
iar cursurile de calificare au fost bine alese de 
serviciile competente, astfel încât să corespundă 
cererii suplimentare. Adeseori este însă doar o 
soluţie statistică, pentru că pe parcursul perioadei 
de (re)calificare persoanele fără loc de muncă nu 
mai sunt considerate în şomaj, în numeroase 
legislații. 

Indiferent de situaţie sau rezultate, 
măsurile active pot facilita găsirea unui loc de 
muncă la nivel individual, oferind avantaj unei 
persoane în raport cu alta; nu rezolvă nici într-un 
caz problema şomajului la nivelul economiei, în 
ansamblu; pentru asta trebuie să apară locuri de 
muncă suplimentare; sau să dispară fizic şomerii, 
soluţie pe care se pare că o preferă guvernele care- 
i alungă din tara sau impun măsuri de austeritate 
care îi împing sub limita supravieţuirii. 

Un raţionament similar se aplică şi pentru 
cazul stimulentelor acordate întreprinzătorilor ca 
să angajeze şomeri. Acest lucru se observă cel mai 
bine în cazul reducerii contribuţiilor sociale. Se 
face deseori eroarea de a se considera contribuțiile 
sociale ca o simplă povară şi nu ca parte a 

asigurărilor sociale, deci ca parte a salariului 
fiecăruia. Tăierea contribuţiilor a devenit — chiar 
şi în limbajul sindicatelor — un mijloc de reducere 
a costurilor salariale şi, de asemenea, a şomajului. 
Atât timp cât nu este niciun fel de obligaţie legală 
pentru angajator de a crea locuri de muncă 
suplimentare odată cu reducerile de contribuții, 
oriunde asemenea tăieri au fost făcute, rezultatele 
au fost mai mult decât dezamăgitoare — nici 
preţurile nu au scăzut, nici locuri de muncă în plus 
nu au apărut; cel puţin nu atât încât să merite 
efortul. In Franţa, se fac evaluări ale politicilor 
publice aplicate; o asemenea evaluare a pus în 
evidență că, în cazul reducerii contribuţiilor, 
efortul public (cost) a ajuns şi până la 300 000 de 
euro (trei sute de mii!) pentru un loc de munca 
nou creat; durata acestor locuri de munca era 
nesigura. Acest cost inseamna mai mult de 200 de 
salarii minime — salariul pe 20 de ani a unui 
lucrător. Sume uriașe din buget s-au scurs către 
întreprinderile private iar problema nu a fost 
rezolvată; cu asemenea sume se puteau face 
investiţii publice creatoare de mult mai multe 
locuri de muncă; în plus, o asemenea măsură 
subminează posibilitatea de a finanța serviciile 
sociale la nivelul necesar! În fapt, legătura dintre 
costul muncii şi șomaj este foarte slabă; singura 
corelaţie serioasă este cea dintre cerere şi ofertă. 
Povestea cu undita şi lecţia de pescuit, 
care, după iubitorii de anecdote, ar fi foarte 
recomandate pentru cei care nu au loc de muncă, 
suferă de nişte omisiuni grave și importante; în 
tara respectivă trebuie să existe multe bălți, bălțile 
respective să fie populate cu peşte, proprietarii 
bălților să fie dispuşi să-l împartă cu alţii, să nu ne 
găsim în perioada de închidere a sezonului de 

pescuit, balta potrivită unditei şi momelei să nu fie 
la o distanță de mii de kilometri, că va termina, 
altfel, peştele de mâncat până se întoarce acasă, la 
familie etc. Fără aceste câteva esenţiale detalii, 
teoria că şomerul cu „undita“ în buzunar isi va 
găsi imediat ceva de muncă nu este decât o 
poveste pescărească. 

In România, numărul celor care câştigă 
doar salariul minim aproape s-a dublat în ultimii 
ani; numărul angajaţilor a rămas aproape constant 
iar economia informală nu a scăzut deloc! Cât 
despre argumentul unora cum că reducerea 
contribuţiilor ar diminua piața neagră a muncii, 
noi sperăm că este o glumă a celor care l-au 
formulat. Contractul de muncă, indiferent de 
forma sa, este o obligație legală. Incălcarea sau 
sustragerea de la prevederile acesteia se 
sancţionează conform legii; în caz contrar, mâine - 
poimâine, se va putea adopta și următoarea 
reglementare: „Articol unic. Tuturor hotilor li se 
garantează faptul cd, in cazul returnarii 
obiectului furat, vor primi un bun similar nou- 
nout, sigilat, drept recompensă pentru bund 
purtare..." 


Iulie 2010 


Post scriptum 


Textul de mai sus reprezintă un fragment 
din studiul The Cost of Scarce Social Policies — 
Economic Failure, tradus din engleză in 
românește, adaptat si completat pentru lectură 
autonomă. Studiul integral a fost publicat în 
Equity vs. Efficiency, volum colectiv apărut la 

Sofia, sub auspiciile Friedrich Ebert Stiftung si 
îngrijirea lui Predrag Bejakovic si Marc 
Meinardus, in 2011. Cartea isi propune o imagine 
a felului in care echitatea si eficiența coexistă în 
unsprezece state din estul si centrul Europei. Am 
contribuit cu partea referitoare la România. 

Între timp, avem argumente autohtone 
pentru adevărul afirmațiilor despre protecția 
juridică a locului de muncă, desi as fi preferat să 
fiu contrazisă de realitate. O modificare a 
Codului Muncii în sensul flexibilizării s-a produs 
deja. Acest lucru nu a împiedicat şomajul să 
crească sau locurile de muncă să dispară. Pentru 
cei care posedă doar forța lor de muncă, nici 
perspectivele nu par mai roz, chiar dacă unii s-au 
dotat cu ceva undite. OED 

Fiecare societate are nevoie de mituri 
fondatoare care să o unifice si de proiecte de 
viitor care să o orienteze. In lipsa acestora, viata 
devine o zbatere continuă între disperare si 
revoltă. Unii aleg salvarea individuală, prin fugă. 
Drama începe când nici nu mai poți să-i 
condamni... 

Spre un model de dezvoltare mai echitabil 


Obiectivul propus - de a formula idei 
pentru construirea unui model mai echitabil de 
dezvoltare - presupune din formulare ca modelul 
actual este insuficient de sau deloc echitabil. 
Pentru România, această afirmație este perfect 
adevărată. Cu sau fără criza globală, suprapusă 
peste cele care au marcat în diferite feluri ultimii 
douăzeci de ani, se poate afirma cu argumente că 
rezultatele activităţii economice au fost repartizate 
neechitabil iar pierderile au fost suportate în 
aceeași manieră. Putem vorbi de câștigători 
neti si perdanti neti ai tranziţiei. Câştigătorii sunt 
puţini; perdantii, mult mai numeroşi. Câştigătorii 
pozează în victime; victimele, cel mai adesea, tac. 

Modelul economic implicit pe care a mers 
România - evit să afirm că a fost o alegere total 
asumată din start - se bazează pe câteva trăsături 
caracteristice pentru ceea ce numim încă lumea a 
treia, deşi lumea a doua a dispărut deja de două 
decenii. Acest tip de organizare a activității 
economice, căci despre dezvoltare este impropriu 
să vorbim, se bazează pe câteva trăsături 
cunoscute. 

Investițiile străine sunt considerate ca 
având rol central în finanțarea şi desfăşurarea 
activității economice; politicile economice, mai 

ales cele fiscale, urmăresc maximizarea fluxurilor 
de capitaluri străine care intra în tara şi menţinerea 
acestora, în contextul existenței unei accelerate 
mobilități a capitalului. Altfel spus, exploatarea 
resurselor naturale şi umane se face în măsură 
semnificativă de către entități economice 
transnationale sau înregistrate in alte state; alte 
societăți, înregistrate in România, au capital 
majoritar străin. 

Specificul naţional al acestei situaţii constă 
în faptul că și capitalul tehnic, nu doar munca și 
natura, este românesc; procesul de privatizare a 
transferat acest capital dinspre stat spre agenţi 
economici privați într-o măsură mai mare decât 
s-a petrecut transferul de capital din afară, 
înăuntru; investiţiile în tehnologii avansate - mult 
aşteptatele retehnologizari din anii '90 - și 
transferul de cunoştinţe ştiinţifice s-a făcut în mod 
extrem de limitat. In schimb, s-a produs în sens 
invers, de la noi spre alții, o nelimitată scurgere şi 
risipă de creiere - a se citi forța de muncă înalt 
calificată - dar şi de braţe de lucru. Fenomenele de 
brain drain şi hand drain sunt coerente cu 
modelul nostru de creştere, întrucât se consideră 
drept principal avantaj comparativ cu forța 
de muncă ieftină, utilizată în ţară sau exportată; 
atractivitatea economică a ţării este prezentată ca 
atare. 

Sindicatele ar fi avut datoria să clarifice 
lucrurile. Nu putem vorbi de forță de muncă 
ieftină, în condiţiile liberalizarii prețurilor, care au 
ajuns comparabile cu cele din occidentul 
dezvoltat, ba chiar s-au dovedit mai mari la 
anumite produse; corect ar fi să spunem forță de 
muncă prost plătită. Această situaţie a permis 
menţinerea pe piață a firmelor necompetitive în 

materie de inovaţie sau progres tehnologic şi nu a 
creat stimulente pentru a spori productivitatea 
printr-o organizare superioară a muncii, a 
diminuat, în schimb, performanţele individuale 
afectând, de asemenea, viitoarele generații şi 
formarea acestora; le-a afectat, în multe cazuri, 
chiar biologic; a constrâns, de asemenea, o mare 
parte a forței de muncă active să emigreze. 

In aceste condiţii interne, economia devine 
dependentă de exporturi, de pieţele de desfacere 
străine pe care se vând produse cu un nivel mic de 
plusvaloare încorporată, care se mențin 
competitive doar cu condiția prețurilor scăzute. 

La trăsăturile generale ale modelului 
trebuie adăugate două caracteristici specifice 
tranziției româneşti. In primul rând, s-a produs o 
dezindustrializare rapidă, însoţită - într-o primă 
fază, cel putin - de o reducere semnificativă a 
nivelului tehnic în agricultură. Se poate vorbi de o 
dez-acumulare tardivă a capitalului ca fenomen 
simetric acumulării primitive a capitalului; 
fenomenul invers, neprevăzut în vreo teorie 
economică sau socială, s-a petrecut mult mai rapid 
decât primul, pe parcursul a numai aproximativ un 
deceniu. Acest fenomen a dus la o creştere 
paradoxală a ponderii serviciilor în structura 
Produsului Intern, creştere care nu se datorează 
evoluției pozitive a veniturilor şi cererii interne, ci 
prăbuşirii industriei. 

Ponderea serviciilor în PIB serveşte ca 
indicator de dezvoltare doar dacă este rezultat al 
veniturilor mai mari, care permit satisfacerea 
nevoilor elevate din structura piramidei nevoilor, 
cărora li se adresează, de regulă, prestatorii. Fara 
un sector productiv foarte puternic pe care să se 
ataşeze, serviciile fragilizează piaţa internă pentru 

că sunt caracterizate de o cerere mult mai 
fluctuantă; cu excepția celor financiare, ele 
înseamnă si salarii mici; cu puține 
excepții, reprezintă un sector în care creşterile de 
productivitate si inovațiile tehnologice sunt 
limitate, 

In al doilea rând, am renunţat total în 
ultimele două decenii, în mod dovedit păgubitor 
pentru economie, la promovarea unor politici 
ample şi pe termen lung, menite să asigure 
dezvoltarea anumitor regiuni sau sectoare de 
activitate. Statul, care ar fi putut să facă acest 
lucru, a fost demonizat şi, în acelaşi timp, 
apropriat de unii si alţii. Constituţia prevede ca 
România este un stat social dar realitatea arată că 
a regresat la stadiul de stat capitalist primitiv; 
politicile menite să stimuleze formarea capitalului, 
cum ar fi fost de aşteptat, au fost firave însă; 
privatizarea capitalului existent, aflat in 
proprietate publică, a fost unica politică aplicată 
consecvent. 

S-a devalizat şi micşorat statul dar, în 
schimb, s-a păstrat credinţa în conducătorii 
salvatori. Au fost adulati, huliti, schimbaţi, la 
limita, chiar impuscati; uneori au fost dezgropati, 
simbolic; alteori, lucrurile s-au întâmplat chiar 
real, cum a fost cazul lui Nicolae Ceauşescu. Mai 
presus de toate însă, conducătorii sunt aşteptaţi. 
Aşteptăm conducătorii care să rezolve ceea ce 
ştim cu certitudine că nu pot rezolva. În partide 
bântuie aceeaşi aşteptare ca în societate. 
Preocupările sunt slabe pentru democratizarea 
reală, apropierea de cetățean şi nevoile 
comunităţii, pentru reconstruirea încrederii sau 
formarea şi selectarea competenţelor; problema 

esenţială este ce lider ar fi mai bun să-i ia locul 
unui ...escu sau altui ...escu. 

In toată această aşteptare, uităm un lucru 
esenţial - democraţia, benefică pentru toți şi 
fiecare, se bazează pe instituţii funcţionale, nu pe 
indivizi carismatici. In același mod, se spune ca 
economia are nevoie de bani dar se omite 
mențiunea că este necesară şi utilă finanțarea 
producţiei de bunuri şi servicii pentru societate, nu 
dezvoltarea activităţilor prin care ei se mută dintr- 
un buzunar în altul; mai corect, cum se observă tot 
mai frecvent, se mută din buzunarul celor multi, în 
seifurile celor puţini. 

Dezechilibrele noastre economice nu îşi au 
cauza, conform celor enumerate, în criza 
internațională actuală; ea a fost doar cadrul de 
manifestare exacerbată a acestora; disfunctiile tin 
de modelul de dezvoltare şi de lipsa unei strategii 
pe termen lung. De asemenea, problemele 
economice sunt o consecință şi nu o cauză a crizei 
socio-politice; aceasta din urmă este fundamentală 
şi are drept principală caracteristică distrugerea 
țesutului social, a capitalului uman, combinată cu 
o neîncredere în instituţii şi în celălalt ajunsă la un 
nivel care subminează aproape orice efort de 
redresare. 


Criza internaţională; lucruri de învăţat 


Criza actuală a pus în evidenţă şi confirmat 
faptul că un sector productiv puternic atenuează 
efectele negative; a devenit caz de şcoală 
exemplul Germaniei; aceasta a rezistat tentatiei de 
financiarizare (sic!), foarte prezentă în alte state 

dezvoltate; a păstrat sectorul industrial, rezistând 
mai bine ca alţii recesiunii. 

De asemenea, țările cu un redus nivel de 
inegalitate - deci, cu o solidă și stabilă cerere 
internă - au depăşit mai uşor criza. Opinia este 
împărtăşită şi de oamenii de dreapta. L-am 
întrebat pe Mario Monti* - fost comisar pentru 
concurență și responsabil de proiectul viitorului 
pieţei unice — dacă relativa uşurinţă cu care Suedia 
a trecut prin criza are legătură cu faptul că tara nu 
face parte din zona euro; răspunsul a fost spontan, 
semn că studiase problema: „Nu are nicio legătură 
cu moneda, are legătură cu sistemul ei social”. 

Inegalitatea crescândă, scăderea ponderii 
salariilor în PIB şi dispersia mult mai mare a 
salariilor însele - câteva foarte mari, multe foarte 
mici - au fost cauze centrale ale apariției si 
adâncirii crizei la nivel global. S-a dovedit că 
Henry Ford ar câştiga într-o dispută ipotetică cu 
Alan Greenspan; bineînțeles, ne referim la cele 
două modele de creştere care pot fi asociate cu 
numele acestora. 

Ford este creditat cu promovarea 
modelului în care salariaţii puteau susține cererea 
de produse pentru că primeau salarii destul de 
bune ca să-şi permită maşinile ieftine pe care ei 
înşişi le produceau; vorbim de o distribuţie ceva 
mai echitabilă a rezultatelor activităţii. 

Greenspan este suporterul unui alt model - 
salariaţii au susținut cererea primind credite 
ieftine, credite pe care trebuiau să le returneze; 
acest model, în mod inevitabil, dărâmă economia 
după o anume perioadă pentru că are drept efect 
concentrarea mai rapidă a capitalului si 
subminarea cererii reale, ca în orice distribuție 

Nu era necesară o perspectivă istorică 
largă pentru a trage concluzia că obiectivul 
creşterii indiferente la structura sa materială şi a 
consumului nelimitat stimulat artificial, după care 
economiştii momentului interpretează realitatea și 
iau decizii, nu poate funcționa decât pe termen 
scurt şi într-o arie determinată; nici într-un caz nu 
poate fi extins la scară globală. Motivul este 
simplu şi nu este legat de caracterul finit al 
resurselor - argument adevărat, de altfel - invocat 
de ecologişti. Creşterea capitalistă se asociază 
cu concentrarea capitalului din motive... 
matematice. 

Este numit capital acel ceva care este 
utilizat în vederea obținerii de profit; profitul este 
remuneraţia suplimentară, cea care depășește 
partea consumată din capital, parte care se 
recuperează prin vânzare; profitul se acumulează 
şi capitalul tinde să crească; doar că nu o poate 
face la infinit; produsele trebuie să se vândă 
pentru ca să poată fi extrasă plus-valoarea. 
Cererea însă, mai devreme sau mai târziu, se 
plafonează pentru că salariile nu cresc în același 
ritm iar posesorii capitalului nu pot să o susţină ei 
înşişi; sunt prea puţini şi nici nu ar mai avea sens 
investirea, în acest caz. 

Pe lângă creditul ieftin acordat celor cu 
salarii mici, speculaţiile financiare au fost şi ele 
utilizate pentru a prelungi echilibrul sistemului; 
ambele metode au eşuat. Creditul nu este o soluție 
pentru că el nu diminuează inegalitatile structurale 
ale capitalismului, ci le perenizează; consumul pe 
care îl susţine astăzi creditul va trebui plătit mâine 
din aceleaşi salarii mici, împreună cu dobânzile; 
ele vor face ca un capital şi mai mare decât cel 
valorificabil pe piaţă să se acumuleze, Speculatiile 

sunt un fel de debuseu pentru acest excedent de 
capital; efectele lor se vad; orice tip de alte 
considerente care vor mai fi existat au fost 
înlocuite de goana după un profit comparabil cu 
cel din sectorul financiar, acest fapt a grăbit 
declanşarea crizei. 

Criza creditelor, provocările mediului 
natural, concentrarea bogăției în prea puține mâini 
si, mai ales, problemele care par fără ieşire ale 
sistemului monetar mondial sunt realități care 
spun, toate, că a o lua de la capăt cu acelaşi model 
economic este suicidar. 

In România, polarizarea veniturilor are 
consecinţe chiar mai grave decât în alte state 
pentru dezvoltarea pieţei proprii si activitatea 
întreprinderilor autohtone, întrucât cei cu venituri 
mari cumpără produse scumpe de pe alte piețe, iar 
cei săraci cumpără produse ieftine, tot din import; 
politica BNR de întărire a monedei naționale, 
când este si când nu este cazul, sprijină aceasta 
stare de fapt. 

Preferinta pentru echilibrul macroeconomic in 
detrimentul celor microeconomice, fetisizarea 
cresterii ca solutie la orice problema si utilizarea 
Produsului Intern Brut drept unic criteriu de 
progres sunt alte aspecte asupra cărora criza a 
ridicat mari semne de întrebare. O revizuire a 
acestor teorii si politicilor aferente se impune; 
altfel, vom defini eronat problemele si vom 
aştepta în zadar soluţii la ele. 


Sindicatele în tranziție 
Sindicatele au fost cel mai adesea 

tranziţiei. In primul rând, s-a pus bunăstarea 
companiilor înaintea bunăstării cetățenilor; dacă şi 
aceasta din urmă a fost luată în considerare, s-a 
întâmplat doar pe termen scurt şi după principiul 
„mai bine ceva decât nimic”, aplicat în lupta 
pentru salarii compensatorii in cazul 
disponibilizărilor masive la care sindicatele au 
fost gestionare; s-au tolerat firmele satelit şi s-au 
obţinut salarii mai mari pentru un număr mic. Or, 
conform regulii cunoscute dar nerecunoscute, 
bogăția nu se transmite de sus în jos; doar se 
absoarbe de jos şi se acumulează sus; grupurile 
mai bogate au rata de economisire mai ridicată şi 
consumul orientat spre importuri; în cazul nostru, 
numai săracii ar putea susține cererea; sărăcirea 
săracilor dărâmă economia. 

Poziționarea politică a sindicatelor a fost in 
multe cazuri cel puţin ambiguă; acest aspect nu 
poate fi încriminat în măsura în care şi 
poziționarea politică a partidelor este ambiguă. 
Problema trebuie însă luată în dezbatere urgent; 
există alianţe naturale şi alianțe contra-naturii; mă 
refer la natura intereselor pe care sindicatele le 
apără. 

Rezultatul a fost că, astăzi, sindicatele stau 
prost, ca întreaga societate. Organizatoric, au o 
acoperire relativ mică, nu s-au extins decât formal 
în servicii, în ramurile feminizate ale industriei, în 
general, în zona privată, care reprezintă 70% din 
PIB; problema muncii informale nici nu există pe 
agendă. Functionand mai ales în zonele unde 
statul/guvernul este angajator şi l-a transformat în 
inamic, mai mult decât în aliat pentru reglementări 
favorabile. Structural, s-a acceptat un şomaj 
ridicat în schimbul unei inflatii scăzute, adică s-a 
cedat in fata interesului băncilor. Institutional, 

s-au acceptat numeroase dereglementări menite să 
reducă gradul de protecţie a locului de muncă. 

S-a permis, de asemenea, instituirea unei 
confuzii permanente între salarii si venituri; astfel, 
toate argumentele utilizate în ceea ce priveşte cota 
unică de impozitare au la bază comparatiile între 
salariile mici şi mari, cu efectele relative 
respective. Or, aflăm, deşi nu este o surpriză, că în 
tara noastră salariile reprezintă doar 40% din PIB! 
60%, deducem, sunt dobânzi, profituri, rente! 
Despre cum este influenţat bugetul prin taxarea cu 
16% a acestora, nu se vorbeşte. 


Ce-ar trebui schimbat 


La nivelul concepției si percepției, trebuie 
lucrat pentru eliminarea unei idei comune dar 
false — aceea că mai multă echitate ar însemna mai 
puţină eficiență; teoretic, ea vine dintr-un amestec 
nepermis între analiza micro pe termen scurt şi 
cea macro pe termen lung! Ideologic, servește 
doar celor care vor să instituie politica austeritätii 
permanente pentru cei care trăiesc din muncă. 
Creşterea de productivitate vine din inovație şi 
cercetare; or, nu se poate face inovație şi cercetare fără a 
avea o forță de muncă educată, sănătoasă si care se 
simte sigură. 

La nivelul acțiunii si organizării, ar fi 
necesară o reconstruire de jos în sus, cu accent pe 
democratizare, participare efectivă a membrilor, 
rolul femeilor; „nomenclaturizarea” sindicatelor 
este un mare impediment în creşterea influenţei şi 
rolului lor în societate; în creșterea încrederii de 
care se bucură, de asemenea. 

Sindicatele ar trebui să se implice în 
realizarea unor modificări la nivelul strategiei si 
planurilor naţionale pe termen lung; scopul 
intervenţiei macroeconomice nu este inflaţia, ci 
ocuparea! Odată cu semnarea Pactului euro plus, 
atingerea acestor obiective devine mult mai 
complicată pentru sindicate, atât timp cât una 
dintre măsurile importante sugerate este 
decuplarea salariilor de creşterea inflației. 
Securitatea locului de muncă şi venitului, 
obiectivele tradiționale, se văd simultan 
amenințate prin toate dereglementările actuale; 
aici trebuie concentrată acțiunea, simultan cu 
promovarea diferitelor forme de cooperare şi 
mutualizare, a serviciilor care să întărească 
unitatea sindicală si să sporească interesul comun 
al membrilor. 

Mediul politic a căutat mai mult vinovați 
pentru neîmpliniri decât soluții; mediul academic 
a fost discret; sindicatele şi-au pierdut suflul... Ele 
sunt însă cele mai indreptatite să ceară creșterea 
salariului minim sau taxare progresivă, cu rate 
ridicate la tranşele foarte de sus. 

Repolitizarea sindicatelor, în sensul 
originar, pozitiv, este absolut necesară; aşa zisa 
neutralitate/depolitizare nu a fost decât o formă de 
a masca trădarea cauzei membrilor de către 
lideri. Sindicatele au nevoie să creeze sau să 
susțină vocea lor politică. Ele ar putea face asta 
pentru că sunt poziționate mai avantajos decât 
partidele într-o lume extrem de atomizată cu 
forme de asociere foarte firave şi inconstante în 
acțiune. 

Acum îl dezgropam pe Ceauşescu; mâine 
vor veni unii să-l invoce pe lon Antonescu; în 
timpuri de criză, s-a mai întâmplat. Oare nu este 

timpul să lăsăm salvatorii să doarmă în pace!? Ei 
nu vor veni vreodată pentru o rațiune simplă - nu 
există salvatori. O trecere de la aşteptarea 
conducătorului providential la o acţiune mai 
organizată ar avea consecinţe mult mai benefice; 
pentru membrii de sindicat, cu certitudine... 


Aprilie 2011 
Post scriptum 


Textul a servit drept introducere 
orientativă la o dezbatere cu reprezentanții 
mişcării sindicale organizată de Fundația 
Friedrich Ebert, pentru care sunt colaboratoare 
de drum lung. Tema supusă discuţiei pe care o 
moderam era rolul pe care îl pot juca sindicatele 
în construirea unei societăți mai echitabile. 
Intervenția a mai fost publicată, sub o formă uşor 
modificată, pe www.gabrielacretu.ro. 

*Mario Monti a devenit, între timp, prim 
ministru al Italiei. 

Dezvatarea ca solutie la criza 


Gândirea critică este foarte nuanțată şi 
diversificată în tara noastră. Ii include pe cei care 
(de)plang starea in care am ajuns, pe cei ce 
denunță relele,  cârtesc, hulesc sau doar 
(re)povestesc spre uzul prezentului istorii deja 
uitate. Cei care constată stări de fapt evidente cu 
aerul că au descoperit America, bârfitorii banali, 
moraliştii obiectivi, părerologii bine-intentionati, 
toţi sunt fete ale gândirii critice; atât cât există. 
Chiar şi efortul de a ne devoala diferitele fațete ale 
economiei şi politicii prin descompunerea, 
compunerea şi recompunerea unor stenograme 
s-ar putea revendica de la acelaşi curent. La urma 
urmei, mincinoase sau nu, legale sau nu, 
stenogramele ne pun în faţă un adevăr dureros. 
Fiecare (serviciu?!) are, se înțelege, adevărul lui. 

Ceea ce lipseşte aproape cronic este 
analiza socială a cauzelor pentru care prezentul 
este aşa cum este. Când vine vorba despre 
proiectarea viitorului şi conturarea soluţiilor, este 
mai curând tăcere. Nu despre criza economică este 
vorba chiar dacă şi aceasta oscilează între a fi fără 
sfârşit şi a fi mereu reînnoită; ea este preocuparea 
FMI şi partidelor politice, în măsura în care alte 
probleme urgente le lasă timp. Guvernul, prins cu 

treburi mai bănoase, nu şi-a rezervat în program 
ore dedicate soluționării ei. 

Criza cealaltă, amestec de neîncredere 
generalizată şi deprimantă lipsă de speranţă, este 
adevărata problemă; ea este instalată temeinic şi 
greu de tratat. Schimbarea guvernelor nu este 
suficientă; pentru mulţi, aceasta înseamnă doar a 
alege, în locul unui rău mai mare, un rău mai mic, 
nicidecum binele mult aşteptat. In realitate, puţini 
mai aşteaptă binele de la politică. Totuși, de acolo 
şi doar de acolo poate să vină, în ipoteza că nu 
decidem cu toții să ne călcăm în picioare la 
Sfântul Dumitru, în speranţa că vor face moaştele 
ceea ce nu pot face oamenii. Ne trebuie însă un alt 
fel de politică. 

In primul rând, este necesară o amplă 
politică educaţională al cărei obiectiv trebuie să 
fie... dezvatarea; este posibil dar nu este uşor. 
Multe lucruri care nu ne plac şi ne împiedică 
dezvoltarea ca societate sunt doar efecte ale 
învățăturilor pe care le-am primit; nu din 
întâmplare, ci sistematic. Toate mijloacele au 
concurat ca să fim cum suntem - școala, mass-media, 
biserica, partidele, sindicatele, intelectualii, prin 
prezenţa sau absenţa lor din spaţiul public... 

Românii nu sunt diferiţi de ceilalţi oameni; 
nu poartă vreun păcat originar în vene. Ei sunt la 
fel de educabili ca orice altă naţiune; dar unde este 
soluţia, acolo este și problema. Ea nu se află în 
genele noastre, ci în ierarhia valorilor care ne-a 
fost inoculată cu eficiență şi pe care am preluat-o 
fără rezistență. 

Am fost învățați, în ciuda oricărei 
evidențe, că tot ce este privat ar fi al nostru si este 
de bine; ceea ce este public este al nimănui şi, 
cumva, în plus. Faptul că unii se înfruptă fără 

rusine din ceea ce este public iar multi politicieni 
îşi văd doar de interesul privat, nu este decât o 
consecință logică; cum să le fie ruşine de 
„nimeni”!? Ordinea importanţei este alta chiar 
acolo unde nu ne aşteptăm. In Islanda fiind, i-am 
întrebat pe mai mulți localnici care este forma de 
proprietate asupra pământului. Mi s-a dat același 
răspuns, invariabil: „Există şi proprietate 
privata(...), poate aparține si statului dar cea mai 
mare parte este al nostru, al comunităţii! ”. Ultima 
propoziţie era pronunțată plin, cu mândrie, vrând 
să transmită că el, poporul, şi-a păstrat bunul 
comun, nu l-a lăsat apropriat de unul sau altul. 

Acest exemplu l-am întâlnit recent; există 
multe altele. Lupta pentru crearea şi apărarea 
serviciilor publice în țările occidentale arată, de 
asemenea, că am fost învăţaţi lucruri pe care nu le 
cred toți; le cred doar cei care au interes, adică 
proprietate privată de apărat; ceilalți încearcă să 
salveze ceea ce este comun şi accesul egal pentru 
fiecare. In context, faptul că marea scoala 
sociologică interbelică este dată uitării nu pare 
întâmplător; studiile lui Dimitrie Gusti despre 
proprietatea devalmasa la români atacă direct 
credinţa despre caracterul etern si sacru al 
proprietăţii private... 

Ni s-a tot spus că învăţăm prea mult şi mai 
ales ceea ce nu trebuie - cum ar fi ştiinţe sociale şi 
politice, istorie, filosofie şi alte discipline inutile 
pe piaţă; că ar fi inutile în viata nu ni s-a spus. Si 
de această falsă idee trebuie să ne dezvatam. Nu 
învăţăm mult, ci mult mai putin decât alţii, şi mai 
ales nu învăţăm atât cât trebuie acele discipline 
care să ne facă rezistenți la manipulare şi capabili 
să gândim cu propriul cap, nu cu al stăpânului. Nu 
mai contează dacă acesta este patronul, FMI-ul 


GABRIELA CREŢU 


sau altcineva. Noua lege a educației nu trebuie să 
treacă cu niciun pret pentru că agravează şi mai 
mult lucrurile, idealul educational, adică 
descrierea „produsului finit? al şcolii lipseşte 
explicit; printre rânduri se poate citi însă cum ne 
propunem să producem nişte sclavi mobili pentru 
piețele străine. 

Am fost învățați să condamnăm utopiile 
deşi nicio utopie nu s-a născut în cultura română; 
doar contra-utopia Mesterului Manole în care 
până si lumea reală şi posibilă devine imposibilă. 
Trebuie să ne dezvatam şi de această atitudine si 
să visăm mai mult; să împărtăşim visul cu ceilalți 
este necesar, de asemenea. Asta naşte încredere iar 
încrederea face economii la buget; nu mai este 
nevoie de atâta armată, servicii de informaţii, 
poliţie, sisteme de supraveghere. Suntem capabili 
să le economisim pe toate acestea!? Ar fi nevoie 
de ceva bani în plus pentru educaţie; lista 
lucrurilor de care trebuie să ne dezvățăm este 
lungă... 


Octombrie 2010 

Liberi de tara 


Norocul nostru este că partea tăcută şi 
invizibilă a României mai merge la serviciu; de 
bine de rău, isi face treaba; îşi ia, doar cu rău de la 
stomac, salariul; îşi creşte cu mari dificultăţi copiii 
şi îşi îngrijeşte bolile; acestea toate, când nu isi 
face bagajele şi se pregăteşte să ia calea bejeniei. 

Partea vorbăreaţă şi vizibilă trăieşte ca 15 
meci, un meci cum nimeni nu a mai văzut; 
teren, un singur jucător — autointitulat Passe 
Jucător - iar pe margini o mulţime de comentatori, 
mai mult sau mai puţin avizaţi, mai mult sau mai 
puţin talentaţi, a ceea ce se întâmplă în teren. Cu 
cât este Preşedintele mai prolific în declaraţii, cu 
atât devin cei de pe margini mai amatori în 
comentarii. Se pare că amatorismul nici nu se mai 
observă; mingea este oricum în tribună iar arbitrul 
care să oprească nebunia logoreică lipseşte. 

De ani buni se cultivă la noi un soi de 
opoziţie între politicieni şi experţi care nu are 
nicio legătură cu opoziția dintre decizia 
democratică şi cea tehnocratică, cum este prin alte 
parti şi scrie prin multe cărţi. Pur şi simplu, se 
crede că politicienii nu se pricep la nimic special, 
ca şi cum ar fi căzuţi din lună. Mai trist este că 
această credinţă a complotat cu destinul şi a scos 
la suprafaţă în câmpul politic pe unii care chiar 

corespund asteptarii. Cel mai mare dintre 
politicienii români pare a fi scutit, totuşi, de 
suspiciunea de incompetenţă, de vreme ce este 
luat foarte în serios. Explicaţia nu stă în cele vreo 
două echipe de fotbal de consilieri prezidentiali şi 
de stat care-l înconjoară furnizandu-i, se 
presupune, expertiză; ratiunile sunt mitice. 

Cu toată acestea, cineva ar fi putut să facă 
o precizare, cu riscul de a-l contrazice pe cel de 
necontrazis: între libera circulaţie a persoanelor si 
libera circulaţie a forţei de muncă, este o mare 
diferenţă. 

Trăind multă vreme într-un regim cu 
deschidere foarte selectivă spre exterior, am văzut 
în libera circulaţie o formă a eliberării noastre. Să 
putem călători şi vizita locurile despre care citeam 
în cărți sau auzeam la televizor a devenit un 
obiectiv important. Am vrut să putem studia şi să 
ne perfectionam la universităţi din alte parti. Am 
dorit ca artiştii şi oamenii noştri de ştiinţă să intre 
fără piedici în circuitul universal al valorilor. 
Drumul bejeniei nu a fost visul nostru. Să ne fie 
crescuţi copiii de părinţii care cu greu se pot 
îngriji pe ei înşişi, nu este ceea ce ne-am dorit. Să 
devenim slugă la multi stăpâni, după cerere şi 
ofertă, cu atât mai puţin. 

Statul român se pare că a avut alte 
obiective sau nu a avut unele iar rezultanta este 
ceea ce vedem. Teorii de mult depăşite, la noi sunt 
la modă; de multe ori sunt, în plus, aplicate în 
contexte în care nu sunt aplicabile. Cea a 
avantajului comparativ este una dintre ele. El ar 
consta în costul scăzut al forţei de muncă. Un 
asemenea enunţ trădează faptul că statul ignoră 
omul şi vede doar instrumentul; teoria care spune 

că populaţia, starea ei de sănătate şi educaţie sunt 
resurse inestimabile ale societății nu este 
cunoscută în România. Dacă ar fi, am realiza că 
noi nu avem forță de muncă ieftină, avem doar 
forţă de muncă prost plătită în ţară sau trimisă, pe 
gratis, afară. 

Avantajul comparativ pe piaţa muncii nu-l 
deţin cei care exportă forță de muncă, calificată 
sau nu. Avantajul îl au cei care plătesc bine forța 
de muncă întrucât reuşesc să atragă resurse de 
competenţă, formate pe banii altora, şi resurse de 
tinereţe, într-un context în care ţările dezvoltate 
chiar sunt în faţa unui proces de îmbătrânire 
naturală a populaţiei. La noi, îmbătrânirea este un 
fenomen social, cauzat de expatrierea populaţiei 
tinere şi adulte pe fondul unei speranţe de viata 
încă modeste. 

Atragerea resurselor umane este politică de 
stat în Uniunea Europeană. Din acest motiv nu 
există o piaţă europeană a muncii. Există 27 de 
pieţe diferite, cu structuri ale cererii şi ofertei 
diferite şi mai ales cu diferite preţuri, numite 
salarii; la unii, pe bună dreptate, la alţii, doar 
pentru că aşa scrie pe fluturaş. Această situaţie 
este administrată cu grijă, după nevoi. Un lucru 
este sigur — ţările care plătesc salarii bune şi au 
sisteme de protecţie socială extinse, îşi asigură 
viitorul; inclusiv viitorul economic. 

Deşi trăim ca într-un meci, noi nu am 
învăţat nimic de la fotbal. Cluburile fac măcar 
bani adevăraţi dacă reuşesc să descopere şi 
formeze jucători de valoare pe care-i cedează apoi 
altor echipe, contra cost. Contractul cu clubul 
există. A fi liber de contract nu este întotdeauna 

semn bun. Contractul cu societatea nu se aplică 
însă. A fost inventat de unul numit Rousseau dar 
nu l-a luat nimeni în serios, probabil pentru că era 
doar un filosof. Oare o fi semn bun să fii declarat 
liber de tara!? 


August 2010 

Capra la negru 


La prima impresie, in aceasta saptamana 
toată lumea a tocat frunza, frunza comandată 
special pentru a acoperi ruşinea turismului 
românesc. Cheltuirea inadecvată a banului public, 
stabilirea  priorităţilor după principiul „este 
important pentru ţară ceea ce aduce avantaje celor 
care stabilesc importanța”, sentimentul că străinii 
au învăţat sentimentul românesc al băşcăliei şi-l 
aplică pe noi cu nonşalanţă, toate sunt adevărate. 

Cu toate acestea, altul a fost evenimentul 
săptămânii. Nu este vorba de vizita fără istorie a 
delegaţiei FMI. În fapt, poate că este eronat să 
spunem „fără istorie”; este doar aceeaşi istorie pe 
care o cunoaştem din America Latină sau Asia de 
Sud Est. Guvernul face ceea ce vor cei pe care îi 
reprezintă Fondul Monetar Internaţional iar acesta 
îi laudă pe cei care îl ascultă cu pietate, ba, mai 
mult, chiar fac exces de zel, într-atât încât se miră 
şi instituţiile străine că aşa ceva este posibil. 

Grâul scăpat din inundaţii pe care 
agricultorii l-au văzut incoltind în spic nu a fost o 
temă de îngrijorare; importăm, nicio problemă, 
auzim de la cei din panificație. Cu certitudine, cei 
care nu vor putea să-şi cumpere o pâine vor 
rămâne cu posibilitatea de alegere între cozonac şi 

cură de slăbire; libertatea de alegere este garantată 
în Constituţie. 

Ceea ce este într-adevăr important s-a 
întâmplat în tăcere. Cu relativă discreţie, în 
această perioadă, guvernul a găsit soluţia pentru 
reducerea deficitului bugetar excesiv al României, 
şomajului în creştere şi echilibrării generale a 
sistemului public. Nu vă grăbiţi să credeţi că 
marea evaziune fiscală a fost stopată sau limitată; 
tirurile cu legume şi fructe intră în deplină 
libertate şi netaxate in România; ţigările şi 
alcoolul continuă să creeze miliardari care nu sunt 
deloc de carton. Nici măcar prin piaţa muncii, 
colorată mai ales în gri şi negru, nu a trecut vreo 
furtună; Inspecţia Muncii nu are personalul 
suficient şi voință să-i descopere pe cei care 
muncesc fără asigurări sociale plătite. Dimpotrivă; 
aflăm că, din toamnă, piaţa va fi „flexibilizată”, 
adică vor fi desfiinţate şi garanţiile legale, 
singurele care puteau să-l protejeze pe salariat 
într-o ţară în care acordurile sunt încheiate pentru 
a fi încălcate iar lipsa de respect fata de angajaţi îi 
uimeste pe cei care nu sunt români. 

Guvernul ştie bine cum se duc războaiele; 
se atacă întâi punctele slabe ale adversarului. Din 
acest motiv, în războiul său cu românii, a început 
lupta cu asistatii social şi nu cu altă categorie care 
atentează la banul public. In urma verificării 
minutioase a dosarelor, iniţiată de Ministerul 
Muncii şi prefecturi, s-a ajuns la concluzia că era 
nejustificată acordarea ajutorului social pentru 
numeroase persoane. Unul, de exemplu, avea o 
capră. Asistatul-proprietar de capră insistă sa 
spună că animalul nu-i produce niciun venit 
pentru că nu poate vinde niciun litru de lapte 

intrucat capra este stearpa; daca nu ar fi, cei cinci 
copii l-ar bea înainte de a fi fiert. 

Indârjirea reprezentanților autorității 
publice este însă mare şi, probabil, justificată. 
Chiar dacă nu aduce venituri, capra distruge 
bogăția națională si este un pericol public. Aşa 
cum se ştie de la Ion Creangă, prezent încă în 
programele şcolare, caprele sunt nişte animale 
ierbivore, obişnuite să se hrănească cu iarbă şi 
frunze; au o anume predilecție pentru frunze, 
capabile fiind să se catere chiar si în copac. In 
România, nu o frunză autentică, ci doar imaginea 
unei frunze este evaluată la opt sute nouăzeci de 
mii de euro. Inchipuiti-va ce pierdere suferă 
națiunea română ca urmare a existenţei caprei 
care, pe lângă faptul că nu dă lapte, mai roade şi 
toate frunzele care-i ies în cale! Cel mai mic lucru 
pe care guvernul poate să-l facă în aceste condiţii 
este să taie venitul minim garantat lunar de 125 de 
RON, circa 28 de euro, al proprietarului nesimtit 
pentru a putea recupera pierderea. Daca reuseste 
sa descopere 35 000 de titulari de venit minim 
garantat posesori de capră şi le taie venitul poate 
plăti chiar frunza de ţară din economiile realizate! 
Oricum, trebuie să o facem pentru că tocmai ni s-a 
garantat că este originală... 


August 2010 
Post Scriptum 


Textul pamfletului de mai sus a fost 
publicat pentru prima dată în plin scandal public; 
scandalul era generat de acuzaţia de plagiat la 
adresa firmei căreia i se incredintase de către 

guvernul de la acel moment sarcina de a crea 
„brandul de țară” (sic!). 

Frunza aleasă drept imagine a turismului 
românesc se dovedise a fi un desen descărcat de 
pe internet, folosit şi în alte ocazii, pentru brand- 
uri încă mai putin glorioase decât turismul 
autohton. Demn de istorie a rămas doar prețul - 
opt sute nouăzeci de mii de euro din bani publici... 

Cronica unei stiri cunoscute 


În spaţiul virtual, un zvon circulă din blog 
în blog: românii nu sunt cei mai deştepţi din lume; 
nici măcar nu sunt cei mai inteligenţi din Europa! 
Zvonul nu face parte din categoria celor inventate 
cotidian, spre uz public sau privat. Oricum, 
acestea au şi ele o paradoxală calitate — sunt 
lansate ca minciuni dar, pe măsură ce se 
rostogolesc, devin adevărate. Zvonurile, aproape 
fără excepţie, se împlinesc la români. 

Informaţia la care facem referire este însă 
rezultatul unor studii ştiinţifice, realizate pe 
eşantioane reprezentative de populaţie, aici şi 
aiurea. Conform acestora, după nivelul inteligenței 
măsurat prin teste, ne plasăm printre ultimii. 
Bineînţeles, concluzia se bazează pe o medie a 
scorurilor individuale realizate; în toate ţările se 
pot găsi genii și idioţi; problema este de pondere! 

Vestea a fost întâmpinată cu reacții 
violente, venite cu precădere din partea 
naționaliștilor infocati; „colportorii” ştirii au fost 
acuzați de denigrare. Patria ar trebui iubită cu 
ochii închiși! Dacă s-ar realiza, la nivel european, 
ierarhii după nivelul violenţei verbale, şi nu doar 
verbale, nu ar fi exclus ca, în sfârșit, să ne situăm 
în frunte. 

Ceea ce nu au înțeles nici criticii, nici 
criticatii, este că relativa deficiență nu are legătură 
cu apartenența etnică sau națională; are legătură 
cu societatea, cu realitatea în care se nasc, trăiesc 
şi se dezvoltă oamenii. Inteligența nativă este doar 
o virtualitate; ea devine capacitate în acţiune sub 
impactul educației, diversității experiențelor prin 
care trece omul, mediului, în sens larg; poate 
creşte de la generaţie la generaţie; din păcate, 
poate si regresa. Am reîntâlnit fiecare după ani de 
zile vreun sclipitor coleg din gimnaziu total 
îndobitocit; în fapt, rămas la nivelul de la 12 ani, 
care nu mai pare sclipitor la 30... 

Pentru a se dezvolta, precum sistemul 
muscular, inteligența necesită antrenament 
continuu. După trei luni de stat în pat avem nevoie 
de recuperare locomotorie pentru ca să ne 
deplasăm autonom din nou; după ani şi ani în care 
creierul nu este stimulat sistematic, capacitatea sa 
de a rezolva probleme, puterea sa de înțelegere, se 
atrofiaza; de la malnutriție, căci proteinele au rolul 
lor în dezvoltare, la marginalizare, toate au 
influență. Compararea, generalizarea, abstractizarea şi 
celelalte operaţii intelectuale care pot fi măsurate 
depind de existența materiei prime, de 
cunoștințele acumulate; gândirea e o maşinărie 
care nu funcționează de la sine, trebuie alimentată, 
ca orice motor. 

In loc de a refuza concluzia studiului, ar 
trebui privită realitatea în ochi; numărul caselor în 
care nu există cărți de citit, albume de privit, 
muzică de ascultat, nici măcar o hrană sănătoasa 
de mâncat este fără număr în România. La 
instituțiile de cultură, muzee, biblioteci, este 
rareori coadă; emisiunile culturale se difuzează pe 
posturi separate, pentru elite (sic!). Şcolile sunt 

confundate cu clădirile in care ele funcționează; 
banii se investesc în acestea. Sălile de clasă 
excelează deseori prin goliciunea pereților; dacă 
materiale didactice sau cărți există, ele sunt bine 
ascunse, sub cheie, în dulapuri. Chiar și familiile 
bogate sunt lipsite de un interes real pentru 
lectură, pentru a oferi copiilor o diversitate de 
stimuli intelectuali; stimulii se reduc la adrenalina 
generată de caii putere ai mașinilor oferite 
odoarelor în dar la majorat. 

Cei cu o inteligență mai scăzută rezolvă 
mai greu problemele cu care se confruntă; cei cu o 
inteligență ridicată le pot însă defini greşit. Acest 
lucru se face în România în mod constant atunci 
când se analizează hibele educaţiei. La noi, copiii, 
tinerii şi oamenii, în general, nu învaţă prea mult; 
ei învaţă prea putin, cum nu trebuie si, de multe 
ori, ce nu trebuie. Aspectul informativ şi cel 
formativ nu sunt văzute în unitatea lor; sunt 
separate. Se întreține o nejustificată şi injustă 
discriminare fata de profesorii din preuniversitar, 
consideraţi niște pălmaşi care (doar) formează, în 
comparație cu cei din universitar, nişte elite ce 
informează. Incoerenta derutantă din conținuturi 
nu supără pe nimeni; când supără, a se vedea 
conflictul dintre creationismul predat la religie şi 
evoluționismul de la biologie, este eliminată 
ştiinţa. 

Despre faptul că, după inteligență, nu am fi 
pe primul loc nici măcar în România nu a scris 
încă nimeni. Oricum, chiar cu un dram de minte, 
fără studii ştiinţifice, ar trebui să o ştim cu toții. 
Dacă lucrurile ar sta diferit, nişte români cu cap i- 
ar putea conduce pe ceilalți români pe un drum 
mai bun; nu s-ar recurge la inteligența de import a 
experților de la Fondul Monetar International si nu 


GABRIELA CRETU 

ne-am lăsa manati fără rezistență într-o direcție 
falimentară, nu doar pentru stat, ci si pentru tara. 
Orice român care stă bine cu logica poate trage 
această concluzie prin generalizare; generalizarea 
nu este pripită; cazurile care confirmă afirmația 
sunt numeroase şi nu găsim excepţii care să o 
infirme oricât am cerceta. Aşa s-a întâmplat în 
Asia de Est, aşa s-a întâmplat în Argentina, aşa s-a 
întâmplat in țările africane care au semnat 
acorduri cu FMI... Oare, cumva, românii nu stau 
prea bine nici cu memoria!? 


Septembrie 2010 

Cine ne fura suveranitatea!? 


Voci tot mai frecvente din rândul puterii se 
îngrijorează de pericolele care s-ar abate asupra 
suveranităţii în viitorul apropiat. Cu certitudine, 
nu este vorba de suveranitatea poporului; aceasta 
nu există; este un frumos concept gol de conţinut, 
prezent în constituţii. El a fost inventat de cei care 
conduc după capul şi în interesul propriu pentru a 
se prezenta drept slujitori ai natiei, lucrători in 
interesul public. Ratiunea este evidentă. În lumea 
modernă și contemporană, cei care deţin puterea 
trebuie să se arate oameni cu scrupule; nu doresc 
să fie percepuți ca exploatatori nemiloşi, ci drept 
cetăţeni virtuoşi. Dacă, în vreun loc din lume, au 
mai rămas unii care chiar se străduie să exercite 
puterea în interesul poporului, atunci vor fi acuzaţi 
invariabil că sunt dictatori care încearcă să impună 
dominaţia majorităţii asupra minorităţii. Lucrul 
pare împotriva oricăror reguli; natural este ca să se 
întâmple invers si cei puţini să conducă... 
Democraţia este o poveste de ametit prostii si 
idealistii. 

La noi, cei care decid nu pot fi suspectati 
de greşeala de a se fi pus în slujba poporului; din 
acest motiv, ar trebui lămurit despre a cui 
suveranitate este vorba. La prima vedere, 
răspunsul este foarte simplu; strigătul că 

suveranitatea naţională este în pericol vrea să 
spună că pe unii îi doare suveranitatea statului; 
aceasta ar fi inalienabilă. Constituţia României - 
uitată, ignorată şi încălcată de atâtea ori - este 
invocată drept Biblia suveranităţii. In numele ei, 
poporul trebuie să accepte măsuri de austeritate 
care il sărăcesc si mai mult decât este, punându-i 
în pericol viitorul biologic, prin lipsuri si boală. 

Utilizarea sentimentului national in 
momente critice nu este lucru nou. Ceea ce 
uimeşte este omiterea unui lucru esențial - 
suveranitatea statului nu este dată; ea se negociază 
în fiecare zi. În momentul aderării la Uniunea 
Europeană, de exemplu, o parte a acesteia a fost 
transferată instituţiilor europene; deciziile incluse 
în zonele de competenţă exclusivă ale Uniunii au 
fost cedate integral. Alte decizii, din domeniul 
competențelor partajate, se negociază cotidian, 
odată cu fiecare directivă sau regulament. Mai 
mult, dacă nu se pot găsi soluţii la schimbările 
climatice la nivelul unui singur stat sau grup de 
state, atunci soluţiile vor fi căutate în instituţii cu 
caracter global; deciziile se iau la acel nivel. Dacă 
nu este eficient si necesar ca un guvern central să 
decidă locul de amplasare a chioscurilor din oraş, 
decizia va fi transferată consiliului local. Limitele 
suveranității sunt mereu variabile. 

Aici nu poate fi motiv de îngrijorare. 
Suveranitatea statului, înţeleasă în acest fel, nu 
trebuie să tulbure somnul cetăţenilor; altceva ar 
trebui să-i alarmeze cu adevărat. Statul nu-şi 
negociază suveranitatea în interesul lor; în fapt, nu 
şi-o negociază deloc; doar o cedează și strigă cât îl 
tine gura că i-a fost furată. 

Domenii largi din economia naţională, 
unele dintre ele strategice, vitale pentru tara în 

momente critice, au fost privatizate; suveranitatea 
națională a fost cedată, de bunăvoie şi nesilit de 
nimeni. Bineînţeles că statul are posibilitatea de a 
adopta reglementări si în privinţa economiei 
private; problema este că aceasta - prin prezența 
masivă a corporațiilor străine - este in mare 
măsură  transnaţională; circulația liberă a 
capitalurilor le permite să fie astăzi aici iar mâine 
în Ucraina sau Mongolia. Viitorul României nu se 
numără printre preocupările lor; maximizarea 
profitului, cu certitudine.... 

Milioane de cetăţeni români - majoritatea 
contribuabili la buget si fondurile de asigurări 
sociale - au fost nevoiţi să părăsească t tara; printre 
ei, numeroşi specialişti necesari economiei sau 
medici. În acest timp, nu doar competențele celor 
ce lucrează în exterior servesc altora, ci şi 
contribuţiile $i impozitele lor alimentează bugetele 
altor state; dacă drepturile lor sociale vor fi 
transferate în viitor, nu este prea sigur, pentru că 
nu ştim câţi se vor mai întoarce. Statului nu i-a 
păsat de pierderea suveranităţii în domeniu. 
Poporul poate să plece! In acest domeniu, el este 
suveran! În fapt, dincolo de amara ironie, soluțiile 
pe termen scurt au creat probleme mult mai mari, 
pe termen lung. 

Statul a încheiat un acord cu Fondul 
Monetar Internaţional. Mai corect, a fost de acord 
cu FMI, acceptând fără negocieri conditionalitatile 
impuse de acesta şi un împrumut foarte discutabil. 
De suveranitatea naţională pusă în dificultate, nu 
prea i-a păsat. Nici faptul că activităţi economice 
care depăşesc ca valoare 40% din Produsul Intern 
Brut scapă controlului său, nu-l supără în mod 
deosebit; evazioniştii trebuie să trăiască şi ei... 

Statul român este supărat, totuşi, de ceva; 
trebuie să se împrumute în viitor de la băncile 
private străine pentru a acoperi deficitul bugetar 
creat de propria nepăsare. Intr-o mare măsură, ar 
putea să nu o facă. Fără riscuri speciale, se poate 
încerca varianta clasică şi arhicunoscută - să se 
împrumute de la poporul român. S-ar nimeri două 
tinte cu o lovitură; nu s-ar mai scurge o parte din 
PIB în afară prin plata dobânzilor pentru că ele 
vor fi plătite românilor care cumpără titlurile 
emise de stat, iar suveranitatea naţională ar fi 
salvată. Este adevărat că statul ar avea mai multe 
obligaţii fata de români decât fata de străini, dar 
asta nu ne-ar deranja prea mult. Nu ştim ce părere 
are guvernul... 


Mai 2010 

Stop cadru cu femei 


Întrebată in mod repetat, de-a lungul 
anilor, de ce ar depinde acceptarea noastră în 
selectul „club” european, obişnuiam să răspund că 
cea mai mare problemă a României este... 
România. Nu precaritatea situației interne a 
provocat răspunsul; date fiind diferenţele de 
dezvoltare şi experiență democratică, dificultățile 
sunt explicabile. Ceea ce îi uimeste pe ceilalți şi 
ne plasează cumva la marginea societăţii în care 
am intrat cu speranță acum cinci ani este 
capacitatea noastră de a inventa mereu alte 
probleme decât cele cu adevărat importante; şi 
altele decât ceilalți europeni. 

Agenda europeană - ca şi cea a multor 
guverne naționale - include teme precum locurile 
de muncă decente, diferențele salariale dintre 
femei şi bărbaţi, reprezentarea lor politică sau în 
conducerea companiilor, violența de gen, 
concediul maternal, compatibilizarea muncii cu 
viata de familie, traficul de persoane, prostituția, 
familiile monoparentale, îngrijirea copiilor etc. 
„Agendă include” nu înseamnă că există doar 
discuţii, se propun politici publice şi măsuri 
concrete, asemenea subiecte reprezintă mize 
majore pentru partide în campanii. Conform 
specificului naţional - am putea deduce dacă nu 

am şti deja - femeile aproape lipsesc din zona de 
interes; nici statutul social, economic sau politic, 
nici condiţia femeii nu sunt preocupante pentru 
ceilalți; uneori, nici pentru ele însele. 

Cei care cred că drepturile omului nu sunt 
doar nişte vorbe in vânt, bune de abătut atenția de 
la realitatea ne-drepturilor sau nedreptatilor, s-ar 
speria. Prin comparație cu alții, în România, 
femeile par rareori considerate, în mod natural, 
cetățeni ai țării confruntati cu probleme specifice 
pe care politici publice consecvente trebuie să le 
soluţioneze. Nu este evidentă nici măcar ideea că 
ele sunt parte a electoratului care trebuie convins 
să aleagă pe unul sau altul; tema egalităţii de gen 
este considerată cu „risc electoral” şi evitată cu 
grijă sau tratată cu glumite ca să nu supere 
alegătorii; femeile nu sunt alegători demni de 
atenţie. 

Indiferenta sau atitudinile discriminatorii, 
precum și limbajul care le trădează, sunt general 
răspândite; nu contează orientarea politică, genul 
sau etnia; discursul de bărbat din etnia majoritară 
şi clasă superioară îl poţi auzi la unele femei bine 
poziţionate social, la romii ,,integrati” dar şi la 
oamenii săraci, lipsiți de oportunităţi $i excluşi ei 
înşişi. Nicio empatie nu îşi face locul; lipseşte 
ideea că cei care întâmpină dificultăți împărtăşesc 
aceeaşi soartă. Violenţa asupra femeilor, de 
exemplu, nu revoltă decât prea puține voci 
publice; este fapt divers în jurnalul de la ora cinci. 

Faptul că nu există discriminare fără cei 
care discriminează este logic dar că o facem cu 
nonşalanţă şi ignorăm realitățile supărătoare este 
grav; acest lucru trebuie denunțat. Femeile nu pot 
trăi în România ca şi cum tara nu le-ar include; ea 
pare a fi „a bărbaţilor” care, eventual, fac ceva 

pentru ele; de exemplu, le „promovează”. O 
schimbare de profunzime este necesară. 

Maşinăria sociala este, din păcate, greu de 
mişcat; reglementările care există — multe există 
deja! — sunt imperfecte în formă, inaplicabile în 
conţinut sau neaplicate în fapt, adesea, fara 
bugetele necesare; ca mai toate legile din această 
tara... Mai mult însă decât alte legi, 
reglementările privind egalitatea între femei si 
bărbați ascund adevăratele probleme, le machiaza 
şi deghizează, în loc să le rezolve. 

Egalitatea reprezintă altceva decât simple 
forme fără fond, aşa cum par directivele europene 
după transpunerea in legislația naţională; ea 
presupune ca bărbaţii şi femeile să se bucure de 
aceleași libertăţi si să li se garanteze legal aceleași 
drepturi; dar nu e suficient. Mai înseamnă să 
creăm aceleași oportunităţi de dezvoltare 
individuală şi, nu în ultimul rând, să se împartă 
responsabilitatile într-o manieră echitabilă; toate 
responsabilitatile, de la cele casnice la conducerea 
țării. Faptul natural că femeile nasc copii si 
bărbaţii nu, nu poate fi un criteriu social de 
acceptare sau excludere de la exercitarea 
drepturilor şi libertăţilor cetăţeneşti; nici pentru 
ele, nici pentru ei. 

Presiunea socială asupra autorităților 
pentru a întreprinde această schimbare este însă 
scăzută. Cei care încearcă să oprească înrăutățirea 
situației, căci de progres nu poate fi vorba, sunt 
puțini si lipsiţi de suport politic eficient; nu 
rareori, sunt lipsiți de credință, unele instituții 
acționează de parcă ar avea „ordin de la Uniune”, 
nu pentru a ameliora viața cetățenilor. O autentică 
mişcare feministă - una care tipa pentru că o 
doare, care protestează pentni că îi pasă - este de 

abia în găoace... Lipsesc și sindicatele puternice 
şi credibile care să mobilizeze forța femeilor 
pentru apărarea drepturilor; multe din domeniile 
în care acestea lucrează sunt deloc sau slab 
sindicalizate; când sunt, şeful de sindicat este 
bărbat... Organizațiile neguvernamentale si 
programele care au în centru egalitatea de gen 
s-au dezvoltat, adesea, cu sprijin european sau 
extern; viata lor este la fel de lungă cu durata 
finanțării, în ciuda implicării autentice a multor 
inițiator... 

Unii dintre cei care au în fişa postului să 
construiască un viitor pentru noi, construiesc 
bordeluri si au grijă să fie pline; la propriu; 
sărăcia, lipsa de educaţie şi de perspective le 
alimentează. Guvernul vrea să facă din asta o 
industrie iar mulți bărbaţi se bucură; nici măcar 
ideea c-ar putea să dea fata-n fata cu propria lor 
fiică nu-i atinge; traficate sau prostituate, 
exploatate sau hartuite sunt mereu fiicele altora... 
Femeile tac, cel mai adesea; și suportă. Cele care 
vorbesc sau apar la televizor sunt din categoria 
excepții; de regulă, nu seamănă cu noi, nici cu 
mamele noastre şi rareori sunt fiicele pe care ni le- 
am dori. 

Această tăcere a femeilor trebuie spartă. 
Peste tot în lume se petrec astăzi schimbări 
adevărate, cu sens; ele sunt determinate de femei 
sau majoritar de femei; ele propun şi fac altfel de 
politică, altfel de administraţie, intretin altfel de 
relații sociale, reumanizează societatea 
dezumanizată; atunci când îndrăznesc să fie ele 
însele, nu umbre ale celor care le „promovează”... 
Avem nevoie de aceste mici eroisme, eroisme de 
femei obişnuite. Ele ne schimbă, pas cu pas, viaţa, 
nu doar look-ul cu care defilăm pe scena în care 

contăm, deocamdată, doar dacă suntem 
masculinizate, depersonalizate sau mute. 

Pentru asta, trebuie să învăţăm sa 
identificăm şi definim corect problemele; spun 
asta pentru femeile si bărbații dispuşi să se 
implice în schimbare. Altfel, vom face eforturi de 
a trata boala greşită... Voi ilustra cu un exemplu — 
femeia şi munca; altele sunt, bineînţeles, posibile. 

Incep cu o afirmaţie tranşantă — în 
societatea noastră femeile muncesc; deseori 
muncesc dublu, la serviciu şi acasă. Muncesc în 
gospodărie, în economia informală, în agricultură, 
îngrijind copiii şi bătrânii sau culegând căpşuni în 
Spania. Nu toate primesc un salariu pentru munca 
lor; aceasta este problema. Chiar mai puţine pot 
spera la o pensie pentru că, remunerate dar lipsite 
de contract de muncă, nu au contribuţii. Astfel, 
rămân dependente şi sunt considerate economic 
„neproductive”; la bătrâneţe vor îngroşa rândurile 
mult hulitilor „asistați? după o viata de muncă. 
Lipsa sau accesul dificil la un loc de muncă decent 
afectează ambele genuri, nu doar femeile. 

Femeile angajate întâmpină alte dificultăți. 
Sunt plătite mai prost, exploatate mai frecvent, 
hartuite la locul de muncă; bolile lor profesionale 
sunt ignorate; domeniile in care lucrează, 
considerate „usoare“, în ciuda efortului sau 
riscurilor. Copiii complică lucrurile. Dacă-i au, nu 
au unde să-i lase, căci moda creselor de 
întreprindere nu (mai) există la noi; dacă nu-i au 
încă, sunt presate să nu-i facă, direct sau de frica 
de a-şi pierde locul de muncă. 

Unele statistici ne plasează, totuşi, în 
partea superioară a clasamentului european după 
criteriul diferenței salariale dintre bărbaţi şi femei; 
stăm mai bine ca alții, se pucură unii. Nu e vorba 

însă de un pas spre egalitate, ci de unul spre 
dezastru. Au falimentat sau s-au restrâns câteva 
domenii masculine cu salarii mari din industrie 
sau minerit, media lor s-a diminuat. Cu 
întreținerea familiei, au rămas ele. In plus, 
ocuparea scăzută, comparând cu alte state, face ca 
„vârfurile salariale” să aibă pondere mare dând o 
medie orară mai bună. Dacă s-ar adăuga salariile 
mici din muncile precare prestate „la negru”, 
adevărata diferență ar fi vizibilă. Ea este mare, 
chiar dacă femeile tind să fie din ce în ce mai 
pregătite profesional. 

Nicăieri în Europa, din păcate, principiul 
plăţii egale la muncă de valoare egală nu este 
respectat, aceeași muncă, necesitând aceleași 
abilităţi, pregătire, responsabilitate şi efort e 
remunerată diferit în diferite sectoare. Salariul nu 
are la baza cantitatea şi calitatea muncii, ci mai 
curând capacitățile individuale si colective de 
negociere; este un raport de putere, nu de 
competenţe. Neavând reţele de sprijin, ca 
persoane, si nici sindicate puternice, femeile sunt 
permanent defavorizate. Legea salarizării 
bugetarilor tocmai a bătut în cuie diferențele 
discriminatorii; sănătatea şi învățământul stau 
prost, serviciile secrete stau bine... 

In loc de o flexibilitate a programului de 
lucru care să permită compatibilizarea muncii cu 
viața de familie, femeile au primit un alt „dar” - 
flexibilizarea juridică a pieţei muncii, adică 
reducerea garantiilor de siguranță a locului de 
muncă; găsesc din ce în ce mai greu un loc de 
muncă dar, pentru unii acolo era problema, pot fi 
concediate mult mai uşor. Anticipez o inrautatire a 
situației femeilor care ar trebui monitorizată. 

Temele enumerate nu reprezintă un lux 
pentru societăţile dezvoltate şi perioadele in care 
oamenii nu mai pot de bine, cum se consideră în 
politica românească. Reprezintă o condiţie pentru 
dezvoltare, pentru ieşirea din sărăcie, pentru ca 
oamenii să trăiască mai mult şi mai fericiţi. 
Avantajul nu ar fi doar al femeilor, ci al societăţii 
în ansamblu; al bărbaţilor, în special. 

Trăim într-o societate care a stimulat riscul 
nejustificat ca mod de viață; mai multe femei în 
posturile de decizie din politică şi economie, prin 
caracterul lor mult mai ponderat, poate ar fi 
împiedicat criza provocată de transformarea pieţei 
financiare într-o ruletă rusească. In ţările care au 
atins standarde înalte în privinţa egalității de gen 
speranţa de viaţă este aceeaşi pentru femei și 
bărbaţi; unde femeile sunt mai oropsite, bărbaţii 
mor, în medie, cu ani buni mai repede. Răutatea, 
violenţa, alcoolul, omoară. Respectul si 
înțelegerea, nu. Cei mai fericiţi oameni din lume 
se declară danezii, unde poţi vedea cum 
funcţionează egalitatea cu adevărat, în viata de 
toate zilele. Românii nu se declară fericiţi. Habar 
nu au ce pierd... 


Noiembrie 2011 

In contratimp sau pe contra sens!? 


Prin natura muncii mă misc in ambele 
sensuri pe direcția estul românesc - vestul 
european. Nu stau în vest, astfel încât să pierd 
legătura cu ţara; nu locuiesc permanent în ţară, ca 
să nu simt schimbările care se produc dincolo. Din 
nărav - prost, ca orice nărav - nu doar privesc; 
compar. Senzatia din ultima vreme este că ori 
suntem în contra-timp, ori mergem pe contra-sens; 
ambele variante nu se exclud. Argumentele vin 
mai ales dinspre politică; mai corect, dinspre 
declaraţiile oamenilor politici, că de politici 
efective ducem lipsă. 

Criza economică a trezit, măcar parţial, 
occidentul. O reevaluare a politicilor neoliberale 
promovate în ultimele decenii este în curs 
pretutindeni; regulile sunt regândite. Câteva 
adevăruri vechi dar ocultate până recent sunt 
recunoscute. Piaţa liberă poate să-i îmbogăţească 
rapid pe unii, puţini, dar numai sub o condiţie - să- 
i sărăcească pe alţii. In plus, nu este capabilă să se 
autoregleze niciodată şi este total indiferentă la 
consecinţele sociale. Oamenii şi guvernele nu pot 
fi indiferenți. Drept urmare, un anumit 
protectionism economic - malefică atitudine in 
ochii neoliberalilor convinşi - este cultivat sub 
diverse forme chiar şi în țările care au fost 

avantajate de piata unica; daca nu cetatenii, cel 
putin corporatiile o dovedesc. 

Ingradirea fluxurilor de capital, denuntarea 
paradisurilor fiscale, neincrederea in firmele de 
audit, limitarea veniturilor obtinute speculativ, 
intoarcerea dinspre productia de bani spre cea de 
bunuri, chestionarea Produsului Intern Brut drept 
indicator relevant al dezvoltării, sunt câteva teme 
comune. Toată dezbaterea este orientată de o 
nelinişte - că achiziţiile concretizate în modelul 
social european s-ar putea pierde. Aceste idei pot 
fi întâlnite inclusiv la Dreapta politică. 

La Stânga, apar soluţii mai radicale — 
autogestiunea întreprinderilor, separarea băncilor 
de afaceri de cele de economii şi socializarea 
ultimelor; stoparea situaţiilor în care băncile 
comerciale se recapitalizează de la banca centrală 
cu o dobândă simbolică şi împrumută apoi statul 
cu una de cinci ori mai mare... Despre 
excrocheriile mai marilor din lumea financiară 
mondială vorbeşte toată lumea; mecanismele prin 
care Goldman Sachs sau alte companii au păcălit 
investitorii sunt dezbătute în programe de mare 
audiență, ca să priceapa tot cetăţeanul si să se 
apere de riscurile viitoare. 

In acest context, Uniunea Europeană este 
pe punctul de a adopta obiectivele strategice ale 
dezvoltării pentru următorii zece ani. România 
trebuie să-și stabilească propriile ţinte și 
indicatorii de urmărit. Nicio dezbatere serioasă, cu 
participarea tuturor celor interesaţi, nu are loc, 
chiar dacă acest program ar trebui asumat de orice 
guvern care va veni la putere până în 2020. 

Deocamdată, am aflat că modelul social 
european este prea costisitor și ne subminează 
competitivitatea pe piețele lumii. O afirmă sursa 

cea mai autorizată în statul român; dacă nu este 
autorizată de atribuțiile constituționale, este de 
propria credință. Ceea ce stim dar nu ni se spune 
este că modelul social european nu există încă la 
noi iar prezența firmelor româneşti este redusă pe 
pieţele străine; dacă unele firme sunt prezente, ele 
nu au capital românesc. 

Ni se propune asumarea obiectivului 
referitor la adâncirea pieţei unice europene, 
inclusiv a pieţei muncii. Măsurile constau în 
flexibilizare juridică - să se poată disponibiliza 
uşor - şi reduceri salariale. Cu ele, se lovesc doi 
iepuri dintr-o lovitură: se ieftineste forța de 
muncă, să fim pe placul investitorilor străini, şi 
sporeşte mobilitatea, fortandu-i să plece peste 
graniţă pe cei care au mai rămas în tara. Astfel, se 
elimină şomajul şi cei de la putere vor fi realeşi. 

In schimb, preşedintele ne spune că 
reducerea sărăciei si creşterea incluziunii sociale 
trebuie lăsată pentru celelalte state membre; la 
noi, nu ar fi cazul. La limită, se pot schimba 
indicatorii cu care măsurăm sărăcia. Dacă se 
include în calculul veniturilor și preţul 
apartamentelor pe care cei din imobiliare vor avea 
grija să le facă să explodeze, nu mai avem săraci; 
doar muritori de foame. Cât despre reducerea 
abandonului scolar, alt obiectiv din Strategia 
europeană 2020, ținta a fost deja atinsă dintr-un 
condei; se introduce grădiniţa în şcoala primară si 
clasa a noua în gimnaziu; astfel, toata lumea face 
zece clase, termină școala, după care, în Spania! 
Ura! România a luat-o înaintea tuturor. 

Lipsa grijii pentru cetățean, care-l omoară 
pe român, combinată cu deschiderea totală a 
pieţelor, care-l omoară pe producătorul autohton, 
ar putea fi taxată drept gn nou internationalism. 

Dacă el ar fi în beneficiul săracilor lumii, ar fi un 
semn că descoperim solidaritatea. Din păcate, şi în 
acest caz, acționăm pe dos; cei care profită de 
această politică par a fi doar marile corporaţii 
străine. Dreapta clasică era naționalistă; Stânga, 
internationalista. Decidentii români de astăzi sunt 
inovativi. Au adoptat transnationalismul, pentru că 
doar transnationalele o mai duc bine. Despre noi, 
nu se poate spune acelaşi lucru... 


Aprilie 2010 

Parlamentul României a fost, de o vreme, 
permanent criticat. A fost sistematic subminat, 
hulit, acuzat. Pe drept, în unele cazuri. Pe nedrept, 
in multe altele. Ieri, el s-a sinucis. 

Parlamentul României a fost ales de 
cetățeni. A fost legitimat să facă legi, să 
controleze guvernul, să stabilească utilizarea 
banului public. Ca organism reprezentativ, el este 
imaginea în mic a naţiunii, în toată diversitatea ei. 
Ieri, o parte a naţiunii a putut să se simtă 
îngenunchiată. 

Vă gândiţi, probabil, că este vorba de tripla 
asumare a răspunderii guvernului asupra unor legi 
de mare importanţă, la un moment nepotrivit şi 
fără necesitatea de o face. Educaţia, salarizarea şi 
reforma statului ne privesc pe toţi; asumarea 
răspunderii, fără dezbatere şi amendare, reprezintă 
o aventură politică cu efecte pe termen lung. 
Subiectul a fost însă discutat şi răsdiscutat. 
Grupurile politice, chiar şi cele care au susţinut 
asumarea, şi-au exprimat rezervele; cât se poate 
de vocal şi argumentat. Unele au decis, conform 
Constituţiei, să depună o moţiune de cenzură. 
Jocul democratic a fost jucat. La excesul 
nejustificat de putere al guvernului s-a răspuns cu 
mijloacele legale disponibile. Democraţia nu 

garantează lipsa excesului, ci funcționarea 
mecanismelor de control ale acestuia. A 

Altul este motivul tristetii si ingrijorarii. In 
fapt, sunt două asemenea momente simbolice, 
ambele petrecute în timpul mesajului adresat 
parlamentului de preşedinte. 

Primul a fost aprobarea amuzat complice 
care s-a auzit din sală la mărturisirea acestuia că 
„a mai făcut şi greşeli” în exercițiul funcției. In 
ochii privitorului, cetăţeanul (ne)reprezentat, prin 
această reacție s-a semnat un act de predare 
necondiționată. Mesajul era limpede; sau mai 
curând, ar zice Caragiale, curat murdar. Ei, da, şi 
noi facem greșeli, ştim că faci şi tu, nu ne sunt 
străine aceste omeneşti obiceiuri... Treacă de la 
noi! 

Era vorba în discurs despre bilanţul unei 
perioade în care relaţiile dintre Preşedinţie şi 
Parlament au atins cote de tensiune nemaiîntâlnite 
într-o tara care se declară democratică. In mod 
repetat, preşedintele a atacat parlamentul, 
contribuind masiv la deteriorarea imaginii publice 
a acestuia. Impingand guvernul, la limita 
Constituției, să-şi asume răspunderea pentru mai 
multe pachete de legi esențiale, l-a transformat în 
ceva inutil, simplu spectator la o piesă pe care el 
ar fi trebuit să o scrie. 

La această atitudine permanentă a şefului 
statului, Parlamentul a răspuns cu singura 
procedură de demitere a unui preşedinte din 
întreaga istorie a României*. Despre aceasta, 
preşedintele nu şi-a amintit. Nici despre 
diabolizarea instituției fundamentale a oricărui 
regim democratic de-a lungul războiului de 
gherilă dus împotriva celor „322“. Şi-a amintit 


cumva dar de o manieră care, încă odată, 

distorsionează realitatea. Trei sferturi din naţiune 
l-a sprijinit, crede preşedintele. Trei sferturi din 
naţiune nu a votat, zic statisticile... Pentru 
deziluzia generalizată trăită de români cu privire 
la beneficiile democraţiei nu-şi asumă partea de 
răspundere. 

Parlamentarii au greşit şi prin tăcerea 
vinovată la o altă afirmaţie — „avem în România 
unsprezece milioane de asistati”(!?). Nicio reacție 
din sală nu a sancţionat aberatia. Cele unsprezece 
milioane la care se referea preşedintele au tot 
dreptul să se simtă nereprezentate. In utilizarea 
unui om de dreapta - şi preşedintele este un om de 
dreapta — termenul asistat are conotaţie negativă. 
Desemnează pe cei care trăiesc din mila publică, 
nedoritori să-şi câştige pâinea cea de toate zilele. 
Unsprezece milioane este o eroare prea evidentă 
ca să nu fie remarcată. Trebuie să aibă şi vreo 
explicaţie; confuzia din capetele consilierilor care 
au scris discursul este lucru cert. 

Probabil că cifra se referea la populaţia 
inactivă. Chiar dacă solidaritatea cu cel în nevoie 
nu este la modă în tara care se declară creştină în 
proporție de 99%, încadrarea unor largi categorii 
de oameni, de-a valma, în categoria poverilor 
sociale este de neacceptat. 

Întâlnim această atitudine, frecvent, cu 
referire la pensionari. O ignoranță voită ascunde 
faptul că pensionarii nu sunt martieni, ci părinții şi 
bunicii generaţiei active, adică ai noştri; nici unul 
nu este de import. Confuzia, întreţinută sistematic, 
ne face să uităm că pensionarii nu sunt asistați, 
sunt asiguraţi, adică persoane care au contribuit pe 
tot parcursul activităţii la fondul de pensii; 
majoritatea are vechime integrală si limita de 

Tot la categoria asistatilor trebuie să se fi 
simţit incluşi şi oamenii muncii care au primit 
ajutorul pentru încălzire fără de care nu ar fi putut 
trece iarna deşi muncesc cu normă întreagă şi 
câştigă; câştigă salariul minim pe economie. Din 
păcate, acesta nu îşi justifică denumirea de salariu 
dar atributul de minim este sigur justificat. Nu ne 
îndoim că mamele care îşi îngrijesc copiii şi copiii 
înşişi au fost încadraţi în cele unsprezece 
milioane. Or, o națiune care-şi tratează copiii 
drept povară nu trebuie să se mai mire că nu mai 
are viitor. Majoritatea își doreşte însă cu ardoare 
unul; reprezentanţii par să fi uitat... 

Mulţi dintre cei care au ascultat discursul 
în acea sală, seara trecută, poate au gândit ca noi, 
au remarcat eroarea din conţinut şi disprețul din 
atitudine. Nu au reacționat însă. Cetateanul se 
aşteaptă întotdeauna ca reprezentanţii săi să o 
facă. Altfel, ca tot românul hâtru, s-ar putea să-și 
închipuie că într-o „ţară muribundă”, cum zice 
preşedintele cu  dezinvoltură, parlamentul se 
odihneşte deja în pace... 


Septembrie 2009 
Notă 


*Între timp, după realegerea lui Traian 
Băsescu drept preşedinte în 2009, o a doua 
procedură de suspendare a avut loc. Politica 
permanent conflictuală nu a lăsat loc acţiunii în 
pace. 

Luati mana de pe actori! 


Nu lăsaţi actorii să moară de foame! 
Spectacolul este viaţa lor; pentru asta au învăţat, 
s-au pasionat, au sperat; şi-au aşteptat rândul. 
Pentru o scenă sau o cameră de luat vederi. Poate 
că e timpul ca unii noi, tineri, să se catere pe 
soclurile lăsate libere, unul după altul, de plecarea 
monştrilor sacri... Poate. Nu avem însă cum să 
ştim. Spațiile publice in care ar trebui să se 
manifeste sunt ocupate; teatrul de televiziune este 
demult dispărut ca gen. Astăzi, el este înlocuit de 
comentariile politice fără sfârşit iar actorii, de 
nişte personaje necalificate în meserie; uneori 
însă, foarte talentate; la teatru, mai mult; la 
politică, mai puţin. 

Această substituție a teatrului cu politica şi 
viceversa este îngrijorătoare; mai grav, este 
distrugătoare pentru democraţie şi viaţa socială. 
Comunitatea reală este înlocuită de falsa 
comunitate a publicului de televiziune. Mai avem 
ceva în comun doar pentru că ne-am uitat ieri la 
aceeași emisiune. Politica încetează să mai fie 
înţeleasă drept o activitate serioasă, responsabilă, 
de organizare a intereselor divergente astfel încât 
să trăim în pace, cât mai mult şi, dacă este posibil, 
cât mai fericiţi. Nu este considerată ceva în care 

oamenii decenti ar trebui să se amestece; dacă o 
fac, merită întreaga compătimire, nu laudă... 

O butadă cu origini pierdute — politica este 
răul necesar — trece drept adevăr, faptul că ar 
putea fi binele insuficient, a devenit de 
neimaginat. In loc să punem o politică bună în 
locul celei proaste, ne facem un titlu de glorie din 
faptul că nu facem politică. Şi este adevărat că nu 
facem, cât timp o reducem la înfruntarea fără 
sfârşit şi finalitate a cavalerilor de capă şi spadă; 
uneori, doar a mârlanilor de pumni şi palme. Cand 
nu e teatru ieftin, politica este meci de calitate 
îndoielnică şi cu reguli inexistente. Oricum, este 
spectacol. Cine nu face față exigenţelor este 
exclus. O cercetare realizată printre americani, cu 
ani în urmă, arăta că Abraham Lincoln nu ar mai 
fi avut nicio şansă să ajungă preşedinte; nu era 
destul de arătos... La noi este şi mai rău. 
Improvizatia şi spontaneitatea sunt considerate 
trăsături fără de care nu se poate, cumva 
eliminatorii pentru cei care intră în cursa pentru 
alegerea preşedintelui; preşedinte de stat, nu de 
asociaţie de locatari. Din acest motiv, s-a şi ajuns 
la un paradox; economia nu reacţionează la ceea 
ce spun oamenii politici, ca prin alte parti. Cursul 
de schimb nici nu a tremurat după ce preşedintele 
țării a afirmat că România este muribundă. 
Agenţii economici or fi gândit că nu e decât o 
improvizație, de amorul artei... 

Cetăţenii se simt deja intoxicati de 
spectacol. Doar microbistii politicii, susţinători ai 
diverselor echipe, rămân să privească şi să-l 
aplaude, invariabil, pe cel preferat sau să-i fluiere, 
la fel de invariabil, pe adversari. Ceilalţi schimbă 
canalul; de acolo se revarsă adesea câte un reality 

show de şi mai proastă speţă; şi acesta fură din 
pâinea bietilor actori... 

Avantajele politicii—spectacol nu lipsesc; 
doar că ele nu sunt pentru cetățeni sau pentru 
artiştii de profesie. Se poate totuşi, câteodată, 
descoperi un actor mare ascuns într-un preşedinte 
mic. Se pot realiza emisiuni de televiziune non- 
stop cu cheltuieli de producţie minime şi venituri 
maxime. Ce dacă pe oameni îi oboseşte?! Cei 
cărora le pasă nu au acces la televizor, să 
vorbească, vreau să spun; privitul la alții este 
liber. 

Prezenta campanie nu este atipică, cum 
cred optimistii. Este încununarea unei involutii, ar 
spune realiştii. Dezbaterea despre programe şi idei 
a fost evitată; înfloritura verbală fără conţinut, 
adulată; dosariada, mult aşteptată, căci nu se 
poate, nu-i aşa, dramă fără punct culminant... 
Candidaţii cu şanse mici, nu mai sunt nici măcar 
figuranti pe scenă; sunt trimişi direct în public sau 
afară, precum Remus Cernea la Cluj. Candidatul 
care ne propune o revoluţie a bunului simţ se 
dovedeşte doar o repetiţie a lipsei de măsură şi 
bun simţ; în loc de „altceva decât Băsescu”, un alt 
Băsescu — ceva mai tânăr, mai relaxat dar la fel de 
agresiv. Nu este clar dacă acesta este chiar actorul 
sau doar rolul; spectacolul nu s-a terminat încă. 
Oricum, înspăimântătorul său program economic 
este trecut cu vederea. Publicul vrea să ştie doar 
cine-i cel mai şmecher. 

Natia română nu este însă echivalentă cu 
publicul; nici cu şmecherii. O parte importantă a 
acesteia aşteaptă omul potrivit pentru locul 
potrivit, mai cere, atunci când este ascultată, mult 
încriminata linişte şi stabilitate. De scandal este 
sătulă. Când simte nevoia de spectacol, visează să 


GABRIELA CREŢU 


se ducă la teatru. Si aceşti români - normali, 
plicticoşi, nesurprinzători - vor alege duminică; iar 
ei nu caută un actor; serioşi cum sunt, îşi închipuie 
că sunt chemaţi să aleagă un preşedinte. 


Noiembrie 2009 

Democratia avortata 


Salvati mama tara! Resuscitati copilul si 
puneti-l în incubator; poate supravieţuieşte. 
Tocmai era pe cale să se nască... 

Dacă nu s-ar fi inventat internetul, cu 
dezmatul de cuvinte pe care îl face posibil, aşa ar 
fi sunat probabil telegrama cu sfaturile de urmat 
după ultimul nostru test de democraţie. Se 
împlinesc peste două săptămâni cei douăzeci de 
ani pe care Silviu Brucan, optimist, îi credea 
necesari pentru ca să ne însuşim valorile și 
regulile de funcţionare ale societăților 
democratice. In acest an ar fi trebuit să absolvim; 
cu brio sau nu, era timpul să dovedim că am trecut 
prin această şcoală dificilă. 

Alegerile pe care le-am făcut, la douăzeci 
de ani de la Revoluţie, arată doar că democraţia 
este o disciplină la care suntem repetenti; 
nenorocirea este că istoria nu poate fi repetată. O 
majoritate a decis că doreşte un parlament mic, cu 
o singură cameră, şi un preşedinte mare, cu multe 
camere - un preşedinte peste Guvern, Parlament, 
Consiliul Superior al Magistraturii, unul care să 
conducă armata și serviciile secrete... O majoritate 
a decis că nu vrea instituţii democratice care să 
funcţioneze, ci o mână forte care să ne guverneze; 

o mână forte imaginară dar cu o voinţă de putere 
foarte reală... Ce ne aşteaptă în acest moment de 
bilanţ nu seamănă cu viitorul dorit dar mie îmi 
aminteşte mult de trecutul respins. 

In 1989, nu am vrut o schimbare pentru că- 
mi era foame; nu-mi era foame. Nici celor aproape 
30% dintre români care astăzi trăiesc sub pragul 
sărăciei nu le era mai foame decât acum. Nu am 
trăit revoluţia cu o speranţă indescriptibilă pentru 
că îmi plăcea capitalismul sălbatic; nu-mi plăcea 
atunci, nu-mi place nici astăzi. Oricum, dacă mi-ar 
fi plăcut capitalismul, nu aş fi numit acea 
schimbare revoluţie; poate doar contrarevolutie; 
nimeni nu a mai vazut o revolutie de la socialism 
la capitalism... 

Imi pläcea egalitatea in actiune si in 
respect; toti egali si egali cu zero nu are nimic in 
comun cu socialismul sau cu democratia; cum nu 
are nici o legătură cu democraţia, egalitatea in 
supunere. Imi placea, ca si acum, democratia 
autentică şi aveam o profundă aversiune fata de 
serviciile secrete. Voiam să-mi închipui ca 
oamenii decid pentru ei înşişi, că pot şi trebuie să 
trăiască fără suspiciunea permanentă, fără 
telefoane ascultate, întâlniri înregistrate, fără 
teama că isi vor rata viitorul pentru că îndrăznesc 
să critice erorile regimului. Astăzi am aceleaşi 
sentimente. Dar atunci nu-mi era frică; mulţi 
gândeau la fel, nu mă simţeam singură. Acum îmi 
este frică. 

Din 2005 - era prin februarie, cred - am 
început să semnalez public şi sistematic derivele 
antidemocratice ale preşedintelui României; nu 
numai ale preşedintelui. Am continuat. Am văzut 
cum ideile mele banale si de bun simţ, la început 
singulare, încep sa fie împărtășite şi de alţii. M-am 

bucurat. Nu pentru ca existau derive sau pentru ca 
se dovedea că aveam dreptate, ci pentru că am 
citit în această treptată modificare a atitudinilor un 
semn de democratizare, de sensibilizare la abuz şi 
excese. Se pare că era doar o iluzie; democraţia 
noastră simplificată, sau mimată, se reduce doar la 
o bătălie electorală urmată de o mişcare de trupe 
într-un singur sens - de la învins la învingător; cel 
mai adesea, mişcarea este de bunăvoie şi nesilită 
de nimeni. 

Critica socială însăşi depinde de cine 
pierde şi cine câştigă. Câştigătorul ia totul; despre 
ceilalţi competitori, auzim că unul a pierdut deja 
tara, altul ar putea pierde partidul, iar al treilea 
guvernul. Adâncimea unor asemenea observați 
are subtirimea firului de par. Cunoscătorii, chiar 8 
superficiali, ai mecanismelor electorale ştiu că nici 
măcar bătălia prezidenţială nu este între persoane; 
e vorba de o confruntare între organizaţii, idei, 
programe, între partidele politice. Odată cu 
această controversată realegere, Stânga autentică 
este cea care a pierdut bătălia pentru că ea ar fi 
trebuit să fie marele câştigător. Nu a fost să fie 
aşa; gurile rele spun că şi-au vârât şi alţii coada; 
suspectăm serviciile; am văzut mogulii, nu pe 
scenă, ca altă dată, dar vocali... 

Incepând de luni, purtătorii de cuvânt ai 
mogulilor şi-au schimbat discursul. Puteţi fi 
liniştit, domnule Preşedinte în funcţie şi reales! 
Sunt pline televiziunile pe care le criticati pana 
mai ieri de ironii - a se considera termenul un 
eufemism - la adresa ciuruitului principal; puterea 
reînnoită va spală în scurt timp şi imaginea 
mânjită. Ceea ce nu spune nimeni la televizor este 
că cel ciuruit nu este adversarul politic; ciuruită 
este România. Nu pena. ca l-a pierdut pe Mircea 

Geoană; pentru că v-a recastigat pe 
dumneavoastră. 

La Copenhaga, în aceste zile, reprezentanţi 
din mai toate statele lumii s-au adunat cu intenţia 
să schimbe lumea — modul de a trăi, de a produce 
şi consuma, comportamentele. Nu ştiu cine 
reprezintă România acolo dar ştiu că nouă ne este 
foarte dificil să ne schimbăm măcar pe noi 
înşine... 


Decembrie 2009 
Post scriptum 


Acest text, polemic şi îngrijorat, a fost 
scris a doua zi după realegerea lui Traian 
Băsescu drept președinte al României. Campania 
electorală fusese marcată de un atac concertat la 
adresa parlamentului si un referendum/plebiscit 
in care se cerea suport pentru reducerea unei 
camere si a numarului de parlamentari, drept 
soluție la hibele democraţiei românești, după 
modelul patentat: când instituţiile sunt imperfecte, 
nu le ameliorăm funcționarea, le desfiintam. Dacă 
nu putem să le desfiintam total, măcar le facem 
mai uşor controlabile... 

O dovadă minoră, totuși dovadă, că aveam 
dreptate măcar în privința mişcărilor de trupe în 
direcţia puterii mi-a fost furnizată de unde nu mă 
aşteptam, pe loc, redacția ziarului unde a apărut 
drept editorial acest text, critică până atunci la 
adresa multor derive democratice, i-a schimbat 
titlul înainte de publicare, fără a mă avertiza; 
suna prea dur. As fi preferat să nu am dreptate si 
în rest... 

Poporul ca masa de manevra 


„Democraţie virtuală”. Acesta este titlul 
ultimei mele cărți publicate. Raționamentul care a 
stat la baza alegerii lui era simplu; nici când ne 
străduim, nu o vedem; deci nu e... Anticipam însă 
că, prin eforturi individuale şi colective, nu de la 
sine, democrația se poate instaura şi în societatea 
românească. Optimismul a fost exagerat, după 
cum o dovedesc rezultatele de la prezidențiale şi 
referendum. Cum nici urmă de luminità nu se 
zăreşte la capătul tunelului, încep să cred deja că 
mii de ani i-or trebui la noi ca să ajungă, vorba 
poetului. 

Problema este că democraţia nu vine din 
alte parti; vine de la popor. Dar cine este Maria 
sa, poporul? Intrebarea nu este deloc retorică, căci 
referinţa la popor nu este în mod obligatoriu semn 
de mare atașament democratic; poate fi chiar, 
dimpotrivă, o modalitate de a exclude cetăţenii, cu 
toate diferențele lor, din zona de acţiune a 
politicii. 

Democraţia presupune ca toți cetăţenii şi 
categoriile de interese existente în societate să se 
poată exprima şi să participe la decizie; supoziţia 
că societatea nu este un tot omogen este esențială; 
de asemenea, ideal este ca interesele celor mulţi să 

fie reprezentate de mai multi şi interesele celor 
puţini, de mai puţini. Realitatea arată invers. 

Aproape nimeni nu vorbeşte pentru femei, 
majoritatea, după cum arată statisticile; asta se 
întâmplă în parlament, în consiliile locale este 
tăcere absolută. Foarte puţini îi apără pe muncitori 
sau țărani; referintele la «micii fermieri» sunt doar 
eufemisme; există puțini reprezentaţi care ridică 
problema în parlament; guvernul este mut, surd, 
fără inimă şi, din păcate, fără cap... Lista celor 
ignorati şi fără voce poate continua. Din cand în 
când, foarte rar, încearcă să vorbească singuri, în 
stradă; sau să-şi strige păsurile. Atunci sunt 
acuzaţi că încurcă circulaţia pentru că, orice s-ar 
spune, lumea noastră este construită pentru 
şoferi... 

Totuşi, auzim frecvent că poporul are o 
voce, una singură, că cineva are urechi să-i audă 
vrerea şi este purtătorul lui de cuvânt; el însuşi se 
consideră preşedinte-democrat; alții îl identifică 
doar ca un fel de conducător-autocrat; gurile rele 
îl taxează drept populist. Democratul şi populistul 
sunt specii politice care nu trebuie niciodată 
confundate. 

Populistul ne-a spus întâi că poporul vrea 
să introducem votul „uninominal”, etichetă 
originală pentru un tip de vot caracteristic evului 
mediu. Poporul nu s-a opus; este adevărat că 
numai vreun sfert din poporul cu drept de vot şi-a 
exprimat susținerea in mod covirsitor (83%!) 
pentru noua modalitate de selectare a 
reprezentanţilor. „Poporul? sau populistul, 
decideti dumneavoastră care dintre ei, a greşit. Nu 
s-a facut încă o analiză serioasă a consecinţelor 
schimbării sistemului de vot; câteva lucruri sunt 
evidente, totuşi, și merită amintite. 


POPORUL CA MASA DE MANEVRA 


Politica a devenit încă mai incoerenta 
decat in trecut, pentru ca valorile si programele 
celor care vin să ceară votul au trecut in plan 
secund. Politica a devenit şi mai mercantilă, 
pentru că poziţiile şi imaginea se pot cumpăra; 
voturile, de asemenea. Odată cu noul sistem, 
partidele au fost practic cucerite din interior de 
posesorii de avere, licită sau nu. Militantii 
voluntari pentru o idee au fost înlocuiți cu angajați 
contra cost la un stăpân, în numeroase cazuri. 
Schimbarea partidelor, de care-i leagă prea puţine 
pe unii dintre aleşi, a ajuns o banalitate; neregula 
tinde să devină regulă. Politica a devenit şi mai 
inumană, pentru că pe cetăţean nu-l mai apără 
nimeni in înfruntarea lui cotidiană cu 
administraţia. Alesul lui este este un fel de multi- 
primar fără buget, fără consiliu şi fără 
administraţie, pe cale de a deveni un Hopa-Mitică 
pe care-l pun şi-l dau jos primarii, invariabil 
aproape, de aceeaşi culoare cu alesul. 

Un apărător al uninominalului rămas 
destul de singur pe baricade spunea cu toată 
convingerea că rezultatele se vad în 20-30-50 de 
ani prin legătura mai puternică ce se va crea între 
parlamentar şi colegiul pe care îl reprezintă. Eu 
am înțeles doar că se gândeşte să introducă 
parlamentarul ales pe viaţă iar acesta, la rândul 
său, a descoperit elixirul vieţii fără de moarte; 
altfel, argumentul este doar ridicol. 

Cât despre legătura mai strânsă cu 
cetăţeanul, argumentul cu care s-a păcălit 
„poporul”, lucrurile arată diferit. Există 
parlamentari „de-ai locului” care nu sunt buni la 
nimic, nu ascultă pe nimeni şi nu reprezintă pe 
nimeni; pe cineva reprezintă ei dar asta nu are 
legatură cu colegiul; „Su grupuri de interese 

ilegitime, s-a dovedit mai frecvent. Există aleşi 
trimiși „de la centru”, care nu călcaseră niciodată 
în colegiu până la nominalizare şi care fac treabă 
bună; cetăţenii sunt mândri de reprezentantul / 
reprezentanta lor şi de eforturile pe care le face. Şi 
viceversa! 

Explicaţia este simplă — selecția 
candidaţilor, democratică sau nu, se face în 
partide, nu în cabina de vot; votul este o convenţie 
prin care recunoaștem unora şi nu altora dreptul 
de a exercita anumite atribuţii pe o perioadă 
determinată de timp; votul, oricât de... 
uninominal, nu poate fi o garanţie pentru calitățile 
candidatului; mai ales nu poate garanta caracterul 
acestuia. El se verifică doar in grup, în relaţiile cu 
ceilalți. Lista electorală era un test mult mai bun. 
Cei mai remarcabili politicieni ai României, atâţia 
cât sunt, au fost aleşi pe listă; pentru un timp, 
acest lucru i-a împiedicat să se imagineze 1 ai 
poporului”, adică un fel de „unşi ai Domnului” 
varianta laică. 

Mai recent, „poporul” iar a vorbit. A spus 
că trebuie să reducem parlamentul la o cameră şi 
numărul de parlamentari la 300. Iarăşi 80% dintre 
participanți şi-au exprimat susţinerea. Este 
adevărat că jumătate din popor din nou a dat cu 
tifla şi nu s-a pronunţat. 

Anticipez că «poporul» iar a greşit; de 
data aceasta, cu certitudine a greşit poporul; 
populistul a dat lovitura şi s-a reales preşedinte. 
Acum, presează politicienii să schimbe constituţia. 
Problema nu este schimbarea, ci ce se va întâmpla 
cu constituția nouă. Bănuiesc că ce s-a întâmplat 
şi cu cea veche - a fost ignorată, încălcată, 
minimalizată şi, în final, va fi schimbată. Felul în 
care actionãm nu se mai Schimbă odată! Mimăm 

democratia; facem lucrurile de forma si vrem ca 
ele producă modificări de fond. 

S-a organizat un referendum, spun 
apărătorii populistului nostru. Alte consultări 
publice ar fi fost mai pline de sens, credem noi. 
Poate ar fi trebuit, la timpul potrivit, să se verifice 
suportul popular pentru trimiterea trupelor în 
Afganistan sau Irak, privatizarea BCR, semnarea 
unui nou acord cu FMI sau prezenţa trupelor 
americane în România. Cu dezbateri pro şi contra 
şi tot tacâmul. Pe lângă legitimitatea sporită a 
deciziilor, ar fi fost excelente exerciții 
democratice. Nu s-a considerat necesar... 

Le-a sunat însă ceasul parlamentarilor, 
cum ne sugera sloganul care invadase literalmente 
spaţiul public într-o singură noapte — De ce se tem 
nu scapă. Cum românii sunt fatalişti, afirmaţia 
trebuie să le fi părut unora o constatare firească, 
nu o amenințare fascistă. Mai mulţi au taxat 
sloganul, ca şi tema referendumului, doar de 
populism. Numai că la noi şi populismul este 
diferit. Schema tradiţională era să te faci votat 
dând impresia că împărtăşeşti preocupările larg 
răspândite in rândul populației şi promițând 
răspuns la ele chiar dacă alte interese urmau a fi 
apărate. Puţini români aveau însă habar de 
numărul exact al aleşilor înainte de lansarea temei 
reducerii lui; reducerea parlamentarilor, aleşii 
locali şi judeţeni au scăpat, nu au a se teme, 
deocamdată! 

Schema nu este prea subtilă. Statul român 
are probleme reale — de capacitate administrativă, 
de corupție, de transparență, în relaţiile 
instituţiilor cu cetăţeanul. Şeful statului, măcar 
simbolic, poartă răspunderea pentru buna 
funcţionare a acestuia | şi e timpul evaluării 

finale.... Or, la probleme, se pot găsi soluţii sau 
căuta vinovaţi. Soluţiile s-au dovedit puţine şi 
discutabile; vinovatii au fost „pregătiți? din timp 
şi aleşi cu grijă căci parlamentul are el însuși 
probleme. 

Parlamentul are probleme legate de 
reprezentativitate; votul „uninominal? le-a 
accentuat pentru că i-a favorizat pe cei cu bani sau 
pe reprezentanții direcți ai acestora. Cei fără bani 
sunt, fără îndoială, mai mulți; dar nu în parlament. 
Are probleme legate de exercitarea funcției 
legislative; practica ordonantelor de urgență şi, 
mai recent, a asumării răspunderii guvernului 
pentru acte normative esențiale l-au transformat în 
umbra a ceea ce ar trebui să fie. Si mai are o 
problemă; el are constituțional puterea de a 
exercita controlul asupra instituțiilor statului, chiar 
dacă nu o foloseşte cât ar trebui. Alții au acelaşi 
interes... 

In fapt, referendumul s-a redus doar la vot; 
campania de informare, dezbaterile în 
contradictoriu cu argumente solide, poziția 
adoptată în cunoştinţă de cauză, toate au lipsit; 
aproape cu desăvârșire. 

Au greşit partidele politice, de această 
dată; în vară, au transformat alegerile europene în 
„euro-prezidentiale“, astfel încât cetățenii nu au 
înțeles prea bine pentru ce se duc la vot. Acum, 
au facut din prezidențiale chiar prezidențiale, 
ignorând faptul că, simultan, se solicita 
cetățeanului şi o altă opțiune. Oponenții 
propunerii s-au mulțumit să denunțe referendumul 
drept componentă din strategia de campanie a 
celui care l-a convocat; argumente că nu avea 
dreptate nu au oferit destul. Ceilalți nu aveau 
interesul să o facă. In, realitate, populismul a 

triumfat şi în interiorul partidelor, şi-au zis că, 
dacă poporul aşa vrea, nu trebuie contrazis, că nu 
ne mai alegem... 

Să ai parlament unicameral sau bicameral 
este o alegere. Nimic nu se exclude automat, 
nimic nu este automat preferabil. Numărul de 
parlamentari nu este, nici el, o lege a naturii, ci un 
calcul de oportunitate. Alegerea oportună are însă 
nevoie de o dezbatere cu adevărat democratică; la 
care să participe şi să se exprime fiecare cetățean, 
toate categoriile legitime de interese, nu doar 
„poporul” folosit ca masă de manevră... 


Martie 2010 

Oligarhie adevarata! Acum! 


Circulăm deseori pe contra-sensul istoriei 
dar asta nu ne schimbă deloc intenţiile. Facem din 
mers cu mâna — atunci când nu ignorăm total ce 
fac alții - şi mergem mai departe. Nu este vorba de 
o promenadă inocentă. Schimbăm legi, instituții, 
moduri de a ne organiza existenţa, statul, tara. Nu 
luăm doar măsuri pe dos decât ceilalți, ca să fim 
originali, ci adoptăm unele despre care se ştie din 
start că nu au cum să funcționeze. 

Câteva voci, puține, s-au ridicat 
argumentat împotriva măsurilor de austeritate pe 
timp de criză, despre care orice elev de liceu 
învaţă că sunt pro-ciclice; nu au fost luate în 
seamă. Criza s-a adâncit, recesiunea s-a prelungit, 
iar relansarea rămâne încă o speranţă în timp ce 
alte tari, care au procedat diferit, au deja creştere 
de 4%. 

Programul viitorilor guvernanti, se 
zvoneşte, îl continuă pe cel al actualilor 
guvernanti în partea de erori strategice. In special, 
ar fi vorba de aplicarea unor măsuri care au 
vulnerabilizat economiile şi au generat starea 
actuală — cotă unica de impozitare, 
dereglementări, echilibre macroeconomice stricte 
în disprețul economiei reale şi locurilor de muncă, 
demantelarea statului social. Oricum, pe acesta 

din urmă doar Caragiale l-ar putea portretiza la 
noi căci e sublim dar lipseşte cu desăvârşire! 
Sperăm însă ca zvonurile să rămână la această 
fază, de zvon. 

Nu doar politicile economice sunt pe dos. 
Nici cu reforma instituţiilor democratice nu stăm 
mai bine. De altfel, se pare că nici nu facem 
diferenţa. Democraţia este confundată cu 
capitalismul; sau viceversa! Cum nu suntem 
capabili sau nu vrem să domesticim capitalismul 
sălbatic, am decis să luptăm cu democraţia. Dacă 
avem puţină sansa, în curând o desfiintäm total! 
Nu de facto, căci acolo este îndoielnică demult; de 
jure, să nu mai rămână urmă de instituție suspectă 
de democraţie. 

Cu patru ani în urmă, în plină campanie 
pentru votul uninominal, anticipam douăsprezece 
consecințe ale introducerii acestuia; toate 
subminau democraţia şi fără excepţie, între timp, 
au fost confirmate. Nu se mai aude niciun apărător 
al „uninominalului” in spaţiul public. Promotorii 
de ieri vor însă să schimbe azi schimbarea. Un 
parlament „mic şi iute” ar fi soluția. 

Voi fi din nou Casandra in disputa - 
încheiată, dupa unii - privind mărimea 
parlamentului. Reducerea numărului de membri 
ar fi, s-a spus, soluția la deficitul real de 
democraţie. Tratăm criza democratică ca pe cea 
economică - cu austeritate. Ne doare întreg corpul 
şi decidem să tăiem urechile, nasul şi-un picior. 
Fiind mai mici, o să ne doară mai puţin! 

Parlamentul este prin definiție o instituție 
reprezentativă; al nostru nu este. Cetăţenii se 
regăsesc in mică măsură in politicile şi poziţiile 
adoptate de reprezentanţii lor. Drept urmare, nu- i 
susțin si nici nu se mai obosesc să-l voteze. Rata 

de participare a fost constant descendenta. Daca 
s-ar introduce votul in alb am afla si de ce - pentru 
că multi oameni simt că nu au alternativă reală. 
Dovada este chiar substituirea referintelor la 
stânga sau dreapta cu cele făcute la clasa politică. 
In traducere liberă, utilizarea acestei sintagme ne 
spune că toți ar fi o apă şi-un pământ; sau, mai 
rău, că toți, indiferent de eticheta sub care 
candidează, reprezintă aceleași interese. 

Selecția candidaţilor în partide se face pe 
criterii străine democrației. La stânga, ca şi la 
dreapta, banii reprezintă cheia menţinerii în 
politică; banii proprii sau ai celor care te trimit 
acolo. Cei fără bani nu contează si nu sunt 
reprezentați. Nici intelectualii nu se solidarizează 
cu cei multi, ca prin alte parti. Se cred elite cei 
carora cel mai mare pericol le pare populismul de 
stânga; populismul de dreapta este perfect 
acceptabil. Acesta spune astazi ca trebuie sa 
reducem la maxim posibilitatea ca reprezentanti ai 
cetățenilor si intereselor lor să se strecoare in 
parlament. Pe vremea votului pe listă se mai 
întâmpla; şi cu votul uninominal au mai reuşit 
câțiva. Dacă facem parlamentul mai mic, nu va 
mai intra nici unul. Intră doar cine trebuie! 

Teoretic, numărul de parlamentari este o 
alegere şi poate fi discutată. Practic, în sistemul 
actual, va reduce total probabilitatea ca anumite 
categorii să fie reprezentate. Femeile, cu excepţia 
celor decorative, vor fi şi mai puţine. Vor fi total 
absenţi cei care trăiesc din munca proprie şi nu au 
angajament fata de diversele grupuri de interese 
economice sau instituţii de control. Va creşte doar 
ponderea grupului minoritarilor care votează cu 
puterea. În comisii, mai mici şi ele, curentul de 
opinie majoritar va dicta o poziţie, fără opoziţie. 

Atenţia acordată detaliilor - căci acolo se ascunde 
diavolul - va evolua în sensul numărului. 
Controlul parlamentar va deveni şi mai formal 
căci majoritatea care susține guvernul este, de 
regulă, îngăduitoare cu devierile acestuia... O lege 
va fi discutată, practic, între patru-cinci aleşi. 
Grupurile de ,,/obby” îi vor convinge uşor, dacă va 
mai fi cazul să aibă vreunul altă părere. Remarcăm 
şi altceva, in context. In România, /obby-ul e „de 
bine”, spre deosebire de alte părți unde controlul 
acestuia reprezintă o mare preocupare. 

La final, legislația va fi şi mai imperfectă 
decât este. Si mai multe legi vor modifica si 
completa legi deja promulgate pentru că vor fi 
numeroase scăpări. Dacă unii vor vrea să lucreze, 
totuşi, cu responsabilitate, procesul legislativ va fi 
şi mai lung. Ceea ce nu puteau face douăzeci, este 
puţin probabil că vor reuși să facă zece. 
Suspectăm chiar faptul că vor rămâne in 
parlament cei care au şi vor mult pentru ei înşişi 
dar muncesc putin pentru alţii. Cei care se luau in 
serios ca reprezentanți nu vor mai fi desemnați. În 
schimb, la cei aleşi le va creşte sentimentul că 
aparțin unei elite iar egalitatea, fundamentul 
oricărei democraţii, le va mirosi urât; ultima 
expresie este un eufemism! 

Birocratii din spatele aleşilor vor controla 
procesul chiar mai mult decât astăzi, când o fac 
excesiv şi ilegitim. Alianța dintre birocratii 
naționali şi cei internaţionali - reprezentanții FMI 
sau Comisiei, de exemplu - va fi triumfătoare. Ei 
pot fi controlati de anumite grupuri de interese si 
nu dau seamă niciodată celor multi; nu scrie in 
fişa postului. Cei de la putere vor controla mult 
mai ușor majoritatea dar, dacă este cazul, si 
opoziția. Oricum, de multă vreme se poate vedea 

cum legile sunt gândite de partidul care le inițiază 
ca şi cum acesta ar fi mereu putere; în opoziţie 
sunt doar adversarii... 

Accelerarea procesului de adoptare a 
legilor este echivalentă cu a sări peste consultările 
cu părțile interesate si cu societatea civilă. Aceasta 
nu va avea timp nici să citească proiectele, nici să 
formuleze puncte de vedere. Se va renunţa la 
studiile de impact, destul de rare şi astăzi, la 
studierea problemelor legate de aplicare şi la 
verificările uzuale ale compatibilitatii cu celelalte 
acte normative. Rezultatul modificărilor nu se va 
lăsa aşteptat; va fi altul însă decât întărirea 
democraţiei. Un parlament relativ mare şi inert 
este totuşi o barieră în calea concentrării puterii şi 
deciziilor arbitrare. Unul mic şi activ, poate fi o 
unealtă eficientă pentru a legitima deciziile unor 
grupuri restrânse. 

Democraţia reprezentativă este imperfectă 
şi criticabilă. Dar, cum zicea Churchill, este totuşi 
cea mai puţin rea dintre toate sistemele de 
guvernare experimentate; tocmai pentru că este 
perfectibilă. Or, după metoda brevetată, în loc să o 
întărim, noi o desfiintam. Nu de democraţie ar 
trebui să se apere cetăţenii; de cei care se cred 
perfecţi, ştiu Adevărul şi vor Puterea le-ar folosi 
mai mult... 

Societatea românească nu este singura în 
acest pericol; limitele democraţiei reprezentative 
se simt peste tot. Noi doar reacționăm în sens 
invers decât alții. In Spania, cetățenii şi-au 
exprimat indignarea în stradă față de lipsa de 
alternativă politică reală; iar acolo diferențele 
Stânga - Dreapta sunt încă semnificative. Mesajul 
lor a fost: „Democraţie adevărată! Acum! Nu 

Suntem mărfuri in mâinile politicienilor şi 
bancherilor”. 

Democraţie înseamnă pentru Mișcarea 
indignatilor participare reală, reprezentare 
proporțională şi mai largă, inclusivă, cu toate 
forțele politice în parlament. „Toate forțele” 
înseamnă inclusiv reprezentanții cetățenilor care 
votează în alb pentru că opțiunile oferite la 
momentul alegerilor nu-i reprezintă. 

Intr-o situație mult mai rea decât cea a 
democrației spaniole, „excepționalismul” 
românesc ii impinge pe unii să vrea mai puțină 
democrație şi să strige: „Oligarhie adevărată! 
Acum!”. Ar fi cazul să ne trezim înainte ca 
„exceptionalismul românesc” să fie rebotezat 
„prostia românească”... Argumentele se adună! 

Un singur tur! O singura vointa! 


Democracia real! Ya! Acesta este sloganul 
sub care au protestat indignatii, cetăţenii sătui de 
cum (nu) merge sistemul, în Spania. Acesta este 
şi numele platformei de mobilizare civilă creată de 
ei, exclusii de la beneficiile sistemului economic 
ŞI politic existent. Într-un articol trecut îl parodiam 
cu amărăciune — Oligarhie adevărată! Acum! — 
descriind efectele perverse ale reducerii mecanice 
a numărului de parlamentari. În orice caz, efecte 
contrare celor așteptate de cei care se iluzionează 
că democrația s-ar putea instaura si la noi. Cum 
activismul social este scăzut, iluzionarea este şi ea 
un fel de rezistență... 

Promit să nu mai fac! Promit să nu mai 
parodiez sau ironizez starea democrației noastre! 
Am devenit superstitioasa. Cum spun ceva de rau, 
cum devine realitate; cu binele nu se întâmplă 
asta. 

Oligarhie, pe romaneste, s-ar traduce prin 
exercitarea puterii in numele şi de către un număr 
restrâns de cetăţeni. Nici nu am invocat bine riscul 
instaurării ei de drept, prin lege, si lucrul se 
întâmplă. Nu ca posibilitate; ca fapt. A fost votată 
de parlament o lege prin care se modifică 
legislaţia electorală astfel încât primarii să poată fi 
aleşi într-un singur tur de scrutin. S-ar face astfel 

economie; eu cred că economia va fi la cetăţeni 
luaţi în seamă, care să-și simtă interesele 
considerate şi participarea la treburile publice, cu 
sens. Asta nu ni se spune însă! Ni se spune că este 
un progres, o evoluţie pozitivă, pe linia 
armonizării cu schimbarea anterioară — alegerea 
preşedinţilor de consilii judeţene prin vot direct, 
într-un singur tur. 

Atunci avertizam că, democratic vorbind, 
lucrurile vor merge din rău, în mai rău. Puternica 
oligarhie instaurată la conducerea multor judeţe de 
facto — botezatii baroni locali - va fi legitimată 
prin vot popular. Pe lângă abuzivă, va deveni 
autosuficientă. Intre baronii de drept popular şi 
baronii de drept monarhic, nu va mai fi diferenţă. 
Nu vor fi unsi ai domnului, ci aleşi ai neamului. In 
viziunea multora, ales înseamnă liber să facă 
orice, nu responsabil fata de fiecare. Partidele nu 
se mai confruntă cu riscul federalizarii, ci cu unul 
al feudalizarii... 

Posibilităţile de control asupra puterii 
preşedinţilor de consilii judeţene au fost din start 
firave; legal, legea administrației publice nu 
oferea pârghii; de facto, puterea preşedintelui era 
nelimitată din lipsa exerciţiului responsabilizării 
şi controlului democratic în interiorul partidelor, 
cât şi din cauza unor frecvente suprapuneri între 
funcția de conducere administrativă şi cea de la 
partid. Astfel, în unele cazuri, nu puţine, 
administraţia judeţelor a devenit discretionara. 
Chiar şi Nicolae Ceauşescu sesizase pericolul 
concentrării puterii în acest fel şi luase măsuri de 
separare a funcţiilor, într-o perioadă în care putea 
fi suspectat de orice, mai puţin de exces 
democratic... 

Odată cu alegerea „uninominală”, a 
dispărut responsabilitatea pe care preşedintele de 
CJ o avea măcar fata de membrii partidului său. 
Moșia a devenit personală. Avantajele, doar 
pentru cei din curtea baronului, fără vreo bază 
ideologică. S-a declarat „independent“ si s-a 
reorientat politic, dacă guvernul o cerea; 
exemplele sunt celebre. Observațiile de mai sus 
nu se aplică tuturor, cu siguranță, dar modelul 
descris are largă răspândire. Evaluarea se bazează 
pe experiența practică. Nu s-a realizat niciun 
studiu teoretic privind consecinţele alegerii directe 
într-un tur de scrutin a preşedinţilor, astfel încât, 
dacă repetăm greşeala, să o facem în cunoştinţă de 
cauză. Ne-am hotărât însă să o repetăm. 

Riscurile alegerii primarilor într-un singur 
tur sunt aceleaşi — caracter nereprezentativ al 
primarului pentru comunitate, supunere oarbă în 
fata voinţei edilului sau conflict perpetuu între 
primar si consiliul local, după cum stau 
majoritãtile. In ambele cazuri, consecințele pentru 
dezvoltarea locală pot fi anticipate drept proaste; 
chiar şi deciziile bune vor fi nelegitime din punct 
de vedere democratic; chiar şi deciziile care 
deservesc majorităţii vor putea fi impuse, în cele 
din urmă, de un primar ales de 20-30% dintre 
participanţii la vot. Unii se vor eterniza în funcție 
fără merit; o alianță mereu reînnoită cu preşedinţii 
de consilii judeţene şi parlamentarii pe care îi vor 
sprijini va anula orice opțiune pentru cetățean. 
Județe identice în privința condițiilor sociale şi 
problemelor pot ajunge să fie total opuse ca 
reprezentare politică şi nimeni nu va putea explica 
situația prin voința locuitorilor. Totul e din 
condei; un procent sau două în faţa celui de pe 
locul secund, la Start, poate colora totul în 

portocaliu, la final; sau în roşu. Bipartidismul se 
va impune. Aliantele, dacă vor mai supravieţui, se 
vor baza doar pe oportunism, nu pe programe si 
proiecte negociate în comun. 

Unele voci afirmă că este bine, polarizarea 
ar fi necesară! Greşesc! Nu de polarizare duce 
lipsă societatea noastră; polarizarea apare în lupta 
pentru putere şi banii asociați detinerii acesteia; ea 
este deja acerbă. Rezultatele se văd — unii 
controlează aproape tot, alții mai nimic. Primii vor 
să păstreze puterea/banii; ceilalți vor să le ia locul. 
Interesele sunt ireconciliabile dar se bazează pe o 
totală unitate de păreri  -— toți vor la putere, 
nimănui nu-i place în opoziție. Poziționarea 
ideologică lipsește la noi, ceea ce este cu totul 
altceva; în acest plan, partidele sunt gri. 

Totuşi, apărătorii deschişi ai alegerilor cu 
un singur tur sunt oneşti; ei recunosc că ultimul 
lucru care-i interesează este democrația; 
reprezentarea perdantilor nu intra în obiectivele 
lor. Sunt mult mai pragmatici — vor doar accesul 
la banul public, care este mult mai tentant; până şi 
săracii îi urmează pe cei cu banii. Următorul pas 
ar fi să alegem preşedintele statului într-un singur 
tur; astfel, el ar deveni şi de jure, nu doar de facto, 
reprezentantul unei minorități — alta decât cea 
maghiară — minoritatea celor cu bani şi care mai 
vor; pentru ei, nu pentru alții. Modelul sud 
american din anii şaptezeci ar reînvia la mii de 
kilometri distanță spre fericirea perenă a unora și 
sărăcirea definitivă a altora. Oricum, chiar fără 
modificări legale, pare singurul sens previzibil... 

Cei care ar trebui să înțeleagă nu au niciun 
interes să o facă; scriu să mă aflu în treabă, ar zice 
unii cu dulce ironie. In dezbaterea politică se 
ocoleşte tema; nimeni nu ia taurul de coarne din 
grijă pentru actualele sau viitoarele alianţe. 
UDMR-ul este vital pentru menţinerea, alcătuirea 
sau dărâmarea unei majorităţi guvernamentale, 
cred unii. Să fii în guvern este mai profitabil decât 
în opoziție, gândesc ceilalți; cu trenul este mai 
rapid decât pe jos. Cu ultima afirmaţie mi-am 
asumat un risc; în România nu se ştie niciodată 
când si cum ajunge trenul. Cu tristeţe, gândesc că 
starea infrastructurii poate fi o consecință a 
faptului că, atunci când nu ştii încotro te 
indrepti, orice drum este bun. Aşa zicea Alice, 
care îşi permitea reflecții despre sensul acțiunilor; 
doar în Țara Minunilor pare posibil... 

Despre relaţiile cu minoritățile, partidele 
nu scriu în program; ca şi cum problema nu ar 
exista şi nu ar fi una profund politică; în acest 
timp, fiecare, indiferent de culoare şi pe cont 
propriu, stârneşte taurul fluturand steagul 
naționalismului; vorbesc de taurul dezbinării între 
cetățenii aceleiaşi tari; nota bene şi dureros, tara 
se numeşte România. 

Românii nu tolerează sărbătorile 
concetatenilor maghiari pentru că sunt ungurești, 
nici reprezentanța secuilor la Bruxelles, dorința de 
autonomie, limba lor în predarea geografiei și 
istoriei; nici în uzul cotidian nu le place maghiara 
pentru că sunt bilingvi în mai mică măsură decât 
concetatenii lor... Maghiarii urăsc Trianon-ul si 
demonstrează paşnic, pe biciclete, împotriva 
acestuia, după nouăzeci şi unu de ani de la 
evenimentul care i-a afectat; intretin astfel mitul 
unei Ungarii care nu mai există. Un extremist 
nebun, dar maghiar, spânzură o păpuşă botezată 
Avram lancu. Trăiesc împreună cu românii dar 
vor să se organizeze separat. Ştiu că la Bruxelles 
reprezentantul secuilor nu are nicio relevanță 
politică dar gândesc că pentru cei de acasă are, 
drept urmare, îl instalează cu pompă... 
Reorganizarea teritorială este şi ea instrumentată 
în același sens, de ambele parți. 

Combustibil de întreținut tensiunile se 
găseşte; îl găsesc şi difuzează politicienii, români 
şi maghiari, deopotrivă; îl aruncă gratis pe foc, în 
speranța unor avantaje electorale viitoare. Pentru 
că nu le pot oferi certitudinea sau măcar speranța 
unui viitor mai bun şi mai sigur, îşi amăgesc 
cetăţenii cu ideea reconstruirii unui trecut iluzoriu 
sau îi sperie cu pericolul pe care semenul lor 
diferit îl reprezintă pentru tara. Şi multi cad în 
plasă. 

Au trăit împreună de secole, români si 
maghiari; s-au iubit şi s-au urât, ca toți oamenii; 
stăpânii si politicienii i-au învrăjbit, interesul sau 
sentimentele i-au unit. S-au amestecat între ei; 
Ildiko şi Vasile, Gaspar şi Ileana au ignorat 
Trianon-ul; copiii si nepoţii lor nu ştiu unde se 

plasează in aceasta bătălie şi de ce părinţii lor 
schimba uneori canalul TV. Nici unul nu ar 
renunța la cumpărăturile făcute in tara vecină; 
lucrul mai bun sau mai ieftin învinge 
naționalismul! 

Dar naționalismul în sensul lui cel rău, 
generator de conflict mocnit, este cultivat 
insistent; el este absolut necesar pentru ca nu 
cumva oamenii să se trezească şi să descopere 
adevărul. Suntem în anul 2011, în Uniunea 
Europeană, unde nu mai există granite interne; 
România este granița externă şi pentru unguri, ca 
să-i apere de migratori, altă falsă spaimă utilizată 
ca să tind uniți cetățenii; nu pentru ceva, ci 
împotriva cuiva. Nationalistii noştri se pot bucura! 
Am înglobat Ungaria! Le controlăm toţi vizitatorii 
ce vin din est; îi putem chiar opri să intre pe cei 
care vin din pustia mongolă! Şi maghiarii din 
Ungaria, dacă ar vrea să se mute în Romania, o 
pot face; fără restricții; se pot muta cu toții la 
Odorheiul Secuiesc; doar problemele legate de 
densitatea exagerată pe kilometru pătrat împiedică 
realizarea acestei posibilități... 

Ce-am spus mai sus recunosc şi 
politicienii; cel putin cei moderați. Nu asta vor să 
ascundă. Ceea ce nu trebuie să afle cetățeanul este 
faptul că politicienii nu mai sunt atât de 
importanți astăzi întrucât trăim deja cu toții in 
Bancolandia! Lumea este deja cucerită; a fost 
ocupată de bănci! Ele avizează programele de 
guvernare de la Budapesta, Bucureşti sau Atena; 
pentru ele munceşte fiecare; oriunde ar vrea să se 
alipească „regiunea maghiară”, din Bancolandia 
nu poate ieşi! 

În timp ce ne păzeam reciproc să nu fugă 
vreunul cu tara după el, tara a fost vândută si 
cumpărată în linişte; şi golită de oameni. Ungurii 
sau românii, după caz, au fost urâţi iar capitalul 
străin dorit şi chemat cu insistență; astfel, 
industria, cât mai există, nu ne mai aparține decât 
în mică măsură iar terenurile sunt achiziționate de 
alti europeni, ca investiție de viitor, în curând, 
vom vedea drumuri bune, construite cu banii şi 
efortul nostru, strecurându-se printre păduri în 
care va fi interzis plimbatul; nu şi exploatarea 
excesivă a lemnului de către proprietarii de drept! 
Băncile au fost şi ele privatizate, cu capital străin, 
se înţelege, iar banca națională a fost decretată 
independentă. Dacă este independentă de naţiune, 
de cine depinde ea, oare!? 

Ocupati cu ungurii/românii, nu avem timp 
nici să tragem concluziile corecte din ceea ce se 
întâmplă Greciei. Ea nu a fost salvată! A fost 
împrumutată cu bani de nişte bănci pentru ca alte 
bănci să-şi recupereze datoriile; nici Portugaliei, 
nici Irlandei nu li s-a făcut vreun cadou, cum nici 
nouă, unguri sau români, nu ne-a făcut FMl-ul 
vreun favor. Greciei i s-au pus condiţii 
inacceptabile: să privatizeze şi restructureze - 
sănătatea, transportul, piaţa muncii, învățământul; 
trebuie să transforme viata şi viitorul cetăţenilor în 
bani şi să plătească băncilor. Grecia a acceptat. Ca 
în multe părți, grijile cetăţenilor sunt doar ale lor 
proprii; grijile băncilor sunt ale tuturor și ale 
Comisiei Europene. Unele dintre ele necesită 
recapitalizare, înainte de a li se aplica testul de 
stres, afirma mai ieri Olli Rehn. Dacă nu-l trec, 
sărmanele, pot fi restructurate! Iar acest lucru, nu 

se poate! In Bancolandia doar statele trebuie să-şi 
controleze drastic deficitul bugetar; al bancilor, va 
fi urgent acoperit din banii publici! Si o precizare 
pentru nationalisti! In Bancolandia, supusii sunt - 
toți şi fiecare - indiferent de nație, nişte amarati de 
debitori; faptul că cineva este ungur sau român nu 
mai contează... 


Iunie 2011 

Spectacol global, capital global, reactie 
privata 


Opinia publica este ceea ce se publica; 
temă este veche, reluarea necesară. Conform 
acestei realități, într-o zi s-ar părea că suntem 
suporterii monarhiei de drept divin, după modelul 
britanic. Marea Britanie este o monarhie 
constituțională de câțiva ani deja - anume, din 
1688 - şi o democraţie parlamentară cu rădăcini 
care duc spre anul 1066. La noi însă, deliciul 
supunerii oarbe este predat cu grijă la televizor, de 
specialiști în domeniu, drept exercițiu terestru 
pentru viata de apoi; parcă ar mai fi fost nevoie. 
Niciun republican nu s-a strecurat în mulțimea 
pãtimasd a suporterilor monarhiei absolute. 
Consiliul Naţional al Audiovizualului nu a 
reacționat la această unanimitate de opinii. 

A doua zi, părem un fel de catolici 
fundamentalisti.  Beatificarea unui papă se 
difuzează in direct pe toate posturile si deţine 
monopolul; cealaltă idee care se străduia cu ceva 
succes să intre pe piaţa opiniei publice este 
ilustrată cu bătălia pentru atingerea unor moaște. 
Sanctificarea apărătorului creştinătăţii - Ștefan cel 
Mare - nu a făcut rating în țările cu populaţie 
catolică. Este evident că apărătorii capitalismului - 
loan Paul al II- lea se distinge net în aceasta 

privinta - prind mai bine la crestini, carora, se 
vede, le place succesul. Eforturile au fost 
încununate de unul atât de mare încât acesta a 
ocupat Ziua Muncii. Întreg spectacolul a fost 
planificat de 1 Mai; la fel ca intrarea în vigoare a 
Codului Muncii modificat... CNA-ul nu a 
sancționat prezentarea unilaterală de opinii. 
Sanctionarea cinismului nu intra în atribuţii sale... 

A treia zi ne îmbătăm cu sângele lui Bin 
Laden. I se spune insistent Osama. Nu ne leagă de 
sauditul mort vreo prietenie adâncă, să-l 
rememorăm cu numele mic; explicația este 
diferită. Până la ultimele alegeri prezidenţiale din 
Statele Unite, se vorbea despre Bin Laden sau 
Osama bin Laden. Asemănarea dintre prenumele 
teroristului şi numele Obama a fost exploatată de 
republicani — un truc ieftin de campanie - ca să 
producă in mintea  alegătorului asocieri 
nefavorabile candidatului democrat de atunci, 
preşedintele SUA de astăzi. La noi, se continuă 
încă jocul sau am intrat deja în viitoarea 
campanie de partea republicanilor. Două 
informaţii ar fi utile formatorilor de opinie. Dacă 
este, cum am presupus, şi în opinia publică 
republicanii sunt cei buni şi drepți, e de ştiut că în 
România tocmai debarcă să-şi instaleze scutul 
antirachetă un stat condus de democrați, 
americanii rai şi nedrepti. In al doilea rând, 
asocierea inamicului politic cu un terorist mort 
este mai putin eficientă decât cu unul viu. Nu ar 
trebui să va bucurati atât pentru uciderea 
„primului terorist al lumii”; mort, îşi pierde 
valoarea de utilizare... 

Si încă o precizare; vorbim de primul 
terorist privat! Despre terorismul de stat nu 


pomeneşte nimeni. Teroarea a fost, pentru multă 

vreme in istorie, monopol de stat. Ea putea fi 
îndreptată asupra propriilor cetăţeni, direct, prin 
forțele polițienești, sau indirect, prin măsuri si 
decizii care le transformă ziua de mâine într-una 
de groază. Adesea, teroarea era folosită asupra 
cetățenilor din alte state, cu rezultate ce pun în 
umbră performanţele atinse şi de cei mai teribili 
terorişti privaţi. Urmăriţi şirul de războaie, mai 
mult sau mai putin legitime, din zilele noastre, 
pentru că obiceiul nu a încetat odată cu 
deschiderea pieţei terorii. Terorismul privat este o 
apariție ceva mai nouă dar nu este ultima inovaţie 
generată de capitalism. Moartea lui Osama bin 
Laden protejează pentru o vreme secretul 
existenţei şi funcționării parteneriatului public - 
privat si în privința administrării terorii. Este un 
secret al lui Polichinelle, pentru că toţi stim cine 
este creatorul teroristului ucis. Nu se numește 
Alah; doar dacă nu este acesta numele de cod 
adoptat de unele servicii de informaţii bine 
cunoscute... 

După aceste ultime covârșitoare 
evenimente nu s-a măsurat încă, sociologic, 
atitudinea şi interesul reale pe care le manifesta 
românii. In orice caz, suntem linistiti măcar pentru 
că, în timpul sus-numitelor spectacole globale, au 
circulat toate mijloacele de transport în comun, cu 
întârzierile comune. Nicio instituţie nu și-a închis 
uşile pentru cetățeni mai mult decât de obicei. 
Oamenii au continuat să mănânce, fiecare cât şi ce 
are; să meargă la muncă, cei care au unde. O 
mulțime a înjurat în gând sau în grupul de prieteni 
dezmatul mediatic. Dar nu mai mult decât a 
injurat guvernul pe parcursul aceleasi perioade! 
Cel mai frecvent, tot in gand. 

Trăim vremurile unui capital globalizat, 
liber să circule cum şi unde vrea el. Noi rămânem 

şi şomeri si plătitori de taxe. Cetăţenii romani nu 
sunt inregistrati in Insulele Caiman; despre unele 
firme, nu am vari mana in foc. Suntem publicul 
unui spectacol global, care ne ascunde realitatea 
şi ne comunică cum şi ce vrea el. Informaţiile sunt 
despre noi. Autorităţile noastre nu sunt decât 
executante cuminţi ale unor planuri in care 
interesele celor care trăiesc aici sunt greu 
identificabile. 

Reacţia privată nu este suficientă. Stânga 
organizată pe principiul naţional a pierdut bătălie 
după bătălie cu capitalul mondial, atunci când nu 
s-a predat de bună voie. Este nevoie de un alt fel 
de Stângă pentru a reconstrui spaţiul în care 
publicul să redevină cetăţean. In fata globalizării 
capitaliste, internationalismul celor ce gândesc 
diferit ar fi primul pas. CNA-ul nu este vizat de 
îndemn! 


Mai 2011 
Post scriptum 


Textul a fost scris ca o reacție la faptul că, 
timp de săptămâni, televiziunile de ştiri din 
România au fost ocupate exclusiv de trei 
evenimente — O nuntă regală, beatificarea unui 
papă si uciderea unui terorist. Cum respectivele 
evenimente, finite în desfăşurarea lor, nu puteau 
produce atât de multă informatie, au fost 
asezonate cu dezbateri si comentarii fără de 
Sfârşit ale unor  „specialişti” in domeniile 
respective. Diversitatea punctelor de vedere 
lipsea total. Caracterul anacronic al celor 
exprimate era însă prezent din plin... 

Avem un prost obicei in politica din 
această tara - să spunem lucrurile pe jumătate. 
Astfel, cine vorbeşte şi-a făcut datoria că a spus 
un adevăr dar se asigură simultan şi că nu a 
supărat pe nimeni, pe nimeni dintre cei care 
contează... 

Unul dintre aceste adevăruri pe jumătate 
apare în mod repetat. El spune că dezechilibrele 
de astăzi şi-ar avea cauza în consumul exagerat de 
ieri. Referințele se fac la consum exprimat 
abstract, fără personalizare. Bineînţeles, consumul 
pe datorie este incriminat. Consumul în general nu 
este criticat în capitalism pentru că reprezintă, 
totuşi, motorul creşterii. Astfel formulat, acest 
adevăr lasă loc unei concluzii pe cât de 
periculoase, pe atât de falsă - că pentru 
vulnerabilitatile actuale ale economiei româneşti 
există un fel de responsabilitate colectivă, cumva 
egal distribuită, şi că ea ar aparţine datornicilor, 
consumatorilor peste limită, tuturor, în cele din 
urmă. Această idee face să pară rezonabile 
măsurile de austeritate care s-ar aplica drept 
sancţiune pentru iresponsabilitate. 

Nu există o astfel de responsabilitate deşi 
fiecare are responsabilitatea sa; aceasta este însă 
proporțională cu egalitatea de care fiecare se 

bucură; or, se omite adesea faptul că unii sunt mai 
egali decât alții în societate... Inegalitatea nu 
există doar între cei care au - bogăţie, bani - si cei 
care nu au. Inegalitatea există şi între cei care au 
cultură şi acces la informaţie şi cei care nu au; 
voinţa de a sti nu este suficientă într-o societate în 
care secretul - de exemplu, cel bancar sau 
industrial - este apărat prin legi mult mai dure 
decât transparenţa. Inegalitate există şi între cei 
care au posibilitatea de a alege si decide si cei pe 
care nu-i întreabă nimeni ceva vreodată. Admitem 
şi că nu fiecare dispune de instrumentele 
intelectuale cu care să prelucreze informația, 
chiar dacă ar avea-o; nici nu poate fi obligat să o 
facă dacă nu este de datoria sa. 

Un debitor oarecare are responsabilitate 
pentru creditele pe care le angajează el însuşi, ca 
persoană. El nu este informat de cineva că mai 
există alte trei milioane de debitori sau că băncile 
nu sunt bănci de depuneri - cu depozitele 
garantate şi risc scăzut - ci bănci de investiții, 
care fac tranzacții speculative cu diverse titluri 
riscante. El nu ştie că băncile iau credite ca să 
crediteze sau că masa suplimentară de bani creată 
nu stimulează oferta internă pentru că produsele 
de pe piaţă sunt din import. Nu are de unde să știe 
că băncile acordă credite de producţie cu greu şi 
scump, deși zvonul din urmă circulă frecvent... 

Debitorul român nu putea anticipa ceea ce 
nu a reuşit majoritatea economiştilor si 
politicienilor - că va izbucni criza mondială ŞI va 
scădea cererea externă de bunuri şi servicii iar 
firma sa, care mergea bine vânzând pe piața 
europeană, va merge brusc rău. Debitorul român 
nu ştia că salariul lui garantat prin contract 
colectiv de muncă va scădea într-o singură zi cu 


DATORNICII VINOVAȚI. SARMANELE VICTIME 
40%, punându-l în imposibilitatea de a-și plăti 
ratele; nici nu-şi putea imagina că filialele 
româneşti ale băncilor vor fi afectate de situaţia 
băncilor-mamă si se vor expune din ce în ce mai 
puţin iar ţara va angaja credite de 20 miliarde de 
euro iar acestea vor avea consecințe asupra 
ratelor dobânzii... Mai mult, nu este debitorul cel 
care decide asupra cheltuielilor administrative 
exorbitante ale băncilor. Democraţia economică 
este si mai fragilă decât cea politică în lumea 
noastră. Drept urmare, sediile şi salariile din 
sectorul financiar sfidează nu doar bunul simţ, ci 
şi pe cele practicate în orice alt sector ,,nesimtit”. 
Nicio urmă de austeritate nu se vede în domeniu, 
în ciuda crizei. 

Debitorul nu este însă inocent; el chiar a 
crezut în propaganda care îi spunea că, în 
capitalism, bunăstarea ar fi accesibilă tuturor şi în 
optimismul economic al celor răspunzători; 
greșeala lui. Unii s-au lăsat purtaţi de cântecul de 
sirenă al consumerismului; vina lor. Mulţi însă au 
apelat la credit doar de nevoie; inechitatea 
distribuirii veniturilor este strigătoare la cer. 
Concluzia este că nu putem fi inegali economic, 
politic sau cultural dar considerați egal- 
răspunzători de rezultatul final. 

In aceste condiţii, adevărul nostru trebuie 
reformulat si completat; vulnerabilitatile actuale 
au drept cauze principale concentrarea bogăției şi 
politicile de creditare inadecvate ale băncilor care 
au stimulat consumul bazat pe împrumuturi al 
celor mai săraci. Aceste politici au urmărit 
maximizarea profiturilor pe termen scurt si 
evitarea oricărui risc. S-au acordat prea puţine 
credite pentru întreprinderile autohtone mici sau 
mijlocii pentru a dezvolta activităţi productive; s-a 

considerat că reprezintă o bătaie de cap prea mare 
pentru bănci urmărirea acestora pe parcurs; au 
preferat să împrumute statul pentru că, după 
tradiție, acesta nu dă faliment. Această tradiţie a 
fost construită chiar de către bănci. Ele nu-l lasă 
să dea faliment! Statul va primi credite şi atunci 
când are şi atunci când nu are nevoie; chiar şi dacă 
nu vrea, în unele cazuri. Generaţie după generație, 
vom fi convinşi că acceptarea politicilor de 
austeritate si „strângerea curelei” este cel mai mic 
lucru pe care-l putem face pentru a salva ţara 
îndatorată. Ea, tara, este altcineva decât noi; că 
noi, oamenii, am reprezenta tara, este exclus din 
start din discuţie. 

Nu doar statele au fost considerate mai 
sigure pentru împrumuturi. Persoanele fizice au 
fost şi ele o bună pradă; oameni cu venituri mici şi 
nevoi mari au aflat că pot lua „credite cu 
buletinul”, varianta autohtonă a împrumuturilor 
sub prime; acestea erau promovate intens de 
bănci. Mai peste tot, nu doar în România, băncile 
centrale şi guvernele au fost, complice la acest 
proces. Suspectăm că această complicitate este 
interesată. Băncile menţin ordinea socială infinit 
mai eficient decât orice poliție. Omul îndatorat la 
bănci devine sclavul preferat. Va munci oricât şi 
suporta orice doar ca să-şi păstreze locul de 
muncă. Pierderea acestuia ar însemna că-i va fi 
imposibil să plătească ratele la bancă, va rămâne 
fără locuinţă sau bunul ipotecat si va ajunge pe 
drumuri, la propriu. În plus, nu va primi nici 
măcar compasiune pentru situația sa nefericită 
pentru că ideologia dominantă spune că el poartă, 
ca cetăţean datornic, toată responsabilitatea pentru 
situația financiară a băncilor, sărmanele sale 
victime... 

Mai, 2011 

„O minciună spusă de o mie de ori rămâne 
minciună. O minciună spusă de un milion de ori, 
este luată drept adevăr”. In România, câteva 
enunturi sunt vehiculate în mediul public cu o 
insistenţă atât de mare încât, conform butadei de 
mai sus, vor deveni în curând adevăruri 
indubitabile, fără să fie deloc astfel. 

Avem o administraţie deficitară. Nu avem 
viziune. Nu avem dorinţă de a scoate România din 
starea în care se află; starea este proastă. Avem, în 
schimb, dorinţa de a ne îmbogăţi repede; nu 
contează mijloacele. Trecem printr-o criză 
valorică şi morală. Suntem responsabili pentru 
multe rele; guvernul în primul rând; cu toţii, în al 
doilea. Cu riscul pe care-l are orice generalizare, 
le putem considera lucruri adevărate. 

Cu toate acestea, nu este vinovată datoria 
publică de starea în care ne aflăm, aşa cum se 
repetă de sute de ori pe zi. În 2009, estimările 
CIA, o sursă de date extrem de precisă la nivel 
mondial, ne situau pe locul 102 în lume după 
ponderea datoriei publice în PIB. Pentru 
comparaţie, în acelaşi top, SUA era pe locul 42, 
Olanda pe 28, Japonia pe 2 iar Belgia pe 10. 

Datoria publică include datoria 
guvernamentală şi pe cea a administratiilor locale. 

Aceasta reprezenta în ţara noastră luna trecută 
26, 71% din PIB şi era în scădere faţă de anul 
trecut. Aproape toate statele din G7 au datorii 
publice aproximativ egale cu Produsul Intern Brut. 
Este vorba de propriul lor Produs, nu de al nostru, 
care este incomparabil mai mic. Condiţia de 
convergență pentru aderarea la zona euro 
stabileşte plafonul maxim al datoriei publice la 
60% din PIB iar noi suntem încă foarte departe de 
a-l atinge. 

Concluzia care se impune este evidentă - 
statul român nu este îndatorat excesiv. Are, in 
principiu, posibilitatea de a căuta şi găsi surse de 
finanțare pentru ample programe publice de 
dezvoltare, care să ducă ţara în direcţia visată de 
majoritatea locuitorilor ei. Creditul nu este în sine 
un rău. El poate servi dărâmării economiei sau 
construirii ei, după cum este folosit cu cap sau 
fără. De asemenea, după cum este folosit în 
interesul ţării sau în interesul altora... In 
România, infrastructura este cum ştim, alte 
servicii publice scartaie şi ele, industria este 
piaţa internă, nevoia de locuinţe ieftine este uriaşă, 
de amenăjări pentru irigaţii, asemenea. Economia 
verde are perspective dar nu are, pentru moment, 
nicio consistență. Enumăr, ca 0 idealistă 
incurabilă, câteva oportunităţi de dezvoltare, poate 
mai aude cineva. 

Cu o frecvenţă chiar mai mare se repetă că 
avem cele mai multe impozite din Uniunea 
Europeană. Lucrul este adevărat. Taxe multe nu 
înseamnă însă bani multi; veniturile publice 
planificate nu depăşesc 32% , din acelaşi PIB; 
chiar şi în ultraliberalele State Unite ale Americii, 
acestea ating 36% pe, fondul unei medii a 


MANIPULARE, DA! DAR SA O ŞTIM ŞI NOL... 


veniturilor mult mai ridicate. Veniturile realizate 
sunt şi mai mici. În lăudatele ţări nordice - unde 
sănătatea este sănătate şi educaţia, educaţie - 
cheltuielile publice ajung până la aproape 60% din 
PIB; fără deficite semnificative. 

Faptul că noi avem multe impozite şi taxe 
denotă doar o proastă organizare a sistemului 
fiscal. Mai probează ceva - taxa unică de 
impozitare a avantajat o categorie mică de 
contribuabili dar a subminat sistemul public prin 
subfinantare. A obligat astfel la compensarea 
deficitului prin tot felul de taxe, locale sau nu, fără 
vreun succes deosebit; doar petice la piciorul de 
lemn... 

Unii ar spune că împrumuturile sau banii 
care s-ar obține prin aplicarea unui impozit 
progresiv, pot dispărea, ca atâtea alte fonduri 
bugetare, în găurile negre ale societăţilor din 
clientela guvernamentală. Mulţi le-ar da dreptate. 

In aceste condiţii, am putea începe să 
repetăm cu insistenţă, de milioane de ori, că 
suntem onesti, interesaţi de binele public, cu 
iniţiativă şi simţ organizatoric. Am putea să 
repetăm de milioane de ori că facem legi bune şi 
că ele sunt aplicate în spiritul lor. Am putea spune 
şi că ne pasă de această ţară, în care merită să 
trăieşti, cu speranța că o minciună repetată 
suficient devine în cele din urmă adevăr. Dacă am 
însoţi afirmaţiile şi de acţiunea corespunzătoare, 
am fi chiar surprinşi de rezultat... 


Aprilie 2010 

Despre romi, fara probleme 


Un acord părea unanim în Parlamentul 
European la cea mai recentă dezbatere despre 
situaţia romilor. Zic cea mai recentă pentru că face 
parte dintr-un lung sir; o decizie scandaloasă a 
unui stat, o dezbatere, altă decizie, alta 
dezbatere... Între timp, acţiune limitată, să nu 
dispară motivul pentru dezbateri. Cea din urmă a 
fost provocată de repatrierile colective „voluntare” 
făcute de francezi. 

Acordul a fost asupra enuntului „romii 
sunt o problemă europeană”. Asupra a ceea ce 
înseamnă asta, ar fi fost mai mult dezacord decât 
înțelegere dar nimeni nu a pus întrebarea. Cu 
certitudine, unii foloseau inocentul înţeles banal — 
problema este comună multor state membre, 
soluţiile presupun cooperare, deci, trebuie să 
facem un plan european. La alţii însă, afirmaţia 
suna ca un fel de pasare destul de netransparentă a 
răspunderii, aşa cum, în ultimii ani cel puţin, se 
face în România. Se repetă cu o anume insistență 
că romii sunt cetăţeni europeni şi, drept urmare, 
Europa trebuie să se ocupe de ei. Se strecoară aici 
un mare sofism care trebuie demontat; altfel vom 
bate mereu pasul pe loc. 

Problemele europene nu sunt probleme ale 
nimănui sau ale altora întrucât cetăţenii europeni 

nu sunt apatrizi; fiecare are o tara. Să fii cetățean 
cu acte în regulă într-unul dintre statele membre 
ale Uniunii Europene este chiar condiţia pentru a 
fi considerat cetățean european. Mulţi romi au 
drept patrie România. Aici ar trebui să se facă 
ceva pentru a rezolva problemele cu care cetăţenii 
se confruntă; inclusiv romii şi inclusiv folosindu- 
se oportunitățile europene deja create sau militând 
pentru crearea altora noi. Fondul European de 
Dezvoltare Regională permite folosirea banilor 
pentru construcția de locuințe pentru cei 
defavorizati, romi sau de orice altă etnie. Fondul 
Social European este, de asemenea, sursă de 
finanțare pentru programe anti-discriminare si 
incluziune sociala. 

Aici apare însă a doua eroare — cea 
periculoasă. Ca să găsim soluţii, trebuie să 
definim corect care este problema. Or, romii nu 
pot fi o problemă; nici europeană, nici 
românească, nici fără patrie. Ei sunt o etnie, o 
minoritate, dar nu o problemă. Mulţi romi se 
confruntă cu probleme, unii pot genera probleme 
pentru ceilalţi. Problemele cu care se confruntă şi 
cele create pot fi numeroase. La primele trebuie 
găsite soluţii; la celelalte, pedepsiţi responsabilii. 
Orice acuzaţie colectivă ne este însă interzisă, de 
propria noastră istorie. Se cheamă rasism. A 
produs ghetourile, lagărele de exterminare, mii şi 
mii de victime inocente, condamnate pentru vina 
de a se fi născut în „comunitatea nepotrivită”, cea 
vinovată de toate relele. 

Relele, ele există. Se cheamă sărăcie, 
excludere, lipsă de educaţie, hpsă de locuri de 
muncă, de perspectivă; deseori, se cheamă 
discriminare. Cu ele trebuie dusă bătălia. Multe ne 
afectează pe toţi, indiferent de etnie, chiar dacă nu 


DESPRE ROMI, FĂRĂ PROBLEME... 


pe toţi la fel. Printre romi sunt mai multi săraci şi 
mai puţini bogaţi decât printre români. Au 
speranţa de viaţă mai mică şi şcoală, în medie, mai 
puţină. Locuiesc mult mai prost şi puţini sunt 
dispuşi să-i angajeze. 

Situaţia nu are cauze etnice, ci istorice. 
Tranzitia le-a pus în lumină ca un reflector. S-au 
retrocedat terenurile cooperativelor si s-au 
desfiinţat LAS-urile. Romilor nu li s-a retrocedat 
ceva pentru că puţini dintre ei au avut pământ; la 
eliberarea din robie nu i-a împroprietărit nimeni. 
Şi-au pierdut, în schimb, locurile de muncă. S-a 
dezindustrializat România. Ca tot românul de 
rând, şi romii şi-au pierdut slujbele; ei, chiar mai 
mult, pentru că făceau munci grele şi brute, 
deseori necalificate. Meseriile care le aparţineau 
prin tradiţie au avut destine diferite. Unele 
aproape au dispărut. Faptul că am face agricultură 
cu calul sau măgarul este doar o figură de stil. 
Agricultura se face cu tractorul sau nu se mai face 
deloc, se lasă câmpul în paragină. Fierarul din 
fiecare sat care potcovea caii şi trăia din asta nu 
mai are clientelă. Romii cu meserii mai „nobile” 
au reuşit să se salveze. Aurarii, argintarii, florarii, 
lucrătorii în aramă se descurcă încă; şi lăutarii. Cei 
care au avut aur confiscat l-au primit înapoi. Au 
fost puţini şi se văd; se văd prin contrast cu 
ceilalți. 

Mulţi romi şi-au luat lumea în cap şi au 
plecat spre tărâmurile făgăduinţei. Românii au 
făcut la fel. Nici despre unii, nici despre alții nu 
ştim câţi sunt şi unde. Numărul romilor îl aflăm 
doar când se întorc „voluntar”, repatriați de unii 
sau alții, pe urmă dispar din câmpul vizual. 
Comunitățile locale sau ONG-urile rezolvă, pe ici 
pe acolo, probleme punctuale. Voința politică de a 

se pune în practică programe sociale serioase 
lipseşte. Pentru toţi românii, în general; pentru 
romi, mai mult, pentru că niciun partid nu are 
curajul să includă în program obiective pe această 
temă. Populismul nu le lasă să ia în serios romii; 
nici femeile. Ar fi, conform liderilor, nişte teme 
numai bune de pierdut alegerile. 

La nivel european s-ar putea întâmpla însă 
ceva. Preşedinţia Ungară a Uniunii Europene 
intenționează să treacă romii între temele sale de 
interes. Minoritățile sunt o permanentă preocupare 
în politica maghiară care vede şi anumite soluţii 
de organizare administrativă pentru acestea. 
Anticipez că politicienii români vor schimba în 
câteva luni discursul şi vor zice că romii nostri 
sunt problemă românească, să nu se amestece 
străinii în asta. Condiţiile lor de viaţă şi felul în 
care ne raportăm la romi vor fi schimbate mult 
mai greu decât discursul... 


Septembrie 2010 

Sănătatea românilor, o fata Morgana!? 


Interesul politic pentru sănătate in 
România ultimelor două decenii este în perfect 
acord cu interesul pentru om, adică foarte scăzut. 
Construim o societate în care valorile sunt, din 
păcate,  răsturnate. Banii si Puterea sunt 
importante; aproape nu mai contează cum 
reuşeşte cineva să le obţină; omul, este un 
instrument care contează doar ca valoare de 
utilizare; dacă este inutilizabil, se aruncă. 
Afirmațiile par exagerate sau prea dure dar 
exemplele în acest sens abundă... 

Inovatori si  şmecheri, speculatori şi 
performeri ai ştiinţei, academicieni şi inculti se 
amestecă fara discriminare in noua pătură 
economică şi politică care conduce destinul 
României. Caracteristica ei esențială este 
imposibilitatea gândirii pe termen lung. Pentru a 
învesti în sănătate sau educaţie nu este nevoie să 
facem apel la drepturile omului sau sentimentele 
umanitare deşi ar fi corect să o facem; este 
suficient să spunem că o populaţie sănătoasă şi 
educată este o resursă inestimabilă şi de neînlocuit 
a dezvoltării oricărei societăţi, nu este prea greu 
de înţeles şi totuşi, prea puţini înţeleg asta. Dar nu 
este momentul să ne pierdem în explicaţii legate 
de percepțiile greşite; este preferabil să schimbăm 

deciziile eronate; altfel, vom fi mai deştepţi dar la 
fel de bolnavi ca înainte. 

O primă greşeală este aceea că s-a pus 
mereu accent pe aşa numita reformă a sistemului 
şi s-a trecut sub tăcere cea mai gravă dintre 
probleme — cea a subfinantarii acestuia. Fiecare 
guvern a dorit şi chiar a încercat propria reformă 
în ţara (re)formelor fără fond(uri). Ca să oferim o 
imagine plastică, aceeaşi cantitate de apă a fost 
turnată dintr-un pahar cu picior într-o cană, în 
speranța că astfel va potoli mai bine setea; când 
este turnată într-un tub cu scurgere în buzunarele 
unora, speranța, oricum deșartă, devine iluzie 
curată. 

Trăim într-o societate dominată de o 
gândire care pune înaintea educației şi sănătăţii 
sectoarele de forță ale statului si serviciile de 
informaţii; acest lucru se vede clar în împărțirea 
veniturilor bugetare. Ce resurse, câți bani suntem 
pregatiti să investim in sănătatea noastră, 
reprezintă întrebarea esenţială la care trebuie dat 
răspuns. Într-un stat social, bunăstarea cetăţenilor, 
sănătatea este inclusă, intră in responsabilitatile 
acestuia dar, dacă facem o scurtă evaluare prin 
prisma rezultatelor, situația noastră este tragică. O 
ilustrăm cu un singur indicator - rata de 
mortalitate evitabilă, adică acele afecțiuni care pot 
fi tratate într-un un sistem de sănătate funcțional. 
In România, aproape jumătate dintre decesele 
bărbaţilor şi peste o treime dintre cele ale femeilor 
ar putea fi evitate. Altfel spus, din cauza 
disfunctiilor sistemului sanitar, în tara noastră mor 
anual peste șaizeci de mii de oameni care ar fi 
putut să trăiască; este echivalentul populaţiei unui 
oraş de talia Vasluiului. 

Performanţa sistemului sanitar nu se 
evaluează de aceeaşi manieră ca cea a unei 
companii, cum ni se repetă adesea, inclusiv de 
reprezentanţii sistemului. Trei criterii specifice 
sunt avute în vedere - ameliorarea sănătății 
populaţiei, capacitatea de răspuns la așteptările 
acesteia şi asigurarea echităţii în ceea ce priveşte 
contribuția financiară; conform acestora, ne aflăm 
pe locul 99 în lume. 

Nu doar indicatorii stării de sănătate sunt 
defavorabili, ci şi cei care se referă la accesul la 
asistența medicală de bază. Modelul actual pune 
accent pe asistența curativă şi spitalicească, în 
ambulatoriu. Cu jumătate din populaţie în mediul 
rural, unde spitalele funcționale sunt puţine, când 
nu au fost total desființate, acest model nu poate 
da decât rezultate slabe. De asemenea, accesul la 
medicamente a ajuns o problemă permanentă; 
epuizarea celor compensate în primele zile ale 
unei luni este o situaţie cvasinormală. 

In acest context, nu este surprinzător că, 
deşi eforturile financiare au crescut totuşi 
considerabil, senzaţia de lipsuri din sistem persistă 
ŞI se acutizează, aşa cum se menţin şi diferenţele 
dintre zonele ţării; ruralul continuă să fie în cea 
mai dificilă poziţie. Rata brută a mortalității a fost 
aici de aproape două ori mai mare decât în urban; 
îmbătrânirea populaţiei este mai accentuată în 
rural dar carentele de îngrijire sunt si mai mari. 

Intalnim şi o credință larg împărtăşită — 
România ar avea medici, chiar foarte buni, dar 
spitale foarte proaste; această credință trebuie 
chestionată. Diferenţele dintre spitalele noastre şi 
cele ale altor state membre există dar sunt 
proporționale cu diferențele economice dintre 

România si aceste tari. Resursele sunt, într-adevăr, 
mai mici şi inadecvat alocate; în destule cazuri, 
sunt cheltuite abuziv; cu toate acestea, un progres 
s-a produs în privinţa dotărilor. 

Ocupăm însă ultimul loc în Uniune în ceea 
ce priveşte numărul de medici. Faţă de media 
europeană, avem cu o treime mai puțin personal 
medical la mia de locuitori; avem cel mai mic 
număr de doctori, dentişti, asistenți medicali sau 
farmacisti, raportat la populație. Pregătim ceva 
mai multe cadre dar ele părăsesc tara în masă. 
Creşterea concurenţei la admiterea de la facultățile 
de medicină ar părea un semn bun, la prima 
vedere; o cercetare superficială arată însă că o 
majoritate a acestor tineri vor să se facă medici 
pentru a pleca apoi să practice în alte state. 
Despre Juramantul lui Hipocrate şi respectarea sa, 
nu vreau să vorbesc în acest context; problema 
esențială rămâne cea legată de finanţare. 

Propunerile mai recente de reformă 
prezintă un risc suplimentar pe care prea puţini îl 
semnalează înainte de a fi prea târziu. Se 
consideră că administrarea privată a fondurilor 
publice ar îmbunătăți îngrijirea sănătăţii; supoziţia 
pare cel puţin bizară; din aceleași fonduri 
insuficiente, o parte se va transforma în profit al 
investitorilor sau administratorilor privaţi; pentru 
nevoile pacienților si remunerarea cadrelor 
medicale va rămâne şi mai putin decât astăzi. 

Schimbarea acestei stări de fapt cere forte 
de stânga mai vocale în construirea cetăţeniei și 
apărarea drepturilor pacienţilor. Aceştia nu-şi 
cunosc întotdeauna propriile drepturi şi interese 
dar, mai ales, nu sunt organizaţi Şi dispuşi să lupte 
pentru ele. Observăm, cu îngrijorare, un fel de 
dominație a gândirii de dreapta individualiste într- 

o tara de oameni care au o nevoie puternică de 
solidaritate şi politici sociale... Bineînţeles ca este 
necesară o schimbare structurală a mecanismelor 
deciziei politice şi un control democratic real al 
cheltuirii banului public. 

Au fost adoptate şi aplicate în aceşti 
douăzeci de ani şi câteva politici sociale coerente, 
inclusiv în sănătate. Adesea însă, primatul acordat 
alegerilor — adică gândirea pe termen scurt — a 
generat măsuri care nu au nimic în comun cu un 
sistem de protecţie socială just şi durabil; seamănă 
a pomană electorală orientată nu spre cei care au 
drepturi şi nevoi, ci spre cei dispuşi să furnizeze 
mai mult sprijin pentru a ajunge la putere celor 
care o oferă. Acest tip de comportament întreţine 
o confuzie - cetăţenii au fost învăţaţi să creadă că 
politicile sociale sau cheltuielile pentru sănătate 
nu sunt dreptul lor, ci sunt un fel de daruri pe care 
unii, care au, le fac altora, care nu au si nu fac 
nimic ca să aibă. 

Primul pas în schimbarea stării de fapt este 
învățarea unei lecţii. Cetăţeanul are anumite 
drepturi fundamentale iar politicile sunt menite să 
asigure că acele drepturi nu rămân doar vorbe în 
vânt. Promovarea politicilor este sarcina 
guvernelor, nu vreun semn al bunavointei lor... 


August 2010 
Post scriptum 
Textul reia ideile centrale din două 


interviuri mai lungi, acordate revistelor Dilema 
veche și, respectiv, Garbo. 

Politica imatura la proba maturitatii 


Problema este atat de grava incat reducerea 
ei la nivelul de scandal mediatic al zilei sau tema 
favorită, săptămâna aceasta, a disputelor partizane 
întristează orice persoană cu mintea trează. 
Comparându-ne cu trecutul apropiat şi cu alții, 
părem, în medie, din ce în ce mai sălbatici, mai 
putin educați, mai putin instruiți, mai 
individualisti, mai putin cetăţeni; in cele din 
urma, ceva mai putin oameni. Caracterul, omenia, 
chiar si cultura generală minimă, bineînțeles ca 
exista dar ele au devenit exceptii; regula, este mai 
curand lipsa lor. 

Bacalaureatul căzut in masă este doar o 
măsură a acestei realități aplicată pe un eșantion 
reprezentativ — în jur de două sute de mii de tineri; 
probabil că măsurarea performanței lor este 
imperfectă şi sub stres dar, în context, faptul este 
neesential. Rezultatele nu contrazic deloc ceea ce 
se spune în fiecare zi, de la mediile academice, la 
piață; nu înţeleg indignarea unora, nici uimirea 
altora. Se vorbeşte despre eşec nejustificat atunci 
când ar trebui să vorbim despre o realitate 
îngrijorătoare, cauzele care au provocat-o și 
măsurile pentru depășirea ei. Nu este vorba de 
acordul subiectului cu predicatul, nici de pluralul 
dificil de ales de la almanah, adesea invocate drept 

probe ale decăderii educaţiei noastre; este vorba 
de ceva mai profund şi neconjunctural. 

Decalajul de dezvoltare acumulat de 
România în ultimele două secole are două cauze 
centrale, de nimeni negate - slaba atenție 
acordată capitalului uman şi inegalitatile adânci 
care au caracterizat societatea. După un 
intermezzo de câteva decenii, insuficient să 
schimbe radical situația, ne-am întors la starea 
inițială — o societate profund inegalitară şi cu un 
nivel redus de educaţie; lucrurile se întâmplă în 
ciuda, sau poate şi din cauza, dezvoltării unei 
profitabile piețe a diplomelor. Eronata atenţie 
acordată doar „elitelor”, este considerată o calitate 
iar educaţia şi cultura tuturor, un fel de moft deloc 
necesar; o spune chiar preşedintele. Nu avem 
motive să ne mirăm că bulgarii sunt mult înaintea 
noastră în această privință! Toate acestea se 
întâmplă într-o lume în care educaţia si cercetarea 
sunt condiţiile sine qua non ale progresului. 

Rezultatele slabe, de așteptat, sunt prilej 
pentru o necesară recunoaștere din partea tuturor 
că am greșit; în măsuri diferite, dar fiecare — 
pentru că am propus, pentru că nu ne-am opus, 
pentru că am formulat soluții pentru un domeniu 
despre care nu aveam habar. Pentru a-şi reduce 
decalajele, România ar fi trebuit să folosească şi 
valorifice la maxim cea mai importantă si sigură 
dintre resurse — resursa umană. Nu a făcut-o! S-au 
subevaluat, dacă s-au evaluat, efectele negative 
ale unui sistem care consideră investiția în resursa 
umană cost, care trebuie „standardizat”, iar 
profesorii şi medicii, bugetari care trebuie reduși, 
pentru că sunt o povară pentru stat. 

Societăţile în care bogăția materială este 


unicul criteriu al ierarhiilor şi garantie a 

accesului la dreptate si putere, nu valorizeaza 
cunoaşterea $i educația; o utilizează. Aceasta este 
un bun ca oricare altul, care se vinde şi se 
cumpără. Când nu există forță de muncă calificată, 
o importa de la alţii; specialiştii lipsă sunt 
selectați, prin loterii deloc întâmplătoare, din țările 
mai sărace, fără scrupule sau regrete față de 
efectele nocive asupra posibilităţii viitoare de 
dezvoltare a acestora. România nu este în poziția 
de a fi cinică cu alţii; salariile medicilor sau 
profesorilor nu sunt atractive pentru cei mai săraci 
decât noi iar preţul locuinţelor le face de neatins 
pentru salariatul de rând; trebuie să ne bazăm doar 
pe noi înşine. 

Dar statul a fost cinic cu ţara; a permis să 
se scurgă peste graniță o parte importantă a 
populaţiei active şi pregătite; a considerat asta un 
succes. Astăzi, sunt criticati părinţii candidaților la 
bacalaureat, fără să explice cineva cum poate o 
persoană să-şi câștige pâinea la mii de kilometri 
distanță de casă şi, în acelaşi timp, să facă lecțiile 
cu copilul în România. Este criticată mediocritatea 
profesorilor, uitându-se că cei mai buni elevi nu 
au fost orientati spre medicină sau spre 
universitate; au absolvit finante-banci sau au ales 
să fie avocaţi; de multe ori, ai diavolului, dar nu 
ca exercițiu de argumentare... In final, de ce ar fi 
făcut-o!? Trăim într-un paradox. Se acceptă drept 
principiu fundamental că rațiunea oricărei 
activități este maximizarea profitului; acesta este 
rezervat însă capitaliştilor; profesorii sau medicii 
ar trebui să lucreze din vocaţie si cu stomacul 
gol... 

Educația bună nu mai asigură astăzi 
mobilitatea socială verticală; nici măcar nu o mai 


favorizează, ca altădată. Pentru vreo două 

generaţii de români, şcoala a fost mijlocul prin 
care puteai să ajungi domn. Înţeleg prin „domn” o 
combinaţie de respect social şi situație materială; 
puteai scăpa de sapă, activitate care nu are nimic 
idilic în ea, cum cred iubitorii urbani ai vieţii la 
tara. Această ascensiune socială reprezenta o 
motivație serioasă pentru învățătură. Spre acea 
perioadă se îndreaptă nostalgiile pozitive ale 
multora. Acea perioadă s-a încheiat. Fluxul masiv 
de elevi din mediul rural care au asigurat emulatia 
necesară menţinerii unor standarde ridicate în 
licee, nu mai există. Avem, din nou, aproape 
jumătate din populaţie la sat si două treimi dintre 
copiii născuți acolo trăind în sărăcie; în oraşele 
mici, este și mai trist, uneori. Modelele de succes 
promovate astăzi nu dau naştere unei motivații 
ridicate pentru învățătură. 

Inainte de a accepta cu ușurință discursul 
interesat al celor care spun că şcoala trebuie să 
furnizeze ceea ce vrea piața, ar trebui să ne 
întrebăm ce vrem noi, ce vrea România. Piaţa 
poate să vrea sclavi sau angajați de unică 
folosință; asta ne transmite obiectivul flexibilizării 
pieței muncii, pe care unii l-au promovat şi alții nu 
l-au respins cu destulă forță. Acelaşi lucru ni-l 
spun şi măsurile guvernului de închidere a şcolilor 
cu rezultate mai slabe. Principiul este cunoscut; 
dacă o instituţie nu merge bine, în loc să-i 
ameliorăm activitatea, o desfiintam. Nici România 
nu merge bine; în loc de a progresa, ne vom 
autodesfiinta ca tara dacă continuăm pe această 
cale. 

Facem o risipă enormă de talente si de 
inteligenţă; ne risipim viitorul schimbând mereu 
formele de organizare ale învătământului, atunci 
când problema nu este forma, este fondul. În prea 

multe case nu există nicio carte; cum să o iubească 
copiii!? Iar internetul, chiar dacă ar exista, nu este 
un substitut, cum crede cel mai înâlt reprezentant 
al statului. Nu-l poţi căuta pe Herodot pe Google, 
înainte de a şti că există şi de ce este el relevant. 
Nici diplomele cu antet nu sunt garanţie pentru o 
politică matură; aceste zile sunt dovada de 
netăgăduit... 


Iulie 2011 


Post scriptum 


Acest text a fost publicat după afișarea 
rezultatelor la bacalaureatul din 2011, primul an 
în care examenul a fost supravegheat cu camere 
de luat vederi. Putin peste 40% dintre elevii 
înscrişi au obținut notă de trecere la prima 
sesiune. Pentru câteva zile, dezbaterea a fost 
generalizată; se căutau mai ales vinovaţi. După 
vreo săptămână, tema a dispărut de pe agendă. A 
reapărut exact în aceiași termeni anul următor, 
când un număr similar de elevi a promovat 
bacalaureatul în vară. 

România care nu se indigneaza 


A fost odată o tara aşezată la răscruce de 
drumuri. În fapt, nu a fost aşezată de nimeni, era 
acolo de când lumea, cu locuitori cu tot. Doar el, 
uneori, se aşezau pe o ureche şi aşteptau; aşteptau 
să vină vremuri mai bune. Si ele nu veneau pentru 
motivul banal că vremurile nu vin, nici nu trec. 
Oamenii trec si, acționând, schimbă vremurile; 
uneori cu folos, alteori, degeaba... 

Progresul nu se face singur. Nu este nici 
obligatoriu. Regresul se instalează cu aceeași 
indreptatire; depinde de sensul si natura acţiunilor. 
Or, noi trăim în tara non- actiunii. Aici oamenii nu 
se indignează. Nu se revoltă. Revolta pare 
programată - doar una la un ciclu istoric. Nu cer 
şi nu apără drepturi. Fac deseori concesii si 
acceptă, uneori, pomeni. Se supun. Sunt supuşi - 
subdezvoltării, exploatării, umilintelor cotidiene, 
deplasării în masă în alte tari. Această deplasare 
nu se cheamă la noi încalcare a drepturilor omului, 
nici exil; se cheamă mobilitate a forței de muncă 
şi este stimulată. Faptul că în urmă rămân doar 
bătrâni lipsiţi de sprijin şi tineri lipsiţi de repere, 
nu pare a avea vreo importanță. Suntem primitori 
fără condiţii. Bulgarii au pus unsprezece, în 
acordul cu americanii pentru amplasarea bazelor 
militare. Noi, nu am pus niciuna! 

Trăim în ţara în care şefii nu sunt 
contrazişi. Mai curând, este contrazisă realitatea, 
în ciuda tuturor evidenţelor. In tara asta oamenii 
nu cred că alţii pot ceea ce ei nu pot; peste tot în 
lume ar fi la fel. Tot aici, oamenii mint, se mint 
şi, mai ales, sunt mintiti. Rareori au curajul să 
ridice capul si să întrebe — „De ce ne credeţi mai 
naivi decât suntem!?”. 

Se spune că reaua conştiinţă are memorie 
bună. Buna conştiinţă a celui umilit trebuie să aibă 
memorie proastă pentru că iartă ce nu este de 
iertat si uită ceea ce nu trebuie uitat. Istoria nu 
există; lipseşte simţul timpului. Lucrurile sunt. 
Punct. Nici măcar experienţa de a vedea cum ele 
dispar nu ne modifică atitudinea. Aveam nişte 
drepturi; au fost încălcate; nu mai sunt. Si atât. 

* 

Randurile de mai sus nu sunt o elegie in 
plus la adresa neputinței noastre. Am citit o 
mulțime în aceste zile. Nu sunt o constatare 
suplimentară a unei stari de fapt. Este adevărat, o 
stare care doare; pe mine mă doare această 
Românie. Rândurile de mai sus descriu o stare 
care are explicaţie şi are soluții. 

Suntem ceea ce societatea face din noi. Or, 
în societatea noastră, şcoala nu învaţă oamenii să 
se stimeze, să lupte pentru drepturi, nu pentru 
pomeni, să aibă curajul propriei opinii şi să-şi 
asume riscurile luptei pentru o idee. Ii învaţă să 
repete si să se supună. Nimeni nu i-a învățat 
istoria încrâncenată şi uneori plină de sacrificii a 
câştigării, pas cu pas, a drepturilor pe care le avem 
astăzi. Nici drepturile nu le sunt prea clare. 
Nimeni nu le-a spus că ceea ce este nu a fost 
dintotdeauna astfel şi poate să nu mai fie într-o zi. 
Nu i-a învăţat că fiecare generaţie trebuie să-şi 

apere si castige statutul propriu. Vigilenta nu este 
niciodată in plus. Starea de veghe este inima 
democraţiei; somnul naşte monștrii abuzului de 
putere şi autoritarismului. 

Românii nu sunt învățați să trăiască 
împreună si să lupte împreună. Sunt învăţaţi de 
mici să intre în competiţii absurde; nu cu ei înşişi, 
pentru a se autodepasi, ci cu ceilalți, pentru a-i 
învinge. Fără fiecare în parte, oricât de valoroși 
am fi, societatea merge înainte; fără toți împreună, 
niciodată. Lecţia solidarităţii nu a fost predată; 
multe alte lecţii nu au fost. Vorbesc în sensul 
propriu. Rolul istoriei, ştiinţelor sociale și umane 
a fost permanent subminat şi diminuat. Orice 
societate are nevoie de mituri fondatoare care să o 
unifice şi proiecte de viitor care să o orienteze. Ele 
ne lipsesc. 

Noua lege a educaţiei naţionale duce 
lucrurile mai departe; spre prăpastie. 
Minimalizarea omului si societăţii in scoala era 
până acum o greşeală legată de ierarhiile de putere 
şi număr dintre profesori şi de o anume 
poziţionare tradițională a disciplinelor. Era şi 
consecință a vechiului sistem, în care alti factori 
educativi erau destinati să completeze scoala - 
organizațiile de tineret, partidul, mijloacele de 
comunicare; cum o făceau, este altă problemă... 

In societatea atomizata a prezentului, noua 
lege ne spune doar că şcoala trebuie să creeze 
sclavii viitorului, oamenii necesari „construirii 
unei economii şi societăţi a cunoaşterii”, în 
această ordine, cu economia drept prim membru 
în conjunctie; sclavi instruiți, la dispoziția cui are 
nevoie... Avem puţini cetăţeni, oameni conştienţi 
de drepturile lor şi dispuşi să şi le apere. Nu este 
de așteptat ca vreo generaţie spontanee să apară în 

viitorul apropiat. Avem o societate fragmentată, 
dezbinată, nesigură pe sine. Școala, în felul în care 
funcționează astăzi, nu va contribui să schimbe 
situaţia. Noi însă, putem schimba scoala si începe 
de la vârste mici să creăm o Românie care să nu 
ne doară... 

Pentru societatea informaţională părem 
deja destul de pregătiți. O desfăşurare de trupe 
telegenică tocmai a demantelat o reţea extinsă de 
interceptare a convorbirilor şi furt de informaţie 
virtuală. Clonatorii de carduri şi hackerii de orice 
sunt bine. România, încă nu... 


Iunie 2010 

Dreapta cu mânecuţe de contabil?! 


A înnebunit Guvernul! Afirmația aparţine 
unui prieten cu pretenţii de mare om de dreapta şi 
pantalonii subtiati în genunchi. Sunt subtiati şi în 
alte parti pe care evit totuşi să le mentionez din 
cauza strictelor reguli redactionale. Reacţia se 
înscrie în lungul şir al comentariilor provocate de 
publicarea proiectului bugetului de stat şi 
măsurilor aferente realizării sale. Unele dintre 
observaţii sunt extrem de corecte. Explicatiile 
pentru care anumite măsuri foarte supărătoare au 
fost adoptate sunt însă copilăreşti şi dovedesc că 
oamenilor le place să-şi întrețină propriile iluzii. 
Sau, arată un alt lucru, mai grav: confuzia 
ideologică totală în care ne scăldăm. 

Nu, domnilor si doamnelor! Guvernul nu a 
înnebunit. Bugetul nu a fost elaborat de nişte 
contabili cu manecute şi rupti de lume. De această 
dată, mai mult ca niciodată, guvernul este coerent. 
De altfel, cred că nu contabilii, cu laptop sau fără, 
cu manecute sau nu, se ocupă de buget. 
Specialiştii în finanţe publice şi economiştii 
guvernamentali sunt mai potriviti pentru rol. Chiar 
şi aşa, nu ei decid, ci doar transpun în cifre 
politicile guvernului. lar guvernul este consecvent 
cu sine. 

Taxele pe consum cresc. Ele sunt plătite de 
toţi cei care cumpără produse, chiar şi de cei care 
au cele mai mici venituri, dacă nu s-au hotărât să 
se sinucidă prin înfometare. Astfel, niciun sărac 
nu scapă fără să contribuie la buget. Unii nu scapă 
nici cu viață. Se menţin mici taxele pe venit, 
respectiv cota unica de impozitare, pentru ca cei 
care au venituri să nu simtă că dau. 

Se subfinanteaza serviciile publice — în 
special sănătatea şi învăţământul. Cu marota 
minunatei şi eficientei descentralizari drept 
stindard, fiecare comunitate este lăsată să se 
descurce cum poate; cel mai adesea, prin crearea 
de impozite şi taxe locale. În curând, taxa pe 
umbra copacului personal care cade pe groapa din 
asfaltul drumului national va deveni 
corespondentul local al rovinietei... 

Se întăreşte şi suprafinanteaza funcția 
politieneasca a statului. Serviciile secrete de orice 
fel se extind; banii pentru ele sunt întotdeauna 
disponibili; bineînţeles, mai multi decât cei 
cheltuiţi pentru instituţiile democratice. Acestea 
sunt în plus; pot fi şi eliminate, pentru 
economic... 

Cei care lucrează în sistemul public sunt 
consideraţi un fel de duşmani ai natiei. Drept 
urmare, se aplică politici de reducere a 
personalului fără programe premergătoare de 
creare a altor oportunități de angajare. Nici 
proprietatea publică nu miroase bine. Dacă se mai 
poate vinde ceva, se vinde. De exemplu, 
apartamentele care au fost construite pentru a fi 
închiriate tinerilor fără venituri. Bineînţeles, cei 
care cumpără sunt cei care mai au ceva, ceva. Cei 
care nu au, este puţin probabil să beneficieze de 
măsură. 

Cetãteniii simt că este nevoie de mai multă 
îngrijire medicală. Guvernantii nu simt durerile 
guvernatilor, nici nu citesc statisticile care arată că 
avem un număr de medici raportat la populație 
comparabil cu țările africane şi în scădere; cu cele 
europene nu există comparaţie. Spitalele ar fi 
locuri de distracţie unde se înghesuie românii care 
nu vor să-şi facă vacantele la Monte Carlo, aşa că 
sunt închise. 

În schimb, într-un stat laic, banii publici se 
duc spre biserici; motivele nu sunt deloc culturale. 
Biserica a devenit un instrument electoral foarte 
eficient si fără scrupule ideologice. Ne putem 
imagina si că, după o guvernare plină de păcate, 
primul ministru ar dori să-şi cumpere ceva 
indulgente de la cel de sus. Celor de pe pământ le 
va veni greu să ierte, desi la noi nu se ştie... 
Adevărata problemă este că le cumpără cu banii 
cetățenilor cheltuiţi discretionar. La votarea 
bugetului nu s-a prevăzut această destinație; sunt 
în fondul de rezervă, fond care ar trebui rebotezat, 
cu sobor de preoți, se înțelege, fond 
guvernamental de campanie! Opoziția tace însă, 
din exact aceleaşi motive ca şi puterea. Se teme de 
afurisenie în viitoarea confruntare electorală. 

O idee macabră îmi trece prin minte; nu 
campania, ci finanțarea cimitirelor trebuie să fie 
substratul ascuns al deciziei de a aproba alti bani 
pentru biserică. Preţurile alimentelor sunt în 
continuă creştere, sănătatea în deteriorare şi 
spitalele din ce în ce mai departe. O creştere a 
mortalităţii este de aşteptat. Spre lauda sa, pentru 
prima dată, guvernul a anticipat trendul și 
pregăteşte locuri de veci... Acolo să vezi tăcere! 

Aceste măsuri corelate nu sunt o eroare. 
Nu reprezintă nici o conspiratie a contabililor 

răuvoitori împotriva guvernului inocent. Sunt 
caracteristici definitorii ale Dreptei. Guvernul 
PDL este corect cu familia politică căreia îi 
aparţine şi fidel ideologiei sale, in ciuda faptului 
că se incapataneaza să păstreze simbolul 
Internaționalei Socialiste pe firmă. Problema o au 
cei care uită că avem un guvern de dreapta, 
legitimat prin votul parlamentului şi se aşteaptă la 
măsuri de stânga. 

Bineînţeles că există şi câteva note 
autohtone în politica guvernamentală. Ni se spune, 
de exemplu, că nu ar exista o motivaţie financiară 
pentru eliminarea a cincisprezece mii de posturi 
din învățământ, ci că se încadrează în reforma 
statului. Confuzie românească! Şcolile nu sunt 
instituţii ale statului, ci instituţii publice, ceea ce 
este cu totul altceva. Diferenţa poate părea însă 
prea subtilă atât timp cât se practică altele pentru 
care nu există justificare. Unele au fost lansate de 
la nivel înalt; necalificat şi suplinitor in 
învățământ ar fi sinonime iar dacă trimiti acasă 
pensionarii, orele se fac singure... 

Mai are o hibă Dreapta noastră; nu a 
înţeles că teoria neinterventiei statului in 
economie este bună de proclamat când firmelor le 
merge bine. În situaţii de criză, investiţia publică 
şi sprijinul de stat nu deranjează deloc pe 
finantatorii Dreptei; dimpotrivă. Or, aceste măsuri 
cam lipsesc din buget. Din acest motiv, gândim că 
ori guvernul ştie ceva ce noi nu ştim şi criza s-a 
terminat deja, ori nu contabilii, ci guvernul este 
puţin rupt de lume... Din această dilemă nu putem 
ieşi! 


Ianuarie 2010 

Nu vrem guvern tehnocrat! 


A da militaria jos din pod este o expresie 
devenita uzuala; pare a fi pe placul multora dintre 
romani. Tendintele autoritare nu sunt nici slabe, 
nici rare, de-a lugul timpului. Figurile de acest tip 
ale istoriei au fost aduse mereu in actualitate şi 
idealizate. O parte pendulează între Vlad Tepes şi 
Ion Antonescu, alta, între Mihai Viteazul si 
Nicolae Ceauşescu; sau viceversa. Dacă dragostea 
de democrație doar pare îndoielnică, exerciţiul 
democratic este cu certitudine imperfect. 
Implicarea foarte limitată a cetăţenilor în treburile 
publice este îngrijorătoare, inclusiv în cadrul 
partidelor. Ne schimbă viaţa decizii adoptate total 
netransparent. Ne irită unele personaje pitorești 
cultivate de televiziuni. Ne întristează că partidele 
se bat în proceduri, în loc să se bată în politici... 
Toate acestea sunt adevărate. 

Din păcate, tranziția a impus o regulă - 
când un lucru nu merge prea bine, în loc să-i 
ameliorăm funcționarea, îl eliminăm; logica 
implicită ar fi că, spre exemplificare, dacă nu mai 
avem industrie naţională, nu mai avem nici 
problema eficientizării ei. Din când in când, voci 
sonore sugerează că regula ar trebui aplicată si 
regimului democratic. Lucrul nu se întâmplă 
întotdeauna în mod direct, explicit; sensibilitatile 

democratice trebuie menajate... Există în schimb o 
formă „soft“ prin care democraţia poate fi 
înlocuită - ea nu este dictatura, ci tehnocratia. 
Tema reapare în dezbaterea publică ori de câte ori 
un guvern de dreapta își epuizează capitalul de 
încredere. Acest lucru se întâmplă invariabil; 
duritatea politicilor aplicate trezeşte pe multi din 
somnul rațiunii. 

Faptul că oamenii se trezesc nu înseamnă 
că şi decid corect. In loc să-și ia soarta în mâini si 
să impună politici alternative de organizare a 
societății, multi ascultă cântecul sirenelor. 
Refrenul lui este mereu același — „Ce bun ar fi un 
guvern tehnocrat!”. Multora le sună bine şi îl tot 
fredonează deşi experienţa și teoria spun că nu ar 
fi cazul. Încrederea în soluţia tehnocrată are la 
bază o mulţime de confuzii şi intenții ascunse. 
S-ar putea scrie un tratat; măcar câteva clarificări 
sunt însă obligatorii. 

In primul rând, se crede că un guvern care 
ia masuri împotriva intereselor majorității 
populației este un guvern incompetent; 
„tehnocrat? ar desemna pe cineva competent; 
alegând un tehnocrat te-ai opune incompetentei. 
Raționamentul este fals de la un capăt la altul. 

Guvernul actual nu este incompetent. 
Dimpotrivă - este un guvern de dreapta coerent si 
consecvent în măsurile sale; greşesc doar cei care 
cred că un guvern ar trebui să reprezinte interesele 
tuturor; nu există un asemenea guvern. In 
România actuală, si nu numai, toate masurile 
nepopulare se adoptă în interesul cuiva - interesul 
marelui capital lovit de criză prin alte părți. Un 
guvern de dreapta „bun” poate doar administra 
lucrurile astfel încât tensiunile sociale să nu 

explodeze, poate abate atenţia de la ele sau păcăli. 
Soluţia tehnocrată este o asemenea păcăleală. 

Fondul Monetar International, care este 
deja mult prea implicat direct în conducerea țării, 
este un model funcțional de „guvern tehnocrat 
global”. Nu are legitimitate democratică dar are 
gândire contabilă. Eşecurile sale multiple şi 
succesive în a susține dezvoltarea unor tari nu sunt 
suficiente să ne sperie; nici măsurile pro-ciclice pe 
timp de criză... 

Cei care au dus la prăbuşirea piețelor 
financiare şi la criza economică mondializată care 
a urmat sunt nişte manageri, remunerati in 
continuare cu sute de milioane de euro sau dolari, 
în ciuda „ingineriilor” care au afectat zeci, sute de 
milioane de oameni. Reprezintă un alt exemplu de 
„tehnocraţi”; nu au responsabilitate politică şi 
socială dar au abilitate financiară... In toata lumea 
li se cere să-şi asume culpa si să plătească; noi le 
cerem să ne conducă. Cu certitudine că o vor face 
- spre capitalismul sălbatic multilateral dezvoltat. 

Obositi de bătălia dintre diversele grupuri 
de interese din politica româneasca am ajuns să 
idealizăm independenţa; mai mult, credem că 
tehnocratii sunt independenţi de orice interes 
politic. Şi acest lucru este fals. Dacă nu ati 
observat încă, va rog să urmăriți cu atenție 
discursul lor - el este, invariabil, discursul 
capitalului; munca nu are tehnocratii ei. Nici nu 
este de mirare; ei sunt un produs al capitalului, 
ieşit din universitățile pe care acesta le finanţează 
sau sprijină; ei sunt slujitori ai acestuia, angajaţi în 
corporaţii diverse sau instituții care îl apără. Până 
acum se multumeau să fie consilierii politicienilor. 
Acum vor, ca să nu se mai încurce cu alegerile şi 
cetăţenii, să conducă direct. Finanţarea partidelor 

este o cheltuială prea mare pentru capital. În plus, 
există trădători; unii politicieni încep să treacă de 
partea cetăţenilor, ca să fie realeşi... Oare chiar ne 
dorim un guvern tehnocrat!? 


Ianuarie 2011 

Impozitele private si interesul comun 


Trăim într-un paradox; încă unul. S-au 
promovat cu mare insistenţă anumite valori şi 
comportamente. Dar, pe măsură ce ele dădeau 
roade, am început să ne plângem că lumea chiar a 
ajuns să reacționeze după chipul şi asemănarea 
modelului impus. 

Prin toate mijloacele, în ultimele două 
decenii s-a transmis un mesaj — ceea ce este 
„privat” este bun, eficient, productiv, chiar sfânt, 
nici mai mult, nici mai puţin. Au ajuns foarte 
numeroşi cei care au luat ad litteram ideea de 
sacralitate a proprietăţii private; sunt capabili să 
ucidă pentru a o dobândi cu aerul că sunt martiri. 
Alte forme de proprietate au devenit, prin 
opoziţie, pline de păcate. Nu era întotdeauna 
foarte clar care erau defectele acestora dar asta nu 
a contat. Proprietatea publică, ni s-a transmis, ar 
trebui privatizată; prin acest act ar creşte automat 
calitatea, eficiența, bunăstarea. Despre a cui 
bunăstare era vorba nu se preciza niciodată dar 
nici asta nu a contat. 

Libera concurenţă a fost un alt asemenea 
fetiş în anii din urmă. Ea ar stabili preţul corect şi 
cantitatea ideală, menţinând în activitate firmele 
cele mai productive. Lucrul nu este deloc evident, 
după cum ne arată crizele repetate, dominarea 

pieţei de către monopoluri, distrugerea mediului, 
risipa şi preţurile la bunuri şi servicii inaccesibile 
multora; despre metodele concurentiale ilegale şi 
imorale utilizate s-au scris tomuri... Noi însă nu 
ne-am mulţumit să lăudăm piaţa concurentiala. De 
la grupa mică şi şcoala primară, este tipul de 
relaţie cultivat şi între oameni. Cooperarea, 
întrajutorarea, solidaritatea, proiectul comun de 
urmărit au devenit secundare în formare; şi 
formarea a devenit secundară; informarea se face 
de pe Google... 

Culmea a fost că s-a dorit construirea 
capitalismului doar cu capitalişti tip Wall Street 
creaţi d la carte. Capacitatea de asumare a unor 
riscuri ridicate a ajuns la rang de model 
comportamental; anticiparea consecinţelor şi 
prevederea, deprinderi bătrâneşti, rele, se înţelege. 
Educaţia antreprenorială a fost introdusă ca obiect 
de studiu la şcoală; este adevărat, mai ales la 
şcoala profesională, pepiniera nedezmintita istoric 
a capitaliştilor. Organizarea sau etica muncii nu 
s-au predat; munca era o rămăşiţă comunistă. Nici 
respectul şi asigurarea unei vieţi demne pentru cei 
ce muncesc nu au reprezentat o grijă; de rămăşiţe 
trebuie să ne debarasăm. Europa e mare... 

Succesul a fost nesperat. Avem indivizi cu 
proprietate dar nu mai avem societate. Concurența 
este acerbă. Ceea ce va obţine câştigătorul nu este 
prea sigur. Statul nu mai intervine. Nici dacă ar 
vrea nu ar avea instrumente să o facă. Dar nu vrea; 
parteneriatul public privat în serviciile publice, 
atâtea câte mai sunt, este noul slogan. 
Contribuțiile private obligatorii încep să se 
înmulțească; pe cele publice — taxe şi impozite - 
le critică toţi, pentru că statul e hot. Statul nu se 
străduieşte prea mult să dezminta. In schimb, 

legiferează noi taxe obligatorii dar, de data 
aceasta, in beneficiul privat. 

Bărbaţii iubesc maşinile; introducerea 
asigurării obligatorii prin lege a trecut ca un gest 
de dragoste, neobservată. Femeile sunt puţine în 
decizie, aşa că nu s-au opus. După cum observați, 
teoria cu riscurile mari nu e valabilă pentru 
cetăţeanul de rând. El nu are liber nici la riscuri 
mici; dacă nu poţi să provoci o criză mondială, ci 
doar un accident, nu merită riscul să-şi asumi 
riscul; aşa că, trebuie să te asiguri. 

Introducerea pilonului doi în sistemul 
naţional de pensii s-a făcut cu mai puţine reacţii 
decât ar fi meritat. O parte a contribuţiilor 
prelevate obligatoriu ajung în utilizare privată. 
Spre avantajul beneficiarului, ni s-a spus; cu riscul 
lui, s-a uitat să se spună. Criza financiară a arătat 
că administratorii privaţi au pierdut în operațiuni 
speculative, în Statele Unite, între o mie şi două 
mii de miliarde de dolari din fondurile de pensii. 
Această experiență nu a împiedicat Comisia 
Europeană sa lanseze recent o carte verde 
referitoare la sistemele de pensii europene; la o 
primă vedere, liberalizarea pieţei asigurărilor de 
bătrâneţe este scopul ce transpare printre rânduri. 
Sistemele de pensii sunt însă competenţă 
naţională. Gândiţi de multe ori, români! In 
privinţa sistemului public există instrumentele de 
control a cheltuirii banilor; trebuie doar folosite. 
Nu se poate spune acelaşi lucru despre cel privat. 

Mai recent, contribuţiile impuse de stat în 
beneficiul privat au fost încununate de asigurarea 
obligatorie a locuinţei. Astfel, am reuşit să 
reducem riscul în caz de cutremur pentru toate 
locuinţele din zonele inundabile şi să dispară 
riscul de inundaţii pentru toţi bucureştenii. Este 

îndoielnic avantajul asiguraţilor; nu se îndoieşte 
nimeni ca asiguratorii au mai găsit o vacă de muls. 
Scuzati, nu era vorba de o singură vacă, ci de 
milioane de cetăţeni proprietari de locuinţe! Dacă 
vi se pare că nu e mare brânză, vă asigur că este. 
Prinşi între impozitele private şi dezinteresul 
public, poate că ar trebui să reinventăm interesul 
comun... 


Octombrie 2010 

Omorâţi-i pe săraci! 


De la stânga la dreapta şi de sus în jos, o 
idee reunește cvasi-unanimitate. Românii nu vor 
să muncească; precum nemții. Prea puţini 
contribuie şi prea multi consumă. Despre faptul că 
doar un grup restrâns consumă mult prea mult în 
tara noastră, nu se vorbește. Că majoritatea 
consumă foarte putin nici nu se aminteşte... 

Cei acuzați de nemuncă sunt, bineînţeles, 
săracii. Bogatii, trebuie să o credem, au obţinut tot 
ce au cu sudorea fruntii și pe baza meritului 
personal. Gurile rele zic că unii ar fi furat, de 
asemenea, cu mare hărnicie din bunul public dar 
diferenţa nu mai are demult importanţă. Cel care a 
furat putin se numeşte hot. Cel care a furat mult a 
ajuns deja om de afaceri! Drept urmare, atunci 
când hotul-amarat este trimis la închisoare, se face 
dreptate. Când este trimis celălalt, aflăm că este 
un abuz grosolan. O strigă în gura mare echipa de 
avocaţi pe care a avut bani să şi-i angajeze. 

De ce cred oamenii lucruri care contrazic 
realitatea în mod flagrant este o problemă greu de 
rezolvat dar merită măcar încercarea. Motivul este 
cunoscut. Dacă nu identifici corect problema, nu 
găseşti nici soluția potrivită. Cu tratament 
neadecvat, boala se agravează. 


247 


GABRIELA CREŢU 


În România, realitatea obiectivă, nu 
cealaltă, spune că la sfârşitul lunii august — lună 
de vară, cu şomaj redus — aproape şapte sute de 
mii de persoane voiau să muncească, căutau un 
loc de muncă, dar nu s-au putut angaja. Numărul 
este cel oficial, oferit de Agenția Naţională de 
Ocupare a Forţei de Muncă. Numărul real este, o 
ştim cu toţii, mai mare. Locurile de muncă 
disponibile erau zece mii. Trei milioane de români 
se află, în acelaşi timp, răspândiţi prin Europa şi 
restul lumii dintr-un principal motiv, dacă nu unic 
- pentru că acolo au găsit loc de muncă. 

Dacă aceste argumente par slabe pentru a 
infirma credinţa generală despre nemunca la 
români, există unul mult mai puternic. Aproape 
cinci milioane de români lucrează pentru un 
salariu de cinci ori mai mic decât media 
europeană şi trăiesc într-o ţară în care preţurile 
medii au ajuns deja la trei sferturi din preţurile 
practicate la alţii. Nu am luat în considerare 
salariul minim. Pe acesta, europenii vestici nici nu 
l-ar numi salariu. Totuşi, câteva sute de mii de 
români muncesc şi alte câteva sute de mii ar 
munci pentru salariul minim dar nu au unde. 

Nu au unde, pentru că nu se produce, 
susțin adepţii ideologiei nemuncii. Un lucru au 
uitat, deşi trăiesc de douăzeci de ani într-un 
capitalism sălbatic. Nimeni nu produce ca să dea 
locuri de muncă celor care nu au, indiferent cât de 
ieftin s-ar vinde aceştia; asta se întâmpla în 
socialism. Firmele decid să producă, deci şi să 
angajeze, atât timp cat pot vinde; ca să obțină 
profit, pentru că aşa este regula capitalistă. Or, 
România nu consumă; este dependentă de ce 
consumă alții, adică de ce poate exporta. Piaţa 
internă este fragilă, pe măsura veniturilor care se 

obţin. Consumatorii români se împart între cei ce 
cumpără chinezării ieftine şi cei ce cumpără 
lucruri occidentale, scumpe. Producătorul intern, 
prins între ciocan şi nicovală, ajunge subţire, din 
ce în ce mai subţire. Nu nemunca, ci inegalitatea 
uriașă a veniturilor care s-a instalat în România dă 
seama de situaţie; ţara noastră este cea mai inegală 
dintre cele 27 de state europene. 

Productivitatea poate fi ea însăşi mai mică 
din cauze evidente. Întreprinzătorul, motorul 
capitalismului după unii, nu face mari eforturi de 
tehnologizare sau organizare care să-i ofere 
avantaj competitiv. Profită cât poate de prețul 
scăzut al forței de muncă, considerat avantajul său 
comparativ, pe care-l exploatează. Atât cât mai 
poate, căci ce productivitate atinge un muncitor 
plătit cu salariul minim pentru o lună de muncă 
grea, pe şantier?! Se hrăneşte prost şi are datorii la 
întreţinere; copiilor nu le poate da măcar o 
educaţie bună, căci bani buni nu are de unde să le 
dea. La concediu, ca să se refacă, nici nu se 
gândeşte; nici firma nu se gândeşte la protecţia sa; 
numărul accidentelor de muncă este absolut 
îngrijorător. În cartierul lui, profesorii sunt la fel 
ca el — săraci şi cu gândul la cum se vor descurca 
mâine; numai intelectuali nu se pot numi. Și unii 
şi alţii sunt priviţi cu răceală şi dispreţ, fiecare 
trebuie să-şi poarte de grijă singur, li se spune. Ei 
muncesc de dimineaţă până seara în fiecare zi şi 
nu reuşesc să-şi poarte de grijă. Depresia şi lipsa 
de speranță este prima reacţie, nu foarte 
productivă. Urmează fuga de realitate şi alcoolul. 
Pentru cei mai puternici, fuga de România. 

Alţii reuşesc totuşi să-şi poarte de grijă. 
Avocatii care mediază conflicte reale şi imaginare 
şi-i apără pe bogați, 6 die bine. Cu cât răul şi 


GABRIELA CREŢU 


distrugerea e mai mare, este nevoie de mai multi! 
Notarii care dau garanţii de autenticitate, o duc 
bine. Cu cât neîncrederea între oameni este mai 
mare, o duc mai bine. Cei ce se ocupă cu 
supravegherea şi controlul săracilor trebuie să fie 
şi ei plătiţi ceva mai bine; cine ştie ce le trece prin 
cap în caz contrar... 

Descrierea unei țări triste poate continua. 
Statul nu-şi asumă responsabilitatea pentru soluţii; 
caută mereu vinovaţi. Pentru crizele trecute 
vinovaţi au fost făcuţi evreii sau ţiganii. Pentru 
criza actuală, statul zice că vinovaţi sunt săracii. 
Ordinul „Omorâţi-i pe săraci!” nu s-a dat încă. 
Trăim într-o lume în care violenţa oripilează 
constiintele subțiri. Ii lăsăm să moară singuri, de 
lipsuri sau de bătrâneţe. Și mai repede încă, se 
moare de disperare! 


August 2010 

Sarmanele femei batrane 


Femeile, atunci cand se vad sau se aud, cel 
mai adesea sunt tinere, eventual blonde si nu 
vorbesc in nume propriu. Cand vorbesc, nu sunt 
criticate pentru ceea ce spun; acceptăm că prostia 
nu face discriminare de gen, este egal împărțită. 
Sunt criticate pentru ceea ce sunt; adică femei. 
Sau cu burta la gură. Sau foste procuroare 
comuniste. Sau fiice de foşti sau de actuali. 
Amantele şi nevestele au şi ele locul lor. Oricum, 
femeile prezente în spaţiul public sunt puţine. Mai 
puţini decât ele sunt cei care pot trece de genul 
persoanei din faţă şi vedea semnificaţia mai 
profundă a lucrurilor. 

Când nu ne place ce spune consiliera 
primului ministru - si avem toate ratiunile să nu ne 
placă - lucrurile nu se întâmplă pentru că e femeie, 
blondă, tânără şi însărcinată. Cauza este în altă 
parte. In ultimii douăzeci de ani facultăţile de 
studii economice au predat un singur fel de 
economie şi au produs un singur fel de economişti 
— neoliberali. Alte teorii economice, dacă au fost 
cumva studiate la cursul de istorie, trebuie să le fi 
fost prezentate drept aberaţii ale minţii umane. 
Neoliberalismul este filosofia oficială, niciodată 
ascunsă, a guvernului; că are suporteri vocali 
printre economişti, nu este nicio surpriză. Logica 

neoliberala este simplă, clară, nesusţinută de 
realitate dar adoptată cu fidelitate de toţi cei de 
sub patruzeci de ani şi de mulţi dintre cei de peste. 
Diferă gradul de coerență si radicalismul 
discursurilor; funcția vorbitorilor, de asemenea. 
Credinţa că oamenii sunt născuţi ca să servească 
economiei şi nu viceversa este sinceră. Ideea că 
Piaţa - întotdeauna cu majusculă, din respect - se 
reglează singură şi că este sursa bogăției, este 
considerată adevăr absolut. Faptul că salariile mari 
sunt rele şi impozitele mici sunt bune este 
axiomă. 

Realitatea care contrazice toate aceste 
„adevăruri” pur şi simplu nu există pentru că nu 
intră în logica sistemului neoliberal. In mintea 
acestora, statele nici măcar nu au cheltuit miile de 
miliarde de dolari şi euro pentru a salva piaţa 
considerată perfectă — piaţa financiară. Informaţia 
adevărată şi larg cunoscută este ignorată întrucât, 
conform teoriei neoliberale, pieţele produc şi nu 
consumă din banul public. Avântul investiţional şi 
creşterea ar depinde de impozitele mici, nu de 
mărimea şi constanta cererii. Faptul că cele mai 
mari profituri s-au obţinut în domeniile cu cele 
mai mari impozite nu există pentru neoliberali. 
Corporatiile din tutun şi petrol sunt bine si 
profitabile, chiar dacă plătesc accize mari şi 
suportă concurenţa ilicită a pieţei negre, care este 
şi ea prosperă. Agricultorii mici, independenți, 
neplătitori de impozite, o duc groaznic. Franţa, 
considerată cu taxare înrobitoare, înregistrează cel 
mai mare volum de capital străin din Uniune; în 
România, este invers. In logica liberală aceste 
lucruri nu se întâmplă. 

In acelaşi fel, în logica noastră politică 
patriarhală nu intră femeile. Nimeni nu spune că 

măsurile de austeritate adoptate le afectează mai 
dur pe ele. Tăierile salariale lovesc în plin mai 
ales femeile din sectorul public. Concentrati in 
marile regii autonome, bărbaţii sunt ceva mai 
protejaţi. In schimb, femeile sunt majoritare în 
educaţie; inclusiv la categoria salarii scăzute. 
Profesorii universitari sunt mai ales bărbați, 
învățătorii sunt... învăţătoare. În sănătate, sunt 
majoritare. Bineînţeles, mai ales la categoriile cu 
salariile mici. Directorii sunt adesea bărbaţi; 
infirmierii sunt... infirmiere. In administraţie sunt 
majoritare; tot la salariile mici. Funcţiile de 
conducere nu sunt pentru ele. Preşedintă de 
Consiliu Judeţean sau prefectă întâlnim la fel de 
des ca ministră; câteodată, una; altădată, niciuna. 

Pe cele deja bătrâne şi care nu mai sunt 
blonde tăcerea totală le înconjoară. Stau la coadă 
pentru a primi o pâine la două zile sau pentru a 
împrumuta trei milioane de lei vechi de la Casa de 
Ajutor Reciproc ca să-şi plătească cheltuielile de 
întreţinere. Sunt absolut singure. Primesc cea mai 
mare parte dintre pensiile mici. La ţară, în 
tinerețea lor, bărbaţii făceau naveta la oraş şi 
lucrau la fabrică; ele lucrau la câmp şi în 
gospodărie, năşteau şi creşteau copii. Drept 
urmare, astăzi primesc pensia socială minimă... Ei 
s-au dus deja; copiii le şomează printre străini; ele 
au rămas. 

Războaiele şi crizele sunt provocate de cei 
bogaţi şi plătite cu sângele şi sudoarea celor 
săraci. Că femeile sunt majoritare printre aceştia 
din urmă, este, de asemenea, fapt cunoscut. Ceea 
ce pare a nu fi aflat guvernul este că pe lume 
există şi sărmanele femei bătrâne; ele nu trec de 
logica neoliberala... 


Iunie, 2010 

Dublul standard european. Jumătatea de 
măsură românească 


Observatorii politicii noastre, nu 
comentatorii ei de ocazie sau televiziune, se 
găsesc în fata unei permanente provocări — să 
pună ordine în cea mai desăvârşită dezordine și să 
explice în forme de înţeles, mai ales de neromâni, 
ceea ce este deseori inexplicabil pentru ei înşişi. 
Situaţia le dă unora senzația inconfortabilă că nu 
am fi în rând cu lumea, altora, sentimentul 
unicitatii; suntem o forță, nu o curiozitate. Si unii 
ŞI alții greşesc în reacții; nu şi în analiza. 

Practicienii politicii nu greşesc analizele; 
nu le prea fac; unii acționează la ordin iar alții 
acționează la inspirație. Când sunt în pană de 
inspiraţie, de asemenea acționează; efectele, le 
suportă cetăţenii. Inexistenta planurilor, prime sau 
de rezervă, are însă o solidă justificare. 
Slăbiciunea gândirii pe termen lung şi cu 
perspectivă largă este aproape trăsătură națională. 
Dificultatea în cazul de fata este, totuşi, alta. 
Previziunile presupun un sistem în care există 
constante şi variabile; când toate coordonatele 
sunt variabile, previziunea devine artă a ghicitului. 

Constantele societăţii se numesc instituții; 
la noi, acestea sunt caragialesti, adică sublime dar 
mult prea dependente de interpretările creative și 

acțiunile imprevizibile ale celor care trebuie să li 
se conformeze. Memoria instituțională este scurtă; 
nu rezolvăm problemele cum s-a mai făcut 
anterior. Repetarea soluţiei se cheamă la alții 
cutumă; pe noi ne sperie, probabil, gândul că ar 
putea deveni nărav. Drept urmare, mari avocatei 
plini de importanţă combină şi recombină literele 
legii până când rezultă cuvântul căutat; puţini mai 
observă că acestuia îi lipseşte sensul. Cât despre 
spiritul acesteia, pare la fel de răvăşit ca şi 
societatea în care legea a fost elaborată. Drept 
urmare, în anticiparea consecințelor 
referendumului de demitere a preşedintelui asupra 
viitorului apropiat facem concurență mamei 
Omida; Curtea Constituţională este inclusă în 
acest plural. Ce va urma concret, scapă 
imaginației. Alte lucruri sunt măcar vizibile; vom 
începe cu ele. 

Europa şi european au intrat în cursa 
pentru titlul de cel mai gol de conţinut cuvânt 
folosit în spaţiul public, alături de competitori mai 
vechi şi redutabili precum reformă şi 
modernizare. A fost mai evident ca niciodată, în 
cursul dezbaterilor pro şi contra din această 
perioadă, că Europa reprezintă ceea ce își 
imaginează sau are interes fiecare; si o mare 
necunoscută, în sens propriu. 

Cât timp ne-am aflat în afară, european era 
ceva confuz dar de bine; întreținea speranța 
progresului. După mai bine de cinci ani în Uniune, 
este la fel de confuz; nu mai este mereu de bine. 
In conflictul dintre preşedinte şi tara, a servit drept 
scenă pentru spectacolul trist al politicii autohtone 
şi armă de atac, atac în plexul adversarului și sub 
centura României; nu şi în beneficiul democrației, 
dar acestea par aspecte minore, bătălia e mare... 

Europa a ajuns Înalta Poartă, la fel cum 
Statele Unite sunt „licuriciul cel mare”; 
presedintele respins nu este singurul care o crede. 
Fără deosebire, o largă majoritate a politicienilor 
aşteaptă lumina de la apus; pedepsele pentru reale 
sau presupuse purtări necuviincioase, tot de acolo. 
Dacă există vreunul care gândește diferit, va fi 
acuzat imediat că doreşte ca respectiva sursă de 
înţelepciune să vină de la răsărit. Acesta este semn 
de înaltă trădare. Orice coniventa cu estul, chiar si 
întâmplătoare, reprezintă o gravă vinovăţie, cea cu 
vestul, un mare merit. 

Din păcate, acuzaţii şi acuzatori își 
imaginează cu greu că reperele pot fi interioare, că 
ar trebui să ne raportăm la valorile asumate, 
practicile democratice acceptate şi interesele celor 
reprezentați, cetățenii. Faptul că suntem europeni 
noi înşine, participanți la decizia instituțiilor, pare 
exclus din discuţie. Pentru multi, nu este prea clar 
nici care sunt acestea şi rolul fiecăreia; sperăm să 
nu fie si (multi) politicieni printre cei pierduţi în 
labirintul consiliilor şi comisiilor... 

Nu confuzia dintre consilii are totuşi 
consecinţe practice grave, ci cea întreţinută între 
declaraţiile pe care le fac unii sau alții dintre 
reprezentanți şi poziţiile oficiale adoptate de 
instituții. Politicienii europeni sau purtătorii lor de 
cuvânt sunt liberi să-şi exprime opiniile, 
întemeiate sau nu; sigur interesate; adesea 
neinformate sau dezinformate. Politicienii români 
trebuie să intre în dialog şi să-şi susțină propriul 
punct de vedere, își pot asuma anumite sugestii, 
dacă sunt oportune. Statul român însă, nu poate să 
reacționeze decât la decizii ale instituțiilor 
abilitate; cu privire la procesul demiterii 
preşedintelui, aceste decizii nu există, cu excepția 

unor recomandări post factum incluse în Raportul 
privind Mecanismul de Cooperare şi Verificare. 

La momentul publicării raportului, se 
votaseră deja legi la ordin. Astfel, conform 
tradiției, am ajuns să fim iarăşi unici prin 
introducerea în legislaţia pentru referendum a 
nerecomandatului şi nepracticatului cvorum de 
participare. 

Asemenea reacţii lasă senzația neplăcută 
că o parte isi doreşte să dea bine la cei puternici, 
cu beneficii mici dar concrete, iar cealaltă se teme 
de represiuni, ceea ce explică retragerile 
neașteptate şi derutante. Indiferent de tabără, 
dovedim că nu a fost întâmplător posibil ca o 
persoană să ia cele mai importante decizii în 
România timp de ani de zile fără ca să aibă prin 
Constituţie atribuţii în acest sens. Dacă mașinăria 
a mers, spre prăpastie, după cuvântul preşedintelui 
României, de ce nu ar merge după cel al 
preşedintelui Comisiei Europene... 

Un lucru este totuși clar; mai presus de 
orice, fiecare dorește să rămână sau ajungă la 
putere, după caz. Traian Băsescu o dorește cu 
orice pret dar cu o condiţie - să-l plătească alții; el 
nu vrea să plătească. Iniţiatorii demiterii, ştiind că 
răspund asteptarii populare, au vrut-o cu orice 
risc; astăzi, riscul este să se sinucidă cu dreptatea 
în brate; nu ar fi prima dată în istorie, dar nu este 
doar destinul responsabil. Atunci când 
acționează, în cele din urmă, în virtutea unor 
valori sau principii democratice, o fac inabil, fără 
credință sau fără ştiinţă. Lipsa generalizată a 
culturii si exercitiului democratic se observa la 
multi şi prezintă un mare pericol — cel al 
decredibilizarii actiunii politice intr-o societate in 

care încrederea in politică şi rolul ei este deja 
minimă. 

Astăzi, politicienii strigă, fiecare cât poate 
de tare, că democraţia este în pericol; ratiunile 
diferă. Cetăţeanul o ştia de mult; adevărul 
afirmației, pentru care poate oferi zeci de 
argumente din experienţa sa cotidiană, nu-l 
împiedică să sesizeze că ceva sună fals în 
repetatele semnale de alarmă. 

Vocile sonore ale Dreptei - care se tot 
grupează si regrupează - sunt lipsite de 
credibilitate pentru omul de rând; şi-au arătat de 
prea multe ori, în public, inapetenta pentru 
democrație si disprețul față de mase. Implicarea 
politică le creşte stima de sine dar nu şi suportul 
electoral; cum e firesc, „elitele” nu prind la 
„mase”. Nefiresc este faptul că invocă, drept 
armă la adresa adversarilor, principii pe care le-au 
denunțat sistematic drept semne de decădere 
socială. Egalitatea, atât de blamată de unii, 
reprezintă, totuși, fundamentul şi condiţia sine qua 
non a democraţiei. Detaliul pare să fi scăpat 
reprezentanţilor Dreptei ori, mai probabil, se 
bazează pe supoziţia eronată că masele nu fac 
comparații; ultimul sosit ar fi primul crezut. 

„Poporul” nu are cultură adâncă dar are 
vedere ascuțită; asocierea cu Traian Băsescu le 
este suficientă pentru a se lămuri asupra bunelor 
intenții democratice. Cei care, fără pretenţii 
ideologice, s-au ocupat cu deturnarea banului 
public în buzunare private par ceva mai discreti in 
apărarea democraţiei. Discretia nu le servește; 
memoria maselor nu este atât de scurtă... 

Liberalii şi social democrații, separat şi 
împreună, au avut numeroase ocazii să protesteze, 
să denunțe, să se opună, să nu lase lucrurile să se 

întâmple cum s-au întâmplat. Au făcut-o dar nu 
destul, nu la timp si, mai ales, nu au convins pe 
toți cei dispuşi să se lase convinşi că pot face un 
alt fel de politică si, mai ales, altfel de politici. 
Există aşteptare pentru un vot care să nu se mai 
dea pe principiul răului mai mic. Societatea are 
nevoie de un proiect care să o unifice, în 
diversitatea ei, după cura prelungită de dezbinare 
la care a supus-o Traian Băsescu. O majoritate, 
poate tăcută, isi dorea asta. Acest proiect se lasă 
aşteptat. 

Aud deja proteste şi strigăte de trădare la 
amicii politici. Mă voi explica pe scurt. Traian 
Băsescu a fost preşedinte aproape opt ani. A jucat 
pe fata, chiar dacă a folosit insistent și armele 
secrete din dotarea statului. S-a considerat 
cârmaciul corabiei; s-a declarat public jucător şi a 
acționat ca atare. Era evident de la început pentru 
cei cu minimă sensibilitate şi cultură democratică 
că acest tip de comportament politic subminează 
construirea democraţiei noastre incipiente. 

Democraţia se face cu cetăţeni titulari de 
drepturi şi obligații, valori si principii, participare, 
instituții funcționale. Nu este decretată de 
conducătorii salvatori şi atotştiutori. Credinţa în 
salvator/conducător face pandant cu frica, 
supunerea și acţiunea la ordin, nu cu democraţia. 
România a mai trăit asta. O majoritate ar fi 
preferat să păstrăm din trecut flota şi să renuntãm 
la regimul personal și autoritar. Lucrurile s-au 
petrecut pe dos. 

Ne-am reîntors la statul quasi-politienesc. 
Instituții nealese si nesupuse controlului 
democratic exercită şi controlează puterea prin 
pârghii  netransparente. Atacul concertat si 
sistematic la adresa instituțiilor democratice şi-a 

atins tinta. Cea fundamentala, parlamentul, trece 
printr-o profunda criza de credibilitate; partidele, 
la fel. Ascultatul telefoanelor, şantajul, frica de a 
vorbi, neîncrederea în celălalt, sunt generalizate. 
Niciun Watergate nu izbucnește, totuşi. 
Supravegherea şi înregistrările ilegale, publice 
sau private, mai scandalizează doar naivii. 
Comisia de control parlamentar ne-a lăsat mereu 
impresia că serviciile de informaţii sunt nişte 
cochete Albă ca Zăpada. Ea însăşi este oglinjoara 
în care ele se privesc şi întreabă: Ghici oglindă, 
oglinjoară, cine sunt mai tari în tara?! Noi, noi, se 
aude vioi răspunsul... 

Or, acest stat nu a apărut instantaneu iar 
noi eram înăuntru. Reacţia la instaurarea sa a fost 
intermitentă şi nu a făcut întotdeauna din cetăţean 
un aliat. Acesta nu a înțeles miza şi nu a fost 
învăţat să reacționeze la abuz. Altor europeni nu 
era foarte confortabil să le spui ce se întâmplă în 
propria tara, lucrul este adevărat; admit ca 
problemele trebuie rezolvate aici; doar că ele nu 
se rezolvă de la sine. 

Increzatorii invoca institutiile 
independente create; ele ar fi la standarde 
recunoscute european, semn de progres. Omit 
esentialul. In tara formelor fără fond, 
independenţa nu asigură nici corectitudinea 
acțiunii, nici dreptatea deciziei. Competența 
profesională sau onestitatea morală a celor care 
ocupă funcţiile nu s-au schimbat peste noapte; nici 
cea mai bună dintre reglementările posibile nu 
poate rezolva această problemă. Doar cei aleşi de 
cetățeni nu mai au pârghii legale prin care să poată 
exercita influență asupra independentilor; fata de 
alte influenţe sau interese, mai mult sau mai putin 
transparente, deschiderea poate fi totală. 


GABRIELA CRETU 

Complicitatile putin democratice si 
neprofesionalismul unor institutii independente nu 
sunt deloc străine de situația actuală. După 
cetățean, avem un preşedinte respins de aproape 
şapte milioane şi jumătate de oameni; după 
procedurile mereu variabile şi interesat 
interpretate, este posibil să rămână inca 
preşedinte. Cel care a votat se întreabă unde-i este 
locul în democrația pe care multi o apără, inclusiv 
împotriva lui; chiar şi unii europeni. Ratiunile 
pentru demitere prisoseau, ştia el. Nu e sigur că le 
ştia pe toate... 

Conform Constituţiei, preşedintele nu are 
atribuţii economice; nici Curtea Constituţională nu 
ar îndrăzni să spună contrariul. Cu toate acestea, a 
participat la fiecare Consiliu European. Fără 
mandat, dezbatere publică sau studii privind 
impactul asupra țării, a semnat documente cu 
consecințe de a căror adevărată gravitate nu ne 
dăm încă seama - Pactul euro plus şi Compactul 
fiscal. S-a creat astfel cadrul legal pentru statutul 
de colonie pe care mulți îl deplâng; destul de 
ipocrit, de altfel. Preşedintele ne-a vrut colonie 
sau nu a înțeles ce semnează. Era preferabil ca 
parlamentul să nu reacționeze ca într-o colonie, 
ratificând cu unanimitate tratatele şi solicitând, cu 
un exces de zel demn de o cauză mai bună, ca 
obligaţiile să ni se aplice în avans. Cetăţeanul 
habar nu are; niciun reprezentant mai vorbaret din 
instituțiile europene nu s-a simțit jenat de 
slăbiciunea procesului democratic de adoptare şi 
să-l informeze. 

Vineri seara, 22 iunie 2012. Paraguay. 
Republică prezidenţială. Fernando Lugo, 
„preşedintele săracilor”, este demis de Senat; un 
altul este numit în aceeași noapte, scurt, fără nicio 

consultare populară. Impricinatul nu a fost pe 
gustul bogatilor; ceilalți ies in stradă. Mercosur 
suspendă tara din organizaţie. Instituţiile europene 
abilitate sunt mute ca o lebădă. Câteva zile mai 
târziu, vorbesc de o lovitură de stat; în România. 

Nişte europeni laici şi republicani sprijină 
fundamentalistii islamici şi regalistii libieni într- 
un război civil care continuă şi astăzi; moartea lui 
Gaddafi a încheiat doar şirul relatărilor cotidiene 
de pe câmpul de luptă. Scenariul este repetat în 
Siria. Musulmanii moderați şi creştinii sirieni au 
ghinion; sunt în tabăra greşită. Fundamentaliştii 
islamici iar au lipici la europeni si americani. Este 
adevărat, atunci când le servesc interesele în alte 
parti. Acasă, de o parte şi de alta a oceanului, 
islamistii reprezintă inamicul public numărul unu, 
sunt un fel de terorişti naturali... 

Mario Monti si Lucas Papademos au ajuns 
premieri peste noapte. Italienii sau grecii nu i-au 
ales. Au fost desemnati, netransparent si ilegitim, 
in unele institutii europene. In schimb, vointa 
politică diferită a cetățeanului grec sau irlandez, a 
fost testată prin vot repetat, până s-a schimbat sau 
a cedat. Curat democratic! 

* 

Sensibilitatea democratică a unora sau 
logica aristotelică a altora sunt contrariate? 
Interesele capitalului corporatist nu sunt. Dublul 
standard a devenit regulă, din păcate, şi în politica 
europeană. In Parlamentul European se mai 
denunță uneori situaţia dar vocile care o fac sunt 
minoritare. Principiile democratice lipsesc; 
coerenta, nu. Există întotdeauna ,,poporul” bun, 
care apără interesele cui trebuie. Nu contează ce 
face, are certificat de acțiune democratică. 
Poporul rău este cel care vrea, câteodată, să-şi 

apere propriile interese. El va fi, în cel mai bun 
caz, ignorat. Cei şapte milioane şi jumătate se simt 
deja astfel... 

Vina pentru asta nu o au însă instituțiile 
europene sau ambasadorul american. Stă mai mult 
în slăbiciunea credinței şi practicii noastre 
democratice, în eterna jumătate de măsură, în 
păguboasa supozitie că merge si aşa aplicată peste 
tot — de la elaboratul legilor, la număratul 
cetățenilor. 

Suntem sensibili la ce spun alții si 
executăm. Aceştia ştiu care le sunt interesele; noi 
nu stim să definim și apărăm propriul proiect şi 
interes. Nu vorbesc de cel privat! Cel public ar 
trebui să aibă drept bază principiile si valorile 
democratice europene, cele înscrise in Tratate. 
Cetăţeanul care a votat, mai european decât 
reprezentanţii sai, zice că ele merită salvate, chiar 
dacă le-au încălcat şi folosit destui, aici şi aiurea. 
Ele spun că cetăţeanul şi votul lui sunt spiritul 
democrației; lucrul nu pare deloc înţeles de cei 
care-i invocă mereu litera, folosind procedurile 
drept scut ca să se apere de poporul privit până 
astăzi doar ca masă de manevră. Sunt semne că 
masa s-a pus în mișcare... 


August 2012 


Post Scriptum 


Acest text a fost publicat cu o zi înainte de 
declanșarea ultimei bătălii din lupta preşedintelui 
Băsescu cu tara — desantul procurorilor în satele 
suspecte de vina de a fi ieşit la vot. 

Din păcate, era si „ultima bătălie ” înainte 
de decizia de invalidare a referendumului de 
demitere prin care, total delegitimat, preşedintele 
s-a întors la Cotroceni. Alte bătălii sunt de 
presupus... 

M-am gândit dacă mai este oportun să-l 
introduc în acest volum. Am reflectat la erorile de 
apreciere posibile sau dacă ar fi cazul să schimb 
ceva. In final, l-am lăsat asa cum fusese publicat. 

Există multe feluri de totalitarisme. Unele 
invadează şi ocupă gândirea însăşi. Ea rămâne 
captivă establishmentului chiar dacă, teoretic, 
este liberă să se comporte critic fata de ideologia 
dominantă. Asta explică de ce, în lumea în care 
trăim, disidentele sunt atât de rare... 

Mare batalie, mare! Campionatul Mondial 
de Fotbal, unde se joacă cu picioarele, are un 
concurent in lumea celor care se joaca cu ideile. 
Se confruntă in spaţiul virtual, prin reprezentanţii 
lor, intelectualii „de sus” cu intelectualii „de 
mijloc”. Intreaga dezbatere pleacă de la o recentă 
apariţie editorială colectivă; cartea se numeşte 
Idolii forului. * 

Dezbaterea, ca şi cartea, caută un răspuns 
la întrebarea „Cine este mai autorizat să-şi dea cu 
părerea în spaţiul public despre societate si 
politică”. Două posibilități exclusive sunt 
contrapuse. De o parte, s-ar afla enciclopedistul - 
adică cel care ştie nimic despre toate - în frumoasa 
tradiție românească. De cealaltă parte, autorii 
cărţii îl plasează pe specialist - adică cel care ştie 
totul despre nimic - conform tradiţiei altora. 
Ultimul este prezentat drept alternativă pentru o 
necesară reînnoire culturală. 

Pentru cei neinitiati, intelectualii de care se 
face vorbire nu sunt oamenii de ştiinţă, scriitorii, 
eseiştii, filosofii, mai mult sau mai putin cultivați, 
mai mult sau mai puţin specializaţi dar aflaţi în 
exerciţiul activităţii lor profesionale sau 
vocationale; problema este intelectualul public. 

Imediat, unii participanti la discutie reduc 
totul la o înfruntare între pro-băsescieni şi anti- 
băsescieni. Aceasta nu este singura legătură cu 
politica. Evident, simplificarea este păguboasa 
pentru că se renunţă astfel la confruntarea între 
idei şi se trece la una între persoane. 

Cei de sus, elitele, ar fi intelectualii cu 
succes de librărie care gravitează în jurul puterii 
şi toată lumea ştie unde se află puterea - la 
Cotroceni. Unii ştiu şi cine sunt aceşti intelectuali 
de serviciu; cei care ştiu ce idei susțin aceştia nu 
chiar atât de multi pe cât se crede... Oricum, ei 
sunt monștrii sacri ai vieţii culturale actuale; ei nu 
participă direct la dezbatere, deci nu-i numim pe 
numele lor propriu. Suporterii însă, oripilati de 
impietatea atitudinii critice fata de idolii lor, scot 
vuvuzele către ceilalți. Exponenţii clasei de mijloc 
intelectuale sunt acuzaţi că ar fi plini de venin 
întrucât au fost excluşi sau nu au fost acceptaţi la 
masa cu bunatati a puterii. Chiar dacă nu au 
dreptate, în spaţiul dezbaterilor se lansează o 
bănuială - că pentru intelectualii noştri, admiraţia 
unora fata de cei care deţin puterea este depăşită 
doar de dorinţa celorlalți de a o obţine. 
Periculoasă bănuială! 

Personalizarea excesivă este, probabil, 
doar impresia mea greşită. Logica este obligatorie 
pentru categoriile intelectuale şi neintelectuale 
dotate cu gândire raţională iar aceasta nu acceptă 
atacurile la persoană; le consideră sofisme... 

Am suspiciunea că o altă eroare nu este 
însă doar o impresie şi ca este intenţionată. 
Criteriul în baza căruia se judecă legitimitatea 
opiniei exprimate este total irelevant. 
Intelectualul în sens socio-politic nu poate fi 
definit prin tipul de cunoaştere pe care o deține, 

mai generală sau mai specializată. Definitoriu este 
ce face cu această cunoaştere; nu organul, ci 
funcţia creează intelectualul public. 

Nu va grăbiţi să mă acuzaţi. Nu vreau să 
spun că cei care ocupă vremelnice poziţii în 
ierarhiile puterii lumești ar deveni prin asta 
intelectuali, chiar dacă eticheta se lipeşte mai uşor 
de aceştia, zic gurile rele. 

Intelectualul public este cel care-și 
foloseşte cunoaşterea pentru a se opune puterii 
opresive sau abuzive şi a apăra ideile sau valorile 
puse în pericol; el luptă pentru libertate, egalitate, 
dreptate. In această luptă în câmp deschis, arma 
utilizată este Adevărul. Lupta în tranşee a 
disidentilor post factum nu intră în această 
categorie pentru că nu a fost act public; uneori, 
nici măcar act. Adevărurile servesc toate. 

Pot fi utile cunoştinţele de cultură generală 
pentru a dovedi că lucrurile nu au fost peste tot 
sau întotdeauna la fel şi a întreţine o idee - starea 
care nu ne place poate fi schimbată. Daca altădată 
sau în alt loc s-a putut, există o speranţă. Se pot 
folosi şi cunoştinţe foarte specifice, din domenii 
mai înguste, dacă ele servesc pentru a denunța sau 
împiedica mistificările şi manipulările prin care un 
regim politic opresiv își maschează mecanismul 
de funcţionare. Primul intelectual în acest sens 
este considerat Zola; nu pentru că a scris zeci de 
romane remarcabile, ci pentru o singură pagină, 
cea în care îndrăzneşte să se ridice împotriva 
Puterii şi să spună „Acuz!”. A făcut-o pentru a 
apăra un om, cu orice risc, în faţa copleşitoarei 
autorități a armatei. Este vorba de afacerea 
Dreyfus. 

Intelectualul public, acolo unde el există, 
este un produs al democraţiei, profund ataşat 

valorilor acesteia. La noi nu este cazul. 
Intelectualii - de sus sau de mijloc - se cred 
proprietarii cunoaşterii si vor, utilizând-o, să ia în 
stăpânire poporul, care ar fi prost. Pentru 
presupusa stare a poporului nu-și asumă nicio 
responsabilitate. 

Este adevărat că elitele au funcţionat în 
tranziţia noastră culturală ca un monopol care a 
filtrat orice idee diferită care a apărut pe ,,piata” 
ideilor. Chiar şi orice carte diferită a fost exclusă 
din librăriile lor. Miza întregii dezbateri actuale 
este însă, din păcate, doar instituirea rotației, nu 
crearea alternativei. N 

In politică, mimăm democrația. In loc de 
alternativă politică reală avem rotația la putere a 
partidelor care primesc votul pe criteriul răului cel 
mai mic. Drept urmare, mică este si diferența între 
ele când ajung la guvernare. Observ că şi in 
spațiul cultural mimăm dezbaterea autentică doar 
pentru a crea iluzia normalitatii; alternativa 
culturală se exclude. Părerea proletarului... 

Bineînțeles că, într-un glas, intelectualii de 
sus şi cei de mijloc vor spune că eu nu pot să-mi 
dau cu părerea. (Comunitatea intelectuală 
„serioasă” nu mă recunoaşte ca legitimă; sunt doar 
o „curiozitate”, care vorbeşte neîntrebată. Am si 
bănuiala că există câţiva printre opinenti care nu 
cred asta şi mă întreb, ca necuvântătoarea, ce 
caută ei în această bătălie. 

Perseverez, cu toate acestea, în a scrie 
despre intelectualul public şi volumul intitulat 
Idolii forului. Motivele sunt la fel de ideologice 
ca şi cele care mână în luptă elitele şi clasa de 
mijloc. Argumentele sunt de altă natură. 
Dezbaterea problemei este necesară pentru că, din 
păcate, în bătălia pentru locul de intelectual public 

legitim ambele tabere acceptă în mod implicit 
aceeaşi armă - praful în ochii opinentului. 
Folosesc expresia colorată pentru a desemna un 
ansamblu de argumente suspecte atât sub aspectul 
validității cât şi al adevărului judecăților la care se 
face referire. 

Afirmația prea dură şi, drept urmare, 
contestabilă nu se referă la eseurile incluse în 
volum sau/şi la reacţiile celorlalți; nu la toate. 
Există câteva texte critice remarcabile sau poziţii 
intelectuale oneste dar care, în context, dau 
senzația neplăcută a unor tablouri renascentiste 
înrămate în plastic. Ipoteza care stă la baza întregii 
dezbateri dar şi a reunirii eseurilor din volum 
constituie partea slabă. Departe de a stabili 
diferenţa specifică dintre cele două presupuse 
, clase’, respectiv modele culturale, ea reuşeşte să 
pună in evidență doar genul lor proxim, 
asemănările de structură. Sorin Adam Matei are 
perfectă dreptate; trăim într-un timp revolut şi se 
fac strădanii pentru a rămâne acolo. Regretabil 
este faptul că temeiul pentru care este adevărat ce 
spune nu stă în argumentele înşirate, ci în însăși 
proba oferită. 

Dovada necesară şi suficientă a 
neadecvării este aceea că accesul la puterea 
culturală este conceput pe criterii străine 
adevarului/cunoasterii atât în definiţia sa modernă 
cât şi post- -moderna. În societatea „de status”, 
căreia i-ar aparţine elitele, cunoaşterea este 
revelată de/unor aleşi. In cea „de piaţă a ideilor”, 
dragă clasei de mijloc, este gestionată ca orice 
marfă. Remarcăm, totuşi, că trăim într-o societate 
coerentă pentru că, nu doar puterea culturală, ci şi 
accesul la puterea politică se obține, în mare 
măsură, pe criterii străine democraţiei. Nu este o 

surpriză, ci doar un element suplimentar de 
coerență faptul că acestea sunt statusul şi banii, 
adică apartenenţa la grupurile deja conducătoare 
şi/sau posibilitatea de achiziții pe „piaţa politică”. 

Voi folosi, pentru a-mi explica punctul de 
vedere, expertiza de care dispun, nu experienţele 
culturale pe care le-am trăit. Vă propun, drept 
urmare, o analiză epistemologică, nu un discurs 
ideologic. Voi evita însă formalizarea şi limbajul 
strict specializat care ar limita înţelegerea 
mesajului doar la un grup de iniţiaţi precum, de 
exemplu, utilizatorii modului ponens (sic!). 
Consider democratizarea accesului la cunoaştere 
un proces pozitiv şi de dorit. Pentru a evita 
confuziile, precizez faptul că „adevărul cel mai 
popular” şi „democratizarea adevărului” sunt 
lucruri total diferite. Primul este pus în circulație 
de cei care dețin puterea. Democratizarea 
adevărului este un proces care deschide accesul la 
o cunoaştere care să permită fiecăruia 
descoperirea faptului că primul poate fi minciună; 
este vaccinul împotriva manipulării. 

Acceptăm ipoteza că intelectualul public 
este o persoană care face în mod sistematic 
enunturi publice. Aceste enuntari sunt acte, adică 
generează anumite efecte, iar efectul nu este doar 
de natură epistemică, adică nu modifică doar 
valoarea de adevăr a altor enunturi rămânând parte 
a unui anume domeniu de cunoaştere, la dispoziţia 
şi spre utilizarea specialiştilor. Enunturile 
respective determina modificări în structura 
prezentului şi funcţionează ca bunuri publice; sunt 
utilizate şi asumate drept adevărate de un număr 
mai mare de persoane decât cele cărora, în mod 
obişnuit, s-ar adresa un intelectual „nepublic”; nu 
sunt protejate de niciun drept de autor... 

Această persoană - intelectualul public - ca 
actor în câmpul social, se bucură de un anume 
grad de recunoaştere din partea societăţii. 
Recunoaşterea sa socială derivă din calitatea 
enunturilor şi nu din orice alte criterii cum ar fi 
monopolul cultural asupra circulaţiei lor, relaţiile 
politice, banii, celebritatea deţinută pe alte căi, 
funcţia publică etc. Poziţia de intelectual public 
este o poziţie de putere şi, drept consecinţă, dorită. 
Ea poate fi dobândită prin punerea în circulație a 
unor enunturi diferite de cele acceptate, care să 
reproblematizeze realitatea vizată de aşa natură 
încât să pună în discuţie valoarea de adevăr a 
primelor, cu modificările corespunzătoare în 
câmpul social, respectiv respingerea celor dintâi şi 
înlocuirea cu enunturile noi. 

Întrebarea corectă care derivă din aceste 
precizări nu este, cum vă puteţi da seama, „Ghici 
oglindă, oglinjoară cine-i mai frumos în ţară”. 
Cine enunţă nu are importanţă; ce anume enunţă, 
da. O analiză chimică a „mărului otrăvit” ar fi 
putut produce schimbarea de paradigmă cu o mai 
mare probabilitate; dacă ar fi fost dorită. 

Lucrurile nu se petrec însă ca în basme; 
sau poate că da, dar nu câştigă cine am vrea. În 
cultura românească există un monopol al 
speculatiei asupra cercetării, cel pe care îl 
ilustrează foarte relevant Mircea Flonta in volum, 
punându-i fata în fata pe Blaga si H. H. Stahl. Este 
de ordinul evidenţei că, dacă există o glorie 
culturală, ea nu aparţine la noi savanților, 
indiferent de talia cercetărilor pe care le-au 
întreprins. Sistemul speculativ elaborat de Blaga 
se bucură de o recunoaştere incomparabil mai 
mare decât cercetările de teren ale marilor nostri 

sociologi; dacă este vorba în acest sistem şi de o 
cunoaştere, reprezintă o altă problemă. 

Am putea specula aici că există şi o 
diferență in cultura noastră între admiraţia 
netãrmuritã acordată inteligenţei, indiferent de 
uzul ei, şi condescendenta cu care este privită 
munca  neintelectuală; despre rara luare in 
considerare a caracterului, a valorilor la care 
cineva aderă, nici nu mai amintim. Cum nu 
dispunem însă de date care să probeze ipotezele, 
le incredintàm cercetătorilor. 

Cercetarea cauzelor culturale, sociale, 
politice, instituţionale, ideologice sau de orice altă 
natură care au dus la instaurarea și conservarea 
acestui monopol reprezintă subiecte foarte 
legitime, de interes şi care ar determina 
intelegerea prezentului si schimbarea viitorului, 
inclusiv a raporturilor de putere in plan cultural. 
Problema este că cercetarea lipseşte. Monopolul 
cultural al elitelor nu este analizat şi demistificat 
folosindu-se mijloacele diverselor discipline 
ştiinţifice pe care autorii le-ar stăpâni. El este 
denunţat şi/sau invidiat. Ideea integratoare şi 
majoritatea eseurilor aparţin aceluiaşi discurs 
speculativ şi generalist care este supus criticii. 

Nu voi repeta greşeala autorilor ridicând 
problema specializării pe care ar trebui să o aibă 
cel care discută legitimitatea celor care ar trebui să 
se exprime public; cum am precizat, nu persoana 
care vorbeşte şi legitimitatea acesteia sunt de 
discutat, ci modificările aduse în câmpul 
cunoaşterii socio-politice şi nevoia socială căreia 
aceste modificări îi răspund. 

Or, ipoteza de la care se pleacă nu intră în 
categoria adevărurilor ştiinţifice, de orice fel; este 
pur speculativă. Se presupune că deţinătorii 

actuali ai monopolului cultural nu ar dispune de o 
specializare dar ar dispune de o anume cultură de 
tip generalist desemnată cu termenul 
„enciclopedism”. Aceasta ar fi raţiunea pentru 
care sunt admirati si ocupă locul dominant 
cultural. Ipoteza nu are la bază niciun studiu 
aparţinând vreunui domeniu de cunoaştere 
recunoscut. Stim, in general, că unii - precum 
Liiceanu, Patapievici sau Pleşu, ca să-i numim, 
totuşi - vând cărți. Nu stim câte, nu stim dacă cei 
care le cumpără le citesc si pentru ce anume o fac. 
Nu ştim pentru ce sunt, în fapt, idolii forului 
apreciați. Nu avem nici măcar garanția că această 
glorie de care ei s-ar bucura este reală si, dacă 
este, de unde vine. Este ea rezultat al lipsei de 
criterii şi idolatriei care ar caracteriza publicul sau 
al lipsei unei alternative culturale!? Nici măcar 
vreun sondaj de opinie pe tema ierarhiei valorilor 
în societatea românească nu ne este oferit... 

Partea a doua a ipotezei este mai mult 
uimitoare decât speculativă. Autonumindu-se 
„Clasa de mijloc”, autorii se declară lipsiți de 
„enciclopedism” dar reprezentanți ai celor care au 
o „specializare”. Aşa cum nu ştiam pe ce bază 
elitelor li s-a atribuit enciclopedismul, nu ştim nici 
de ce burghezilor li s-a luat calitatea; cu excepţia 
faptului, deductibil, că este presupusă ca fiind un 
defect. Eseurile publicate nu trădează vreo 
disciplină anume pe care autorii ar practica-o şi 
ale cărei rezultate sunt folosite drept armă în luptă. 
Mă refer la o disciplină ştiinţifică anume, nu la 
diversele domenii „generaliste” în care unii sau 
alții pot excela; sau nu... Ideea „filozofului - 
expert” este o aşa struţo-cămilă epistemologică 
încât o trec cu vederea. 

Recurg la metoda pe care o încriminez - 
analiza persoanelor, nu a cunoaşterii - şi realizez o 
comparaţie sumară a biografiei intelectuale şi 
operei autorilor pentru a explica măcar 
sentimentul diferenţei de care se lasă purtaţi. 
Descopăr ceea ce ştiam deja — pe câţiva dintre 
autori îi cunosc, mi-au fost colegi de facultate, 
profesori, amici. Pe alţii i-am citit. Toţi aparţin 
aceluiaşi mediu intelectual ca şi cei incriminati — 
formarea este în filozofie, litere, istorie, ştiinţe 
politice, jurnalism. Uneori, aparțin chiar şi 
aceluiaşi mediu social sau instituţional. Nu am 
făcut nicio evaluare a mediului politic pentru că 
nu dispuneam de date iar speculațiile ar simplifica 
nemeritat lucrurile. Băsescu nu are nicio treabă în 
această discuţie; şi, în general, problemele de 
principiu nu trebuie amestecate cu cele fără... 

Nu este nimic în neregulă cu studiile sau 
activitatea autorilor. Problema pe care o analizăm, 
reamintesc, este relevanta criteriului propus şi 
dacă avem de a face cu o alternativă autentică la 
modul de gândire dominant. Or, studiile şi 
activitatea părţilor adverse sunt comparabile. Nu 
fac analiză de valoare, doar de domenii de 
exprimare; tipul de discurs preferat şi de 
argumentare sunt asemănătoare. 

Momentan, îmi trece prin minte o 
explicație epistemicã ciudată care ar lămuri 
lucrurile. In fapt, problema nu a fost corect 
formulată, nu despre intelectualul public este 
vorba; nu poziţia sa este cea invidiată, nici 
cunoaşterea sa căutată. Legitimitatea punctului de 
vedere al intelectualului depinde de ceva exterior 
persoanei care-l exprimă. Depinde de adevărul pe 
care-l formulează şi de orizontul de aşteptare 
socială căruia h vine să-i răspundă; 

„publicul” îl legitimeaza, prin preluarea si 
răspândirea adevărului său. 

Există însă un caz în care are sens să 
vorbim şi de legitimitatea persoanelor care enunță 
şi anume, atunci când se fac judecăţi de ordin 
moral; indreptatirea celui care judecă pe alţii este 
avută întotdeauna în vedere. Or, spaţiul nostru 
public este invadat de persoane care nu fac analize 
sociale, nu pun diagnostice ale situaţiei pe baza 
expertizei lor, nu propun soluţii; fac doar judecăţi 
de valoare şi nu ne gândim la valoarea estetică 
atunci când afirmăm asta. Să fie întreaga dispută 
doar o bătălie pentru cine este moralistul şef!? O 
bătălie pentru a stabili cine va trage mâine de 
urechi natia română pentru că nu este pe măsura 
elitelor sau la înălțimea claselor mediane? Este 
doar o speculație; nu mi-o asum, chiar dacă nu mă 
pot abtine să o formulez... 

In schimb, voi opri aici acest monolog al 
intelectualului de jos. Cei de sus se fac că nu mă 
aud. Cei de mijloc, mai democrați, m-au salutat 
cu respect, au citit comentariile dar au decis să 
tacă. Aş putea gândi că mi se recunoaşte, măcar 
parțial, dreptatea; nu ştiu dacă lucrul va rămâne 
valabil şi după ce trag concluzia. 

Concluzia este simplă şi brutală - nu există 
intelectuali publici în România de astăzi în sensul 
riguros al cuvântului. Dacă există intelectuali, ei 
sunt rataciti pe bloguri şi prin reviste de slabă 
circulaţie; cursurile universitare se exclud şi ele 
din categorie, prin adresabilitatea limitată; 
amfiteatrele nu fac concurență sălilor de spectacol, 
ca în alte părți. Deci, cei care există nu sunt 
publici; gândirea critică de care dau dovadă nu are 
efectele scontate asupra discursului public 

Există însă, o recunoaştem, persoane care 
se exprimă public şi au o anume influență. Aceştia 
nu sunt intelectuali în sensul acceptat - sunt 
ideologi, moralişti sau limbuti! Dacă nu este aşa, 
excepţiile să mă contrazică! 


Post scriptum 


Găsim şi câţiva intelectuali de partid. 
Statutul lor este ambiguu iar capacitatea lor de a 
orienta ideologic propriile organizații este 
limitată, de jure şi de facto. Cei care nu se 
încadrează în clasificarea făcută sunt, cu 
certitudine, de import. Nu comunică cu spiritul 
autohton; mai curând, îl iau în răspăr. Cu această 
precizare, nu pot spune decât Quod Erat 
Demonstrandum. 


Iulie 2010 


Notă 


* Idolii forului este publicată la Editura 
Corint sub coordonarea lui Sorin Adam Matei şi 
Mona Momescu. Conform prezentării făcute de 
autori, cartea reuneşte „eseuri scrise de 13 
specialişti contemporani din cele mai variate 
domenii...” http:/fidolii.com/ 

Provocarea de a fi roman 


Provocarea de a fi roman nu este genul de 
subiect pentru care am vreo slăbiciune. O 
recunosc. Abordările care pun nationalitatea/etnia 
pe primul plan pot fi legitime dar prezintă cel 
puţin două riscuri: cel al  esențializării 
nejustificate şi cel al ambiguitatii permanente. 

In primul rând, din cauza pădurii, este 
posibil să nu mai vedem copacii, sărăcind în mod 
nepermis conceptul. „A fi român ”, cu provocările 
aferente, aduce la acelaşi numitor şi mascheaza 
problemele societății şi diferenţele dintre oameni. 
Impiedică astfel găsirea de răspunsuri concrete la 
probleme reale. Dezbaterile despre identitate sunt 
folosite adesea - cu intenție, de altfel - în scopul 
ocultării altor teme, periculoase pentru cei care 
dețin puterea. 

Este posibil ca provocarea de a fi femeie să 
fie mult mai grea decât cea de a fi bărbat, în 
România. Argumentele nu le aduc aici pentru că 
ar trebui să scriu un tratat. Provocarea de a fi 
bătrân, ar putea să fie mai mare decât cea de a fi 
tânăr, nu din motive de biologie, ci din motive 
etice şi sociale. Atributele batranetii - experienţa, 
înțelepciunea, prudenta - sunt devalorizate. In 
raport cu asumarea riscului sau spiritul 
întreprinzător, faptul este cert. Persoana care nu 

poate personifica valorile zilei suportă o implicită 
marginalizare. Mare parte dintre bătrâni trăiesc 
astăzi şi conflictul interior generat de anularea 
simbolică a contribuţiei lor anterioare; atunci când 
nu sunt martori direcți la distrugerea fizică a ceea 
ce au construit. Este o provocare dificil de depăşit 
să vezi că lucrurile gândite drept realizări 
importante ale vieții tale sunt prezentate ca un 
eşec absolut... 

Este mult mai provocator, în ciuda 
aparentelor, să fii român pe jos, decât român într- 
un Ferrari roşu. Lista poate continua, ca şi 
argumentele privind diversitatea provocărilor pe 
care le au de înfruntat românii. 

In al doilea rând, se presupune, în mod 
fals, că „a fi român” este un dat care nu mai 
trebuie definit. Nu este! Niciun spirit al 
românismului  trans-istoric nu bântuie prin 
România, lipsit de şansa de a-şi găsi liniştea în 
sufletele locuitorilor ei. Ceea ce numim „român” 
este doar rezultanta compunerii unui ansamblu 
de ,forte”,; această compunere se petrece in 
prezent si face vizibilă o anumită imagine. 

„Fortele“ includ, bineînţeles, semne ale 
trecutului - personalități, evenimente simbolice, 
date. Alegerea semnelor din trecut care merită 
actualizate şi valorizate se face însă, cu grijă, în 
funcție de criteriile prezentului. Manualele de 
istorie sunt o mărturie. „Fortele“ care se compun 
pentru a da rezultanta român includ şi întreg 
ansamblul comportamentelor actuale, felul în care 
se concretizează în cotidian valorile etice, civice, 
spirituale asumate ca „specifice”. Rezultanta mai 
depinde şi de perspectiva, existentă sau nu, asupra 
unui viitor. 

Această rezultantă scapă controlului 
individual. Este formată din prea multe realități 
obiective şi percepții subiective pentru a putea fi 
modelată si, eventual, învățată, interiorizata, de 
către un individ. Dacă acceptăm ipoteza, putem 
întâlni cel puțin două situații de conflict, situații în 
care individul trebuie să facă față unei provocări 
în relația sa cu natia căreia îi aparține. 

Intr-un prim caz, rezultanta compunerii 
forţelor de care vorbeam reprezintă un standard 
prea înalt pentru individul mediu. Imaginea 
proiectată îi depăşeşte puterile... S-a scris mult 
despre stresul trăit pentru a fi, ca persoană, la 
înălțimea aşteptărilor comportamentale 
considerate normale în unele societăți. Pentru un 
danez, a fi fericit devine un fel de obligaţie morală 
şi socială pentru că s-a născut în tara unde 
oamenii se declară cei mai fericiți din lume. A fi 
nefericit este echivalent cu eşecul social, nu este o 
problemă personală. A nu avea încredere în 
semenul tău, într-o societate bazată pe încredere, 
poate fi percepută de persoana însăşi ca un fel de 
malformatie individuală care-i dă un sentiment al 
excluderii. In alte societăți, neîncrederea 
generalizată poate fi considerată normală, semn de 
inteleapta prevedere, fără a provoca vreun stres. 

Putem întâlni însă şi situaţia opusă, în care 
imaginea „neamului” este permanent sub nivelul 
etic, civic sau spiritual al individului, fapt care-l 
face să se simtă inconfortabil cu sine și cu 
apartenența sa națională. Prima explicaţie care ne 
vine în minte este legată de imaginea de sine a 
fiecăruia; prezenţa în zona vizibilă, drept modele, 
a unor personaje cu ego-ul supradimensionat 
poate să impună acest mesaj, care nu are nimic de 
a face cu critica constructivă a stării de fapt în 

care ne aflăm. Dimpotrivă, poate crea celorlalți un 
sentiment de inferioritate, în măsura în care nu 
sunt conştienţi de falsitatea sau lipsa de temei a 
pretențiilor exprimate. 

Situația poate fi însă şi reală, într-o 
societate derutată valoric şi cu reperele neclare. O 
parte a ,,natiei” poate fi conştientă de necesitatea 
atingerii unor standarde - etice, civice, politice, 
chiar economice - şi de dificultatea practică de 
autodepasire, in sens colectiv. Este o provocare să 
salvezi libertatea cand te găseşti între 
constrângerea brutală din partea legii sau 
autorității şi riscul de a cădea în fărădelege; este o 
provocare să realizezi bunăstarea fiecăruia fără 
existența unei preocupări generale pentru echitate 
şi starea celuilalt, a semenului; este un efort sisific 
să atingi desăvârşirea unei societăți organizate 
muncind în cea mai desăvârşită dezorganizare... O 
asemenea situaţie poate da o stare de disconfort 
puternic în relaţie cu natia. 

Depasirea stării presupune asumarea și 
realizarea unui proiect. La nivelul culturii 
populare, dar nu numai, proiectul românesc este 
sintetizat într-o singură propoziţie — „vreau o tara 
ca afară”. Refrenul a devenit imn al tuturor celor 
care se văd progresiști şi nu se mulțumesc cu 
starea de fapt. Doar că idealizarea lui „afară ” este 
o evidență pentru cei lucizi. Această idealizare se 
manifestă atât de frecvent încât poate deveni o 
trăsătură ,,nationala” şi, din acest motiv, a căuta o 
tara în afară, o urmare mai frecventă decât de a 
construi o țară înăuntru. 

Se remarcă şi un alt fapt: nimeni nu se 
gândește la Africa sau alte întinse spaţii de pe 
pământ, când spune „afară”; ar putea observa o 

distanță mai mică decât cea presupusă. Daca acest 
din urmă argument este o glumă amar-adevărată, 
altele, punctuale, au fost formulate de intelectuali 
serioşi de-a lungul timpului; ele rămân, totuşi, 
doar pure iluzii, nici măcar idealizări. 

S-a vorbit aici despre rolul excepţional în 
dezvoltare jucat de „obsesia” americanilor pentru 
economisire, comportament care le-ar asigura 
progresul; acest comportament strângător ar lipsi 
la romani. Or, cum știu toți cei preocupaţi de criză 
şi mecanismele declanşării ei, locuitorii din SUA 
nu economisesc sau economisesc prea putin; 
economiile au scăzut iar utilizarea creditului a 
crescut până la nivelul în care au devenit pericol 
public mondial... 

O altă limită de depășit, s-a afirmat, ar fi 
incapacitatea noastră de a produce valoare, 
înțelegând prin aceasta a asigura o creștere 
permanentă a Produsului Intern Brut; nicio critică 
nu a fost formulată, în schimb, la adresa utilizării 
PIB-ului ca măsură pentru ceea ce este, poate si 
face o naţiune. Spre exemplu, dintr-un condei, 
întreaga creație artistică românească a fost 
aruncată la coş, a ajuns fără valoare, întrucât la noi 
lipseşte o piaţă artistică; există doar vânzări 
ocazionale care nu sporesc semnificativ PIB-ul. 
Ascultând argumentul, mi-a fost şi frică să trag 
concluzia inversă; transformarea prostituţiei în 
piață legală va creşte PIB-ul, adică valoarea 
mărfurilor vândute şi încasate într-un an în tara; 
oare ne-ar face mult mai confortabili cu noi înşine, 
ca neam?! 

* 


Cei foarte preocupati de ,,a fi romani” este 
posibil sa fi trecut cu vederea o asemenea 
provocare; plutea în aerul conferinței ideea că a fi 
român este o problemă de salvare individuală care 
nu are nimic de a face cu societatea în care trăiesc 
indivizii; doar cu spiritul neamului pe care elitele 
inițiate îl pot vedea în globul de cristal... 


Decembrie 2010 
Post scriptum 


Textul de mai sus reconstituie intervenția 
făcută cu ocazia unei conferințe care a fost 
urmată de o lungă şi aprinsă dezbatere. 
Conferinţa face parte din şirul celor organizate de 
Teatrul National Bucuresti, la sala Atelier. Cea cu 
titlul Provocarea de a fi român a fost susținută de 
Sandra Pralong; pentru acest motiv eram 
prezentă, fiind amândouă, in alte ocazii, 
combatante pe baricadele feminismului. 

Textele conferințelor, ca si intervențiile 
participanţilor, printre care mam numărat 
atunci, apar într-o publicaţie a TNB, realizată în 
baza înregistrării fiecărui eveniment. 

Politica românească nu mai există, aşa că 
nu voi mai scrie despre ea în aceste rânduri. In loc 
de politică, avem doar la o luptă acerbă pentru 
putere. Aceasta ar deschide uşa la bani - bani de la 
buget, din privatizări, din spagi sau direct din 
buzunarele cetăţenilor, nu are importanţă. Banii 
nu au miros. Politicile publice, când se mai 
gândește cineva la ele, sunt doar nişte mijloace 
printre altele pentru a pune mâna pe Putere. 
Trăiesc de regulă putin; multe iau naştere si mor 
în decursul unei singure campanii - electorale sau 
de imagine... 

Organizațiile politice suferă deja de boala 
gravă a tuturor organizaţiilor; au ajuns mai 
importante decât scopul pentru care au fost create. 
Mai mult, scopul s-a pierdut pe drum iar ele există 
doar ca să se conserve si să crească. Succesul 
politic se măsoară prin criterii interne, neraportate 
la realitatea pe care îşi propuneau, sau ar fi trebuit 
să-şi propună, să o transforme. 

Se crede că un partid este de succes dacă 
are mulți membri, numeroşi, aleşi de toate 
nivelurile, poate câștiga alegerile, face guvernul, 
îşi pune oamenii în funcții... Ce fac cetăţenii ale 
căror interese ar trebui apărate de acel partid este 
mai puțin semnificativ. Partidele nu mai propun 

proiecte de societate bazate pe propriile valori. 
Gestionează grupuri de interese private. Există, se 
înțelege, diferenţe de la un partid la altul. Ele 
constau însă doar în gradul de decenta cu care toți 
fac aceleaşi lucruri... 

Interesul public a devenit sintagmă goală 
de conținut, atacată de toți... analiştii. Doar etica 
jurnalistică - la care subscriu benevol - m-a 
împiedicat să scriu cuvântul potrivit, la locul 
potrivit. Or, dacă nu există interese publice, nu 
există politică si politici. Despre ceea ce nu există, 
nu are sens să vorbim. 

Totuşi, în ţara noastră se scrie şi se 
vorbește. Dacă banii nu put, în schimb, nasurile 
sensibile sunt întoarse de alte mirosuri grele. 
Aceste mirosuri trebuie neapărat denuntate. 
Intelectualul român recunoscut, mă vor ierta 
excepţiile pentru generalizare, se ocupă cu 
acuzarea maselor, cuvântul este însoțit de 
mișcarea nasului spre dreapta sus, bineînţeles. II 
supără mediocritatea dorințelor, platitudinea 
spiritului dar, mai ales, faptul că, în nimicnicia lor, 
acestea nu ştiu să-și recunoască elitele, să le aşeze 
pe soclul cuvenit si să le prezinte omagiile. 

Lipsa excelentei în multe domenii ale 
spiritului şi cota la nivelul bălții a multor vârfuri 
intelectuale nu-i supără. Nu-i doare eşecul sau 
abandonul şcolar într-o societate în care banul 
include si sărăcia exclude. Il dor elitele 
nerecunoscute si mediocritatea publicului 
nerecunoscator. Nici nu le trece prin cap ca alta ar 
fi problema. Nu frica de elite a dus societatea 
noastră in starea actuală, ci credinţa in rolul lor 
salvator. Nu este vinovată democraţia, fata de care 
intelectualii manifestă un refuz profund, ci lipsa ei 
de la orice nivel al societății, faptul că valorile 

care caracterizeaza societatile democratice nu sunt 
cultivate iar comportamentele aferente nu sunt 
nici educate, nici practicate. 

Elitismul intelectualului roman este 
structural şi-i afectează uzul raţiunii; uneori, şi pe 
al vederii. Efectul se multiplică pentru că masele - 
care nu gândesc, nu-i aşa!? - chiar îl iau în serios. 
Astfel, intelectualul nostru nu înțelege că un mare 
scriitor poate fi un lamentabil politician. Este 
plină istoria de exemple „glorioase” de creatori 
mari cu idei politice mici; istoria României, mai 
mult decât a altora pentru că suntem o nație de 
filologi. Când nu scriu romane sau poezii, 
politicienii scriu informări, că tot scris se cheamă. 
Şi viceversa. 

Intelectualul nostru nu remarcă, chiar 
dacă-i este contemporan, cum un excelent chimist 
şi cercetător, poate ajunge un ministru al educației 
derizoriu în ceea ce face. Dacă ar fi doar derizoriu, 
pericolele ar fi mici. Când declanşează însă 
reforme radicale ale educaţiei naţionale, 
consecinţele pot deveni catastrofale. Intelectualul 
nostru nu se teme nici că am pierde un doctor bun 
şi am câştiga un reformator prost al sistemului de 
sănătate. Membrul acreditat al elitei, dacă-i bun la 
ceva, este considerat bun la orice. Mai mult, nici 
ideea că fiecare profesie ar constitui un fel de 
breaslă condusă de elite, după interesele proprii, 
fără a tine cont de interesul public, nu i se pare in 
neregulă. 

Caracterul total nedemocratic al multor 
credinţe comune nu deranjează aproape pe nimeni. 
Dominația nestingherită în societate a acestor 
puncte de vedere dovedește, dacă mai era nevoie, 
că o revoluţie a rămas nedesavarsita la români; 


cea de la 48. 1848. 

Intelectualii nostri visează la elitismul 
societăților premoderne dar nici consumerismul 
celei actuale nu-i supără. Nu strâmbă nasul când 
văd cum recent importata - la mâna a doua - 
societate de consum transformă cetățeanul dintr-o 
persoană cu drepturi şi îndatoriri, în ruda sa mai 
săracă la minte şi mai nesătulă la stomac, numită 
consumator. Nu denunță faptul că nivelul de trai, 
un concept complex, cu multe fațete, a fost 
înlocuit cu puterea de cumpărare iar originalul cu 
copia. Această înlocuire, de altfel, era absolut 
necesară pentru ca toți să aibă iluzia consumului 
păstrând distribuția inegalitară a veniturilor. Fără 
ea, capitalismul nu ar mai fi capitalism, ci altă 
arătare. 

Capitalismul sălbatic nu-i supără însă pe 
intelectuali. Din acest motiv, nu au observat că 
s-au schimbat criteriile, dacă au existat altele 
vreodată. Elitele în capitalism se selectează după 
succes, nu după spirit, după bani, nu după 
cunoaştere. Sansa intectualului elitist de a-și 
menţine iluziile este una singură — să-i slujească 
pe cei cu bani si putere. De la asta, nu se dă 
înapoi. 

Acum, intelectualul român este însă 
supărat. S-a supărat pe internet, care a permis 
oricui să scrie şi să publice. Astfel, s-a descoperit 
că ceea ce spune el pot spune şi alții. Mai rămâne 
să fie supărat şi pe Gutenberg! Dacă nu inventa 
tiparul şi nu se răspândeau cunoştinţele în popor, 
acesta nu ar fi descoperit, nicăieri în lume, că este 
dotat cu gândire şi că poate decide... 

Poporul a decis să plece din ţară în masă. 
Intelectualul elitist rămâne. El trăieşte foarte 
fericit în România. Este unul dintre puținele locuri 

de pe pământ unde societatea îi plătește pentru a 
susține idei care o împiedică să se dezvolte... 


Septembrie 2010 


Post scriptum 


Anii trec. Intelectualul recunoscut nu se 
schimbă. Cei nerecunoscuţi rămân la fel. Politica, 
de asemenea. Ultima soluţie, sloganul sună bine, 
ar fi încă o revoluție. Problema este că, fără 
intelectuali democrați care să-i scrie programul, 
aceasta nu poate fi decât o nouă contra-revolutie. 

După 1989, ideile premoderne şi 
nedemocratice au prosperat in România, unde au 
fost sistematic cultivate. Speram din suflet ca 
următorul val de intelectuali de dreapta apărut la 
orizont sad nu introducă  sclavagismul în 
programul de reformare al societăţii. Să scăpăm 
de feudalism este destul greu si asa... 

